
PRATARMĖ 


PrRkūNAS — VIENAS POPULIARIAUSIŲ 
SENOVĖS LIETUVIŲ DIEVŲ. ŠIS DIEVAS GANA GERAI IŠSILAIKĖ MŪ- 
SŲ TRADICINĖJE KULTŪROJE. JĮ LIUDIJA KALBA, TAUTOSAKA, ISTO- 
RINIAI ŠALTINIAI. Perkūnas ypač aktualus buvo ikikrikščioniškoje reli- 
gijoje. Tačiau jis nėra visiškai išblėsęs ir dabartinio žmogaus sąmonėje. Iki 
šiol mes jį minime priežodžiuose, patarlėse, keiksmuose, ne visuomet ir 
įsisąmonindami tų posakių tikrąją prasmę. 

Perkūno kaip dievo viešpatavimo sfera - specifinė, glaudžiai susijusi 
su gamta. Perkūnas - tai visų pirma griaustinio ir žaibo dievas. Tokią jo 
prigimtį aiškiai atskleidžia lietuvių tautosaka. 

Didieji dievai atveria tam tikrą jų sferai priklausantį vaizdinių pasaulį. 
Kiekvienas iš didžiųjų Dievų, religijotyrininko H. Lommelio teigimu, turi 
tam tikrą savo pasaulį (95, p. 8). Tą pasaulį Dievas atspindi ir reprezen- 
tuoja. Neabejotina, kad Perkūnas - ne šiaip sau dievas. Jis aprėpia ištisą 
mitinį universumą. Šiame darbe siekta atskleisti visą mitinį su dievu Per- 
kūnu susijusį pasaulį. Perkūno pasaulis - tai tam tikras laikas, tam tikra 
erdvė, tam tikri šio dievo atributai, tam tikri santykiai su kitomis mitinė- 
mis būtybėmis ir pagaliau - su žmogumi. Gilinantis į visa tai, norėta išsi- 
aiškinti, kas yra tasai dievas Perkūnas, koks jo pobūdis, funkcijos bei vaid- 
muo, kokia jo vieta lietuvių mitologijoje. 

Rašant šį darbą naudotasi istoriniu-lyginamuoju metodu. Kadangi 
Perkūnas yra indoeuropiečių kilmės dievas, ieškota paralelių mums gimi- 
niškų tautų tradicijose: latvių, slavų, germanų, taip pat senovės indų. 
Analogijų su Perkūnu pastebėta ir suomių, estų mitologijose. Lyginimai, 
įvairių tautų kūryboje pastebėti panašumai padeda rekonstruoti mitinius 
vaizdinius, nustatyti jų amžių. Remiantis šitokiais gretinimais taip pat 
mėginta atskleisti tiriamo objekto raidą, transformacijas. 

Mitologija yra susijusi su kalba. Kalboje fiksuojami senosios pa- 
saulėžiūros faktai. Todėl studijuoti vietovardžiai, gamtos objektų var- 
dai, išsaugoję žodžio „Perkūnas“ šaknį. Aiškintasi žodžio „Perkūnas“ 
etimologija. 

Tyrinėjime siekta išryškinti ne vien mitinių vaizdinių išorinį pavi- 
dalą, bet bandyta įsiskverbti į jų vidų ir atverti religinę esmę. Darbo auto- 
rei ypač priimtina religijos fnomenologijos kryptis, susiformavusi religijo- 
tyroje XX a. pradžioje, kurios žymiausi atstovai - R. Otto, M. Eliadė. 
Šios krypties šalininkų vienas svarbiausių metodologinių reikalavimų — 
pasiekti religinio patyrimo branduolį. Tačiau svarbu pabrėžti ir tai, kad 
gili religinių reiškinių įžvalga neįmanoma be gero, išsamaus empirinių 
duomenų pažinimo. Todėl darant išvadas apie tiriamo objekto prigimtį, 
remtasi daugybe faktų. Religijotyrininko F. Heilerio teigimu, Dievo garbi- 
nimas ir santykis su juo vyksta tam tikromis prasminėmis formomis (53, 
p. 22). Dėl to toms „prasminėms formoms“ ir skirtas nemažas dėmesys. 

Pateikiama Perkūno samprata - be abejo, tam tikra šio vaizdinio re- 
konstrukcija. Jį atkuriant remiamasi tik kai kuriomis išlikusiomis senojo 
pasaulėvaizdžio nuotrupomis. Tas nuotrupas įvairiai dėstant, derinant, 
jungiant, bandoma suformuoti bendresnį ir pilnesnį vaizdinio pavidalą. 
Atliekamos Perkūno vaizdinio rekonstrukcijos patikimumą patikrins laikas 
ir tolesni lietuvių mitologijos tyrinėjimai. 

Šio tyrinėjimo medžiaga - visų pirma lietuvių tautosaka. Žinoma, 
studijuoti ir istoriniai šaltiniai, kuriuose minimas Perkūnas. Seniausi 
istoriniai šaltiniai, užfiksavę Perkūno vardą, siekia XIII a. vidurį. Ne visi 
rašytiniai šaltiniai yra vienodai patikimi. Todėl siekta kritiškai juos įver- 
tinti. Kai kurių šaltinių patikimumas, juose randamų žinių tikrumas apta- 
riamas šiame darbe. 

Duomenys tyrimui daugiausia rinkti Lietuvių literatūros i7 tautosakos 
instituto Lietuvių tautosakos rankraštyne. Naudotasi šio instituto darbuo- 
tojų sudarytomis tautosakos katalogų kartotekomis: Lietuvių pasakoja- 
mosios tautosakos katalogo kartoteka, sudaryta B. Kerbelytės, Lietuvių 
patarlių ir priežodžių katalogo kartoteka, parengta vadovaujant K. Grigui, 
ir Lietuvių liaudies dainų katalogo kartoteka, sudaryta instituto darbuotojų 
kolektyvo. Susipažinta taip pat su Lietuvos istorijos instituto Etnografijos 
skyriaus fonduose saugomais tikėjimais, liečiančiais griaustinio dievą. 
Lietuvių kalbos institute ieškota kalbinės medžiagos apie Perkūną: Vardyno 
skyriaus kartotekoje atrinkti vietovardžiai, susiję su Perkūnu. Be abejo, 
naudotasi ir visais prieinamais spausdintais šaltiniais, kuriuose kas nors 
publikuota apie Perkūną. 

Rašant darbą daugiausia studijuota pasakojamoji tautosaka, ypač 
sakmės. Remiantis B. Kerbelytės sudaryta Lietuvių pasakojamosios tau- 
tosakos katalogo kartoteka, paskaičiuota, kad sakmių, kuriose Perkūnas 
figūruoja kaip vienas pagrindinių herojų, yra apie 20 siužetų tipų. Į šį 
skaičių neįtraukti tie sakmių tipai, kuriuose apie Perkūną tik užsimenama 
kaip apie gamtos reiškinį. Sakmių tipai apie Perkūną yra nelygiaverčiai 
variantų kiekiu. Kai kurie siužetų tipai turi po keliasdešimt variantų (iki 
70-80); kiti — tik po kelis; pasitaiko ir tokių sakmių, kurių gyvuoja tik 
pavieniai užrašymai. Kai kurios sakmės išplėtoto siužeto. Kitos - trumpu- 
tės, vos poros ar kelių sakinių ir veikiau primena tikėjimus. Be abejo, išplė- 
toto siužeto sakmės paprastai būna patikimesni tautosakiniai kūriniai. 
Nelygiavertės sakmės ir archajiškumo požiūriu. Kai kurios jų turi atitik- 
menų kitų tautų folklore, jų vaizdiniai, motyvai gali būti siejami su 
indoeuropiečių mitologija. Kitos sakmės jau apipintos krikščionybės reali- 
jomis ar netgi patys siužetai paimti iš Biblijos. Greta Biblijos veikėjų čia 
minimas Perkūnas bei kiti senesnės religijos personažai. 

Pasakų, kuriose Perkūnas yra vienas iš herojų, žinomi du tipai: „Žmo- 
gaus, Perkūno ir velnio draugystė" (AT 1147*), „Velnias bijo muzikanto 
griaustinio“ (AT 1165). Kai kuriose kitose pasakose apie Perkūną arba apie 
griaustinį tik užsimenama (AT 465A, 1416A). Šiame tyrinėjime paliestos 
taip pat stebuklinės pasakos (AT 300, 300A, 301, 302, 315), kuriose, kaip 
manoma, galėjo išlikti kai kurių transformuotų mito apie griaustinio dievą 
ir jo priešininką reliktų. Perkūnas minimas kai kuriuose mūsų pada- 
vimuose, dainose. Tačiau dvi mitologinės dainos, paskelbtos L. Rėzos, — 
„Mėnesio svodba' ir „Aušrinė“, kuriose aptinkamas Perkūno vaizdinys, 
atrodo esančios ne visai autentiškos. Ši problema aptariama detaliau vie- 
name darbo skyrių. Apie Perkūną sukurta nemaža smulkiosios tautosakos — 
patarlių, priežodžių, mįslių, keiksmų. Be abejo, jais remtasi rašant šį darbą. 

Atskirai reikėtų paminėti tikėjimus. Dažniausiai tai - vieno-dviejų 
sakinių teiginiai, atskleidžiantys liaudies požiūrį į vieną ar kitą mitinę 
būtybę, gamtos reiškinį. Tikėjimų apie Perkūną - gausu. Vien J. Balio 
publikacijoje „Perkūnas lietuvių liaudies tikėjimuose“ jų užfiksuota apie 
1000 (3). Kai kurie tikėjimai primena sakmių nuotrupas. Tokie tikėjimai 
gali būti priskirti sakmėms, todėl pateikti konkretų užrašytų tikėjimų apie 
Perkūną skaičių yra sudėtinga. 

Renkant medžiagą šiam tyrinėjimui, kaip jau buvo minėta, susidurta 
su labai rimta tekstų autentiškumo problema. Mat žinoma, kad apie Per- 
kūną yra užrašyta ir ne visai patikimos tautosakos. Apie 1935 m. J. Balys, 
dirbdamas Lietuvių tautosakos archyve, išplatino anketą „Perkūnas ir 

velnias“. Ją sudarė 28 klausimai apie Perkūną ir jo priešininką. Anketa, be 
abejo, atliko reikšmingą vaidmenį, paskatinusi atkreipti dėmesį į tokį svarbų 
lietuvių mitologijos personažą. Ketvirtajame šio amžiaus dešimtmetyje 
Perkūno vaizdinys Lietuvos kaime dar buvo gyvas. Aktyviai organizuojant 
tautosakos, susijusios su šia mitine figūra, rinkimą, užregistruota vertingų 
faktų, kurie būtų nuėję užmarštin. Tačiau laikui bėgant išryškėjo ir kai 
kurios neigiamos atlikto darbo ypatybės. Anketa daugiausia buvo platina- 
ma tarp tautosaką renkančių mokytojų ir moksleivių. Lietuvių tautosakos 
rankraštyne saugoma moksleivių užrašytos tautosakos, kuri pateikta su 
antrašte, kad tai yra atsakymai į anketos „Perkūnas ir velnias“ klausimus. 
Didžioji dalis šios tautosakos yra autentiška. Tačiau pasitaiko ir tokių 
duomenų, kuriais negalima visiškai pasitikėti. Kartais tai - pernelyg 
tiesmukiški pateikėjų atsakymai į anketos klausimus, be jokių pateikėjų 
komentarų, be platesnio konteksto. Tarp nepatikimų tautosakos užrašymų 
yra ir tokių, prie kurių pateikiama netiksli metrika: nepakankamai tikslūs 
duomenys apie užrašymo vietą, pateikėjus. Tad kaupiant medžiagą tyri- 
mui, siekta atsijoti visus neautentiškus ar bent jau ne visai patikimus 
tautosakos tekstus. Siekiant patikrinti vieno ar kito tautosakos fakto tikru- 
mą, ieškota jo atitikmenų —- panašių tekstų, užrašytų kitoje vietovėje ir 
kito asmens. Jei tikrinamas kūrinys ne vienintelis, jei randama jo ana- 
logų, kūriniu galima pasikliauti. Sunkiau, be abejo, nustatyti pavienių 
užrašymų autentiškumą. Čia jau prireikia tam tikros tautosakininko nuo- 
jautos, patyrimo vertinant kūrinį, taip pat ir kai kurių kitų - užrašytoją 
bei pateikėją charakterizuojančių — duomenų. 

Taigi šiame tyrinėjime atsisakyta visų tų tautosakos faktų, kurie 
nepatikimai charakterizuoja Perkūną. Lietuvių griaustinio ir žaibo dievą 
siekta atkurti tokį, koks jis išties egzistavo tam tikro laikotarpio žmonių 
pasaulėžiūroje. 


LIETUVIŲ GRIAUSTINIO DIEVO 
TYRINĖJIMŲ APŽVALGA 


(SRIAUSTINIO DIEVAS PERKŪNAS KAIP 
VIENAS RYŠKIAUSIŲ LIETUVIŲ MITOLOGIJOS PERSONAŽŲ NUO 
SENO DOMINO ISTORIKUS, ETNOGRAFUS, SENOSIOS RELIGIJOS TY- 
RINĖTOJUS. Ankstyvieji istoriniai šaltiniai, kuriuose minimas Perkūno 
vardas, bus analizuojami sprendžiant šio dievo vaidmens panteone 
klausimą. Čia siekiama paliesti tik svarbiausius, reikšmingiausius 
Perkūno tyrinėjimus ir įvertinti juos moksliniu aspektu. 

Dievas Perkūnas buvo įtrauktas į lietuvių mitologijos tyrinėjimo 
kontekstą jau XIX a. pirmoje pusėje. T. Narbutas veikale „Lietuvių 
tautos istorija“ (1835 m.) pateikdamas Perkūno charakteristiką teigia, 
kad šis dievas buvęs aukščiausiasis gamtos valdovas. Autorius mėgina 
paaiškinti griaustinio dievo atsiradimo priežastis, formavimosi procesą. 
Anot istoriko, žmogus, nujausdamas dievą savo širdyje, jo ieškojo ir 
išoriniame pasaulyje. Dievas įžvelgtas gamtoje, jos reiškiniuose. Jis 
laikytas jų „kaltininku“. Žmogus garbinęs tą visų reiškinių valdytoją. 
Audros, kruša, žaibai, griausmai, sukeliami nesuprantamų dangaus 
jėgų, ypač traukė žmogaus dėmesį. Šių jėgų valdovu, pasak T. Nar- 
buto, buvęs galingiausias dievas Perkūnas (117, p. 59). Istorikas pabrėžia 
atmosferinę griausmavaldžio funkciją: „visos oro permainos priklauso 
nuo Perkūno valios“ (117, p. 59). Todėl, kaip teigiama veikale, žem- 
dirbiai jam buvo pamaldūs (117, p. 59). T. Narbutas aptaria senąsias 
lietuvių šventoves, tarp kurių viena svarbiausių buvusi šventovė Vil- 
niuje, skirta Perkūnui. Pateikiamas šventovės aprašymas (remiamasi 
J.F. Rivijaus kronika), kuris per T. Narbuto veikalą paplito tarp kitų 
Lietuvos senovės tyrinėtojų (117, p. 208-210). 

S. Stanevičius studijoje „Lietuvių mitologijos aiškinimas“ (apie 
1838 m.) mini Perkūno ir amžinosios ugnies kultą (150, p. 268-269). 
Perkūną jis apibūdina kaip „kažkokią būtybę, svaidančią žaibus ir 

griaudžiančią“ (150, p. 257-258). Rašydamas apie šventąsias vietas 
Lietuvoje ir Žemaitijoje, autorius išskiria senovišką namą Kaune, va- 
dinamą Perkūno bažnyčia. Kritiškai vertindamas šio namo įvardijimą, 
jis konstatavo, kad toks pastato pavadinimas yra nesenas ir „ne- 
teisingas“, nes tasai namas negalėjo turėti ryšio nei su Perkūnu, nei su 
jam skirtais ritualais (150, p. 276—279). 

Savotišką Perkūno interpretaciją pateikė S. Daukantas „Būde 
senovės lietuvių, kalnėnų ir žemaičių“ (1845 m.) (23, p. 488-496). Per- 
kūnas čia laikomas pirmuoju šilumos įkūrėju, davusiu pradžią gyvy- 
bei ir nuleidusiu į pasaulį ugnį kaipo Žmogaus globėją (23, p. 488—-489). 
Žodį Perkūnas S. Daukantas kildina nuo perėti ir paaiškina, kad šis die- 
vas išperėjęs visa, kas yra regima šiame pasaulyje (23, p. 489). Tokia 
etimologija, be abejo, naivoka. Tačiau Perkūno siejimas su ugnimi yra 
pagrįstas ir patvirtintas mūsų tautosakos. 

S. Daukantas pateikia gausybę Perkūno vardų, juos savaip paaiš- 
kindamas: „Vadino jį Žiubriu nuo žodžio žiburys, jog jis visam pasau- 
liui žiubino. Vadino jį Praamžiu nuo žodžių pra ir amžius, beje, amžiaus 
neturinčiu arba be pradžios esančiu ir pačiu pirmuoju, kurio pradžiai 
laiko nėra žinomo, tai yra be laiko. Vadino jį taip pat Aukštėju, arba 
Aukštuoju tėvu, nuo to, jog aukštai, beje, danguje, gyvenančiu. Vadino 
jį Visagysčiu, arba Gyveleižiu, arba Gyveleidžiu, nuo žodžių gyvas ir 
leisti, beje, visiems gyvybą duodančiu. Vadino jį taip pat Visgamtu, 
arba Vaisgamčiu, nuo žodžių vaisius ir gimdyti, beje, vaisių gimdančiu, 
arba gamtą veisiančiu. Vadino jį Aukopirmas nuo žodžių auka ir pir- 
mas, kaip tas, kurį reikia visų pirma aukauti arba garbinti“ (23, p. 490). 
Ši Perkūno vardų eilė pratęsiama dar daugeliu kitų. Tad S. Daukantas 
suteikė Perkūnui daugybę vardų ir funkcijų, manydamas, kad vėliau 
tie dievo „privalumai“ išsiskaidė ir buvo pramanyti nauji dievai (23, 
p. 493). Teoriškai toks dalykas, kai tam tikros dievo funkcijos pagrindu 
sukuriamas naujas dievas, įmanomas. Religijų istorijoje žinoma tokių 
atvejų. Tačiau S. Daukanto pateikta Perkūno vardų, komentuojamų 
kaip atskleidžiančių tam tikras jo savybes bei funkcijas, eilė, be abejo, 
yra pernelyg didelė. Be to, nepateikiama faktų, įrodančių, kad tie vardai 
tikrai priklausė Perkūnui. 

XIX a. viduryje ir antrojoje pusėje dievo Perkūno problemą 
yra nagrinėję ir kiti lietuvių mitologijos bei religijos tyrinėtojai: J.J. Ha- 
nuschas (93, p. 105-108), A. Schleicheris (93, p. 227), M. Akelaitis (93, 
p. 243-244), E. Wolteris (93, p. 351), T.R. Grienbergeris (93, p. 442-449), 
A. Brūckneris (93, p. 476-481), A. Botyrius (93, p. 249-265). Pastarąjį 

autorių ir jo straipsnį „Pasakojimas apie lietuvių griausmavaldį Per- 
kūną“ (1871 m.) reikėtų išskirti. A. Botyrius - filologas, domėjęsis tauto- 
saka. Kilęs iš Suvalkijos (Triobiškių k.) jis tose apylinkėse pats rinko 
tautosaką ir buvo pasikvietęs į savąjį kraštą rusų mokslininkus V. Milerį 
ir F. Fortunatovą, kurie taip pat čia užrašinėjo žodinę liaudies kūrybą. 
A. Botyrius studijavo Maskvos universiteto Istorijos ir filologijos 
fakultete, dar studentas būdamas ir parašė minėtąjį straipsnį apie Per- 
kūną. Straipsnis iki šiol yra vertingas moksliniu požiūriu. Jo autorius 
atsiskleidė kaip plataus akiračio tyrinėtojas, turintis gerą mokslininko 
nuovoką. Esminiai Perkūno bruožai čia atskleidžiami indoeuropiečių 
tautų mitologijų — slavų, germanų, graikų, romėnų - kontekste. Pri- 
pažindamas šių tautų giminystę, A. Botyrius mano, kad ir griaustinio 
dievo ypatumai yra panašūs šiose tautose. Pateikdamas savąją Perkūno 
koncepciją, autorius teigia, kad griaustinio dievas - visų pirma šiurkš- 
čių jėgų tramdytojas (93, p. 249). Be to, jis yra debesų valdovas ir žemės 
derlingumo skatintojas (93, p. 249). Visa tai tyrinėtojas įrodo gausiais 
autentiškos tautosakos duomenimis. Aiškindamas Perkūno ryšį su me- 
džiais, A. Botyrius išskiria ąžuolą ir diemedį. Perkūno ir ąžuolo sąsaja 
įrodyta gana įtikinamai, o Perkūno ir diemedžio ryšys šiek tiek kelia 
abejonių. Vienas pagrindinių argumentų, kuriuo remdamasis autorius 
teigia diemedį buvus skirtą Perkūnui, yra tas, kad žodis diemedis 
sudėtas iš žodžių dievo medis. Perkūnas, A. Botyriaus manymu, buvo 
vienintelis iš dievų, kuris galėjo būti vadinamas dievu nepriduriant jo 
tikrojo vardo (93, p. 265). Iš tiesų, kaip žinoma iš tautosakos, Perkūnas 
kartais būdavo įvardijamas vien tik dievu, tačiau žodis dievas vis dėlto 
galėjo turėti ir kitą reikšmę. A. Botyrius iš viso pernelyg iškelia 
griaustinio dievo vaidmenį lietuvių mitologijoje. Jis laiko Perkūną svar- 
biausiu lietuvių dievu (93, p. 264). 

Nemaža dėmesio Perkūnui yra skyręs J. Basanavičius. Jo pareng- 
tuose pasakojamosios tautosakos rinkiniuose „Lietuviszkos pasakos“ 
(1898-1902 m.; BsLP), „Lietuviškos pasakos yvairios“ (1904-1905; BsLPY) 
įdėta sakmių apie Perkūno santykius su velniu. Dvi J. Basanavičiaus 
sudarytos tautosakos tekstų publikacijos ištisai skirtos vien tik minė- 
tiems mitiniams personažams: „Fragmenta mithologiae: Perkunas — 
Velnias“ (1887 m.; BsFM), „Iš senovės lietuvių mitologijos“ (1926 m.; 9). 
Pastarajame darbe prieš skelbiamų sakmių, pasakų tekstus įdėtas 
J. Basanavičiaus įvadas apie senuosius lietuvių dievus. Labiausiai iš tų 
dievų išskirtas Perkūnas. Šį dievą autorius sieja su romėnų Jupiteriu, 
senovės indų Parjanya, tačiau įspėja, kad Perkūnas, skirtingai negu 

romėnų Jupiteris, nebuvo Vyriausias Dievas (9, p. 585-586). Perkūnas, 
J. Basanavičiaus teigimu, buvo laikomas Dievo sūnumi, dievaičiu ir 
priklausė nuo Aukščiausiojo Dievo (9, p. 586). Paminimos Perkūnui 
skirtos šventovės bei šventvietės, tarp jų - Romovė Prūsijoje, vieta ant 
kalno Žemaitijoje prie Nevėžio ir šventovė Vilniuje, Šventaragio slė- 
nyje (9, p. 589-590). J. Basanavičius taip pat atskleidžia būdinguo- 
sius Perkūno išvaizdos bruožus, aprašo atributus, šiam dievui skirtas 
apeigas (9, p. 590-592). Savo darbu „Iš lietuvių mitologijos“, kuriame 
pateikta bendriausia Perkūno ir kitų lietuvių dievų charakteristika ir 
įdėta folklorinės medžiagos apie Perkūną bei velnią, J. Basanavi- 
čius, kaip pažymėjo L. Sauka, sudomino šia tema kitus to meto 
tyrinėtojus (138, p. 877). 

Tyrinėjant griaustinio dievą Perkūną, be abejo, daugiausia nusi- 
pelnė žymus mūsų tautosakininkas J. Balys. Perkūno klausimas 
liečiamas daugelyje jo tyrinėjimų (3-5, 7), tačiau iš esmės tik šiam dievui 
bei jo santykiams su kitomis mitinėmis būtybėmis skirti du jo darbai: 
„Perkūnas lietuvių liaudies tikėjimuose“ (1937 m.; 3) ir „Griaustinis ir 
velnias Baltoskandinavijos kraštų tautosakoje“ (1939 m.; 4). Pirmajame 
jų pateikiama įvairiopa medžiaga apie Perkūną: daugiausia tikėjimai, 
sakmės, taip pat ir kalbės, liaudies medicinos duomenys. Jie su- 
klasifikuoti į tokias tematines grupes: Perkūno kilmė; Perkūnas ir Eli- 
jas; Perkūno ir Dievo santykiai; Perkūno ir velnio santykiai; Kaip ir 
kur slepiasi velnias nuo Perkūno; Perkūno (griausmo) vardai ir kt. 
Išskirta 20 tokių temų. Pagal jas ir organizuojama visa minėtoji me- 
džiaga apie Perkūną. Žinoma, pateikta tautosaka yra nevienodo 
senumo, tačiau svarbiausia, kad ji - autentiška. Galima suabejoti tik 
vienu kitu faktu. Tai prie kai kurių duomenų pažymi ir pats autorius 
(TD 3, Nr. 246, p. 163). 

Antrajame J. Balio darbe — „Griaustinis ir velnias Baltoskandi- 
navijos kraštų tautosakoje“ (4) skelbiama ne tik folklorinė medžiaga, 
bet ir daromos išvados apie tiriamą objektą, mėginama aiškintis mitinių 
personažų kilmė. Studiją apie griaustinį ir velnią J. Balys pradėjo rašyti 
1933 m. Suomijoje. Tai - gana reikšmingas faktas. Suomiai tuomet gar- 
sėjo kaip istorinio-geografinio metodo propaguotojai. Šis metodas, o ir 
apskritai suomių mokslininkų tyrinėjimo tradicijos padarė nemažą įtaką 
J. Baliui. Tai atsispindi aptariamame tyrinėjime, kuriame kaip tik taikytas 
minėtas metodas. 

Pagrindinis J. Balio lyginimų arealas - Pabaltijys ir Skandinavija, 
nes, jo teigimu, kaip tik tuose kraštuose šios tradicijos yra labai 

populiarios. Tiesa, pateikiama ir vokiečių, slavų tautosakos (išverstos 
į lietuvių kalbą ar tik kūrinių anotacijų), bet kur kas mažiau. Panašumai 
įvairių tautų sakmėse apie griaustinio dievą ir jo priešininką, kaip 
aiškina J. Balys, galėjo atsirasti dėl maždaug vienodos žmogaus psi- 
chinės struktūros arba skolinantis. Mitologijoje esą galima spręsti apie 
skolinimąsi tik iš mitinių idėjų komplikuotesnių formų, iš taisyklingai 
pasikartojančių tų pačių motyvų kombinacijų (4, p. 197). Mito komp- 
likuotumas ar paprastumas J. Baliui yra esminiai kriterijai nustatant jo 
senumą. Kuo mitas paprastesnis ir vaizdesnis, kuo jis daugiau reflek- 
tuoja gamtos įspūdžius, tuo jis archajiškesnis (4, p. 198). „Tikėjimai, 
kad griausmas yra galingas supykusios dievystės balsas, kad žaibas 
yra jos ginklas, kad audros metu krinta iš debesų kokie nors šūviai- 
akmenys, pridera kaip tik tokiems primityviausiems ir betarpiškai su 
gamtos reiškiniais susijusiems įsivaizdavimams...“ (4, p. 198). Vis dėlto 
šie J. Balio deklaruojami mito senumo nustatymo kriterijai yra pernelyg 
neapibrėžti ir nepakankami. Remiantis vien tik tokiais kriterijais, no- 
rom nenorom gali pasireikšti tyrinėtojo subjektyvumas. To neišvengia 
ir J. Balys, siekdamas nustatyti vieno ar kito mito elemento „primity- 
viškumą“ ar ir viso sakmės tipo kilmę bei senumą. Sakysim, sakmes 
apie Perkūną, medžiojantį velnią, tyrinėtojas laiko labai „jaunomis“, 
turinčiomis daug ryškių krikščioniškosios pasaulėžiūros bruožų. 
Pastarojo fakto, aiškų, nenuneigsi, bet dėl „jaunumo“ galima būtų 
pagrįstai suabejoti, pasiremiant ne tik nagrinėjama medžiaga, bet ir 
tuos dalykus išsamiai tyrinėjusiais autoriais (172, 217). 

J. Balys daro išvadas ir apie svarbiausiųjų mitinių personažų 
geografinį paplitimą, jų atsiradimo vietą ir amžių. Autorius konsta- 
tuoja, kad tikėjimai apie griausmo dievo ir demonų nesantaiką ypač 
paplitę šiaurės Europoje - Skandinavijoje (4, p. 200). Šio krašto liaudies 
tradicijos galėjo veikti ir Lietuvą (4, p. 202). Tačiau, kaip teigia J. Balys, 
ne visi aptariamos tematikos tyrinėjimai, paplitę Europoje, gali būti 
kildinami iš Skandinavijos. Pietų ir Vidurio Europos sakmės turėjo 
remtis kokiu nors bendru trečiu šaltiniu. Kur šio bendro šaltinio tėviškė, 
J. Balys tik samprotauja - gal Indija, o gal Mezopotamija, - palikdamas 
klausimą neišspręstą. Kai kurios J. Balio išvados dėl jas pagrindžiančių 
duomenų stokos atrodo ne visai įtikimos ir jau senstelėjusios (sakysim, 
kad velnias yra vėlyvos kilmės mitinis personažas) (4, p. 100, 200). Tai 
jau paneigė N. Vėliaus išsamus šios mitinės būtybės tyrinėjimas (172). 
Tačiau šias išvadas J. Balys pateikia kaip hipotetines prielaidas. 
Mokslininkas tikisi, kad daugelis jo studijoje neišspręstų problemų, 

neaiškių jam paslapčių bus atskleistos, kai ateity šiuos klausimus 
nuodugniai nagrinėti imsis kiti tyrinėtojai!. 

Žymus kalbininkas P. Skardžius yra parašęs straipsnį „Dievas ir 
Perkūnas“ (1963 m.; 147). Pirmoji straipsnio dalis - apie Dievą, tai yra 
vyriausiu panteone laikomą Dangaus Dievą, antroji —- apie Perkūną. 
Straipsnyje nemaža vietos skiriama Perkūno etimologijai. P. Skardžiaus 
argumentai, sprendžiant šią problemą, atrodo pakankamai svarūs. 
P. Skardžius paliečia ir kitas su Perkūnu susijusias temas —- kai kurių 
Perkūno vardų kilmę bei prasmę, Perkūno ir Dangaus Dievo santykį. 
P. Skardžius teigia, kad pirminė Dangaus Dievo reikšmė buvusi daug 
senesnė ir platesnė negu audros dievo (147, p. 317). Kadaise Dangaus 
Dievui buvo priskiriama visa antgamtinė galia. Jis valdė pasaulio bei 
gamtos reiškinius, tarp jų ir griausmą. Ši dievybė taip pat žiūrėjo tei- 
sybės ir tvarkos, persekiojo piktąsias dvasias ir baudė nusikaltėlius. 
Tuo tarpu Perkūnas, anot P. Skardžiaus, tokios visuotinės galios ne- 
turėjęs: savo veikla pasireikšdamas metuose tik ribotą, trumpesnį 
laiką, jis senovėj buvo laikomas viena „danginės dievybės dalimi“. 
Remdamasis tokiais samprotavimais, P. Skardžius daro išvadą, kad 
Perkūnas iš pradžių yra buvęs „visuminio dangaus dievo dalis“ ir 
tik ilgainiui jis pradėjęs reikštis kaip atskiras dievas. Tačiau, priduria 
P. Skardžius, šiai Perkūno reikšmės raidai pavaizduoti trūksta tiek 
kalbinių, tiek tautosakinių duomenų, taip pat ir istorinių šaltinių 
paliudijimo (147, p. 317). 

M. Gimbutienė dievo Perkūno problemą yra aptarusi ne viename 
savo darbų (40, 42, 43). Specialiai griaustinio dievui skirtas jos straipsnis, 
parašytas anglų kalba: „Perkūnas/Perun: baltų ir slavų griaustinio 
dievas“ (1973 m.; 40). Pagrindiniai šio straipsnio teiginiai pakartojami 
1989 m. „Moksle ir gyvenime“ išspausdintos apybraižos skyriuje „Per- 
kūnas“ (43, Nr. 9). Jie čia ir bus išdėstyti. 

Išeities taškas M. Gimbutienei interpretuojant Perkūną yra jos 
bendroji lietuvių mitologijos koncepcija. Mokslininkės teigimu, lietuvių 
mitologija susidedanti iš dviejų sluoksnių: senojo, siekiančio „Europos 
proistorės priešindoeuropinius laikus“ (3000-2500 m. pr. Kr.), ir nau- 
jesnio —- indoeuropiečių kilmės. Pirmasis sluoksnis atskleidžia matri- 
centrinę, matrilinearinę kultūrą, susijusią su žemės garbinimu, antra- 
sis sluoksnis reprezentuoja patricentrinę kultūrą, kurioje svarbiausi 


"Čia liko nepaliesti kai kurie svarbūs klausimai, liečiantys Perkūno vietą panteone, santykį 
su Aukščiausiu Dievu. J. Balio pažiūros į tai bus išdėstytos vėliau, kituose skyriuose. Vengiant 
pasikartojimų ne visos aptariamų tyrinėtojų mintys bus atskleistos šioje apžvalgoje. 

dangaus dievai ir mitinės būtybės (42, p. 151, 161; 43, Nr. 2, p. 34). Perkū- 
nas, aišku, priskiriamas naujesniam - indoeuropietiškajam panteonui, 
kurį sudaro vyriškieji dievai (42, p. 167). Minėtame straipsnyje „Perkū- 
nas/Perun...“ M. Gimbutienė aptaria šio dievo vardus, funkcijas, iš- 
vaizdą, atributus, gretindama, kaip tai atsispindi baltų ir slavų mitolo- 
gijose. Dažniausiai tai - įprastiniai, tautosakoje neretai aptinkami api- 
būdinimai. Tik vieną kitą teiginį, prielaidą reikėtų išskirti ir pasvarstyti. 

Anot M. Gimbutienės, viena pagrindinių Perkūno funkcijų yra 
susijusi su vaisingumu. Įgijęs šiam dievui būdingus jaučio ar ožio 
pavidalus, Perkūnas barstąs sėklą, kitaip tariant - lietumi apvaisinąs 
Žemę (40, p. 470). Autorė teigia, kad tai rodančios mįslės, ir pateikia 
keletą pavyzdžių, kuriuose Perkūnas ar griaustinis vaizduojami kaip 
jautis ar ožys: „Už trijų kalnų bulius baubia“. „Eina jautis baubda- 
mas, dangų ragais rėždamas“. „Eina ožys rėkdamas, ragu dangų 
drėksdamas“. Tačiau nė vienoje iš šių mįslių neužsimenama apie 
jaučio ar ožio apvaisinančiąją galią. Interpretavimas lietaus kaip 
griaustinio dievo sėklų, apvaisinančių žemę, vis dėlto čia nėra 
pakankamai pagrįstas. 

Apibūdinusi Perkūną kaip barstantįjį sėklas, mokslininkė remiasi 
šia teze ir toliau. Pasak M. Gimbutienės, Perkūno vaisingumo galiomis 
pasižymi kai kurie paukščiai, visų pirma balandis/karvelis (40, p. 472; 
43, Nr. 9, p. 32). Autorė cituoja dainą apie du pilkus karvelius, nešan- 
čius ąžuolo sėkleles; benešant sėklos iškrito ir užaugo du ąžuolėliai, 
nuo kurių krito aukso rasa. Teigiama, kad stebuklingoji rasa - didelė 
palaima, tai - „Perkūno ir Žemės susijungimas“ (43, Nr. 9, p. 32). Atro- 
dytų, kad per toli nueita interpretuojant šią dainą. Nors vėliau autorė 
pateikia duomenų, kurie, jos manymu, iliustruoja semantinį balandžio, 
gilės ir baladojančio griaustinio dievo ryšį!, jie nesutvirtina ir nepateisi- 
na Perkūno siejimo ir net tapatinimo su balandžiu, o ąžuolo (kurį pasėjo 
balandis) rasos aiškinimo - kaip Perkūno ir žemės susijungimo. 

Įdomios hipotezės apie Perkūną iškeliamos A.J. Greimo darbuo- 
se. Veikale „Tautos atminties beieškant“ (1990 m.; 47) autorius išskiria 


" M. Gimbutienė aiškina, kad gilė graikiškai - balanos, giminiškas žodis lietuvių balandžiui. 
Lotyniškai inęlans, glandas, reiškia Jupiterio/Dzeuso gilė. Lietuvių gilė, gilelė taip pat reiškia 
glandą, lotyniškai glandula "testicle', < midaus saldumo“. Žodžio gilendra reikšmės - vaisingumas, 
vešlumas, geras derlius ir laimė. Sakoma: „Šįmet gilendra gera ant miško“, t.y. daug gilių, riešutų, 
grybų, uogų. Kita vertus, balandis giminiuojasi su žodžiais balanduoti, baladotis, baldyti 'dundėti, 
daryti triukšmą“. Klausiama: „Kas ten dunda, kas ten balanduoja?“ Semantinis balandžio, gilės 
ir baladojančio (balanduojančio) Dundulio ryšys esąs labai aiškus. Balandžio pajėgumas 
prokreacijos srityje atitikęs Perkūno funkcijas (43, Nr. 9, p. 32). 

specifinę šio dievo veiklos sritį, pavadindamas ją „Pavasarinis Perkū- 
nas“, ir analizuoja Perkūno santykį su dievu Pergrubiu, įžvelgdamas 
tarp jų kai kurių panašumų, ypač atliekamų funkcijų srityje (47,p. 453— 
454)!. Autorius remiasi M. Stryjkowskio veikale pateikiamu Pergrubio 
šventės aprašymu. Šios šventės metu būdavo sakomos maldos ne tik 
Pergrubiui, bet ir Perkūnui, taip pat kitiems dievams (47, p. 455, 458). 
A.J. Greimas pažymi, kad Perkūnas ir Pergrubis - su pavasariu glau- 
džiai susiję dievai, kad abu jie skatina augalus žaliuoti (47, p. 455). Be 
to, A.J. Greimas įžvelgia Perkūno ryšį su šv. Jurgiu bei jam skirta 
Jurginių švente. Mat šv. Jurgis, kaip ir pavasarinis Perkūnas bei Per- 
grubis, sujudina žemę, atidaro ją naujam gyvenimui (47, p. 456). Beje, 
visi šie mitiniai personažai prisimenami panašiu laiku — ypač apie 
Jurgines. Šv. Jurgį A.J. Greimas traktuoja kaip Pergrubio krikščioniš- 
kąjį substitutą (47, p. 457). Šios analogijos tarp Perkūno, Pergrubio ir 
šv. Jurgio išties įžvalgiai A.J. Greimo pastebėtos ir jos šiame tyrinėjime 
bus nagrinėjamos detaliau. 

Viena A.J. Greimo interpretacija, liečianti Perkūną, kelia kai kurių 
abejonių. Tai aiškinimas, kad Perkūno garbei būdavo švenčiama ledų 
diena (47, p. 463). A.J. Greimas ledų diena laiko paskutinę Kalėdų, 
Velykų, Sekminių švenčių dieną (47, p. 461). Tomis dienomis žmonės 
melsdavosi, kad Dievas apsaugotų javus nuo ledų (47, p. 461). Autorius 
teigia, kad ledų diena, minima balandžio 26 d., t.y. trims dienoms 
praėjus po Jurginių (23 balandžio), gali būti laikoma savotišku Jurginių 
atkartojimu (47, p. 462). Be abejo, čia turima galvoje ledų diena po Ve- 
lykų. Tačiau Velykos juk - kilnojama šventė, švenčiama pirmąjį sek- 
madienį po pavasario lygiadienio, taigi tarp kovo 21 ir balandžio 25. 
Todėl ledų dieną laikyti Jurginių atkartojimu kažin ar yra pagrindo. Iš 
viso ledų dienos sąsajos su Perkūnu čia įrodytos nepapankamai. 

Tiek M. Gimbutienė, tiek A. J. Greimas, nors ir iškeldavo įdomių 
idėjų, pasiūlydavo drąsių hipotezių, tačiau, būdami toli nuo Lietuvos 
ir negalėdami disponuoti visais svarbiausiais tautosakos šaltiniais, 
kartais pasiremdavo tik vienu kitu faktu. Todėl kai kurios jų prielaidos, 
grindžiamos negausiais duomenimis, atrodo nelabai įtikinamos. 

N. Vėliaus knygoje „Chtoniškasis lietuvių mitologijos pasaulis“ 
(1987 m.; 172) detaliai išnagrinėtas griaustinio dievo priešininkas 
velnias, viena būdingiausių lietuvių mitinių būtybių. Tyrinėjimu 

" A.J. Greimas vartoja teonimą Pergrubis. Kiti lietuvių mitologijos tyrinėtojai šį dievą dažniau 


vadina Pergrubriumi (93, p. 565). Istorijos šaltiniuose aptinkami įvairūs aptariamo teonimo 
variantai: Pergrubrius, Pergrubios, Pergubrius, Pergrubis ir kt. 

teko remtis, visų pirma siekiant suvokti Perkūno antagonisto prigim- 
tį bei pobūdį. 

Minėtoje knygoje N. Vėlius taip pat gana daug dėmesio skyrė 
tautosakai, kurioje atsiskleidžia velnio santykiai su Perkūnu. Remia- 
masi ne tik sakmėmis, tikėjimais, bet ir pasakomis, smulkiąja tautosaka. 
Aiškindamas Perkūno ir velnio nesantaikos priežastį, autorius teigia, 
kad viena jų gali būti siejama su trečia mitine būtybe - Dievu. Patei- 
kiama tikėjimų pavyzdžių, kuriuose Perkūnas kvalifikuojamas kaip 
Dievo tarnas, pasiuntinys, priklausąs nuo Dievo valios. N. Vėliaus 
nuomone, nebūtinai šie tikėjimai gali būti suvokiami kaip krikščionybės 
poveikio pasekmė. Juose esą galima ieškoti ir senesnio, ikikrikščioniško 
galvojimo žymių, atsimenant, kad senojoje lietuvių religijoje Perkūnas 
buvo įsivaizduojamas Dievo sūnum (vadinamas dievaičiu) ir buvo 
žemesnio rango negu pats šviesos, dangaus skliauto dievas (172, p. 127). 
Iš tiesų kai kurie istorikai, etnografai (M. Pretorijus, J.A. Brandas), 
pateikdami Perkūno apibūdinimą dievaitis, paaiškina šio žodžio pras- 
mę kaip Dievo sūnaus. Tačiau žodis dievaitis gali būti suvokiamas ir 
kita prasme — kaip maloninė žodžio forma (147, Nr. 7, p. 316). Be to, 
kartais Perkūnas įvardijamas ir kaip Senas Tėvas, Tėtis (BsFM, p. 178; 
KlvK, p. 111). Dėl to nėra vienareikšmiško atsakymo, kaip buvo 
suvokiamas Perkūnas - kaip Dievo sūnus, jo pavaldinys, ar kaip Senas 
Tėvas, greičiau jau pretenduojantis į Vyriausiojo Dievo sampratą. 

Nurodydamas, kuo Perkūno - velnio kovos mitas atitinka V. Iva- 
novoir V. Toporovo rekonstruojamą modelį, kuriame kaip griaustinio 
priešininkė figūruoja gyvatė (217, p. 5), N. Vėlius pateikia svarbių 
duomenų, atskleidžiančių, kad velnias yra gyvatei artima būtybė, o 
kartais net ir įsivaizduojamas kaip gyvatė arba žaltys (172, p. 135-138). 
Mokslininko manymu, „velnio vaizdinys, koks jis yra lietuvių tauto- 
sakoje, tam tikru mastu susiformavo iš archajiškesnio gyvatės vaiz- 
dinio, transformuoto ir papildyto naujais bruožais“ (172, p. 137). 

Išanalizavęs įvairias Perkūno ir velnio konflikto apraiškas, N. Vė- 
lius daro išvadą, kad lietuviškos medžiagos gausumas ir įvairumas 
rodo tradicijos apie velnio ir Perkūno santykius tvirtumą, ryšį su senąja 
liaudies pasaulėjauta. Priešingai negu J. Balys, laikęs lietuvių sakmes 
apie griaustinio dievą ir jo priešininką nesenomis, N. Vėlius konsta- 
tuoja, kad nors tie kūriniai ir patyrė krikščionybės poveikį, vis dėlto 
jie pasižymi dideliu archajiškumu (172, p. 133). 

Mito apie griaustinio dievą senumą pripažįsta ir žymūs rusų 
mokslininkai V. Ivanovas bei V. Toporovas. Šis mitas jų analizuojamas 

knygoje „Tyrinėjimai iš slavų senienų srities“ (1974 m.; 217). Autoriai 
teigia, kad mitas apie audros dievą slavų tradicijoje yra paveldėtas iš 
indoeuropiečių (217, p. 4). Tyrinėjime daugiausia remiamasi rytų 
slavų, ypač baltarusių, tautosakos, istorinių šaltinių duomenimis. 
Tačiau didelis dėmesys skiriamas ir lietuvių medžiagai apie griaus- 
tinio dievą, kadangi baltarusių tradicija su lietuvių yra glaudžiai 
susijusi (tam tikroje teritorijoje pastebėti kultūriniai ir kalbiniai 
kontaktai, užsimezgę senų senovėje ir tebesitęsiantys iki šiol). Todėl 
rekonstruojant mitą apie griaustinio dievą, kaip pažymi autoriai, 
daugiausia orientuotasi į baltarusių ir lietuvių tradicijas (217, p. 4). 
Remiantis baltarusių, kitų rytų slavų bei baltų tekstais, atkuriama 
tokia mito apie audros dievą schema: 

A. Audros Dievas yra viršuje - ant kalno, danguje (kur kartu su juo 
yra Saulė ir Mėnuo), prie tridalio pasaulio medžio, orientuoto į keturias 
pasaulio puses, viršūnės. 

B. Gyvatė yra apačioje, prie tridalio pasaulio medžio šaknų, ant juo- 
dos vilnos. 

C. Gyvatė pavagia galvijus (ir slepia juos urve už uolos). Audros 
dievas sudaužo wu0lą, išlaisvina galvijus (arba žmones). 

D. Gyvatė slepiasi iš eilės po įvairiomis gyvomis būtybėmis arba 
pasiverčia jomis (žmogumi, arkliu, karve ir kt.); gyvatė slepiasi po 
medžiu arba po akmeniu. 

E. Audros dievas ant arklio arba vežime savo ginklu (kūju-žaibu) 
trenkia į medį, sudegindamas jį, arba į akmenį, jį perskeldamas. 

F. Po audros dievo pergalės kovoje su gyvate atsiranda vanduo 
(lyja lietus); gyvatė pasislepia žemės vandenyse (217, p. 5). 

Tolesne analize ir mėginama rekonstruoti mitą pagal šią schemą. 
Nagrinėjama erdvė, su kuria siejasi audros dievas, šio dievo vardai, 
atributai, pati audros dievo dvikova su priešininku, tos kovos pasek- 
mės; taip pat su mitu susiję ritualai, mito herojų transformacijos. Tai — 
išties išsamus ir įdomus tyrinėjimas, paremtas gausybe medžiagos, 
įvairių tautų tradicijų paralelėmis. 

Neįprastu aspektu Perkūnas interpretuojamas G. Beresnevičiaus 
knygoje „Dausos“ (1990 m.), skirtoje pomirtinio gyvenimo sampratai 
senojoje lietuvių pasaulėžiūroje (10, p. 199). Autoriaus teigimu, dievas 
Perkūnas, be kitų jam priklausiusių sričių, galėjo valdyti ir senovės 
lietuvių pomirtinį pasaulį. Rimčiausiu tai patvirtinančiu argumentu 
G. Beresnevičius laiko maldeles Mėnuliui, kuriose minima Perkūno 
karalystė (10, p. 175-176). Į šią karalystę galėdavę patekti Perkūno 

nutrenkti žmonės. Tuo remdamasis tyrinėtojas įspėja, kad Perkūnas 
galėjo valdyti tam tikrą išskirtiniais bruožais pasižyminčių mirusiųjų 
sluoksnį. Apie Perkūno valdomo pomirtinio pasaulio specifiką pažy- 
mima dar tai, kad Perkūno pomirtinis pasaulis galėjęs būti „padan- 
gėse“, kadangi čia paprastai reziduoja patsai griaustinio dievas (10, 
p. 177-178). Be to, autorius Perkūną bando gretinti su Šventaragio 
legendose minimu teisėju, pomirtinio pasaulio valdovu, gyvenančiu 
„ant kalno“. Mat Perkūnas neretai taip pat siejamas su kalnu (10, p. 178). 
Dar glaudesnį ryšį Šventaragio legendos su Perkūnu G. Beresnevičius 
pastebėjo savo knygoje „Baltų religinės reformos“ (1995 m.; 11). Au- 
torius rašo, kad vargu ar Šventaragis įsteigė „naują“ panteoną, tačiau 
daugmaž patikimai galima spėti, kad jame ryškėjo dangiškieji dievai, 
kurių pagrindinis buvo Perkūnas (11, p. 161). Tai išties dėmesio vertos 
idėjos. Gaila tik, kad palyginti nedaug jas pagrindžiančios medžiagos. 
Matyt, tai suvokia ir patsai G. Beresnevičius, užsimindamas dar savo 
pirmojoje knygoje, kad Perkūno klausimas labai subtilus ir kad pateikti 
galutinių sprendimų nesiekiama (10, p. 178). 

Apžvelgtuose senosios lietuvių religijos ir mitologijos tyrinėjimuo- 
se Perkūnas būdavo apibūdinamas kaip pagrindinis ar vienas svar- 
biausių dievų. Vienuose jų charakterizuoti bendriausi šio dievo bruožai, 
kituose į Perkūną bandyta pažvelgti vienu ar kitu aspektu. Tačiau išsa- 
mių lietuvių audros dievo kilmės, pobūdžio, funkcijų studijų iki šiol 
nebuvo atlikta. Gal dėl to kai kurių tyrinėtojų darbuose būdavo suab- 
soliutinamas tai vienas, tai kitas jo bruožas ar viena kuri šio dievo funk- 
cija. Perkūno vaizdinys yra daugiaplanis, įvairialypis. Šis dievas pasižy- 
mi polifunkcionalumu. Dėl to siekiant atkurti kiek galint visapusiškesnį 
griaustinio dievo vaizdinį, ir užsibrėžta atlikti nuodugnų tyrinėjimą. 
Be to, aptartuose tyrinėjimuose pasigesta Perkūno esmės atskleidimo 
religiniu aspektu, kas yra ypač svarbu, siekiant suvokti tokio reikš- 
mingo mitinio personažo prasmę. Tą spragą šiame darbe taip pat 
norima užpildyti. 

(SRIAUSTINIO DIEVAS TARP KITŲ INDO- 
EUROPIEČIŲ DIEVŲ UŽĖMĖ IŠKILIĄ VIETĄ. MANOMAĄ, KAD ŠIS DIE- 
VAS BEI SU JUO SUSIJĘS MITAS YRA INDOEUROPIEČIŲ MITOLOGIJOS 
BRANDUOLYS. V. Ivanovas ir V. Toporovas griaustinio dievo kovos 
su jo priešininku mitą vadina pagrindiniu indoeuropiečių mitu (228 1, 
p. 530). Galimas daiktas, kad tai iš tiesų buvo pagrindinis, tai yra in- 
doeuropiečiams svarbiausias, esminis jų pasaulėžiūroje mitas. Juk jis 
indoeuropiečių mitologijoje buvo aktualiausias, labiausiai paplitęs ir 
mus pasiekė kaip vienas geriausiai išsilaikiusių mitų. 

Lietuvių Perkūnas, giminingas indoeuropiečių griaustinio dievui, 
gali būti suvoktas tik pažvelgus į jį plačiau - laiko ir erdvės pers- 
pektyvoje. Šio dievo reikšmingumui ir prasmei atskleisti nepakanka 
vien lokalinio lietuviško konteksto. Todėl čia bus mėginama bent apy- 
tikriai apibrėžti su aptariama problema artimiausiai susijusio tarptau- 
tinio jos konteksto kontūrus. 

Griaustinio dievo atsiradimo, raidos ypatumai susiję su pačių in- 
doeuropiečių istorija. Indoeuropiečiai, lokalizavęsi V-IV tūkstantme- 
tyje pr. Kr. prieš prasidedant jų migracijai Dunojaus vidurupio bei 
žemupio baseinuose, Juodosios jūros šiaurinėse pakrantėse, o galbūt, 
pagal vieną iš naujesnių hipotezių (200, p. 890), Artimuosiuose Rytuose 
(į pietus nuo Užkaukazės), vėliau išplito dideliuose Europos plotuose, 
o per Kaukazą bei Centrinę Aziją — iki pat dabartinės Indijos (69, p. 34, 
67; 92, p. 41; 228 1, p. 527). Veikiausiai visame šiame didžiuliame areale 
galėtume ieškoti indoeuropiečių griaustinio dievo pėdsakų. Neaišku, 
ar griaustinio dievas buvo žinomas indoeuropiečiams dar iki jų mig- 
ravimo, ar jis susiformavo vėliau. Bendrieji šio dievo bruožai įvairiose 
indoeuropiečių tradicijose lyg ir patvirtintų, kad jis yra vienas seniausių 
indoeuropiečių dievų. Tačiau skirtingi griaustinio dievo įvardijimai 

daugelyje indoeuropiečių kalbų leidžia spėti, kad tie vardai buvo su- 
kurti jau suskilus ar skaidantis indoeuropiečių prokalbei. Kaip galima 
spręsti iš griaustinio dievo vardų (ar jiems giminiškų žodžių) etimo- 
loginės analizės ir paties mitinio personažo, gyvuojančio įvairiose vie- 
tovėse, analogijų, ypač glaudūs kontaktai galėjo būti tarp prabaltų, 
praslavų ir pragermanų. Kaip žinoma, šie „Indoeuropiečių prokalbės 
dialektai, lokalizavęsi Vidurio Europoje II a: | pr. Kr., sudarė gana vien- 
tisą tarmių arealą. II tūkstantmečio pr. Kr. pradžioje dalis indoeu- 
ropiečių, būsimieji baltai ir slavai, pasitraukė į šiaurę bei šiaurės ry- 
tus, šitaip atskildami nuo besiformuojančių germanų (92, p. 41). Bendra 
baltų, slavų, germanų tam tikrą laikotarpį trukusi egzistencija lėmė 
daugelį panašumų pamažu susikūrusiose jų kalbose bei kultūrose. 

Lietuvių mitologija kaip ir kalba liudija glaudų ryšį su kita indoeu- 
ropiečių atšaka — senovės indais. Jų tradicija lyginamiesiems tyrinėji- 
mams reikšminga tuo, kad ji užfiksuota itin archajiškame šaltinyje — 
Rigvedoje (datuojamoje II tūkstantmečio vidurio - I tūkstantmečio 
vidurio pr. Kr. laikotarpiu). 

Tad ypatingas dėmesys, aiškinantis griaustinio dievo prigimtį bei 
pobūdį, turėtų būti skiriamas baltų ir slavų, germanų bei senovės indų 
mitologijų paralelėms. Šiose mitologijose išryškėja kai kurie bendrieji, 
esminiai griaustinio dievo bruožai. 

Visose iš minėtų tradicijų griaustinio ar jį atitinkantis panašios pri- 
gimties dievas suvokiamas kaip mitinė būtybė, pasižyminti antropo- 
morfiniu pavidalu, kuris lyginamose mitologijose yra palyginti mažai 
kintantis. Viena pagrindinių griaustinio dievo funkcijų - kovoti su jam 
priešišku personažu (gyvate, velniu ar pan.). Ši jo kaip kovotojo, kaip 
kario funkcija tyrinėtojų dažniausiai išryškinama (28, 95). Kartais ma- 
Žiau lieka pastebėta šio dievo su gamta susijusi veiklos sfera - griau- 
dėjimo ir žaibavimo funkcija. Griausmavaldžio kaip gamtos dievo 
charakteristika turėtų būti vienas archajiškiausių jo bruožų. Tiesa, ne 
visur aptariamasis indoeuropiečių dievas vienodai gerai išlaikė šį ypa- 
tumą. Senovės indų mitologijoje su audra glaudžiai siejasi dievybė 
Parjūnya-. Parjūnya- reiškia lietaus ir audros debesio dievą, taip pat ir 
patį lietaus debesį. Ši dievybė - menkai antropomorfizuota. Vedų kūri- 
mo laikotarpiu ji jau nebuvo populiari. Rigvedoje šiam dievui skirti 
tik 3 himnai. Parjūnya-, matyt, išstūmė kitas su audra susijęs dievas Ind- 
ra (Indra). Jam vedose skirta net 250 himnų, daugiau negu kitiems die- 
vams. Tačiau Indros atmosferinė funkcija Rigvedoje nėra pakankamai 
aiškiai išryškinta. Apie tai sprendžiama ne tik iš paties kūrinio, bet ir 

iš kai kurių jo interpretacijų. Vedų mitologijos tyrinėtojas H. Lommelis 
viename savo straipsnių pateikia žymaus indologo H. Lūderso kon- 
cepcijos apie Indros pobūdį kritiką (96). H. Lūdersas iš viso neigia 
Indros ryšį su žaibavimu ir griaustiniu (99, p. 174). Iš tiesų su žodžiu 
vidyut 'žaibas“ Indra tiesiogiai siejamas tik vienoje Rigvedos vietoje 
(RV X 99, 2). Tačiau H. Lommelio teigimu, H. Lūdersas neatsižvelgė į 
tai, kad kartais ne tik žodžiais vidyut 'žaibas“ ir didyut 'žaibas' nusako- 
ma Indros žaibavimo funkcija, bet ir tokiais, kaip vajra 'kuoka', asani 
"akmeninis ginklas“, heti 'kulka“, kurie taip pat gali reikšti žaibą (96, 
p. 259—260). Tad kažkodėl vedose Indros kaip griaustinio dievo pobū- 
dis nėra akivaizdžiai atskleistas. Lietuvių tikėjimuose bei sakmėse ga- 
na dažnai aiškinama, kad Perkūnas ir ypač jo veikla kaip tik siejasi su 
gamtos reiškiniu — žaibavimu ir griausmu (TD 3, p. 174-181). Kai kuriose 
sakmėse, kur Perkūnas antropomorfizuojamas, jo kova su velniu at- 
skleidžiama ypatingame gamtos fone - audrai siaučiant ar pati audra 
suvokiama kaip Perkūno ir velnio dvikova. Be to, ir pats Perkūnas 
neretai parodomas kaip griaudžiantis ir laidantis žaibus (TD 6, p. 53— 
67). Vadinasi, lietuvių tautosakoje Perkūnas yra gerai išlaikęs savo 
gamtiškąją prigimtį ar bent turi ryšį su gamtos reiškiniais. 

Manoma, kad griaustinio dievo priešininkas taip pat yra indoeu- 
ropiečių kilmės mitinė būtybė. Tarp šį personažą įvairiomis kalbomis 
žyminčių vardų įžvelgiamas etimologinis ryšys: lietuvių velnias, latvių 
velns, rusų Veles/Volos ir senovės indų Val4, Vrtrū. Šiems žodžiams 
artimos germanų leksemos reiškia ne griaustinio dievo priešininką, o 
su mirtimi susijusią mitinę būtybę ar būstą: Valkyrja 'mergina, nu- 
gabenanti žuvusį karį iš mūšio lauko dievui Odinui“, valholl "būstas 
kariams, žuvusiems mūšyje“. Skirtingai negu griaustinio dievas, turintis 
stabilų išorinį pavidalą, šis personažas ypač linkęs kaitaliotis, persi- 
kūnyti. Jo pavidalai lietuvių mitologijoje - nuo atropomorfinio iki įvai- 
rių Zzoomorfinių. Lietuvių velnias, kaip atskleidė M. Gimbutienės ir 
N. Vėliaus tyrinėjimai (39, p. 137-147; 172, p. 275-280), yra mirusiųjų, 
gyvulių ir požeminio pasaulio dievas. Senovės indų Vritra - gyvatės 
pavidalo mitinė būtybė, užtvėrusi, sulaikiusi upių tėkmę. Kitas Ind- 
ros priešas — Vala yra demonas, kuris uoloje paslėpė karves (Valū yra 
ir pačios uolos pavadinimas). Slavų griaustinio dievo priešininkas 
Veles/Volos laikomas gyvulių dievu. Germanų Toras kaujasi su Mid- 
gardo gyvate, kuri yra milžiniška demoniška būtybė, apjuosianti Že- 
mę. Be Midgardo gyvatės, germanų mitologijoje Toro priešai yra Ut- 
garde gyvenantys milžinai. Milžinus vokiečių mitologijoje mėginama 

interpretuoti kaip pasaulio pradžioje gyvenusias būtybes, kurias vėliau 
nugalėjo ir išstūmė dievai!. Čia paminėti griaustinio dievo priešininkai 
įvairiose mitologijose turi kai kurių esminių bendrumų, kurie parodo 
šių mitinių būtybių prigimtį. Vienas tokių bendrumų yra dievo prie- 
šininkas gyvatės pavidalu. Jį turi senovės indų Vritra, be abejo, ger- 
manų Midgardo gyvatė. Gyvatės pavidalą gali įgyti ir lietuvių velnias 
(172, p. 42). Gyvatė - chtoninė būtybė. Chtoniškumu, ryšiu su žeme pa- 
sižymi dauguma čia išvardytų griaustinio dievo priešininkų. Vadinasi, 
galima padaryti išvadą, kad griaustinio dievas, atstovaujantis su dan- 
gumi susijusiam atmosferiniam pradui, kovoja su chtoniškąjį pradą 
įkūnijančiu dievu ar mitine būtybe. Čia susiduria dviejų skirtingų 
mitinio pasaulio sferų reprezentantai. 

Su griaustinio dievu susijęs mitas sutampa pagrindinėmis domi- 
nantėmis įvairiose indoeuropiečių tradicijose. Mito siužetai įgiję gana 
savitą pobūdį, tačiau pagrindiniais parametrais, pateikiamos mito- 
loginės sistemos kontūrais jie liečiasi. Svarbiausi iš tų bendrų kompo- 
nentų - du opoziciniai herojai, jų atributai, veiksmai ir jų rezultatai. 
Šiuose rėmuose mitas šiek tiek modifikuojasi, varijuoja. Kartais vie- 
noje iš giminiškų tradicijų stinga kurio nors mito elemento ar jis būna 
išreikštas tik menkomis detalėmis, randamas jau sutrupėjęs, išblėsęs. 
Tačiau tą mito segmentą kartais galima aptikti kitose tautose. Istori- 
nis-lyginamasis metodas teikia galimybę sieti, gretinti įvairių tautų kū- 
rybą ir bandyti įžvelgti joje bendrų tendencijų bei raidos ypatumų, 
suvokti tam tikro periodo mąstymo būdą bei turinį. 


!K. Helmas milžiną Hrungnirą, su kuriuo kovoja Toras, traktuoja kaip audros būtybę, o jų 
kovą - kaip geležies amžiaus audros dievo konfliktą su ankstesnių laikų audros demonu (54, 
p. 198; 178 1, p. 242). 

Žonis PERKŪUNAS YRA INDOEUROPIEČIŲ 
KILMĖS. MĖGINAMA REKONSTRUOTI ŠIO ŽODŽIO PIRMYKŠTĮ PAVI- 
DALĄ: *PERKUNA (147, P. 312). TVIRČIAUSIAS PAMATAS ATKURTI TOKĮ 
MODELĮ RANDAMAS BALTŲ BEI SLAVŲ KALBOSE. Šiose kalbose apta- 
riamoji leksema ypač gerai išlikusi kaip dievo vardas: lietuvių Perkūnas, 
latvių Pėrkons, prūsų Percunis, rusų ITepyn, baltarusių IHapyn, ukrai- 
niečių Hepyn, lenkų Piorun, čekų Perun. 

Kitose indoeuropiečių kalbose aptariamos šaknies žodis kaip dievo 
vardas yra mažiau paplitęs, kartais jis žinomas tik kaip bendrinis ir 
savo reikšme jau nutolęs nuo griaustinio sąvokos. Senovės indai turi 
lietaus ir audros debesio dievą Parjūnya-, kurio vardas, kaip mano 
T. Gamkrelidzė ir V. Ivanovas, etimologiniu požiūriu artimas Perkū- 
nui. Šių autorių teigimu, hetitų dievo Pirya- (dievybė Pirva, dievas ant 
arklio) vardas taip pat priklausytų minėtų giminiškų žodžių grupei 
(200, p. 792). Germanų griaustinio dievas - Toras (Pėrr). Šis vardas jau 
visai kitos kilmės, kalbiniu atžvilgiu neturintis ryšio su Perkūnu. Tačiau 
šiaurės germanai turi žodį fjorgyn 'žemė, šalis“, kuris taip pat galėjo 
reikšti Toro motinos vardą. Šis vardas - Fjorgyn - siejamas su Perkūnu. 
Yra ir vyriška dievybė Fjorgynn (deivės Frigg, Odino žmonos, tėvas), 
kuri galėjo būti Toro pirmtakas. Tačiau Fjorgynn senumu vis dėlto 
abejojama. Fjorgynn galėjo būti, anot J. de Vrieso, ir vėlesnis Fjorgyn, 
moteriškos dievybės vardo, vedinys (178, p. 247-275; 181, p. 126). 

A. Blondalis teigia, kad Fjorgynn galėjo kilti iš fjorgyn /žemė"“, arba, 
atvirkščiai, iš dievo vardo Fjorgynn galėjo kilti bendrinis žodis fjorgyn. 
Be to, pažymėtina, kad senovės šiaurės germanų fjorgyn yra giminiškas 
žodžiui fergunio 'mišku apaugusi vieta'. Taip pat šis žodis siejasi su gotų 
fairguni 'kalnynas'. J. de Vriesas ir A. Blėndalis šaknį fjorg- kildina iš in- 
doeuropiečių šaknies *per-, *per-g-, *per-k- 'Mušti' (17, p. 183; 181, p. 126). 

Tokie yra bendriausi žodžio Perkūnas atitikmenys kitose indoeu- 
ropiečių kalbose. Iš jų nelengva ką nors spręsti apie Perkūno etimo- 
logiją. Griaustinio dievo vardo kilmė svarstyta daugelio mokslinin- 
kų, tačiau prie vieningos nuomonės neprieita. Kai kurie aiškinimai 
gana komplikuoti. 

E. Fraenkelis teigia, kad žodžio perkūnas etimologija galėtų būti 
siejama su perti 'mušti“ (36 2, p. 575). Panašios nuomonės laikosi M. Vas- 
meris apie rusų /Jepyn kilmę. Jam natūraliausias atrodo žodžio Ilepyn 
pradinės reikšmės aiškinimas kaip 'mušančiojo“ (als Schlūger, Donner) 
(162, p. 345-346). E. Lidenas, išdėstydamas armėnų griaustinio dievo, 
kurio vardas yra indoeuropiečių kilmės ir taip pat yra giminiškas 
Perkūnui, etimologiją, pažymi, kad armėnų orot 'griaustinis“, orotam 
'griaudžia“ yra kilęs iš žodžio harkanem 'mušti“ (90, p. 88). 

P. Skardžius mano, kad Perkūnas veikiausiai yra sudarytas su prie- 
saga -ūna- iš išplėstinės šaknies *per-k- ir pradžioje reiškęs 'mušėją, 
griaudėją“. Išplėstinė šaknis *per-k-, nors ir nepaliudyta baltų kalbose, 
vis dėlto gali būti lengvai pateisinta; plg. mūsų jauti 'rausti, versti, 
maišyti, daryti netvarką" ir jaukti t.p.“ (147, p. 313, 318). 

Perti — senas žodis, kildinamas iš indoeuropiečių *per-, *per-g- 
'mušti': senovės indų p7t-, pftanū, "kova, ginčas“, lotynų premo, -ere, 
pressi, pressum "spaudžiu", latvių peru, pėrt 'mušti, pliekti', senovės slavų 
pbrati 'mMušti, perti“, prėti ginčytis“, lenkų przeč się 'ginčytis', čekų prū, 
priti se 'ginčytis', armėnų hari 'mušu" (123, p. 818-819). Perti vartojamas 
lietuvių kalboje kaip aktualus, gyvas žodis tiek tarmėse, tiek bendrinėje 
kalboje. Gana platus ir šio žodžio reikšmių laukas. Svarbiausios jų — 
mušti, pliekti: „Ka vėlai grįžo, gavo perti“ (LKŽ9, p. 858); kalti, plakti: 
„Degin ir per[a] tą gelžį“ (LKŽ9, p. 858); vanoti, maudyti: „Mes kožna 
nedėlią peramos pirtė[je]“ (LKŽ9, p. 859). Šis žodis taip pat gali reikšti - 
šauti: „Iš muškietų smarkiai pėrėm“ (JLD 1083); mesti, blokšti: „Kad aš 
tave persiu į žemę ir padulkėsi!“ (LKŽ9, p. 833); trenkti (apie perkūną, 
žaibą): „Perkūnas pėrė“ (LKŽ9, p. 833). Palyginkime šio žodžio reikš- 
mes su Perkūno kaip griaustinio dievo atliekamais veiksmais: jis mėto 
akmeninius kirvukus, kulkas, kurie įsminga į žemę, perskrodžia ją. 
Pastarajai reikšmei artima žodžio supe7?ti viena iš reikšmių: įkalti, 
įmušti, suvaryti gilyn“ (LKŽ9, p. 860). Pagrindinė Perkūno užduotis — 
kovoti su velniu, nutrenkti jį (plg. su čia anksčiau pateiktais iš *per- 
kildinamais žodžiais, kurie turi kovos, ginčo reikšmę). Visa Perkūno 
veiklos esmė, jo funkcijos nusakomos žodžiais mušti, daužti, kirsti, trenkti 
ir pan.: „Perkūnas muša“. „Ėmė graustie graudulys, perkūnas daužė.“ 

„Rodos, nė negriovė, o perkūnas kirto“. „Grausmas - kur graudžia, o 
perkūnas - kur trenkia“ (LKŽ9, p. 833). Specifinė lietuvių kalboje yra 
žodžio nutrenkti (su Perkūnu susijusiame kontekste) reikšmė. Apie 
žmogų ar gyvulį, užmuštą Perkūno, sakoma: „Perkūnas nutrenkė“. 
„Tas jo kaimynas ir pavirtes ant vietos, kai nuo perkūno nutrenktas“ 
(LKŽ 9, p. 833). Žodis trenkti - mušti, daužti sinonimas. Jis vartojamas 
ypatingai, savitai Perkūno veiklai išreikšti. Visi čia suminėti Perkūno 
veiksmus apibūdinantys sinoniminiai veiksmažodžiai (vėliau bus pa- 
teikti ir tautosakos duomenys) atskleidžia jį kaip mušantįjį, šaudantįjį, 
mėtantįjį ir nutrenkiantįjį. Kaip minėta, mušti, šauti, mesti, trenkti yra 
ir žodžio perti reikšmės. Vadinasi, perti reikšmės kaip tik atitinka Per- 
kūno funkcijas. 

Įdomu, kad žodis perti, E. Fraenkelio manymu, etimologiniu po- 
žiūriu siejasi su žodžiu spirti (36 2, p. 873-874). Žodžiu spirti neretai 
nusakomi Perkūno veiksmai: „Perkūnas į tą kačiuką spardes, bet jokiu 
būdu negalėjęs į jį pataikyti, nes šisai suskubdavęs pašokti po akmens 
apačios“ (LTR 758/73/). „Kai Perkūnas spiria, tai jis meta žemėn gyvatę, 
bet ta gyvatė vėl tuoj pakyla į viršų" (LTR 739/111/). „Atvirame ore reikia 
nebėgti prie trobų ar medžio nestovėti, nes perkūnas tada bėgantį vejasi, 
o į aukštesnius daiktus spiria“ (LTR 757/54/). „Perkūnas labai spardosi“ 
(LTR 757/99/). „Baukę perkuns nuspyre“ (LTR 3116/1612/). „Kur perkūnas 
spyrė, ten greit jau nebespirs“ (LTR 739/67/). „Kas pats savė gėr, tu per- 
kuns spėr“ (LTR 1314/13/). „Kad tave perkūnas nuspirtų“ (LTR 739/25/). 
„Perkūnas nuspyrė arklį“ (LKŽ 9, p. 833). 

Latvių tautosakoje spert yra būdingiausias žodis, kuriuo nusa- 
koma Pėrkono akcija — trenkimas, mušimas: „Pėrkons spera, zibens 
meta, Akmenam dūmi kūpa“ (LTdz 7857). „Sper, Perkoni, nu sper- 
dams, Nesper brala sėetina“ (LTdz 7868). „Tris gadipi Perkons rūca, 
Nosper zalu ozolinu“ (LTdz 7866). „Sasakaitas Perkoninis, Saspardija 
ozolinu“ (LTdz 7865). 

Taigi žodžio spirti vartojimas su Perkūnu susijusiame kontekste 
taip pat paremia hipotezę apie žodžio Perkūnas kilmę nuo perti. 

Žodis perkūnas vartojamas ir kaip bendrinis - griaustinio reikšme. 
Tuomet dažnai jis įgyja daugiskaitos formą, pvz.: „Kad tave, berneli, 
perkūnai daužytų!“ (LKŽ 9, p. 833). „Kad tau perkūneliai ažmuštų“ 
(LKŽ9, p. 833). Rytų slavų kalbose taip pat pasitaiko, kai nepyn, napyn 
vartojamas kaip bendrinis daiktavardis (reiškia griaustinį) «CxBarn e63 
MHPYHOMb!» <HKE Aro NUMPYHOME HOCHIE!», «<KpyroMS ero, H3b 061aKOBE, 
TPeMAIMe NEpyHbI 6GA1euyTE (107, p. 103). Perkūnas kaip bendrinis žodis 

tikriausiai yra suprofanintas, sukasdienintas mitinės būtybės vardas, 
tarnaujantis pavadinti jau gerokai demitologizuotam gamtos reiškiniui. 

Perkūnija 'audra su griausmais ir žaibais“ - taip pat bendrinis daik- 
tavardis: „Perkūnija kad piškina, kad griauja, tranko“ (LKŽ9, p. 834). 
„Perkūnija grumen, grum, griaun, dunden, bild, trenk, šaun“ (JŽ, p. 812). 
Perkūnija paprastai apibūdinama kaip gamtos stichija, kuri reiškiasi 
panašiai kaip Perkūnas: trenkia, muša bei gruma, dunda. 

Tad žodis Perkūnas gali turėti ir tikrinio, ir bendrinio žodžių reikš- 
mes. Tačiau gana aiškią persvarą, bent jau tautosakoje, turi Perkūno 
kaip tikrinio daiktavardžio, kaip mitinio personažo samprata. Bend- 
rinio žodžio reikšmę įgijęs perkūnas, kaip rodo lietuvių kalbos duo- 
menys, jau vėlyvesnis šios sąvokos raidos etapas. 

Kita žodžio Perkūnas tendencija - tapti vietovardžiu, fitonimu, zo0- 
nimu, asmenvardžiu (ar jų atributyviniu dėmeniu), tai yra virsti kitos 
rūšies tikriniu daiktavardžiu, žyminčiu realiją, kuri su Perkūnu galbūt 
tik turi ryšį, priklauso jo raiškos ar atributų sferai. Būdingi pavyzdžiai: 
Perkūnai (kaimas, Klaipėdos r., Vėžaičių apyl.), Perkūnkalnis (kalnas; 
Mažeikių aps., Židikų vls.), Perkūno ąžuolas (Panevėžio aps., Kupiškio 
vls., prie Bėdos vnk.), Perkūno oželis (tilvikų šeimos paukštis - Capella 
gallinago), Perkūnas, Perkūnėlis (pavardės) (VK; TD 3, p. 161-164)!. Be 
abejo, tokiuose varduose (ypač geras pavyzdys - kaimas Perkūnai) atsi- 
veria jau antrinė žodžio Perkūnas reikšmė, antrinis jo vartojimo lygmuo, 
atsiradęs ant pirmojo lygmens (Perkūno kaip dievo reikšmės) pamato. 
Lietuvių kalboje (taip pat rusų, baltarusių) šie du lygmenys vieto- 
vardžiuose nesunkiai atskiriami. 

Glaudų griaustinio dievo ryšį su tam tikrais toponimais bei gamtos 
objektus įvardijančiais žodžiais įžvelgė T. Gamkrelidzė ir V. Ivanovas, 
gvildendami šio indoeuropiečių dievo vardo etimologiją. Jie, rem- 
damiesi susidaryta griaustinio dievo koncepcija, pagal kurią aptaria- 
ma mitinė būtybė yra susijusi su kalnu, ąžuolu, uola, pagrindinį dė- 
mesį skyrė šių sąvokų įvardijimams indoeuropiečių kalbose. Pateikiami 
minėtas realijas pavadinantys žodžiai (ne vien tikriniai, bet ir bend- 
riniai), kurie primena jų rekonstruojamą indoeuropiečių *p[hler(k)[h]"u- 
no-: hetitų Pirya- "dievybė Pirva, dievas ant arklio“, plg. hekur Pirua- 
'Pirvos kalnas“, taip pat hetitų peruna- 'uola'; sen. indų Pūrvata- "kalno 
dievybė“, taip pat sen. indų pūrvata- kalnas“, kalnų debesys“ (200, 


" Objekto vieta nurodoma taip, kaip užfiksuota VK (pagal senąjį arba pagal naujesnį 
Lietuvos administracinį-teritorinį suskirstymą). 

p. 792-793). Autorių norėta parodyti, kad dievybė, kalnas bei uola vadi- 
nami giminiškais žodžiais. 

T. Gamkrelidzė ir V. Ivanovas pateikia pavyzdžių, rodančių, kad 
senuose šaltiniuose žodis, reiškiantis kalną, eina kartu su dievo vardu 
ir atlieka atributyvinę funkciją: hetitų hekur Pirua- "uolėta viršūnė. 
Senovės indų Rigvedoje figūruoja posakiai pūrvata- giri- (verčiama 
"galingas, uolėtas kalnas“ ir nurodoma, kad pirminė posakio reikšmė 
buvo 'uola-kalnas') arba pūrvata- ūdri- (verčiama "galinga uola“, 'kal- 
nas-uola') (200, p. 665-666). Tačiau Pirua-, Pūrvata- turi ir dievybės 
reikšmę. Žinoma, kad Mažojoje Azijoje kalnai būdavo garbinami kaip 
dievai (45, p. 160). Senovės indų Parvata- ir buvo kalno dievybė. Ar 
Perkūnas galėjo būti tokia kalno dievybė, sunku pasakyti. Turimi duo- 
menys to vis dėlto neįrodo. 

Minimi autoriai disponuoja ir duomenų kompleksu, liečiančiu 
ąžuolą (kartais ir kitą medį): lotynų guercus 'ąžuolas“, keltų Hercynia 
silva, sen. anglų firgen 'miškas ant kalno“, senovės aukštaičių vokiečių 
Fergunna, Vidurio Europos kalnai, plg. vidurio aukštaičių vokiečių 
Virgunt, Sudetai (kalnai, apaugę miškais); senovės islandų fjęrr 'me- 
dis“, fura 'pušis'; senovės indų parkati 'šventas figos medis“, plg. pen- 
džabi pargūi 'akmeninis ąžuolas“ (Ouercus robur). Manoma, kad šie 
žodžiai giminiški indoeuropiečių griaustinio dievo vardui. Daugu- 
mos čia išvardytų žodžių semantika, kaip pažymi tyrinėtojai, yra su- 
sijusi su kalnuota vietove (200, p. 614). Tad leksikos ir semantikos 
lygmenyje įžvelgiamas ryšys tarp griaustinio dievo, kalno ir ąžuolo. 
Giminiški šias realijas įvardijantys žodžiai ir yra raktas T. Gamkre- 
lidzei ir V. Ivanovui į griaustinio dievo vardo etimologiją. Iš tiesų šių 
trijų rūšių realijų leksikos giminiškumas yra įdomus faktas, tačiau ar 
išties tuo gali būti aiškinama *perkuna kilmė, vis dėlto kelia abejonių. 
P. Skardžius teigia, kad lotynų guercus 'ąžuolas“ yra vienintelis bend- 
rinis žodis, kuris savo forma galėtų atitikti baltų *perku-, tačiau jis 
pats yra neaiškios kilmės (86, p. 312). Be to, kai kurie iš pateiktų kalną, 
ąžuolą žyminčių žodžių yra konkrečių vietovių vardai, specialių ąžuo- 
lo ar kitų medžio rūšių pavadinimai. Galimas daiktas, kad kalnas, 
uola, ąžuolas būdavo pavadinami dievo, su kuriuo tie objektai turėję 
ryšį, vardu. Tačiau tai dar neleidžia teigti, kad griaustinio dievo var- 
do kilmė turėtų būti siejama su toponimais ar fitonimais. Juk proce- 
sas galėjo vykti ir priešinga kryptimi. 

Lietuvoje užregistruota nemaža Perkūno vardu pavadintų vietovių 
ar realijų, kadaise turėjusių mitinę prasmę. Daugiausia tai yra pievų, 

laukų, balų, raistų, kaimų vardai: Perkūno lanka (Plungės r., Šateikių 
apyl., Godelių k.), Perkūnbalė (Pakruojo r., Klovainių apyl., Beržinių k.), 
Perkūnarastis (Anykščių r., Debeikių apyl., Mičionių k.), Perkūnkaimis 
(Kretingos aps., Salantų vls.) (VK). Kai kurių pateikėjų aiškinama, kad 
ta vieta, kuri pavadinta Perkūno ar tos pačios šaknies žodžiu, siejasi 
su griaustinio dievu: „Raseinių apskr. Viduklės valsč., prie Nuomgalių 
dvaro yra Perkūniškių vienkiemis. Čia yra labai senas ąžuolynas. Seni 
žmonės pasakoja, kad lietuviams dar pagonims tebesant ten buvusi 
Perkūno žinyčia. Nuo tos žinyčios ir kilo „Perkūniškių“ vardas. Dar ir 
dabar yra užsilikę tie šimtamečiai ąžuolai“ (LTR 832/155/). 

Vietovardis, kilęs nuo žodžio Perkūnas, siejamas su ąžuolais (kaip ir 
anksčiau minėtuose T. Gamkrelidzės, V. Ivanovo pavyzdžiuose). Perkūno 
vardu pavadinami ir patys ąžuolai bei kalnai, akmenys: Perkūnėlio ąžuolas 
(Pasvalio r. ir apyl., Vytartų k.), Perkūnkalnis (Šiaulių r., Kurtuvėnų apyl., 
Trauleinių k.), Perkūno kalnas (Švenčionių r., Cirkliškio apyl. ir k.), 
Perkūno akmuo (Panevėžio aps., Kupiškio vls., Girelkos vnk.) (VK). 
Pasitaiko ir vandens telkinių, kurių vardai padaryti iš žodžio Perkūnas: 
Perkūnupis (upelis Tauragės raj.), Perkūniškė (ežeras Šiaulių aps., Vai- 
guvos vls., Perkūniškės k.) (VK). 

Žodis Perkūnas lietuvių toponimuose gali atlikti atributyvinę 
funkciją kaip ir anksčiau čia pateiktuose senovės indų bei hetitų kal- 
ną Žyminčiuose posakiuose (hekur Pirua- ir kt.). Remiantis lietuvių 
kalbos duomenimis, galima teigti, kad vietovių ir su jomis susijusios 
dievybės įvardijimo procesas vyko kitaip, negu mano T. Gamkrelid- 
zė ir V. Ivanovas. Išeities taškas — ne vietovardžiai, o dievybės var- 
das. Vietovės būdavo pavadinamos Perkūno vardu dažniausiai todėl, 
kad jos kuo nors siejosi su Perkūnu, kad jos buvo mitologiškai įpras- 
mintos. Tad aiškinant Perkūno etimologiją, šie lietuvių toponimai (ir 
kai kurių su mitu turėjusių ryšį realijų pavadinimai) kaip išvestiniai, 
vėlyvesni, lyginant su dievo vardu, negalėtų būti pagrindas Perkūno 
kilmei atskleisti. 


VIETOVARDŽIAI, SUSIJĘ SU ŽODŽIU 
PERKŪNAS 


ViETOVARDŽIAI, KURIUOSE UŽFIKSUOTAS 
PERKŪNO VARDAS, YRA SVARBŪS BEI PATIKIMI DUOMENYS NE TIK 
KALBINIU, BET IR MITOLOGINIU ASPEKTU. Iš JŲ GALIMA SPRESTI, 
KURIOS VIETOS LIETUVOJE, KURIE GAMTOS OBJEKTAI GALĖJO BŪTI 
SIEJAMI SU PERKŪNU. Surinkus ir suklasifikavus toponimus, kurie tu- 
ri ryšį su žodžiu Perkūnas, pastebėta, kad jie dažniausiai įvardija tokius 
objektus: raistus, upelius, pievas, laukus, kalnus, miškus, akmenis, 
kelius, kaimus. 

Iš viso Lietuvoje užrašyta apie 115 vietovardžių ir gamtos objektų 
vardų, kurie yra žodžio Perkūnas dariniai ar su šiuo žodžiu sudaro 
sudėtinį vardą. Čia dedamos šitokių vardų lentelės!. Jose nurodoma 
daugumos vardijamų objektų parametrai: plotas ar ilgis, aukštis, taip 
pat visų minimų objektų lokalizacija geografiniu požiūriu. 

Vietovardžius įprasta skirstyti į negyvenamųjų ir gyvenamųjų 
vietų vardus. Pirmieji dar skaidomi į vandenvardžius ir žemėvardžius. 
Tokios vietovardžių klasifikavimo sistemos laikytasi ir šiame darbe. 

Negyvenamųjų vietų vardai senesni už gyvenamųjų vietų var- 
dus. Archajiškiausi yra hidronimai. Didžioji dalis vandenvardžių su 
šaknimi Perkūn- - tai raistų, pelkių, balų vardai. Užregistruota 17 tokių 
vardų. Būdingiausi: Perkūnbalė (5), Perkūnaraistis (4), Perkūniškis (2), 
Perkūnpievė (2), Perkūnkalnis ir kt. Kai kurie iš paminėtų hidronimų 


! Duomenys pateikiami daugiausia remiantis Abėcėline lietuvių vietovardžių iš gyvosios 
kalbos kartoteka, esančia Lietuvių kalbos institute (VK). Jei vietovardis iš kito šaltinio, tai 
pažymima to šaltinio santrumpa. Į lenteles neįtraukti 3 sudėtiniai toponimai, kurių pirmasis kom- 
ponentas - žodis perkūnija: Perkūnijos lankelė (Pakruojo r., Stačiūnų apyl., Kareiviškio k.), Perkūnijos 
laukas (100 ha; Pasvalio r., Pumpėnų apyl., Moliūnų k.), Perkūnijos akmuo (Klaipėdos r., Endriejavo 
apyl., Lelėnų k.) (VK). 

2 Skliausteliuose nurodoma, kiek tokio tipo vietovardžių yra užrašyta. Jei vietovardis yra 
vienintelis, prie jo nieko nežymima. 

Perkūnpievė, Perkūnkalnis kaip raistų vardai atrodytų nemotyvuoti, tai 
yra antruoju sudurtinio žodžio sandu išreiškiantys ne pavadinamąjį, 
o kitą objektą. Sudėtiniuose toponimuose Perkūnas paprastai eina 
atributyviniu dėmeniu: Perkūno bala, Perkūno pelkė. Raistų ir balų 
vardai, susiję su žodžiu Perkūnas, daugiausia paplitę šiaurės, vidurio 
ir rytų Lietuvoje (ypač Pasvalio, Pakruojo r.), taip pat pietinėje ir 
pietvakarinėje krašto dalyje (Veisiejų, Vilkaviškio r.). Raistų, pelkių 
ir balų plotas įvairus: nuo 0,5 ha iki 20 ha. 


Vietovardis Vieta 
plotas 

1. Perkūnaraistis raistas Alytaus aps., Daugų vls., 
Viečiūnų k. 

2. Perkūnaraistis raistas, 20 ha Anykščių r., Debeikių apyl., 
Mičionių k. 

3. Perkūnaraistis raistas Utenos aps., Užpalių vls. 
Gailiešionių k. 

4. Perkūnaraistis raistas, 0,5 ha Rokiškio aps., Jūžintų vls., 
Šarkių k. 

5. Perkūnbalė bala Šiaulių aps. ir vls., Beržynės k. 

6. Perkūnbalė bala, 3 ha Biržų-Pasvalio aps., Pumpėnų 
vls., Jurgėnų k. 

7. Perkūnbalė bala, 2 ha Pakruojo r., Klovainių apyl., 
Beržinių k. 

8. Perkūnbalė bala, 1 ha Marijampolės aps., Sasnavos vls., 
Ąžuolų Būdos girininkija 

9, Perkūnbalė bala, 1 ha Seinų aps., Veisiejų vls., Gudelių k. 

10.  Perkūniškė bala, 2 ha Panevėžio aps., Šimonių vls., 
Jurkštų k. 

11. Perkūniškis bala su krūmais Biržų-Pasvalio aps., Pasvalio vls., 
Papyvesių k. 

12. Perkūniškis bala Telšių aps., Varnių vls., Šlovių k. 

13.  Perkūnkalnis raistas, 5 ha Seinų aps., Lazdijų vls., Pagirių vnk. 

14. Perkūno bala bala, 1 ha Kauno aps., Čekiškės vls., 
Vincentavo k. 

15. Perkūno pelkė pelkė Ukmergės aps., Musninkų vls., 
Kernavės mstl. 

16. Perkūnpievė pelkynas Vilkaviškio aps., Gižų vls., 
Rūdos k. apylinkės 

17. Perkūnpievė pelkė, 0,7 ha Vilkaviškio aps., Kaupiškių vls., 


NEGYVENAMŲJŲ VIETŲ VARDAI. HIDRONIMAI 


Raistų, pelkių, balų vardai 


Kas pavadinama, 


Šakių k. 

Vietovardis 
1. Perkūndaubė 
2. Perkūninė 
3. Perkūniškė 
4. Perkūnlūpis 
5. Perkūnravis 
6. Perkūnravis 


7. Perkūnupis 


Perkūnkalnis Dubysos slėnyje. 
Raseinių r., Betygalos apyl., Pakalniškių k. 
V. Vaitkevičiaus 1994 m. nuotr. 


KITI HIDRONIMAI 


Kas pavadinama, 
kitos ypatybės 


„ravas“, įtekantis 
į Nykutę 
giluma Dovinėje 


ežeras 


upelis, Raudos 1 in- 
takas, 60 m ilgio 
upelis, įtekantis į 
Platupį 

„ravas“,50 m 


upelis 


Vieta 


Šakių aps., Plokščių vls., 
Paežerėlių girininkija 
Marijampolės aps., Liudvinavo 
vls., Naujadvario k. 

Kelmės r., Vaiguvos apyl., 
Perkūniškės k. 

Šiaulių r., Kurtuvėnai 


Raseinių r., Girkalnis 
Kauno aps., Raudondvario vls. 


ir girininkija 
Tauragės r. 


Upelių vardai, padaryti iš mitonimo Perkūnas: Perkūnupis, Perkūn- 
lūpis, Perkūnravis (Tauragės, Šiaulių, Raseinių r.). Žinomas ežeras Per- 
kūniškė (Kelmės r., Vaiguvos apyl., Perkūniškės k.). Iš pavienių hidro- 
nimų minėtini „giluma“ Perkūninė, grioviai Perkūndaubė ir Perkūnravis 

(Marijampolės, Šakių ir Kauno r.). Apie kai kurias iš tokių „Perkūno 
vietų“ sukurti padavimai, kuriuose pasakojama, kad šiose vietose 
dėdavęsi nepaprasti įvykiai ir kaip nors pasireikšdavęs Perkūnas. Apie 
„gilumą“ (sietuvą) Perkūninė žmonės pasakoja, kad seniau, kai Dauk- 
šių bažnyčioje būdavo sumos vidurys, toje sietuvoje rodydavosi milži- 
niškas vėžys, kuris gąsdindavo žmones. Keletą kartų į tą sietuvą 
trenkęs perkūnas, nuo ko ji pasidariusi neišmatuojamo gilumo. Bet 
didžiulis vėžys daugiau nesirodęs (LTR 828/276/). 


21. 
22. 


ŽEMĖVARDŽIAI. PIEVŲ VARDAI 


Vietovardis 


Perkūnbalė 


Perkūnbalė 
Perkūnbalė 
Perkūnbalė 


Perkūnbalė 
Perkūninė 


Perkūninė 
Perkūniškė 
Perkūniškė 


Perkūniškės 
Perkūniškės 
Perkūniškės 
Perkūniškis 


Perkūno 
akmuo 
Perkūno 
akmuo 


Perkūno lanka 
Perkūno lanka 


Perkūno pieva 


Perkūno pieva 


Perkūno sala 


Perkūnpjaunis 


Perkūnų 
palobės 


Kas pavadinama, 


plotas 


pieva su krūmais 


pieva 
pieva, 1,5 ha 
pieva, 0,5 ha 


pieva, 0,5 ha 
pieva 


pieva, 2 ha 
pieva, 1 ha 
pieva, 3 ha 


pieva 
pieva, 12 ha 
pieva 
pieva, 6 ha 
pieva 


pieva, -1 ha 


pieva 
pieva 


pieva, 1 ha 
pieva, 1 ha 
pieva ir 
arimas, 1 ha 


pieva 
pieva 


Vieta 


Panevėžio aps., Rozalimo vls., Dim- 
šiškių k. 

Vilkaviškio aps., Alvito vls., Šeštinių k. 
Seinų aps., Šventežerio vls., Janėnų k. 
Seinų aps., Punsko vls., Naujųjų 
Alksnėnų k. 

Alytaus aps., Simno vls., Skovagalių k. 
Ukmergės aps., Balninkų vls., Anta- 
plaštakio vnk. 

Zarasų r., Magučių apyl., Dukiškių k. 
Telšių aps., Varnių vls., Bartlaukio k. 
Šiaulių aps., Vaiguvos vls., Gerdžio- 
galikės dvaras 

Alytaus r., Dubėnų apyl, Kšiaukių k. 
Šilalės r., Kaltinėnų apyl., Bartašiškės k. 
Trakų aps., Semeliškių vls., Žuvyčių k. 
Panevėžio aps., Panevėžio-Velžio vls., 
Šatrėnų vnk. 

Alytaus aps., Nemunaičio vls., 
Gečialaukio k. 

Marijampolės aps., Kalvarijos vls., 
Ėgliškių k. 

Plungės r., Šateikių apyl., Godelių k. 
Kretingos r., Kretingalės apyl., 
Grabių k. 

Panevėžio aps., Šeduvos vls., Užuože- 
rių k. 

Biržų-Pasvalio aps., Nemunėlio-Radvi- 
liškio vls. ir girininkija 

Alytaus aps., Merkinės vls., Žagarių 
vnk. 

Raseinių aps. ir vls., Dainelių k. 
Utenos r., Vyžuonų 

apyl., Kaliekių k. 

Iš žemėvardžių daugiausia mitonimo Perkūnas darinių - pievų 
vardai. Jų žinoma 22. Gana dažni: Perkūniškės (3), Perkūniškė (2), Perkū- 
niškis, Perkūnbalė (5), Perkūninė (2). Sudėtiniai pievų vardai: Perkūno 
lanka (2), Perkūno pieva (2), Perkūno akmuo (2), Perkūno sala, Perkūnų 
palobės. Pievų plotas: nuo 0,5 ha iki 12 ha. Šie vardai pasklidę įvairiose 
Lietuvos vietose (nemažai užrašyta šiaurės, rytų Lietuvoje, Žemaitijoje, 
taip pat apie Alytų). 


Laukų, dirvų, arimų vardai 


Kas pavadinama, 


Vietovardis Vieta 
plotas 
1. Perkūnąžuolis arimas Trakų aps., Kruonio vls., Gegužinio k. 
2 Perkūnberžis arimas, 1,5 ha Alytaus aps., Merkinės vls., Kurmiš- 
kės k. 
3. Perkūniškė laukas, 12 ha Raseinių aps. ir vls., Kalnujų k. 
4. Perkūniškė arimas, -1 ha Raseinių aps., Nemakščių vls., Lygių k. 
5. Perkūniškė dirva, 1 ha Raseinių aps., Kražių vls., Adomai- 
čių k. 
6. Perkūniškė dirvonas, 1 ha Tauragės aps., Kaltinėnų vIls., Šliužų k. 
a Perkūniškis laukas, 6 ha Telšių aps., Tverų vls., Kaupų k. 
8. Perkūnkalnis arimas, 0,5 ha Zarasų aps., Imbrado vls., 
Novinkų III vnk. 
9, Perkūnkalnis dirva Kauno aps., Pakuonio vls., Purvinin- 
kų k. 
10. Perkūno arimas, 0,5 ha Ukmergės aps., Taujėnų vls., Užupu- 
kalnelis šių k. 
11. Perkūno dirva Tauragės aps., Skaudvilės vls., Būtvi- 
ploščiukas lų k. 
12. Perkūnplėšis dirva Tauragės aps., Kaltinėnų vls., Bur- 
nių k. 
14. Perkūnmušis arimas, 1 ha Panevėžio aps., Subačiaus vls., 


Pašilių k. 


Įvairūs darybos požiūriu yra laukų, dirvų, arimų, susijusių su 
mitonimu Perkūnas, vardai. Iš viso jų užfiksuota 13. Tai tokie vieto- 
vardžiai kaip Perkūniškė (4), Perkūniškis, Perkūnplėšis, Perkūnmušis ir kt. 
Keistokai atrodo, kai arimas pavadinamas Perkūnąžuoliu, Perkūnberžiu, 
Perkūnkalniu (2), Perkūno kalneliu. Spėtina čia, ariamos žemės plote, 
buvus ąžuolą ar beržą, kalvelę. Dauguma Perkūno vardu pavadintų 
laukų yra 0,5-1 ha ploto, tačiau pasitaiko ir kur kas didesnių - 6, 12 ha. 
Šie vietovardžiai labiausiai paplitę Žemaitijoje, žinomi ir šiaurės rytų, 
pietryčių, pietų Lietuvoje. 

Vietovardis 


Perkūnakmenis 
Perkūnas 


Perkūneglis 
Perkūniškė 


Perkūnkalnis 
Perkūnkalnis 


Perkūnkalnis 
Perkūnkalnis 
Perkūnkalnis 
Perkūnkalnis 


Perkūnkalnis 


Perkūnkalnis. 


Alytaus r., Daugų apyl., Pocelionių k. 
V. Vaitkevičiaus 1990 m. nuotr. 


Kalnų, kalnelių, kalvų vardai 


Kas pavadinama, 
plotas 


kalnelis, 2 ha 
kalnelis, -3 ha 


kalnelis 
kalnelis, 17 ha 


kalnas, 2 ha 


kalva 

kalnas ant Dubysos 
šlaito 

kalnas 

kalnelis, 0,5 ha 
kalnelis, 7 ha 


kalva, 0,5 ha 


Vieta 


Ukmergės aps. ir vls., Jogvilų k. 
Zarasų aps., Imbrado vls., Ditkūnų 
vnk. 

Tauragės aps., Skaudvilės vls., 
Patulės k. 

Raseinių aps., Kražių vls., Akmenių 
dvaras 

Alytaus r., Daugų apyl., Pocelonių k. 
Alytaus r., Miroslavo apyl., Pupaso- 
džio k. 

Raseinių r., Betygalos apyl., 
Pakalniškių k. 

Mažeikių aps., Židikų vls., Juodeikė- 
lių k. 

Trakų aps., Žiežmarių vls., Kaukinės 
girininkija 

Šiaulių aps., Užvenčio vls., Užvenčio 
girininkija 

Marijampolės aps., Sasnavos vls. 

ir girininkija 

Perkūno kalnas. 
Švenčionių r., Cirkliškio apyl. ir k. 
V. Vaitkevičiaus 1992 m. nuotr. 


12. Perkūnkalnis kalnas Šiaulių r., Kurtuvėnų apyl., Traulei- 
nių k. 

13. Perkūnkalnis piliakalnis Šiaulių r., Kužių apyl., Luponių k. 
(BrčNR, p. 474) 

14. Perkūnkalnis su dideliu akme- Kelmės r., Šaukėnų apyl., Jurgoniškių k. 

niu viršukalnyje (BrčNR, p. 474) 

15. Perkūnkalnis kalnas Joniškio r., Juodeikių apyl. ir k. 

16.  Perkūnkalnis kalva Alytaus r., Nemunaičio apyl., 
Kastriškių k. 

17. Perkūno kalnas piliakalnis Švenčionių r., Cirkliškio apyl. ir k. 

18. Perkūno kalnas piliakalnis Kretingos r., Žalgirio apyl., Ėgliškių k. 

19. Perkūno kalnas kalnelis, -0,5ha Marijampolės aps., Krosnos vls., 
Kalniškės girininkija 

20. Perkūno sala kalnelis, 1,5 ha Alytaus aps., Nedzingės vls., 
Rokančių k. 


Užrašyta 20 kalnų, kalnelių, kalvų vardų, susijusių su Perkūno 
vardu. Populiariausias iš jų - Perkūnkalnis. Šis vietovardis užrašytas 
Lietuvoje net dvylikoje vietų. Įvairiose krašto vietose paplitęs Perkūno 
kalnas (3). Retesni: Perkūnas, Perkūnakmenis, Perkūneglis. Šių kalnų, 
kalvelių aukštis nenurodomas. Plotas - nuo 0,5 haiki 17 ha. Tokie vie- 
tovardžiai aptinkami Žemaitijoje, taip pat šiaurės, vidurio (nemaža — 
apie Šiaulius), rytų, pietų (ypač Alytaus r.) Lietuvoje. 

Vietovardis 
Perkūniškė 


Perkūniškė 
Perkūnkiemis 
Perkūno linija 


Gamtos objekto 
vardas 


Perkūnėlio 
ąžuolas 
Perkūno 
ąžuolas 
Perkūno 
ąžuolas 
Perkūno 
beržas 


Perkūno kalnas. 
Kretingos r., Žalgirio apyl., Ėgliškių k. 
V. Vaitkevičiaus 1993 m. nuotr. 


Miškų vardai 


Kas pavadinama, 


Vieta 
plotas 
miškas, 60 ha Tauragės aps., Kaltinėnų vls. ir giri- 
ninkija 
miškas, 8 ha Raseinių aps. ir vls., Perkūniškės k. 
miškas, -40 ha Trakų aps., Vievio vls. 
miško linija Pakruojo r. ir apyl., Akmenėlių k. 
Medžių vardai 
Kas pavadinama Vieta 
ąžuolas Pasvalio r. ir apyl., Vytartų k. 
ąžuolas Plungės miesto dvaro parkas 
ąžuolas Panevėžio aps., Kupiškio vls., 
prie Bėdos vnk. (LTR 757/129/) 
medis aria- Alytaus aps., Daugų vls., 


mame lauke Vinkšninių k. 

Žinoma keletas miškų ir medžių vardų, kurie turi ryšį su Perkūno 
vardu. Miškai: Perkūniškė (2), Perkūnkiemis, Perkūno linija (Tauragės, 
Raseinių, Trakų, Pakruojo r.). Medžiai: Perkūno ąžuolas (2), Perkūnėlio 
ąžuolas, Perkūno beržas (Plungės m., Kupiškio, Pasvalio, Alytaus r.). 
Viename tautosakos rinkinių paaiškinama, kodėl ąžuolas vadinamas 
Perkūno ąžuolu: „Kupiškio apylinkėje, Kupiškio valsčiuje, Bėdos ga- 
nyklose yra likęs didelio ąžuolo kamienas su išpuvusiu viduriu, kuris 
yra vadinamas „Perkūno ąžuolas“. Jis dėl to taip vadinamas, kad yra 
perkūno sudaužytas“ (LTR 757/129/). Vadinasi, ąžuolas pavadintas 
Perkūno ąžuolu ne atsitiktinai, o dėl to, kad jį perkūnas buvo suskaldęs. 


Akmenų vardai 


Gamtos objekto 


Kas pavadinama Vieta 
vardas 
1. Perkūnas akmuo Alytaus aps., Daugų vls., Bukau- 
(1,5x3x3 m) čiškių k. 
ir žemė (0,5 ha) 
2. Perkūno akmuo akmuo, 4x3 m Alytaus aps., Merkinės vls., Puvo- 
čių k. 
3. Perkūno akmuo akmuo Varėnos r. ir apyl., Papiškių k. 
4. Perkūno akmuo akmuo Pakruojo r., Stačiūnų apyl., Kareiviš- 
1,5x0,75x0,5 m kio k. 
5. Perkūno akmuo akmuo Panevėžio r., Petriškių apyl., Nauja- 
rodžių k. 
6. Perkūno akmuo akmuo Panevėžio aps., Subačiaus vls., 
Žviliūnų k. 
7. Perkūno akmuo akmuo Panevėžio aps., Kupiškio vls., 
Girelkos vnk. 
8. Perkūno akmuo akmuo Ukmergės aps., Kavarsko vls., prie 
Budrių ež. 
9. Perkūno akmuo Mūšos Pasvalio r., Saločių apyl. 
skeltas akmuo vagoje 
10. Perkūno skrynia skrynios for- Kupiškio r., Palėvenėlės apyl., 
mos akmuo Rudikų k. 
11. Perkūnplokštis/ akmuo prie Kelmės r., Kražių apyl., Butvilų k. 
Perkūnploščiukas Ančios upės 
12. Perplyšęs Rokiškio r., Lukštų apyl., netoli 
Perkūno akmuo Ruzgų k. prie Koplyčkalnio 
(LTR 3867/50/) 


Užfiksuoti tokie akmenų, susijusių su žodžiu Perkūnas, vardai: 
Perkūnas, Perkūno akmuo (7), Perkūno skeltas akmuo, Perkūno skrynia, 
Perkūnplokštis/Perkūnploščiukas, Perplyšęs Perkūno akmuo. Didžiausias 

Perkūno akmuo Kruojos upelyje. Pakruojo r., Stačiūnų apyl., Kareiviškio k. 
Lietuvos istorijos instituto Archeologijos skyriaus archyvas. 
M. Michelberto 1968 m. nuotr. 


šitokių akmenų (ne visų dydžiai žinomi) - Perkūno akmuo, 4x3 m skers- 
mens, rastas Varėnos r., Merkinės apyl., Puvočių kaime. Neįprastas 
akmens vardas: Perkūno skrynia. Paaiškinama, kad akmuo yra skry- 
nios formos. Išplėsti - trijų žodžių junginį sudarantys akmenų vardai: 
Perkūno skeltas akmuo, Perplyšęs Perkūno akmuo. Apie pirmąjį akmenį 
teigiama, kad jis guli Mūšos vagoje. Antrasis — Perplyšęs Perkūno ak- 
muo - ypatingas tuo, kad, žmonių įsitikinimu, prie jo vaidendavosi: 
„Lauki - perplyšis perkūno akmuo. Kai tik sutemsta, kad ty gandina. 
Aš važiavau sutemus, arklys net prigulįs veža. Užsidegsiu liulku — 
pamačiau kaip nebe žmogus un burnos“ (LTR 3867/50/). 

Apie Perkūno akmenį (Ukmergės aps., Kavarsko vls.) pasakoja- 
mas toks padavimas: „Žmonės kalbėjo, kad bėgo moteris su pinigais. 
Ji buvo atsidavusi velniui. Kaip ji bėgo ir įbėgo tiesiai į Budrių ežerą. 
To moteris matydavos naktį vandens paviršium plaukiant. Žmonės 
panorėjo atimti iš jos pinigus. Žmonės po kiek laiko leido į ežerą 
narus. Vieną narą nuleido į ežero dugną. Tas naras norėjo paimti 
pinigų, bet skrynios durys numušė jam ranką. Ir žmonės negalėjo 
paimti pinigų. Paskui jie sugalvojo nuleisti ežerą. Bet vienam žmogui 
pasisapnavo, kad to ponia jam sakė: „Jei jūs kasite ravą nedidelį, tai 
aš atnešiu akmenų ant mažajo piršto, o jei kasite didelį ravą, tai atnešiu 

Akmuo, vadinamas Perkūnplokščiu arba Perkūnploščiuku. 
Prie Ančios upės, Kelmės r., Kražių apyl., Butvilų k. 
V. Vaitkevičiaus 1995 m. nuotr. 


visą saują ir užbersiu visus jūsų laukus“. Bet žmonės netikėjo ir kasė 
nedidelį ravą. Rytojaus dieną pamatė rave kaip namas didumo ak- 
menį, tai tą akmenį pavadino „Perkūno akmuo“. Tas akmuo yra 
Kavarsko parapijoj prie Budrių ežero“ (LTR 757/18/). 

Tokių mitologizuotų „Perkūno akmenų“ Lietuvoje žinoma 12. 
Daugiausia jų randama rytų Lietuvoje (ypač Kupiškio apylinkėse). 


Kelių vardai ir kiti žemėvardžiai 


Vietovardis Kas pavadinama Vieta 

1.  Perkūnkalnis kelias Kauno aps., Pakuonio vls., Purvinin- 
kų k. 

2. Perkūnkalnis kelias Šiaulių aps., Užvenčio vls., netoli 
Zelvių k. 

3. Perkūnkalnis kelias Telšių aps., Alsėdžių vls., Eivydų k. 

4. Perkūnkelis kelias Raseinių aps., Viduklės vls., Viduklės 
girininkija 

5. Perkūnkelis kelias Tauragės aps., Eržvilko vls., Garšvilų k. 

6. Perkūnkrantis šlaitas Kauno aps., Čekiškės vls., Padubysio k. 

7. Perkūnsargis pylimas Anykščių r., Šeimyniškių apyl., 


Purvelių k. 


43 


44 


VIETOVARDŽIAI, SUSIJĘ SU ŽODŽIU PERKŪNAS 


Perkūno vardu įvardijami ir keliai. Tai: Perkūnkelis (2), Perkūnkalnis 
(3). Iš viso — 5 vardai. Tokius vardus keliai yra gavę daugiausia Že- 
maitijoje, taip pat vidurio Lietuvoje. Apie Perkūnkelį (Raseinių aps., 
Viduklės vls.) pasakojama, kad jis šitaip pavadintas todėl, kad prie jo 
kažkada augo medis, į kurį trenkė perkūnas: „Perkūnkeliu vadi todėl, 
kad prie kelio buvęs medis, in kurį perkūnas sveižęs“ (LTR 832/652). 

Kitų pavienių žemėvardžių užrašymai: Perkūnsargis (pylimas), 
Perkūnkrantis (šlaitas). Jie yra Anykščių ir Kauno rajonuose. 


GYVENAMŲJŲ VIETŲ VARDAI 
Kaimų vardai, jų dalys 


Kas pavadinama, 


Vietovardis Vieta 

plotas 

1. Perkūnai kaimas Klaipėdos r., Vėžaičių apyl. 

2. Perkūnėlis vnk. Jurbarko r., Veliuonos apyl., prie 

Zubrickų k. 

3 Perkūnkaimis kaimas Kretingos aps., Salantų vls. 

4. Perkūnkiemis kaimas Trakų aps., Kietaviškių vls. 

5. Perkūniškė kaimas Raseinių r.ir apyl. 

6 Perkūniškė kaimas Kelmės r., Vaiguvos apyl. 

7 Perkūniškė kaimo dalis Tauragės aps., Skaudvilės vls., 
(30 ha) Sauslaukio k. 

8. Perkūniškės vnk. Kėdainių aps., Gudžiūnų vls. 

9. Perkūniškis kaimas Biržų r., Medeikių apyl. 


Iš gyvenamųjų vietų vardų su žodžiu Perkūnas siejasi kaimų 
vardai. Užrašyti 9 kaimų vardai, kurie yra žodžio Perkūnas dariniai. 
Kaimo vardu gali būti daugiskaitinė žodžio Perkūnas forma Perkūnai, 
mažybinė forma Perkūnėlis, sudurtiniai žodžiai Perkūnkaimis, Per- 
kūnkiemis. Kaip jau anksčiau buvo pažymėta, būdingi priesagos -išk- 
vediniai: Perkūniškė (3), Perkūniškės, Perkūniškis. Dauguma šių vieto- 
vardžių užfiksuoti Žemaitijoje (keli — Raseinių r.), vienas kitas — 
vidurio ir pietryčių Lietuvoje. 

Kaimo Perkūniškė/Perkūniškiai (Raseinių r. ir apyl.) vardo kilmę 
žmonės taip aiškina: „Sako, kad pirmiau tam kaime labai trankė 
griaustinis ir degino namus. Kiek tik pasistatydavo, tai ir sudegina, 
todėl ir praminė Perkūniškiai“ (LTR 832/652/)!. 


! Tame pat tekste kaimas vadinamas dvejopai: Perkūniškė ir Perkūniškiai. 

Gyvenamųjų vietų vardai gali būti kilę ne iš mitonimo Perkūnas. 
Vienas kitas oikonimas, ko gero, sudarytas iš asmenvardžio ar pavar- 
dės Perkūnas. 

Taigi galima daryti išvadą, kad vietovardžių, susijusių su vardu 
Perkūnas, Lietuvoje užrašyta nemažai, jie paplitę kone visame mūsų 
krašte. Galima būtų išskirti tam tikras vietoves, kuriose labiau negu 
kitur susitelkę Perkūno mitą atspindintys vietovardžiai. Šiuo požiūriu 
išsiskiria Raseinių, Šiaulių ir Alytaus rajonų (bei apskričių) arealai. Gal 
Cia ilgiau ir geriau išsilaikė Perkūno kaip griaustinio dievo vaizdinys, 
o gal tose vietose kada nors būta šiam dievui skirtų kulto vietų. Vis 
dėlto neturėdami apie tai konkrečių duomenų, kol kas išspręsti šios 
problemos negalėtume. 

Kaip Žinoma, vietovardžiai gali fiksuoti archajiškus tradicinės 
kultūros faktus. Minėtieji čia gamtos objektai - raistas, ežeras, kalnas, 
medis, akmuo yra būdingi ir mito apie Perkūną bei velnią semantiniai 
komponentai. Konkrečių vietų gamtos objektai, matyt, ne be pagrindo 
buvo siejami su Perkūno vardu. Tai, beje, rodo apie juos sukurti pada- 
vimai. Galimas daiktas, kad nemaža dalis čia aptartų vietovardžių yra 
mitinio pasaulėvaizdžio reliktai ir liudytojai. 

2 ERKŪNAS, KAIP IR KAI KURIOS KITOS MI- 
TINĖS BŪTYBĖS, GALI TURĖTI NE VIENĄ VARDĄ. N. VĖLIUS PASTE- 
BĖJO, KAD VARDŲ GAUSUMU YPAČ PASIŽYMI VELNIAS. Jo knygoje 
nurodyti 58 tautosakoje aptikti velnio vardai, iš kurių galima spręs- 
ti, kad kartais mitinį personažą vengta vadinti tikruoju vardu (172, 
p. 33-34, 37-38). Tą patį pasakytume ir apie Perkūną. Žmonės ne tik 
gerbė, bet ir bijojo šio dievo ir, matyt, dėl to ne visuomet ištardavo 
įprastinį vardą: „Šiaulėnų apylinkėj seni žmonės draudžia vaikams 
sakyti žodį „perkūnas“, jo vietoj liepia vartoti „griaustinį“. Žodį 
„perkūnas“, sako, gali tarti tik suaugę Žmonės ir tai su didele pagar- 
ba, kad jo neužrūstintų“ (BrčNR, p. 475). „Negalima vadinti griaustinį 
stačiai Perkūnu, nes jis gali supykti. Dar vadina Perkūną Dunduliu“ 
(LTR 832/9/). „Pasakotojas prisimena, kad jo tėvai vadindavo Perkūną 
„Dunduliu“. Vadindavo dėl to, nes „Perkūną“ retai kas ir minėdavo, 
buvo uždrausta, ypač mažiems vaikams. Bijodavo ištarti ir suaugusieji 
jo vardą (LTR 743/92/). Šie tikėjimai rodo, kad Perkūno vardo atžvilgiu 
galiojo tam tikri tabu. 


PERKUŪUNO VARDAI 


Vietovardis Šaltinis 

1. Akmeninis kalvis LTR 1001(469) 

2. Alijošius, Elijošius, LMD I 656(10), LTR 739(1, 19), 752(40), 757(11, 19, 27), 
Elijas 758(6, 72), 763(14), 828(33, 85), 832(666, 670), 840(181), 

1000(117) 

3. Braškutis VO, Nr. 1, p. 10 

4, Brazdeikis LTR 758(75) 

5. Brūzgulis LTR 1001(470) 

6. Burzgulis LTR 832(48,94) 

7. Dangulis LTR 1259(91) 

Dievaitis 
Dievas, Dievulis 


Dievo rykštė 
Dūdų senis 
Dundulis 


Dodutis 
Gramalis 
Griaustinis 


Grumužis 
Kalvis Brūzgulis 
Karaliaučaus 
važnyčos 
Karalius Perkūnėlis 
Kukutis 
Mesijošius 
Pakabildis 
Piarūnas 
Poškulis 
Pondzius 
Pundžiuks 
Spirgutis 

Šv. Juozapas 

Šv. Jurgis 

Šv. Mykolas 

Šv. Morkus 

Šv. Petras 
Tarškutis 

Tėtis, Tėvulis 


Tratintojis, Dardaitis 


Trinkutis 
Velnio muzika 
Velnio ratai 

LMD I 133(152); LTR 758(60,61), 832(403), 1263(150); 
SLT, p. 394, 411, 526; 48, p. 40; 62, p. 536, 538 

LMD I 848(5); LTR 14(253), 311(2/143), 757(9, 148), 763 
(13, 14, 15, 18), 832(679), 1001(483, 491), 1575(8), 1618(287) 
LTR 763(5), 828(360), 832(678), 3665(393) 

LTR 832(664, 669) 

LMD I 144(54), I 809(5); LTR 265(225), 616(14), 743(98), 
787(27), 828(9, 266), 832(48, 51, 89, 91, 94, 690), 1032(156), 
1172(10), 1278(29), 1300(201), 1713(16), 1769(12), 2083 
(676), 2257(70), 3200(203), 4850(105), 5077(119) 

LVIA, f. a. 10, Nr. 175, p. 306 

LTR 758(70) 

LMD I 144(54); LTR 739(11), 757(119), 832(49), 1001(466), 
BrčcNR, p.475 

LTR 4858(19) 

LTR 1001(487) 

BsLP 2 Nr. 8, p. 58 


LTR 828(360) 

BsLP 1, Nr. 13, p. 32; LMD I 1063(1282) 
LTR 832(40 a, 89) 

LTR 832(84) 

LTR 759(16); 1000(116) 

LTR 828(266) 

LTR 267(222) 

LMD I 144(54) 

VO, Nr. 2, p. 10 

LTR 763(13 c) 

LTR 832(146), 1144(1) 

LTR 832(659), 1041(97); LMD I 616(2/6), III 129(3/13) 
LTR 832(674) 

LTR 763(10 c), 879(23), 832(14, 102, 664) 
LTR 828(266), 832(49) 

KLvK, p. 111; BsFM, p. 178 

KLvK, p.1 

VO, Nr. 1, p.10 

LTR 832(668/2) 

LTR 832(93) 


Čia pateikiama 38 Perkūno vardų lentelė. Perkūno vardai yra įvai- 


rios kilmės, darybos. Vieni jų - būdingi, dažnai vartojami griaustinio 
dievo vardai, kiti - tautosakos šaltiniuose paminėti tik po vieną kartą. 
Populiariausias Perkūno vardo pakaitalas - Dundulis. Jis yra, be 
abejo, garsažodinės kilmės, kilęs nuo dundėti! . Šis vardas užfiksuotas 
daugelyje mitologinės sakmės apie žmogų, pasiskolinusį iš velnio 
pinigų, variantų (LPK 1166). Sakmėje Perkūnas dažniausiai pavadi- 
namas Dunduliu: 


! Dundėti gali reikšti ir nutrenkti: „Simaną dundulis nudundino“ (LTR 2378/132/). 

a ml 


marių, atsinešt piningus ir sušukt „Baltruk“, tai tada velns ateis ir atsiims piningus. 
Metams susejus nunešė žmogus į pamarį piningus. Šauk - šauk „Baltruk“, velnia kaip 
nėra, taip nėra. Potam atsiliepė velnio pati iš marių: „Vartok sveiks tuos piningus, jau 
jis negyvas. Dundulis jį užmušė“. Žmogus pareja su piningais namo (LMD I 144/54/; 
žr. taip pat LTR 787/27/; LTR 1300/201/, LTR 1713/16/; LMD I 809/5/). 


Kad kalbant apie Dundulį čia turimas galvoje Perkūnas, rodo kai 
kurie kiti sakmės variantai, kuriuose šis personažas pavadinamas įpras- 
tu vardu - Perkūnu (LTR 337/15/; LTR 3468/14, BsLPY 4, Nr. 55, p. 55). Iš 
retesnių Perkūno vardų, minimų šioje sakmėje, reikėtų dar nurodyti: 
Grumužis (LTR 4858/19/), Karaliaučaus važnyčos (BsLP 2, Nr. 8, p. 58), 
Trinkutis, Braškutis (VO, Nr. 1, p. 10), Spirgutis (VO, Nr. 2, p. 10), Kukutis 
(BsLP 1, Nr. 13, p. 32; LMD I 1063/1282/), Dodutis (LVIA, f. 1135, a. 10, 
Nr. 175, p. 306). Atkreiptinas dėmesys į pastarąjį vardą - Dodutis, kuris 
skamba panašiai kaip Dundulis. Matyt, vardas Dodutis yra vienas teoni- 
mo Dundulis/Dundutis fonetiškai šiek tiek pakitusių variantų!. 

Perkūno vardas Dundulis pasitaiko ir smulkiojoje tautosakoje — 
mįslėse, keiksmuose: 


Dundulis dunda, kamanas blizga (perkūnas) (LTR 2198 /95/). 
Dundutis dundena po variniu tiltu (Perkūnas) (LTR 2094 /67/). 


Dundulys kalnas geležinis arklas, 
Kai sužvinga, toli girdis (perkūnas) (LTR 2257 /70/). 


O kad tave dundulis užmuštų! (LTR 3200 /203/). 


Iš pavyzdžių matyti, kad vengiant tiesioginio objekto įvardijimo, 
šis pavadinamas kita, tą objektą reiškiančia sąvoka. Tad vietoje Perkūno 
sakoma Dundulis, o mįslių įminimuose nurodoma - Perkūnas. 

V. Kalvaitis, „Lietuviszkų Wardų Klėtelėje“ (1910 m.) pateikdamas 
Dievo, gerų bei piktų dvasių vardus, mini ir tokius: Tratintojis, Dardaitis. 
Paaiškinama jų reikšmė: „der Vaterer, der Donnerer“ (KLvK, p. 1). Be 
abejo, šie vardai taikyti Perkūnui pavadinti. Jie padaryti iš garsažodinių 
veiksmažodžių tratėti ir dardėti, reiškiančių triukšmą, dundesį, tai yra 
perkūnijos sukeliamus garsus. 

Garsažodinės kilmės yra ir šie Perkūno vardai: Braškutis, Brazdeikis, 
Burzgulis, Gramalis, Grumužis, Pakabildis, Poškulis, Tarškulis, Trinkutis. 
Tokie Perkūno vardai atrodytų logiški ir motyvuoti, kadangi perkūnijos 


? Vardas Dodutis galbūt siejasi ir su veiksmažodžiu dudenti 'griausti, dundėti': „Perkunijai 
dudenant ne tink' kedelius pasikelt ar kelines atsiraityt', šeip čion velnias pasislep' nuo jį 
persekinejančos perkunijos...“ (BsLP 2, Nr. 11, p. 60). 

sukeliami garsai nusakomi kaip tik garsažodiniais veiksmažodžiais, 
kurie asocijuojasi su minėtais dievo vardais: „Perkūnas grumena “ (LKŽ 
9, p. 833). „Perkūnas nuterškė, nutrenkė“ (JŽ, p. 813). „Perkūnas bilda, 
trankosi, brazda, dunduliuoja“. „Jei rugsėjy perkūnai braška, tai kitais 
metais medžiai pilni vaisių traška“ (LKŽ9, p. 833). „Vieną kartą Alsė- 
džių parapijoj sekmadienį išėjęs žmogus miškan grybauti, ir jam begry- 
baujant pradėjęs perkūnas grumėti“ (LTR 758/17/). „Perkunija grumen, 
grum, griaun, dunden, bild, trenk, šaun (JŽ, p. 813). „Perkūnija kad 
piškina, kad griauja, tranko“. „Dun, dun - perkūnija dundena“ (LKŽ 
9, p. 834). „Perkūnas griauna su patarškomis“ (JŽ, p. 812). 

Perkūnas - Brazdeikis tikėjimuose siejamas su ratų bildesiu. „Už- 
pelkių kaimo gyventojai mėgsta perkūnui bildant posakį: „Brazdeikis 
parvažiuoja su savo peklaračiais“ (LTR 758/75/). Matyt, dėl tų „pekla- 
račių“ skleidžiamo triukšmo - bildesio, brazdėjimo Perkūnas pava- 
dintas Brazdeikiu. 

Apie Perkūną - Grūmalį pasakojama tokia sakmė: „Kitą kartą vie- 
nos kuršininkės vyrą perkūnas nutrenkęs. Ji apsitepusi duonos abraką 
sviestu ir vienoj rankoj atkišusi į priekį sakiusi: „Gramali, grūmali, 
eikše“. O antroj rankoj bizūną užpakaly laikiusi - norėjusi užduoti su 
bizūnu tam gramaliui Perkūnui“ (LTR 758/70/). Vardo Gramalis kilmė 
ar reikšmė čia nepaaiškinama. Tačiau iš paties žodžio galima spręsti, 
kadjis tikriausiai padarytas iš garsažodinio veiksmažodžio. Šis vardas 
sietinas su žodžiais 9ramėti 'smarkiai bėgti, lėkti, kristi, skęsti, garmėti', 
nugramėti 'smarkiai, su triukšmu nubėgti", gramėjimas 'važiavimo bildė- 
jimas' (LKŽ3, p. 511). 

Kartais Perkūnas vadinamas tiesiog Dievu. Paprastai iš konteksto 
būna aišku, kad kalbama būtent apie Perkūną. Dievu įvardytas Per- 
kūnas vaizduojamas važinėjantis ratais po dangų, švytruojantis botagu, 
malantis girnomis: „Kai griaudžia, tai Dievas važinėjas su ratais po 
dangų“ (LTR 1618/287/). „Kai griaudžia - Dievas pasikinkęs arklius po 
dangų važinėja, kai žaibuoja - Dievas arkliams botagu šeria“ (LTR 14/ 
253/). „Žmonės mano, kad laike audros važinėja Dievas ant ratų“ (LMD 
I 848/5/). „Dar pasakoja, kad Dievas važinėjąs ratus akmenų prisikrovęs 
ir sukelia bildesį“ (LTR 832/679/). „Griaudžiant vaikams sako, kad Die- 
vas pyragus mala“ (LTR 757/148/). Nekyla abejonių, kad čia kalbama 
apie Perkūną. Toks Perkūno apibūdinimas tikėjimuose - tai vienas sva- 
rių argumentų, kad šis mitinis personažas iš tiesų buvo laikomas Dievu. 

Būdingas Perkūno vardas - Dievaitis. Žodis Dievaitis vartojamas 
Perkūno reikšme XVIII-XIX a. lituanistiniuose darbuose (J. Brodowskio 

L. Rėzos, G.H.F. Nesselmano, A. Schleicherio ir kt.), kur pateikiama smul- 


kiosios tautosakos pavyzdžių: 
Kad tave deivaitis (švents deivaitis) užmuštų (numuštų) arba užtrenktų (nu- 
trenktų) (SLT, p. 395). 
Toli žirgas žvengia, 
arti kamanos skamba. 
(Deivaitis. Toli griauj[a], arti girdi). 
SLT, p. 411 


Perkūnas vadinamas Dievaičiu viename sakmės „Perkūnas medžio- 
ja velnią“ (LPK 3452) variantų: „Senovėj kadada Perkūnas dievaičiu 
buvo, tai tankiai pasirodydavo laike lietaus žmogaus pavidale“ (LMD 
I 133/152/). 

Kartais žodis Dievaitis šliejasi prie žodžio Perkūnas ,sudarydamas 
su pastaruoju kai kuriuose šaltiniuose gana dažnai vartojamą junginį 
Perkūne Dievaiti. Tokį Perkūno apibūdinimą randame J. Lasickio pateik- 
toje maldelėje apie Perkūną: „Percune deuaite niemuski und mana, 
dievvu melsu tavvi palti miessu “(80, p. 40). 

Posakis Perkūne Dievaiti gerai žinomas ir iš šio Lietuvoje populia- 
raus ketureilio, turinčio daugybę variantų: 

Perkūne dievaiti, 
Nemuški žemaitį, 
Tik muški gudą 
Kaip šunį rudą. 
LTR 1263(150) 


Kalbininko P. Skardžiaus nuomone, žodis Dievaitis iš pradžių 
negalėjo būti tiesioginis Perkūno vardas. Jis visų pirma buvo vartoja- 
mas Perkūno priedėliu - Perkūnas Dievaitis, ir tik ilgainiui šis priedėlis 
galėjo tapti visos priedėlinės žodžių grupės, Perkūno Dievaičio, pakai- 
talu - Dievaičiu 'perkūnu, griaustiniu“. Šiaip jau Perkūno vardą Dievaitis 
P. Skardžius interpretuoja kaip maloninį arba respektyvinį deminu- 
tyvą (147, p. 315-316). 

Vardas Dievaitis, žymintis Perkūną, randamas ir XVII a. istoriniuo- 
se šaltiniuose. M. Pretorijus „Prūsijos įdomybėse...“ rašo: „sie den Per- 
kuns Gott nennen, sprechende in ihrer Sprachen Diewas, Die- 
waitis ein Gott, ein Sohn Gottes“ (102, p. 536). 'Perkūną jie dievu 
vadina, sakantjų kalba Diewas, Diewaitis tai yra Dievas, Dievo sūnus". 
Žodžio Dievaitis reikšmė čia nurodoma: Dievo sūnus. Dievaitis kaip 
„jaunas Dievas“ interpretuojamas J.A. von Brando veikale „Reysen 
durch die Marck Brandenburg...“ 1702 m.: „Deiwaitis zaiboja: der junge 

Gott blitzet: oder es blitzt“ (SLT, p. 526). Dievaičio traktavimas kaip 
Dievo sūnaus vertas dėmesio. Juk Dievo sūnaus sąvoka žinoma lietu- 
vių, latvių mitologijose - daugiausia randama dainuojamojoje tauto- 
sakoje. Tik dažniausiai dainose figūruoja dievo sūneliai, dieva dėls, ne- 
aiškinant, kokios mitinės būtybės yra tie Dievo sūnūs (RD I 48; Kr LD, 
p. 39-40; LTdz 8034, 8036-8048). Pažymėtina, kad Perkūno dievaičio kaip 
Dievo sūnaus reikšmė, be minėtų istorinių šaltinių, kitur neaptikta. 
Lietuvių kalbos žodyne (2, p. 515) skiriamos šios žodžio dievaitis reikš- 
mės: 1. perkūnas. 2. mėnuo, mėnulis. 3. mėnuo (dvyliktoji metų dalis). 
4. dievo statula, stabas. 5.dievaitis, pagonių dievas. Kaip pirmoji dievai- 
čio reikšmė čia nurodoma - perkūnas ir pateikiami šie pavyzdžiai: 
„Dievaitis jį numušė “. „Dievaitis griauja “. „Kad tave šventas dievai- 
tis!“ Tačiau dievaitis - ne vien Perkūno apibūdinimas. Šiuo žodžiu gali 
būti įvardytas ir mėnulis ar koks nors pagonių dievas: „Dievaitis vėjas 
turėjo keturis sūnus“. „Kalninis dievaitis“. „Dievaitis karionės“. „Die- 
vaitė šventa“ (LKŽ 2, p. 515). Tad vardas Dievaitis buvo taikomas dau- 
geliui pagoniškų dievų. Įdomu tik tai, kad Perkūnas ir mėnuo šiuo 
vardu būdavo vadinami dažniau nei kiti. 

Esama ir tokių duomenų, kurie leidžia apibūdinti Perkūną ne kaip 
Dievo sūnų, o kaip Tėvą. Minėtoje V. Kalvaičio knygoje rastas priežo- 
dis, kuriame vietoje Perkūno sakoma —- Tėtis: „Jū Tėtis padangėmis 
dardės, jū mus' jewelei užderės“ (KLvK, p. 111). Nekyla abejonių, kad 
Cia kalbama apie perkūniją. Be to, Perkūnas vadinamas Tėvuliu viename 
J. Basanavičiaus tautosakos rinkinių: „vėšas tėvulis graudža“ (BsFM, 
p. 178). Kyla klausimas, kodėl čia tėvulis, t.y. Perkūnas, apibūdintas 
kaip vėšas ir ką reiškia šis Žodis. Žemaičiai turi žodį večas senas“, 
latviai —- vecs "senas". Latviai Pėrkoną kartais vadina senu tėvu - vecais 
tevs : „Ei Perkoni, vecais tėvs“ (LTdz 7845; žr. taip pat LT dz 7846). Vėšas 
tikriausiai ir sietinas su latvių vecs bei žemaičių večas ir reiškė, kaip ir 
šie jam giminiški Žodžiai - senas. Vadinasi, pateiktame posakyje Perkū- 
nas charakterizuojamas kaip Tėvulis!. 

Griaustinio dievas galėjo būti pavadintas ir tokiais krikščioniškos 
kilmės vardais: šv. Alijošiumi (Elijošiumi, Eliju), šv. Jurgiu, šv. Mykolu, 
šv. Juozapu, šv. Petru, šv. Morkumi. Tendencija transformuotis griaus- 
tinio dievui į krikščionišką personažą atsiskleidžia įvairiose tradicijose. 
Rusų Perūno vėlyvesni atitikmenys: pranašas Ilja, arkangelas Michailas, 


! Griaustinio dievas vadinamas Senuoju Tėvu (vana taat, vana - esū) ir estų pasakose (97, p. 
48, 52, 77). 

šv. Georgijus, Kozma ir Demjanas (217,p. 165-166). Skandinavijoje, ypač 
Norvegijoje ir Islandijoje, Torą pakeitė šv. Olafas. Danijoje Torą galėjo 
atstoti šv. Knudas, Švedijoje - šv. Erikas (178, 2 p. 146). Ypač būdingi 
Perkūno pakaitalai - Elijas, Alijošius. Tačiau apie pranašo Elijo ir 
šv. Jurgio sąsajas su Perkūnu bus kalbama kitame skyriuje. 
Pateiktame Perkūno vardų sąraše yra ir tokių, kurie tautosakos 
šaltiniuose paminėti vos vieną ar porą kartų, be kokio nors platesnio 
konteksto, tik kaip atsakymas į pateikėjui užduotą klausimą. Todėl 
tokiais vardais pasikliauti kaip autentiškais daugeliu atvejų negalė- 
tume. Tarp tų ne visai patikimų vardų šiek tiek atidesnio dėmesio 
reikalautų nebent Perkūno įvardijimas kalviu: vienoje vietoje - Akme- 
ninu kalviu, kitoje - Kalviu Brūzguliu. Mat mūsų tautosakoje pasitaiko 
užrašymų, kuriuose Perkūnas įsivaizduojamas kaip kalvis: „Perkūnas — 
tai senas kalvis. Jam dievas pavedė daryti šovinius ir šaudyti velnius 
(LTR 1001/462/). Perkūno trenksmas kyla iš kalvio, danguje kaustančio 
arklius“ (LTR 832/99/). Latvių dainose žinomas dangaus kalvio vaiz- 
dinys, kuris siejamas ar net identifikuojamas su griausmavaldžiu: 


Kalėjs kala jūrmalė, "Kalvis kalė pajūry, 

Dzirkstel's sprūga debesis. Kibirkštys šoko į dangų. 

Salasiju dzirkstelites, Susirinkau kibirkštėles, 

Nokalos zobentinu. Nusikaliau kardelį. 

Es nocirtu Jodam kaklu Aš kirtau Velniui į sprandą 

Ar dzirkste|u zobentinu Su kibirkštiniu kardeliu.“ 
LTdz 7907 

Kalėjs kala debesis, "Kalvis kalė danguje, 

Ko tas kala, ko nekala? Kąjis kalė, ko nekalė? 

Dieva dėla juostu kala, Dievo sūnui diržą kalė, 

Saules meitas vainadzinu. Saulės dukrai vainikėlį.'! 
LTdz 7900 


Kai kurie latvių folkloristai (H. Biezajis, V. Greblė) mano, kad tasai 
dainose apdainuojamas dangaus kalvis yra būtent Pėrkonas (LTdz, 
p. 731; 65, p. 73). Galbūt išties ir lietuvių Perkūnas galėjo būti įsivaiz- 
duojamas kaip kalvis. 

Tarp išvardytų Perkūno vardų pasitaiko gana vėlyvų ir keistokų. 
Tokie - Velnio muzika ir Velnio ratai. Jie turbūt atsirado dėl to, kad 
Perkūnas siejosi ir tam tikru atžvilgiu asocijavosi su velniu. Pasitaiko, 
kai tarpusavyje susijusių mitinių būtybių bruožai sukeičiami vietomis: 


' Verčiant latvių tekstus, pateikiamus šioje knygoje, konsultavo L. Kudirkienė ir I. Ane- 
lauskienė. 


53 


54 


PERKŪNO VARDAI 


viena mitinė būtybė gali įgyti kito personažo požymių. Kita vertus, 
griaustinio dievo vardai Velnio muzika ir Velnio ratai galėjo atsirasti ir 
krikščionybei veikiant, vertinant šį gamtos reiškinį ir su ja susijusią 
mitinę būtybę neigiamai. Neaiškios kilmės yra tokie Perkūno vardai 
kaip Brūzgulis, Karaliaučaus važnyčos, Pondzius, Pundžiuks, Spirgutis. Jų 
yra pavieniai užrašymai (tik Pondzius, Pundžiuks, be abejo, siejasi ir 
sudaro to paties vardo du variantus)!. Duomenų, paaiškinančių šių 
vardų kilmę, nepavyko atrasti. 


' Apie vardą Dievo rykštė žr. skyriuje „Perkūno vieta ir vaidmuo panteone“. 


PERKŪNO VIETA BEI VAIDMUO 
PANTEONE 


PicRiNDINĖ PROBLEMA, KURI IŠKYLA, 
AIŠKINANTIS PERKŪNO VIETĄ BEI VAIDMENĮ PANTEONE, YRA ŠIO 
DIEVO SANTYKIS SU AUKŠČIAUSIU DIEVU (DANGAUS DIEVU, DIEVU 
TĖVU)! IR PERKŪNO KAIP VISIŠKAI SUVERENIOS DIEVYBĖS, PRE- 
TENDUOJANČIOS Į VYRIAUSIOJO DIEVO POSTĄ, KLAUSIMAS. Lietu- 
vių mitologijos tyrinėjimuose išryškėja keli šios problemos spren- 
dimo būdai: 

1. Perkūnas ir Dangaus Dievas kadaise buvo viena būtybė ir tik vė- 
liau susiformavo atskiras audros dievas Perkūnas (J. Balys, P. Skardžius). 

2. Audros dievas laikomas pagrindiniu, Aukščiausiu lietuvių 
Dievu (S. Daukantas, A. Botyrius). 

3. Perkūnas yra glaudžiai susijęs su Vyriausiu Dievu, tačiau yra 
žemesnio rango už jį (M. Gimbutienė, N. Vėlius). 

Pirmajai pozicijai atstovauja J. Balys ir P. Skardžius, keliantys 
klausimą, ar negalėjo kadaise mūsų Aukščiausiasis Dievas atlikti ir 
griaustinio dievo funkcijos (kaip kad graikų Dzeusas, romėnų Jupiteris) 
(147, p. 317; 5, p. 13). J. Balio pastebėjimu, pirmykštėse tautose griausmas 
dažnai būdavo laikomas Vyriausio Dievo arba Aukščiausios Būtybės 
balsu ir bausmės įrankiu. Pirmykštės tautos paprastai turi nedaug 
dievų, tarp kurių yra neaiškiai įsivaizduojama Vyriausia Būtybė. Be 
kitų galių, jai priskiriamas toks reiškinys kaip griaustinis (5, p. 13). 
J. Balys teigia, kad tik vėlesniais laikais — toliau pažengus kultūrai, 
sukuriamas visas dievų Olimpas ir kiekvienas gamtos reiškinys gauna 
savo skirtingą dievą. Tada Vyriausiasis Dievas lieka tik miglotu 
simboliu, o neretai ir visai pamirštamas (5, p. 13). Remdamasis tokia 


"Istoriniuose šaltiniuose jis pavadinamas įvairiai: Nunadieviu, Andaju (lietuvių, tikriausiai 
aukštaičių), Aukštėju Visagisčiu (žemaičių), Ukapirmu (kai kurių prūsų ir sūduvių). 

premisa, J. Balys daro išvadą, kad „iš pradžių Dangaus Dievas (= Vy- 
riausias Dievas) ir Griausmo Dievas buvo viena ir ta pati personifikuota 
būtybė (5, p. 14). Vėliau įvykęs skilimas ir atsiradęs ypatingas audros 
dievas, kuris buvo subordinuotas Dangaus Dievui (5, p. 14). J. Balio 
teigimu, vienas griaustinio dievo bruožų —- teisingumo priežiūros 
funkcija - turėtų būti laikoma kaip iš Dangaus Tėvo likęs ypatumas (5, 
p. 14). Kitas, J. Balio nepaminėtas, griausmavaldžio ypatumas, kuris 
leistų jį sieti su Aukščiausiu Dievu, yra lietuvių, taip pat latvių 
tautosakoje pasitaikantis griaustinio dievo apibūdinimas kaip Senojo 
Tėvo (vėšas tėvulis BsFM, p. 178; vecais tevs, LTT, p. 47). Be to, lietuvių ir 
latvių sakmėse dar yra išlikusi Perkūno kaip Dievo įrankio samprata: 


Dievas sakė velniui: - Negundyk žmonių, tu piktoji dvasia, aš tavi perkūnu 
trenksiu. - O ašslepsiuos prie griešniko žmogaus ir kai man trenksi, tai žmogų užmuši. 
Man teks jo dūšia, o tau bus nuostolis, - sako velnias. - O aš tokiam žmogui dovano- 
siu, - atsakė Dievas (LTR 2416/111/). 


Dievs sadusmojies, ka Velns ir draugs ar pilskungu, un sviedis Velnam ar Pėr- 
konu, ta ka Velns bijis ar vienu sviedienu atvara iesdidzis lidz ausim dūpnas un tikai ar 
lielam mokam ticis ara. 

Otra nakti Velns aizgajis uz pilskungu un sūdzėjies, ka Dievs vinam iesviedis ar 
Perkonu un saplėsis katlu un nauda visa izbirusi“ (LTT, p. 48-49). 


Latvių sakmėje pasakojama, kaip Dievas supyko, kad velnias 
draugauja su pilies valdytoju ir sviedė į velnią perkūną taip, kad velnias 
nuo to vieno smūgio įklimpo iki ausų akivaro dumble ir tik su dideliu 
vargu išsikapstė. Kitą naktį velnias nuėjęs į pilį ponui pasiskundė, kad 
Dievas į jį sviedė Perkūną, sudaužė katilą ir visi pinigai išbyrėjo. Žodis 
Pžrkons, nors čia ir rašomas didžiąja raidę, bet vartojamas kaip bendrinis 
ir reiškia kažkokį Dievui priklausantį įrankį, daiktą. Tad Dievas čia, 
kaip ir lietuvių sakmėje, manipuliuoja Pėrkonu. Matyt, jam priklauso 
griaudėjimo ir žaibavimo funkcija. Be abejo, tai įdomūs faktai, bet vis 
dėlto jų mažoka, kad įrodytume kadaise egzistavus Aukščiausią Dievą 
ir griaustinio dievą kaip vieną būtybę. Gal tolesni baltų mitologijos 
tyrinėjimai padės spręsti šią problemą. 

Kai kurie autoriai - S. Daukantas, A. Botyrius pernelyg suabso- 
liutina Perkūno vaidmenį, laikydami jį pagrindiniu ir Aukščiausiu 
lietuvių Dievu. Tokio požiūrio susiformavimą galėjo lemti tai, kad apie 
Perkūną, palyginti su kitais dievais, išliko nemaža tautosakos, o be to, 
dar ir šio šimtmečio Lietuvos kaime jis buvo gana populiarus ir iš se- 
nųjų lietuvių dievų geriausiai žinomas. Tą patį galima būtų pasakyti 
apie slavų, germanų tradicijas, kur griaustinio dievas buvo vienas 

mėgstamiausių dievų. Lietuvoje Perkūnas buvo garbinamas ne tik 
aukštesniojo luomo atstovų kunigaikščių, bet ir valstiečių. Griaustinio 
dievas galėjo tapti tokiu reikalingu dėl to, kad viena pagrindinių savo 
funkcijų —- atmosferos reiškinių valdymu - siejosi su žemdirbių reik- 
mėmis. Be to, jis buvo įsivaizduojamas kaip aktyvus, konkretų antro- 
pomorfinį pavidalą turintis dievas, neatitrūkęs nuo žmonių. Dėl viso 
to Perkūnas galėjo išlikti aktualiu dievu. 

M. Gimbutienė, N. Vėlius Vyriausiu Dievu laiko Dangaus Dievą. 
Perkūną jie interpretuoja kaip žemesnės hierarchijos už Dangaus Die- 
vą ir kai kuriais atžvilgiais nuo jo priklausomą. Šie autoriai pažymi, 
kad vėlesniais laikais Dangaus Dievas asimiliavosi su krikščionių Aukš- 
čiausiu Dievu (42, p. 162-167; 172, p. 127). Todėl kai tautosakoje kal- 
bama apie Dievą, kartais iš konteksto nebūna aišku, kuris Dievas — 
senasis ar naujesnės religijos — turimas galvoje. Tikėjimuose išliko 
užuominų apie Dievo santykį su Perkūnu. Čia teigiama, kad Perkūnas 
priklausąs nuo Dievo. Perkūnas kvalifikuojamas kaip Dievo padėjė- 
jas, tarnas, pasiuntinys: „Perkūnas - tai Dievo tarnas“ (LMD I 144/28/), 
„Perkūnas yra Dieva tarnas. Anas par Dievų jau tarnauja dvi kapas 
tūkstančių metų“ (LTR 2281/13/). „Perkūną leidžia Dievas. Kad nebūtų 
velnio, nebūtų ir Perkūno“ (LTR 762/13/). „Perkūnas Dievo bijo, kad jo 
nenutrenktų ilgam laikui ant žemės, kur dažnai gyvena velnias“ 
(LTR 1032/155/). Tačiau iš šių tikėjimų sunku spręsti, koks Dievas čia 
minimas: senovės lietuvių ar krikščionių. Todėl pasikliauti tautosaki- 
ne medžiaga kažin ar galėtume, aiškindamiesi Perkūno santykį su 
Dangaus Dievu. M. Gimbutienė ir N. Vėlius šią problemą gvildena, 
pasiremdami visų pirma istoriniais šaltiniais, kuriuose patikimiau nei 
tautosakoje užfiksuotas Perkūno santykis su Dangaus Dievu ir audros 
dievo vieta panteone. Ieškant atsakymo į iškeltą klausimą, čia taip pat 
bus pasitelkti istorinių šaltinių duomenys. 

Seniausias Perkūno paminėjimas užfiksuotas J. Malalo kronikoje 
(1261 m.). Joje rašoma apie paprotį aukoti tokiems dievams: Andajui 
(an0aesu), Perkūnui, tariant griausmui (nepkoynosu pekue 2pO0MOy), 
Žvorūnei, tariant kalei (x60poyne pekue coyue), ir Teliaveliui kalviui... 
(menagenu icekoy3KMeujo...) (102, p. 58-59). 

Kai kurie iš šių dievų minimi ir kitame panašaus laikotarpio šal- 
tinyje — Volynės metraštyje, įeinančiame į Ipatijaus metraščio sudėtį. 
Vienoje šio metraščio vietoje (1252 m. data) vardijami Mindaugo gar- 
binti dievai: Nunadievis (Heuna0veau), Teliavelis (Tenagcenu), Diviriku- 
zas (/Įusepukvo3y), Zuikių dievas (saeawemy 602y) ir Medeina (Meoudvuny) 

(235, p. 188)!. Kitoje metraščio vietoje (1258 m. data) kalbama apie 
lietuvių dievus Andają ir Diviriksą: „63b:8a:04u4e 60261 ce0a Andaa u /Įu- 
supukca“ (125, p. 195). Volynės metraštyje neminimas Perkūnas. Čia po 
pirmojo dievo seka ne Perkūnas (kaip J. Malalo kronikoje), o Teliavelis 
ir Diviriksas. J. Malalo kronikoje sakoma, kad Teliavelis yra kalvis, 
nukalęs saulę ir užmetęs ją į dangų (102, p. 58-59). Mitologijos 
tyrinėjimuose įvairiai aiškinama Teliavelio reikšmė ir paskirtis. E. Vol- 
teris teigė, kad tai yra klaidingai užrašytas žodis kalvelis (223, p. 177). 
A. Mierzynskis manė, kad Tenasenu atitinka žodį tėvelis (110, p. 151). 
V. Ivanovas ir V. Toporovas sieja Teliavelį su germanų mitiniu per- 
sonažu Tjalfi (Pjdlfi), kuris buvo Toro pagalbininkas. Panašų vaidmenį 
Teliavelis galėjęs atlikti Perkūno atžvilgiu (228 2, p. 499). N. Vėlius pir- 
mame žodžio „Tenasenu“ sande įžvelgia šaknį tel-, kuri galėjo reikšti — 
žemė (plg. lotynų deivę Tellus Mater „Žemė Motina“, prūsų dievą Patuls 
ir kt.), o antrame šio žodžio sande - šaknį vel- (plg. lietuvių mitinę 
būtybę velnias, latvių vels). N. Vėlius manymu, egzistuoja semantinis 
ryšys tarp paminėtų mitinių personažų - Teliavelio, Patulo ir Velnio 
(171, p. 15). Tiek V. Ivanovo bei V. Toporovo, tiek N. Vėliaus hipotezės 
vertos dėmesio. Tačiau kuri jų pagrįstesnė, sunku pasakyti. Juk su 
kalviu siejasi ir Perkūnas, ir velnias. Tačiau viena yra aišku, kad 
Teliavelis negali būti tapatinamas su Perkūnu, nors ir Volynės met- 
raštyje eina po pirmojo dievo Nunadievio. Šiame metraštyje trečias po 
Teliavelio ir antras po Andajo - Diviriksas. Šio dievo vardą V. To- 
porovas kildina nuo posakio Dievo rykštė, kuriuo kartais vadinamas 
Perkūnas (254, p. 311). Kai kurie tautosakos duomenys iš tiesų patvir- 
tina, kad Perkūnas buvo šitaip vadinamas (LTR 763/5/; LTR 828/360/; 
LTR 3665/393/). Tačiau nėra įrodymų, kad tai yra tikrai senas Perkūno 
vardas. Jo kontekstas kai kuriuose liaudies tikėjimuose gali būti 
vertinamas kaip vėlyvesnės pasaulėžiūros atspindys: „Perkūnyj yr die- 
va rykšti. Kur trenk, saka: natik į Dievą ir įtrenk“ (LTR 3665/393/). „Žai- 
bas - blogadarių rykštė“ (LTR 739/5/). „Žmonės perkūną įsivaizduoja 
kaip Dievo rykštę už blogus darbus“ (LTR 832/7/). Tokie pasakymai, 
atskleidžiantys suvokimą, kad perkūnija yra dievo bausmė (rykštė) už 
nedorybes, sukelia abejonę, ar Perkūno kaip dievo rykštės apibū- 
dinimas kilo pagonybės laikais. Yra ir kitas Divirikso etimologijos aiš- 
kinimas. W. Mannhardto manymu, šis vardas sudėtas iš dviejų žodžių: 
Dėva rikis arba Dėvu rikys ir reiškė — dievų ponas (102, p. 54-55). 


! Rusiškai perteikti teonimai paliekami vienaskaitos naudininko forma. 

V. Toporovas, kritiškai vertinęs šią hipotezę, teigia, kad lietuvių kal- 
boje nėra žodžio rikys (tačiau primena, kad prūsai turi rikijs). Be to, jis 
teigia, kad rusiškame vertime (1252 m. tekste) neišlieka formantas 
Nom.sg.-s: Diverikezu (kaip kad žodyje Diviriks) (254, p. 311). Tiesa, 
galėtume paprieštarauti tam, kad lietuviai neturi žodžio rikis ar rikys. 
S. Daukantas vartoja žodį rykys karaliaus, valdovo reikšme: „Jis 
didesniu buvo už patį rykį arba, kaip šiandien sako, karalių“ (LKŽ 11, 
p. 604). Su šiuo Žodžiu semantiniu požiūriu siejasi rykauti "valdyti, 
tvarkyti, šeimininkauti, rikiuoti, viešpatauti', taip pat rykautojas "kas 
rykauja, šeimininkauja“ (LKŽ 11, p. 600). A.J. Greimas, aiškindamas 
aptariamo teonimo kilmę, palaiko interpretaciją, kad Diviriksas atitin- 
ka Dievų Rikis(-ys) (47, p. 392). Dievų Rikio ir Perkūno tapatinimo ga- 
limybę A.J. Greimas pagrindžia visų pirma semantiniu požiūriu. Esą 
su žodžių rykauti, rykautojas, rykas (pastarasis reiškia "indą, instru- 
mentą') reikšmėmis siejasi Perkūno kaip „Dievų tvarkytojo“, tam tikrų 
pareigų vykdytojo funkcijos: „Perkūnas nėra Dievų valdovas, o grei- 
čiau Dievų užveizda, tvarkytojas, atliekąs jam pavestas vykdytojo 
policines funkcijas“ (47, p. 392-393). Iš tiesų Perkūno atliekamos 
pareigos ir veiksmai asocijuojasi su tam tikromis „vykdytojo“ funkci- 
jomis. Šiuo pamatu grindžiamas Dievų Rikio aiškinimas bei siejimas 
su Diviriksu atrodo gana svarus ir motyvuotas. 

J. Malalo kronikoje Perkūnas minimas po Andajo. Pastarojo dievo 
vardas pasikartoja ir Volynės metraščio antrajame paliudijime. Pir- 
mame šio metraščio lietuvių dievų sąraše vietoje Andajo užfiksuotas 
Nunadievis. V. Toporovas taip rekonstravo šių dievų vardus: *An/t- 
deiv- ir *No-(an)-deiv- (*Nu-/an/-deiv-? plg. latvių nodievs 'dangus') (254, 
p. 311). Priešdėlis ant- reikštų kaip esantis virš kitų dievų. V. Toporovo 
manymu, dievai Andajas ir Nunadievis greičiausiai yra tapatūs. Spren- 
džiant iš šių V. Toporovo pasiūlytų etimologijų, Andajas ir Nunadie- 
vis - hierarchijoje Aukščiausi Dievai. Tad galima būtų teigti, kad J. Ma- 
lalo kronikos dievų sąraše Perkūnas eina po Vyriausios Dievybės, o 
Volynės metraštyje - antroje ir trečioje vietoje po jos (jei Diviriksas bei 
Divirikuzas = Perkūnui)!. 


' Kaip jau minėta, J. Malalo kronikoje ir Volynės metraštyje dar minimi Žvorūnė, Zuikių 
dievas ir Medeina. Būdingiausios jų interpretacijos: Žvorūnė siejama su Vakarinės žvaigždės 
Žvėrinės pavadinimu, Zuikių dievas laikomas Medeinos epitetu arba savarankišku miško (Zuikių) 
dievo vardu, o Medeina aiškinama kaip miško deivės vardas, padarytas iš žodžio medis (171, p. 
16; 254, p. 314; 228 1, p. 155). Savo funkcijomis Žvorūnė siejasi su žvėrimis (medžiokle), taip pat 
su žeme bei žemdirbyste, Zuikių dievas ir Medeina - su žvėrimis (medžiokle) (171, p. 16). 

Rekonstruojamame indoeuropiečių panteone figūruoja du pagrin- 
diniai dievai. Vienas jų - Dangaus Dievas, Dievas-Tėvas ir pagal rangą 
žemesnis audros dievas (200, p. 393-394). Vadinasi, audros dievas pagal 
savo svarbą eidavęs po Aukščiausiojo Dievo. Analogišką pirmųjų pa- 
grindinių dievų seką yra užfiksavusi J. Malalo kronika ir turbūt Voly- 
nės metraščio antrasis paliudijimas (jei priimsime minėtąją prielaidą 
dėl Perkūno bei Divirikso identiškumo), atspindintys lietuvių panteoną 
ar jo dalį. 

Vėlyvesniuose istoriniuose šaltiniuose Perkūnas minimas kaip 
antras arba trečias dievas pateikiamuose dievų sąrašuose. Tik kartais 
jis nubloškiamas į tolimesnę nuo Vyriausiojo Dievo vietą. Jei Perkūnas 
aprašomas atskirai kaip vienas lietuvių dievų ir mažai komentuojama 
jo reikšmė senojoje religijoje, tuomet sunkiau ką nors spręsti apie jo 
vietą panteone. 

Eiliuotoje Livonijos kronikoje (XIII a. pab.) aprašant karinius 
lietuvių Žygius teigiama lietuvius turėjus Perkūno (Perkune) stabą: 


Zū Swurben vūren si ubir sė, 
daz ist genant daz Osterhap, 
als ez Perkune ir afgot gap, 
daz nimmer sė hart gevros. 
(102, p. 71) 


Tai atrodytų visiškai realu, kadangi yra patikimų žinių apie Per- 
kūno šventovės ir stabo joje egzistavimą XIII a. pabaigoje - XIV a. (iki 
1387 m.) Vilniuje dabartinės arkikatedros vietoje (71, p. 125). 

J. Dlugoszas (XV a.) daugiatomėje Lenkijos istorijoje (išspausdin- 
ta XIX a. antroje pusėje) išvardija keletą lietuvių dievų, pavadindamas 
juos romėnų dievų vardais: 


Eisdem sacris, Diisąue, ceremoniis, guibus et Romani in errore gentili usi, 
Vulcanum in igne, Jovem in fulmine, Dianam in silvis, Aesculapium in viperis et 
serpenbtibus colunt, in civitatibus principalibus, tenendo ignem, guem vocabant et 
putabant aeternum, a sacerdote custoditum, gui etiam a Daemone instructus, 
sacrificantibus et petentibus ambigua dabat responsa. Jovem autem in fulmine 
venerando vulgari suo illum Perkunum, guasi percussorem, 
appellabant (102, p. 138-139). (Turėdami tas pačias šventes, dievus bei apeigas 
kaip romėnų pagonys, garbina dievą Vulkaną (manydami jį slypint) ugnyje, Jupiterį - 
žaibe, Dianą - miškuose, Eskulapą - gyvatėse ir žalčiuose. Svarbesnėse gyvenvietėse 
ruseno žynio saugoma ugnis, kurią laikė amžina. Dievybės įkvėptas žynys atna- 
šaujantiems aukas ir besiteiraujantiems duodavo neaiškius atsakymus. Jupiterį 
garbindami žaibo pavidalu, savo kalboje jį vadina Perkūnu, tarsi žmogžudžiu, 8; vertė 
D. Mažiulytė). 

Tad J. Dlugoszas Perkūną dar kitaip vadina Jupiteriu ir laiko šio 
romėnų dievo atitikmeniu. Ar Perkūnas, kaip ir romėnų Jupiteris, galėjo 
būti Vyriausiu — Dangaus Dievu, nieko neužsimenama. 

Perkūnas kaip vienas pagrindinių dievų minimas M. Mažvydo pir- 
mosios lietuviškos knygos - „Katechismusa prasty žadei...“ (1547 m.) 
kreipimesi į Lietuvos bažnyčių ganytojus: 

Imo, guod auditu horribilius est, multi etiamnum manifestam idolatriam et exercent 
et profitentur palam: alij arbores, alij flumina, alij serpentes, alij aliud colunt, honorem 
exhibentes diuinum. Sunt gui Percuno uota faciunt, guibusdam ob rem frumentariam 
Laucosargus et propter pecuriam Semepates colitur. Oui ad malas artes adjiciunt aninum, 
Eithuaros et Caucos Deos profitentur suos (105, p. 92). (Maža to, - ir tatai dar baisiau 
girdėti, - daugelis dar ir dabar visų akivaizdoje atlieka stabmeldiškas apeigas ir viešai 
išpažįsta stabmeldystę: vieni medžius, upes, kiti žalčius, kiti dar ką kita garbina, šlovindami 
kaip dievus. Yra tokių, kurie Perkūnui daro įžadus; kai kurie dėl pasėlių garbina 
Laukosargą, dėl gyvulių - Žemėpatį. Tie, kurie linkę į piktus darbus, savo dievais išpažįsta 
aitvarus ir kaukus, 105, p. 93). 


M. Mažvydas aprašo tiek gamtos garbinimą - medžių, upių, žalčių, 
tiek tam tikrų dievų. Tarp išvardytų dievybių pirmasis yra Perkūnas. Po 
jo eina Laukosargas (Laucosargus) ir Žemėpatis (Semepates). Pirmasis jų — 
pasėlių, antrasis - gyvulių, kaip teigia M. Mažvydas, dievai. Vadinasi, čia 
į pirmą vietą iškeltas Perkūnas. 

J. Lasickis (Joannes Lasicius, XVI a.) knygoje „De Diis Samagi- 
tarum...“ (išleista 1615 m.) išvardija ir apibūdina daugybę žemaičių 
dievų. Anot J. Lasickio, visagalis ir Aukščiausias jų Dievas yra Auxtheias 
Vissagistis. Po šio dievo nurodomi Zemopacios, kaip teigia autorius, 
zemės dievai, ir Perkūnas: 


Nam praeter eum, gui illis est Deus Auxtheias Vissagistis, Deus 
omnipotens atgue summus, permultos Žemopacios, id est, terrestres ii venerantur, 
gui nondum verum Deum Christianorum cognoverunt Percunos Deus tonitrus 
illus est...“ (80, p. 39-40). (Mat, be visagalio ir aukščiausio dievo, jų vadinamojo 
Auxtheias Vissagistis, tie, kurie dar nepažino vieno krikščionių dievo, daugybę 
žemėpačių [Žemopačios], tai yra, žemės dievų. Perkūnas [Percunos] jiems yra griaus- 
mo dievas... 80, p. 18-19). 


Perkūnas J. Lasickio minimas kaip trečias lietuvių dievas, kurio 
funkcija ir pobūdis susiję su griausmu. Prieš jį paminėti Aukščiausias 
Dievas - Auxtheias Vissagistis ir žemės dievai - Zemopacios. 

M. Daukša savo parengtame „Katechisme...“ (1595 m.) rašo apie 
Perkūno ir kitų „biesų“ garbinimą: „Szitie ipaczei, kurie gar- 
biną ugnį, žęminą, giwatės žalczius, pęrkūną, mę- 
džiūs, alkūš, Medeinės, kaukūs ir kitus biėssus...“ 

(102, p. 402). Perkūnas čia rašomas mažąja raide ir neaišku, kaip jis 
autoriaus traktuojamas - kaip dievas ar kaip gamtos reiškinys. Viena 
galima pasakyti, kad paminėtų dievų ir gamtos garbinimas M. Daukšos 
laikomas prietaru, žalingu papročiu, todėl tiksliai jų hierarchijai ar 
apibūdinimui autorius galėjo ir neskirti didesnio dėmesio. 

Aiškinantis Perkūno vietą panteone, svarbu pasiremti prūsų 
mitologijos šaltiniais, kuriuose griaustinio dievas figūruoja kaip vienas 
svarbiausių dievų. 

S. Grunau (XVI a.) Prūsijos kronikoje (išleista XIX a. pab.) teigiama 
Rikoyte (Rikoyto) buvus kulto vietą, kuri buvo įrengta krivių krivaičiui 
Bruteniui, jam kartu su Vaidevučiu atvykus iš Kimbrijos į Prūsiją (50, 
p. 62-63). Kronikoje pateiktas Vaidevučio vėliavos aprašymas. Vėliavoje 
pavaizduoti trys dievai. Jie išvardijami tokia tvarka: Patrimpas (Po- 
trimppo), Perkūnas (tekste jo vardas nepateikiamas, bet iš dievo 
išvaizdos aprašymo galima neabejojant jį laikyti Perkūnu)!, Patulas 
(Patollo) (50, p. 77). Antrajame - ąžuolo, kuriame padarytose nišose 
stovėjo trijų dievų atvaizdai, aprašyme šie dievai išdėstomi kiek kitaip: 
Perkūnas (Perkuno), Patrimpas (Patrumppi), Patulas (Patolli). Kronikoje 
pateikiamas dar ir trečias - tiesiog prūsų dievų sąrašas su kiekvieno iš 
tų dievų charakteristika, tarp kurių svarbiausiu laikomas Patulas 
(„Patollo der obirster abgott der Bruteni“), o Perkūnas minimas trečias 
po Patrimpo (50, p. 94). Visuose trijuose aprašymuose šie dievai trumpai 
apibūdinami. Patrimpas - jaunas vyras, be barzdos, su varpų vainiku 
ant galvos (50, p. 77). Jo atributas — gyvatė, kuri buvo įdėta į puodą ir 
uždengta javų pėdu (50, p. 78). Jis buvo javų („der gott vom getreide“; 
50, p. 77) ir laimės dievas ginčuose bei šiaip kituose reikaluose („ein 
gott des gluckis in streitten und sust in anderen sachin“; 50, p. 95). 
Perkūnas - vidutinio amžiaus piktas vyras su garbanota juoda barzda, 
jo veidas kaip ugnis ir apvainikuotas liepsna (50, p. 77). Dievas Patulas 
pavaizduotas kaip senas vyras, su ilga žila barzda, mirtinai išblyškęs, 
ant galvos buvo balta skepeta. Jo ženklas - negyvo žmogaus, arklio ar 
karvės galva (50, p. 77-78). Patulas buvo baisus nakties ir mirusiųjų 
dievas (50, p. 94-95). Ąžuolas, kuriame buvo dievų atvaizdai, žiemą 
vasarą žaliavo. Jį gaubė iš visų pusių užuolaida, pro kurią prie ąžuolo 
galėdavo prieiti tik krivaitis (kirwaito) ir vyresnieji vaidilučiai (wai- 
dolotten) (50, p. 78). Pirmoji problema, kuri kyla, nagrinėjant S. Grunau 

! Vėliavoje pavaizduoto antrojo dievo aprašymas: „Das ander war wie ein zorniger man 


und mittelmessigk alten, sein angesicht wie feuer und gekronet mit flammen, sein bart craus 
und schwarz“ (50, p. 77). 


PERKŪNO VIETA BEI VAIDMUO PANTEONE 


pateiktą ąžuolo su dievų paveikslais aprašymą, yra teksto patikimu- 
mas. Ši prūsų kulto vieta pavaizduota panašiai kaip ir Adomo Brė- 
meniečio (XI a.) aprašyta šventovė Upsaloje, Švedijoje (1, p. 470-473). 
Ir ten kalbama apie šventovę, kurioje buvo trijų dievų stabai: Toro 
(Thor), Vodano (Wodan) ir Friko (Fricco). Šie dievai kai kuo panašūs į 
Rikoyto ąžuolo dievus, tačiau iš esmės jie vaizduojami skirtingai. 
Teigiama, kad Vodanas rūpinasi karo reikalais ir suteikia žmonėms 
jėgų, kovojant su priešu. Toras viešpatauja ore. Jis valdo griaustinį, 
žaibus, vėją ir lietų, lemia saulės šviesą bei vaisingumą. Friko dova- 
noja žmonėms taiką ir malonumus. Adomo Brėmeniečio aprašytų die- 
vų stabai yra ne medyje: „In hoc templo, guod totum ex auro paratum 
est, statuas trium deorum veneratur populus...“ (1, p. 470). Aukštas 
medis stovėjęs prieš šventovę, kuris, kaip ir prūsų ąžuolas, žiemą vasarą 
žaliavo. Greta - šaltinis, prie kurio pagonys aukodavo. Šventovę juosė 
auksinė grandinė (1, p. 471—472). Tad Adomo Brėmeniečio ir S. Grunau 
aprašymų panašumai akivaizdūs. Manoma, kad S. Grunau veikiausiai 
pasinaudojo Adomo Brėmeniečio darbu ir perėmė iš jo pagrindines 
idėjas (102, p. 217). Tos galimybės atmesti nereikėtų. Tačiau nors ana- 
logijos abiejų autorių tekstuose išties ryškios, vis dėlto tai dar nerodo, 
kad S. Grunau pateikta mitologinė sistema yra neautentiška. Tarp baltų 
ir germanų mitologijų yra daug bendro. Visiškai realu, kad prūsai galėjo 
turėti panašią į germanų kulto vietą. Kita vertus, S. Grunau kronikos 
ąžuolas kaip šventovė su jos dievais turi specifinių bruožų, kurie de- 
rinasi, siejasi su bendra prūsų ir iš viso baltų mitologijos sistema. Be 
to, prūsų šventovę liudija ir kiti autoriai: P. Dusburgietis, J. Diugoszas, 
L. Davidas, M. Pretorijus (102, p. 88, 532, 554; 24, p. 24-26; 8). Tiesa, šie 
autoriai šventovę vadina ne Rikoyto, kaip kad S. Grunau, o Romove. 
Tačiau tikriausia tai yra toji pati šventovė. 

J. Būga, remdamasis kalbiniais argumentais, įrodė, kad kulto vietos 
vardas Rickoyot, Rickoyto! iš tikrųjų galėjo egzistuoti. Priesaga -ota bei - 
uota dažna baltų toponimuose. J. Būga pateikia pavyzdžių, atitinkančių 
Rickoyot'o ir Rickoyto formą. Tai lietuviški vietovardžiai: Pušalotas, 
Liepalotai, Šilavotas, Aleksotas (19 1, p. 161). Latviški vardai: Babūte, Babite, 
Ack'erūte. Prūsiški toponimai: Byoten, Jagoten, Kanothen, Rejothen ir kt. 
(19 1, p. 161-162). Rickoyot'as, J. Būgos teigimu, reiškė „ponų/kunigų 
sėdybą“ arba, S. Grunau žodžiais, „Herrensitz“ (19 1, p. 160). Žodis 
Rickoyot'as yra padarytas iš kamieno rikaj- 'ponas' ir priesagos -0-ta- 


!" Šventovės vardo rašyba S. Grunau veikale šiek tiek įvairuoja. 

(19 1, p. 160). Kaip matome, čia susisietų Divirikso kaip dievų pono, 
viešpačio aiškinimas (bei antrojo šio žodžio sando kildinimas nuo rikis 
"ponas, viešpats') ir Rickoyoto interpretavimas kaip „ponų, kunigų 
sėdybos“ (ir taip pat įžvelgimas šiame žodyje kamieno rikaj- 'ponas'). 

J. Būgos Rickoyoto etimologija parodė ne tik su kokiais žodžiais ir 
kokiu jų semantiniu lauku turėtų būti siejami šie toponimai, bet taip 
pat ir tai, kad toks vietovardis (taip pat juo žymima šventovė) iš tiesų 
Prūsijoje galėjo egzistuoti. 

Duomenų apie prūsų dievus randama ir kituose XVI a. istoriniuose 
šaltiniuose. „Sūduvių knygelėje“ (Der unglaubigen Sudauen ihrer 
bockheiligung...“ XVI a. antra pusė) pateikiamas visas prūsų dievų 
sąrašas: 

Ockopirmus der erste Gott Himmels und Gestirnes. 
Swayxtix der Gott des Lichtes. 

Auschauts der Gott der Gebrechen Kranken und Sunden. 
Autrimpus der Gott des Mehres und grossen Sehe. 
Potrimpus der Gott der fliessenden Wasser. 

Bardoayts der Schiffe Gott. 

Pergrubrius der lest wachsen laub und gras. 

Pilnitis der Gott macht reich und fūllet Scheuren. 
Parkuns der Gott des Donnern, Plitzen und Regens. 
Peckols der helle und Finsternus ein Gott! (62, p. 245-246). 
Ukapirmas - pirmasis dangaus ir žvaigždžių dievas. 
Svaikstikas — šviesos dievas. 

Aušautas - luošųjų ir sveikųjų dievas. 

Autrimpas - jūrų ir marių dievas. 

Patrimpas - tekančių vandenų dievas. 

Bardaitis - laivų dievas. 

Pergrubrius - augina lapus ir žoles. 

Pilvytis - tas dievas praturtina ir pripildo kluonus. 
Perkūnas - griaustinio, žaibo ir lietaus dievas. 

Pikulas - pragaro ir tamsos dievas. 


(8; vertė D. Dilytė) 

Po to dar minimi Pokulas (Pockols), Puškaitis (Puschkayts), Barstu- 
kai (Barstucke), Markopoliai (Markopole) (102, p. 246). 

Perkūnas šiame nemažame dievų sąraše - devintas dievas. Jis 
įterptas tarp Pilvyčio (Pilnitis), su turtu susijusio dievo, ir Pikulo (Pec- 
kols), pragaro ir tamsos dievo. Pirmieji ir, matyt, svarbiausi dievai „Sū- 
duvių knygelėje“ yra Ukapirmas (Ockopirmus), dangaus dievas, bei 
Svaikstikas (Swayxtix), šviesos dievas. Perkūnas čia nukeliamas toliau 


! Dievo vardas Peckols sietinas su prūsų pickūls 'velnias', lietuvių piktas, pykti, peikti, paikas 
(192, p. 78-79). 

nuo „pirmojo dangaus ir žvaigždžių dievo“ ir atsiduria dievų sąrašo 
antroje pusėje. 

XVI a. įsigalint reformacijai buvo rūpinamasi įdiegti tikrąją religiją, 
koneveikiant ankstesnę pagoniškąją. 1530 m. sudarytų Prūsijos, Pome- 
zanijos ir Sembos vyskupų sinodo nutarimų („Episcoporum Prussiae 
Pomesaniensis atgue Sambiensis Constitutiones Synodales“) pratar- 
mėje apgailestaujama dėl parapijiečių, kad jie dar garbina senuosius 
dievus ir turi kitokių netinkamų prietarų. Čia pateikiamas ir nepagei- 
daujamų dievų sąrašas: 


Referemus etiam rem miram: est adhuc in Bruthenis nostris Sam- 
biensibus Sudorum guidam manipulus, ut religuam abominationem superstitionum, 
religuias gentilitatum taceamus, hirco et non furtim nonnumguam faciens, ac instar 
olim Samaritanorum, una cum vero Deo vana prisci erroris nomina tremens; sunt autem 
pro lingua barbara barbarissimi hi: Occopirmus, Suaixtix, Ausschauts, 
Autrympus, Potrympus, Bardoayts, Piluuytus, Parcuns, Pe- 
cols atgue Pocols, gui Dei, si eorum numina secundum illorum opinionem 
pensites, erunt: Saturnus, Sol, Aesculapius, Neptunus, Castor et Pollux, Ceres, Juppiter, 
Pluto, Furiae (102, p. 233). (Pranešame stebėtiną dalyką: ligi šiol tarp mūsų prūsų iš 
Sembos yra vienas sūduvių būrys. Nutylėdami apie kitas prietarų šlykštynes, kitus 
pagoniškumo pasireiškimus, pasakysime, jog jis ne paslapčiomis tai daro, bet, lyg, 
kadaise samaritaniečiai, kartu su tikruoju dievu griaudi tuščius ankstesnio paklydi- 
mo vardus. O jie barbarų kalba nepaprastai barbariškai skamba taip: Ukapirmas, 
Svaikstikas, Aušautas, Autrimpas, Patrimpas, Bardaitis, Pilvytis, Perkūnas, Pikulas ir 
Pokulas. Jeigu tas dievybes vertinsi sutinkamai su jų nuomone, yra tokie dievai: 
Saturnas, Saulė, Eskulapas, Neptūnas, Kastoras ir Poliuksas, Cerera, Jupiteris, Pluto- 
nas, Furijos, 8; vertė D. Dilytė). 


Šiame sąraše Perkūnas yra aštuntas dievas. Kaip ir „Sūduvių 
knygelėje“ ,jis - tarp Pilvyčio (Piluuytus) ir Pikulo (Pecols). Prūsų griaus- 
tinio dievas čia identifikuojamas su romėnų Jupiteriu. 

Protestantų kunigas J. Melecijus savo veikale „Epistola ad Geor- 
gium Sabinum de Sacrificiis et Idolatria Veterum Borussorum...“ (1551 
m. ir 1563 m.) aprašydamas ožio aukojimo ritualą, išvardija dievus, 
kurių šaukdavosi žynys, atlikdamas apeigą: 


Occopirnum, deum coeli et terrae; Antrimpum, deum 
maris; Gardoaeten, deum nautarum, gualis olim apud Ro- 
manos fuit Portunnus, Potrympum, deum fluuiorum ac fon- 
tium; Piluitum, deum divitiarum guem latini Plutum uocant; 
Pergrubrium, deum ueris; Pargnum, deum tonitruum ac tem- 
pestatum; Pocclum, deum inferni et tenebrarum; Poccollum, 
deum aeriorum spirituum; Putscaetum, deum gui sacros lucos 
tuetur; Auscautum, deum incolumitatis et agritudinis; Marcop- 
polum, deum magnatum et nobilium; Barstuccas, guos Germani 

Erdmenlen, hoc est, subterraneos uocant (102, p. 295). (Ukapirmą, 
dangaus ir žemės dievą, Antrimpą, jūros dievą, Gardaitį, jūrininkų dievą, toks kažkada 
pas romėnus buvo Portunas, Patrimpą, upių ir šaltinių dievą, Pilvytį, turtų dievą, kurį 
lotynai vadina Plutu, Pergrubrijų, pavasario dievą, Perkūną, griaustinio ir audros dievą, 
Poklių, žemės gelmių ir tamsybių dievą, Pokulą, oro dvasių dievą, Puškaitį, dievą, 
kuris globoja šventąsias giraites, Aušautą, sveikatos ir ligos dievą, Markopolių, didikų 
ir kilmingųjų dievą, Barstukus, kuriuos germanai Erdmenlen, tai yra, požemio 
dievukais vadina, 8; vertė E. Ulčinaitė, A. Venskauskaitė). 


Perkūnas (Pargnum) J. Melecijaus pateiktame dievų sąraše yra tarp 
Pergrubrijaus (Pergrubrium) ir Pokliaus (Pocclum). Šis dievų sąrašas, 
kaip ir ankstesni, pradedamas Ukapirmu (Occopirnum). Perkūnas čia 
yra septintas dievas po Ukapirmo, tai yra dievų sąrašo viduryje. 

Nemaža dėmesio Perkūnui, kaip vienam svarbiausių prūsų die- 
vų, skyrė M. Pretorijus savo istoriniame-etnografiniame veikale 
„Prūsijos įdomybės...“ („Deliciae Prussicae oder Preussische Schau- 
būhne“, XVII a. pab.). Jis suskirstė visus dievus į keletą grupių. Perkū- 
nas laikomas dangaus dievu: „Zu den Himmels-Gėttern gehėoren Oc- 
copirnus, Layme, Perkunas“ (102, p. 531). (Dangaus dievams priklauso 
Ukapirmas, Laimė, Perkūnas)!. Toliau M. Pretorijaus klasifikacijoje ei- 
na Žemės, vandens, gyvulių, miško ir kt. dievai. M. Pretorijus ne tik 
mini Perkūną daugelyje savo veikalo vietų, bet ir aprašo su juo 
susijusius tikėjimus, apeigas. Iš viso to galima spręsti, kad Perkūnas 
atliko reikšmingą vaidmenį prūsų gyvenime. 

Apžvelgus įvairaus laikotarpio lietuvių ir prūsų mitologijos šalti- 
nius,kuriuose minimas Perkūnas, galima būtų padaryti keletą apibend- 
rinimų apie jo vietą panteone: 

1. Perkūnas gali būti antras arba trečias dievas po Aukščiausiojo 
Dievo. 

2. Perkūnas būna ir dievų sąrašo viduryje arba antroje jo pusėje. 
Po jo dažnai eina su chtoniškąja sfera susiję dievai. 

3. Perkūnas iškeliamas kaip pirmas dievas tarp keleto dievų ar- 
ba aprašomas atskirai, kaip ypatingas dievas, nesiejant jo su kitais 
dievais. 

Taigi nagrinėtuose XIII-XVII a. istoriniuose šaltiniuose Perkū- 
nas - vienas iš dominuojančių dievų. Tačiau jo vieta panteone nėra 
pastovi. Patikimiausia turbūt remtis seniausiais istoriniais šaltiniais, 
kuriuose Perkūnas yra greta Aukščiausiojo Dievo ar netoli jo. Vėly- 
vesniuose istoriniuose veikaluose Perkūnas nubloškiamas į žemesnio 


! Tekstus nelietuvių kalba, kurių vertėjas nenurodomas, išvertė šio darbo autorė. 

rango dievų vietą. Tiesa, tai galėjo lemti ne tik reali padėtis, bet ir 
istorikų, interpretuojančių senąsias dievybes iš krikščionybės pozi- 
cijų, pažiūros. Stabo ir šventyklos šiam dievui egzistavimas XIII a. 
pabaigoje - XIV a. (iki 1387 m.) rodo, kad Perkūnas tuomet buvo ypač 
aktualus dievas. Matyt, šiuo laikotarpiu Perkūno autoritetas iš tiesų 
buvo išaugęs. Tačiau vis dėlto dauguma XIII a. istorinių šaltinių aiš- 
kiai liudija, kad jis neišstūmė Aukščiausiojo Dievo, o buvo greta jo 
kaip žemesnės hierarchijos dievas. 


Kaip žinoma, mitologijos tyrinėjimuose aiškinantis panteono 
problemą, plačiai taikoma žymaus prancūzų mokslininko G. Dumėzilio 
teorija. Šia teorija jau ne kartą mėginta remtis, apibūdinant baltų 
panteono struktūrą. G. Dumėzilio požiūriu, pagrindiniai indoeuropie- 
čių dievai atskleidžia visuomenės hierarchinius sluoksnius, jos trinarę 
organizaciją ir visuomenės sluoksnių vykdomas funkcijas. Svarbiau- 
sios dievų atliekamos funkcijos žymi tris jų suverenumo sferas. Pirmoji 
tų sferų skaidoma į dvi dalis: sutarčių sudarymo, arba kontraktinę, ir 
maginę. Antroji suverenumo plotmė - karinė. Trečioji suverenumo 
sfera - materialinės gerovės bei vaisingumo. Čia bus apžvelgta, kaip 
pagal šią teoriją buvo interpretuojamas baltų dievų panteonas. 

Aštuntajame šio amžiaus dešimtmetyje žymus estų kilmės ame- 
rikietis filologas J. Puhvelas paskelbė straipsnių apie baltų panteoną, 
kuriuose, remiantis G. Dumėzilio sistema, aiškinama baltų panteono 
struktūra (125; 126, p. 7). J. Puhvelas norėjo atkreipti mokslinės 
visuomenės dėmesį į baltų tradicijas, parodydamas, kad jos nėra vien 
tik „miškų ir laukų kulto apraiška“, o pasižymi gana sudėtinga religine 
organizacija. Autoriaus manymu, baltų panteonas buvo suformuotas 
pagal tuos pačius principus kaip ir kitose indoeuropiečių tradicijose. 
Tai įrodinėdamas, J. Puhvelas pasitelkia duomenis istorinių šaltinių, 
kuriuose minimi ir apibūdinami senovės lietuvių, latvių, prūsų dievai. 
Daugiausia vietos skiriama S. Grunau šventovės Prūsijoje ir joje 
buvusių trijų dievų atvaizdų aprašymo analizei. J. Puhvelas mano, kad 
S. Grunau postuluojamas panteono tipas neprieštarauja bendriesiems 
baltų mitologijos bruožams ir kad prūsų dievų triada — visiškai 
įtikėtinas faktas (126, p. 6). Nors apibendrindamas autorius ir pažymi, 
jog baltų panteone ryški „kaimiškųjų dievybių hipertrofija, karo dievų 
nebuvimas“, vis dėlto jis mano, kad pastangos įžvelgti baltų panteone 

trijų elementų indoeuropiečių struktūrą yra visiškai pagrįstos. J. Puh- 
velas nustato tokius prūsų dievų atitikmenis indoeuropiečių panteono 
sudedamosioms dalims: 


magiškasis valdovas karingasis griaustinis taikos ir derliaus dievas 
Patulas Perkūnas Patrimpas 


Perkūnas čia užima antrąją indoeuropiečių dievų suverenumo 
sferą ir vadinamas „karinguoju griaustiniu“ (126, p. 7). 

A.J. Greimas, naudodamasis istorinių šaltinių liudijimais, taip pat 
sudarė prūsų bei lietuvių svarbiausių dievų triadas, kurios siejasi su 
indoeuropiečių panteono struktūra. Tose triadose pastovią vietą - kaip 
karinės funkcijos reprezentantas - užima Perkūnas. Kontraktinės 
funkcijos atlikėjais laikomi Patrimpas (S. Grunau kronika) ir Andajas 
(J. Malalo kronika), o maginės funkcijos atstovais - Patulas (S. Grunau 
kronika) ir Kalevelis=Teliavelis (Malalo kronika) (47, p. 169). Trečią — 
materialinės gerovės funkciją autorius sieja su Aušrine ir jos šeima (47, 
p. 168). Šitaip prūsų ir lietuvių panteonas buvo apibūdintas A.J. Greimo 
veikale „Apie dievus ir žmones“ (1979 m.). Vėliau jo lietuvių panteono 
koncepcija šiek tiek pakito. Tyrinėjime „Tautos atminties beieškant“ 
(1990 m.) A.J. Greimas kai kuriems dievams suteikė jau kitokias 
funkcijas. Andajas čia vadinamas vyriausiu dievu (47, p. 350), Kaleve- 
lis siejamas su karine jėga ir karinio suverenumo (antrąja) sfera (47, 
p. 349—350), o Perkūnas laikomas agrarinės funkcijos reiškėju, gamtos 
ir ypač oro jėgų tvarkytoju (47, p. 350). Volynės metraštyje ir J. Malalo 
kronikoje minimą Teliavelį A.J. Greimas, remdamasis K. Būga (19, 
p. 188), perskaito kaip Kalevelį. A.J. Greimas sieja Kalevelį su Velinu: 
„Velnių karalius yra kalvis, o Kalevelis vien tik savo vardu jau nurodo 
savo prigimtį“ (19, p. 399). Autoriaus pastebėjimu, pasakoje apie Kaulinį 
Diedą Velinas padeda karaliui laimėti karą. Žūtbūtinėje kovoje jis 
pasirodo savo „kariškame aprėde“ „nesutramdomo eržilo rolėje“ (19, 
p. 417-418). Velino personaže A.J. Greimas įžvelgia ir daugiau su karu 
jį siejančių bruožų (19, p. 418-419). Kalevelis laikomas Velino įpėdiniu, 
nugalėjusiu jį dvikovoje ir perėmusiu jo funkcijas (remiamasi pasaka 
apie Kaulinį Diedą) (19, p. 349). Taigi šioje lietuvių dievų triadoje 
A.J. Greimas, visiškai neabejodamas, Kaleveliui priskiria karinio 
suverenumo sferą, o Perkūnui - tik ekonomine. 

N. Vėlius straipsnyje „Lietuvių mitologijos rekonstrukcija“, skir- 
tame A.J. Greimo darbams apie lietuvių mitologiją įvertinti, sukriti- 
kuoja šio mokslininko pateiktą „Dievų Viešpačių“, tai yra suvereninių 


PERKŪNO VIETA BEI VAIDMUO PANTEONE 


dievų, interpretaciją (174). Straipsnio autorius pripažįsta, kad velnias, 
magijos ir mirties dievas, turėjo ryšį su karu (174, p. 64). „Tačiau 
neįtikėtina, - rašo N. Vėlius, - kad jis būtų buvęs lietuvių karo dievas“ 
(174, p. 64). 

Antrosios, karinės funkcijos reiškėju N. Vėlius laiko Perkūną (174, 
p. 65). Tai įrodinėdamas, jis pateikia argumentų visų pirma iš istorinių 
šaltinių. Mokslininkas mano, kad Perkūnas buvo lietuvių kunigaikščių 
dievas. Kunigaikščio vaidmuo Lietuvos valstybės formavimosi ir karų 
su kryžiuočių bei kalavijuočių ordinais metu jo aiškinamas taip: 
„kunigaikštis, atrodo, pirmiausia buvo suprantamas kaip žmogus, 
vadovaujantis kariaunai ir pats kovojantis, o ne taikiai karaliaujantis — 
tvarkantis administracinius savo valdų reikalus. Todėl kunigaikščių 
dievu linkstama laikyti kovotoją Perkūną, o ne Dievą - taikų admi- 
nistratorių“ (174, p. 66). 

N. Vėlius, remdamasis M. Stryjkowskio kronika (1582 m.), primena, 
kad šiame šaltinyje rašoma, kaip Gediminas girioje, anapus Vilnios, 
įkurdino žynius, o toje vietoje, kur dabar šv. Stanislovo bažnyčia, pilyje 
pastatė stabą Perkūnui, arba Piorunui (174, p. 65). Be to, toje pačioje 
kronikoje sakoma, kad, nugalėję Jaunutį, Algirdas su Kęstučiu priešais 
Perkūno stabą prisiekė amžiną santarvę (174, p. 66). N. Vėlius taip pat 
užsimena apie rusų metraščių liudijimus, esą kunigaikštis Vladimiras 
savo dvare pastatė Peruno ir kitų dievų stabus, o kunigaikštis Igoris, 
sudarydamas sutartį su graikais, prisiekė Peruno vardu (174, p. 66). Iš 
kitų istorinių šaltinių N. Vėliaus paminimi „Eiliuotoji Livonijos kro- 
nika“ ir A. Rotundo kronika (XVI a.). Jų liudijimai, liečiantys Perkūną, 
anotuojami šiame darbe, todėl tai čia nebus dėstoma. 

Reikėtų nebent priminti dar vieną N.Vėliaus nepaminėtą istorinį 
šaltinį, kuriame Perkūnas siejamas su karo reikalais. 5. Grunau Prūsijos 
kronikoje aprašoma, kaip Vaidevutis, patyręs kare pralaimėjimą, laukia 
kokių nors ženklų iš žaibuojančio ir griaudžiančio danguje jų dievo: 

Im Jahre 550 ūberzog Anthones, Fūrst von Masovien, in Verbindung mit dem 
Kėnig der Roxolanen oder Reussen wegen verweigerten Tributes Widewut mit Krieg 
und schlug ihn aufs Haupt. Da beriefen Bruteno und Widewut den ganzen Adel zu 
einem Feste nach Rickoyto und es geschah ein maūchtig Gewitter mit Blitz und Donner, 
in welchem, wie sie meinten, ihr Gott Perkuno vom Himmel redete. Der Krywe Kirwaito 


legte ihnen den Gėtterspruch dahin aus, dass sie eintrūchtig gegen die Feinde ziehen 
sollten (102, p. 193). 


Pasakojama, kad 550 m. Anthonas, Mazovijos kunigaikštis, kartu 
su roksolanų karaliumi sutriuškina Vaidevutį dėl to, kad šis atsisakęs 

mokėti duoklę. Tuomet Brutenis su Vaidevučiu sukvietė visus kilmin- 
guosius į Rickoytą ir čia prasidėjo smarki audra su žaibais ir griaustiniu, 
kurioje, kaip jie manė, jų dievas Perkūnas kalbėjo iš dangaus. Krivių 
krivaitis Brutenis išaiškino šį dievo bylojimą, kad jie turi vieningai 
traukti į kovą su priešu. Taigi čia Perkūnas, prabilęs iš dangaus, pataria 
Brutenio ir Videvučio sukviestiems kilmingiesiems pasipriešinti juos 
nugalėjusiems. Perkūnas čia būtų tarsi karinių veiksmų iniciatorius. 

N. Vėliaus manymu, lietuvių tautosakos duomenys taip pat skatina 
Perkūną traktuoti kaip karį. Kaip pažymi autorius, Perkūnas dažniau- 
siai vaizduojamas ginkluotų medžiotoju; tikima, kad jis medžioja vel- 
nius (174, p. 67). „Perkūnas kartais įsivaizduojamas žmogum ugniniais 
(raudonais) drabužiais, raudonais (rudais) plaukais ir barzda, besiva- 
žinėjančiu ugnine karieta, su strėlėmis, kovos kirviu ar net kalaviju 
rankoje“ (174, p. 67). N. Vėlius mano, kad visa tai rodo Perkūno ryšį su 
kariavimu. Remiantis šiais ir anksčiau minėtais argumentais, daroma 
išvada, kad Perkūnas yra rimčiausias pretendentas į lietuvių karo dievo 
(antrosios funkcijos reiškėjo) postą (174, p. 67). 

Iš tiesų turint galvoje pirmiausia čia paminėtus istorinių šaltinių 
duomenis, nors jų ir mažoka, Perkūnas turbūt galėtų būti siejamas su 
karine suvereninių dievų sfera. Tiesa, tautosakinė medžiaga apie Per- 
kūną tai patvirtina tik iš dalies. Mat tautosakoje yra labiau išryškinta 
Perkūno funkcija, susijusi su atmosferos reiškinių tvarkymu, vaisin- 
gumo skatinimu. Tačiau, kaip jau minėta, labai raiškus ir daugelio teks- 
tų paliudytas Perkūno - medžiotojo vaizdinys. Tik ar išties įmanoma 
Perkūno kaip velnio medžiotojo veiklą sieti su karine funkcija? Turbūt 
pagrįstai kyla toks klausimas. Siekiant tai išsiaiškinti, ko gero, praverstų 
Perkūno paralelė su germanų Toru. Pagrindinėmis Toro akcijomis 
G. Dumėzilis laiko dvikovas su milžinais ir vaisingumo skatinimą aud- 
ros metu (204, p. 140). Remdamasis šiais Toro bruožais, jis priskiria 
dievą antrajai - karinei dievų sferai (204, p. 140). Karinė funkcija G. Du- 
mėzilio suvokiama gana plačiai. Tai ne tik ryšys su karu tiesiogine to 
žodžio prasme. Tai iš viso dievo karingumas, kovingumas, intensyvus 
fizinės jėgos realizavimas. Perkūnas kaip tik ir pasižymi šiais ypatu- 
mais. Tačiau, kaip minėta, jis atlieka ir kitokias funkcijas. 

Polifunkcionalius Dievus nelengva unifikuoti pagal vieną kurį kri- 
terijų, nėra paprasta juos įsprausti į gana ankštus schemos rėmus — 
turima galvoje trifunkcinė G. Dumėzilio dievų sistema. Tai parodė ir 
čia pateikta kelių autoritetingų mitologijos tyrinėtojų visiškai skirtin- 
ga tų pačių dievų interpretacija, remiantis trinariu panteono modeliu. 

Viena, tyrinėtojams ne visada būna aišku, kurią iš daugelio dievo funk- 
cijų išskirti kaip pagrindinę. Antra, kriterijai, pagal kuriuos vienas ar 
kitas dievas priskiriamas kuriai nors funkcijai, suvokiami ne visiškai 
vienodai. Mat ir paties G. Dumėzilio teorijoje funkcijos ir kriterijų, pa- 
gal kuriuos „dievai viešpačiai“ klasifikuojami, supratimas yra gana 
komplikuotas. Germanų dievas Odinas, kaip pažymi pats G. Dumėzilis, 
lemia karo baigtį, įkvepia besikaunančius, į savąją Valhalą priima 
žuvusius karo lauke, tačiau vis dėlto jis nelaikomas karo dievu. Tai 
paaiškinantis mokslininko argumentas: pagrindinis Odino veikimo 
būdas —- ar kare, ar kitais atvejais — didžioji magija. Odino ryšys su 
magija laikomas reikšmingesniu jo požymiu negu jo sąsaja su karu ir 
dėl to šis dievas priskiriamas pirmajai funkcijai (204, p. 140). Tokios 
argumentacijos kontekste Perkūno kovingumas išties galėtų būti 
laikomas jo karinės funkcijos išraiška. 


71 


PERKŪNUI SKIRTI RITUALAI IR 
ŠVENTOVĖ 


XIX A. PABAIGOJE - XX A. PRADŽIOJE 

TARP SENOSIOS RELIGIJOS IR MITOLOGIJOS TYRINĖTOJŲ SUSIFOR- 
MAVO DVI POZICIJOS PAGONIŠKŲ ŠVENTOVIŲ KLAUSIMU. KAI KURIE 
MOKSLININKAI TEIGĖ, KAD IKI KRIKŠČIONYBĖS ĮVEDIMO NEBUVO 
JOKIŲ ŠVENTOVIŲ, DIEVŲ ATVAIZDŲ, KULTO TARNŲ. Vienas nuo- 
sekliausių tokios koncepcijos reiškėjų —- P. Klimas. Jo knygoje „Lietu- 
vių senobės bruožai“ aiškinama, kad lietuviai garbino ne kokius nors 
dievus, o visą juos supusią gamtą: „Visą gamtą per šventą laikyda- 
mas, lietuvis meldėsi jai dažniausiai tokiai, kokia ji jam tiesioginai 
rodėsi, nesivaizduodamas sau kitų kūrėjų šalia jos padarų. Su tuo yra 
surištas ir tas charakteringas lietuviams apsireiškimas, jog jie apskritai 
visą senosios religijos viešpatavimo tarpą, iš visako sprendžiant, nėra 
turėję stabų, idolų ar šiaip jau dievų paveikslų“ (73, p. 84). Panašių 
pažiūrų buvo ir Z. Ivinskis. Jo nuomone, lietuvių religijos svarbiausią 
objektą sudarė gamtos ir jos reiškinių garbinimas (60, p. 163). Rem- 
damasis E.B. Tyloro, L. von Schrėderio veikalais, Z. Ivinskis akcentavo 
gyvybės pradą gamtoje. Tuo buvusi pagrįsta „gamtinė religija“ - šventų 
vandenų, šaltinių, ežerų, medžių garbinimas (60, p. 163-165). 

Antrosios pozicijos šalininkai, kurių ryškiausias atstovas - J. Ba- 
sanavičius, skleidė visiškai kitokias idėjas. J. Basanavičius deklaravo, 
kad lietuviai bei prūsai turėjo savo dievų stabus, šventoves, kuriose 
atlikinėjo jiems skirtas apeigas, atnašavo aukas, o apeigoms vadovavo 
žynys - įtakingas Žmogus, žinantis „senovės burtus“ (9, p. 176-186). 

Tiek pirmoji, tiek antroji kryptis turėjo savo pasekėjų, ne tik XX a. 
pradžioje, bet ir vėlesniais laikais. 

Tendencija neigti šventovių pagonybėje egzistavimą susiformavo, 
matyt, dėl to, kad iš esmės remtasi tik istoriniais šaltiniais, tautosakos 
duomenimis, o atitinkamos archeologinės medžiagos tuomet - XIX a. 

pabaigoje - XX a. pirmoje pusėje būta visai nedaug. Šio šimtmečio ant- 
rojoje pusėje suintensyvėjus archeologiniams tyrimams, buvo atrasta 
akivaizdžių senosios religijos kulto vietų. Tai savaime paneigė požiūrį 
apie šventovių nebuvimą pas lietuvius ir jų artimiausius kaimynus. 

Ypač vertingų archeologinių paminklų, kurie gali būti laikomi 
šventviečių ir šventovių liekanomis, surasta septintajame ir vėlesniais 
šio amžiaus dešimtmečiais. Tokios ryškesnės pagonybės kulto vietos 
aptiktos kasinėjant Šventosios (Palanga) gyvenvietę (stulpinė žmo- 
gaus skulptūra), Kurmaičių kaimo (Kretingos r.) piliakalnį (iš akme- 
nų sukrautas pusračio formos statinys), Kerelių kaimo (Kupiškio r.) 
piliakalnį (stulpinės konstrukcijos statinio likučiai), Birutės kalną Pa- 
langoje (šventovės, skirtos dangaus kūnams stebėti, pėdsakai), Vil- 
niaus arkikatedros rūsius (Perkūnui skirtos šventovės liekanos) (22, 
p. 64-68). Čia išvardyti toli gražu ne visi senojo kulto vietų likučiai, 
surasti minėtu laikotarpiu. Jie aiškiai įrodė, kad lietuviai dar pago- 
nybėje turėjo dievų stabų, šventovių. 

Istoriniuose šaltiniuose įvairiai nušviečiamas kulto vietų egzis- 
tavimo ir jų pobūdžio klausimas. Kai kuriuose jų pateikiama infor- 
macijos apie gamtos objektų garbinimą, o kartu liudijama buvus 
specialiai įrengtas kulto vietas ir jo atlikėjus. 

Kronininkas Petras Dusburgietis (XIV a.) teigia prūsus garbinus 
šventas giraites, laukus ir vandenis, kur niekas nedrįso nei medžio kirs- 
ti, nei žemės dirbti, nei žuvauti (29, p. 87). Toliau kronikininkas aprašo 
kulto vietą Prūsijoje: „Fuit autem in medio nacionis hujus perverse, 
scilicet in Nadrowia, locus guidam dictus Romow“ (102, p. 88). (Šios klas- 
tingos tautos [gyvenamų žemių] viduryje, Nadruvoje buvo vieta, kurią 
vadino Romove; 29, p. 87). Iš tolesnio dėstymo galima spręsti, kad Dus- 
burgietis Romovę laikė ne tik prūsų, bet iš viso baltų kulto centru, nes, 
pasak jo, Romovėje gyvenančio krivio, savo autoritetu prilygstančio 
popiežiui, valiai pakluso ne tik prūsai, bet ir lietuviai, ir kitos tautos, 
gyvenusios Livonijos žemėje: „in guo habitabat guidam dictus Criwe, 
guem colebant pro papa, guia sicut dominus papa regit universalem 
ecclesiam fidelium, ita ad istius nutum seu mandatum non solum gen- 
tes predicte, sed et Lethowini et alie naciones Lyvonie terre regeban- 
tur“ (102, p. 88). Tai, kad įžymioji prūsų šventovė buvo kulto vieta, vė- 
liau rašė ir J. Diugoszas (XV a.), S. Grunau (XVI a.), L. Davidas (XVI a.), 
M. Pretorijus (XVII a.) (102, p. 139, 192-196, 532, 554-555; 24, p. 24-25). 

XV a. rašytiniuose šaltiniuose randama duomenų ir apie specia- 
liai Perkūnui skirtus ritualus. J. Dlugoszas, įžvelgdamas lietuvių bei 

prūsų giminystę su romėnais, pažymi, kad lietuviai atlikinėdavo tuos 
pačius aukojimus, kaip ir jų giminaičiai: „Eadem guogue sacra eosdem 
Deos eosdem sacrorum ritus, easdem caerimonias, guae et gui Romanis 
gentilibus erant, ante suspectam fidem coluisse, videlicet sacrum 
ignem, et gui falsa credulitate ab illis perpetuus habitus est, et in illo 
Jovem tonantem Virgines Vestales Romae custoditum cuius neglectam 
extinctionem capite expiabant“ (102, p. 138-139). J. Dtugoszo teigiama, 
kad lietuviai garbino šventąją ugnį, kurią, klaidingai manydami, laikė 
amžina ir kuri buvo skirta griaudžiančiam Jupiteriui. Ją saugojusios 
Romoje mergelės vestalės. Jei nerūpestingai saugant ugnis užgesdavo, 
jos turėdavo atsakyti savo galva. Taigi J. Dlugoszas čia jau užsimena 
apie ugnies deginimo apeigas, atliekamas Perkūnui, kurį jis čia vadina 
griaudžiančiu Jupiteriu. 

Detalesnis šiame darbe jau analizuotas prūsų kulto vietos apra- 
šymas pateiktas S. Grunau veikale. Pagal S. Grunau kroniką, vienas iš 
Rikoyte garbintų dievų buvo kaip tik Perkūnas. Jis stovėjo ąžuolo 
drevėje tarp Patrimpo bei Patulo (50, p. 78). Pasak S. Grunau, tam ąžuole 
stovėjusiam dievui Perkūnui dieną naktį buvo deginamos ąžuolinės 
malkos (50, p. 78). 

Apie ugnies kūrenimo apeigą, skirtą Perkūnui, užsimena ir kai 
kurie kiti XVI-XVIII a. istorikai: J. Melecijus, M. Pretorijus, S. Rostows- 
kis. J. Melecijus pažymi, kad amžinoji ugnis Perkūnui būdavo deginama 
Žemaitijoje, prie Nevėžio upės, ant kalno (102, p. 296). S. Rostowskis 
(XVIII a.) teigia, kad Perkūnui ugnis būdavo kūrenama miškuose, 
imituojant Romos vestales: „Perkuno ignem in silvis sacrum, Vestales 
Romanas imitati, perpetuum alebant“ (102, p. 435). Tad abu autoriai — 
J. Melecijus ir S. Rostowskis, taip pat ir anksčiau aptartasis J. Diugoszas, 
aprašo Perkūnui skirtą ugnies kūrenimo apeigą, tačiau neužsimena, 
kad čia būdavo naudojamos ąžuolinės malkos. Tik XVII a. pab. M. Pre- 
torijus, kaip ir S. Grunau, tvirtina prūsus Perkūnui kūrenus būtent 
ąžuolines malkas (102, p. 534-535; 8). M. Pretorijus paaiškina, kad 
ąžuolas turi savyje šventosios ugnies, o be to - jis priklauso Perkūnui 
(102, p. 534). Matyt, ąžuolinių malkų ar bent jau ugnies deginimas buvo 
vienas pagrindinių ritualų, skirtų Perkūnui. 

Kaip žinoma, Perkūnui buvo aukojamos ir aukos. Auka šiam 
dievui galėjo būti ožys. Perkūnas kaip vienas iš dievų, kuriam buvo 
aukojamas ožys, minimas S. Grunau Prūsijos kronikoje. Ritualas buvo 
atliekamas prie ąžuolo su trimis dievų atvaizdais. Pasakojama, kad kri- 
vių krivaitis, sukvietęs į Rikoyotto kilminguosius, priešais šventąjį 

ąžuolą papjovė ožį už visų nuodėmes; jie mėsą kepė, pridėdami lapų 
to ąžuolo, kuriame stovėjo dievų stabai, po to gėrė midų sveikatos 
linkėdami ir sumigo: „Sie entboten alle Adligen gen Rikoyotto und 
der Kryve Kirwaitototete einen Bock um der Sūnde aller wil- 
len; das Fleisch brieten sie mit den Blattern der 
Eiche, in der die Bilder der Goėtter standen, tran- 
ken darnach poskeiles von Met! und beschliefen es bis an 
den Morgen“ (102, p. 194). 

Gana detaliai ožio aukojimo ritualas apibūdinamas „Sūduvių 
knygelėje“ (XVI a.). Iš pradžių čia pateikiamas 14 prūsų dievų sąrašas, 
kuriame yra įrašytas ir Perkūnas (Parkuns). Teigiama, kad šiems 
dievams, kurie labiausiai vertinami ir laikomi didžiausiais, būdavo 
skiriama ožio auka: „Item das seind die namhafftigen gotter, die sie 
alle in der heiligung des Bocks gebrauchen, und vor die grosten achten 
und rechen“ (102, p. 247). 

Pats ožio aukojimo ritualas būdavo taip atliekamas: 

Taigi, kada jie nori aukoti ožį, susieina keturi arba šeši kaimai. Jeigu jų būna 
daug, tai perka jautį ir sueina visi į vieną trobą. Čia gerai įkuria ugniakurą, moterys 
atsineša kvietinių miltų ir užmaišo tešlą. Ožį arba jautį atveda jie prie viršaičio 
(Wourschkaiti), tas uždeda ant jo abi rankas ir kalba melsdamas visus dievus, kad jie 
priimtų jų šventę ir pašventintų šią mėsą ir duoną, kadjie garbingai galėtų atlikti savo 
aukojimą. Dievus išvardina jis taip, kaip anksčiau pasakyta, kiekvieną pagarbina pagal 
jo galybę. Tada jie veda ožį į kluoną, pakelia ir visi eina aplink jį. Viršaitis dar kartą 
kreipiasi, šaukdamas visus dievus kaip anksčiau, užsijuosia prijuoste ir kalba: „Tai 
yra girtinas šventas mūsų tėvų atminimas, kad atpirktume mūsų dievų rūstybę“ - ir 
nuduria ožį. Kraujo neleidžia ant žemės tekėti, bet visus juo pašlaksto. Tada doroja ir 
sudeda mėsą į katilą; vyrai susėda aplink ugnį, o moterys atneša kvietinę tešlą, padaro 
iš jos bandeles ir dalina jas vyrams. Šie svaido nekeptą duoną per liepsnojančią ugnį 
vienas kitam, kol pajunta pakankamai iškepus. Po to dalina mėsą. Kai ji išvirusi, ryja 
ir geria iš ragų visą naktį. Prieš auštant išeina visi priešais kaimą, nešasi su savim 
kaulus ir trupinius - visa, kas likę. Viską jie sudeda į įprastą vietą, užpila žemėmis ir 
saugo, kad neateitų čia gyvuliai bei šunys. Po to išsiskirsto į namus ir atsiduoda 
dievams. Padėkoja savo laimintojui (Segnoten), kurį vadina viršaičiu, su didele pagarba 
(102, p. 250-251; 8; vertė V. Balaišis ir S. Plaušinaitis). 

Kaip galima spręsti iš šio aprašymo, ritualas būdavo atliekamas 
troboje, o vėliau kluone, stebint ir dalyvaujant žmonėms, susirinku- 
siems iš kelių kaimų. Beveik visus apeiginius ožio aukojimo veiks- 
mus atlikdavo viršaitis: pasimelsdavo dievams, uždėjęs ant ožio ran- 
kas, nudurdavo jį, ištekėjusiu krauju apšlakstydavo aplinkinius, ožio 
mėsą sudorodavo, sudėdavo į katilą ir išvirdavo. Mėsą valgydavo 


! Tikslesnį šios frazės vertimo komentarą žr. 256, p. 136. 

visi ritualo dalyviai, puotaudami ištisą naktį. Prieš auštant likusieji 
trupiniai bei kaulai būdavo užkasami priešais kaimą. Šis paskutinis 
ritualinis veiksmas su maisto likučiais — tai, matyt, taip pat auka die- 
vams. Tad ožio aukojimas „Sūduvių knygelėje“ apibūdinamas kaip 
svarbus kaimo bendruomenės renginys, kurio ypatingu būdu atlie- 
kamose ceremonijose dalyvaudavo ne tik šventikas, bet ir bendruo- 
menės nariai. 

Be minėtų ožio ir jaučio, Perkūnui galėjo būti aukojami ir kiti na- 
miniai gyvuliai bei paukščiai. Tai liudija M. Pretorijus. Šio autoriaus 
teigiama, kad perkūnijai praėjus, daugiau pasiturintieji netrukus 
papjaują avį arba kiaulę, arba nors juodą gaidį ar vištą, ir tai tuojau 
visiškai suvalgo (102, p. 536). Be to, po audros, jei kas turi alaus, tai 
pradeda leisti naują statinaitę. Valgydami ar gerdami žmonės šį tą 
numesdavo ar papildavo Perkūnui (102, p. 536). 

„Sūduvių knygelėje“ teigiama, kad kituose aukojimuose šaukiami 
ne visi dievai, o tik svarbiausi. Parkuns juose taip pat būdavo prisi- 
menamas. Per vieną pirmųjų pavasario švenčių („šventė atlaikoma 
anksčiau negu su plūgu išeinama į laukus“), kuri vadinta Pergrubrijaus 
aukojimu, sueinama į vieną namą. Čia būdavo parūpinama didžiulė 
statinė ar dvi alaus, ir viršaitis pakeldavo ranka plokščią taurę, pilną 
alaus, prašydamas Pergrubrijaus, išgenančio žiemą, auginti javus ir 
užgožti piktžoles. Taip sakydamas nuleisdavo taurę žemyn, įsikąsdavo 
į burną, pakeldavo dantimis, išgerdavo ir mesdavo ją per galvą, 
neliesdamas rankomis. Vienas to laukdavo, pakeldavo taurę, atnešdavo 
atgal ir pilną alaus pastatydavo prieš viršaitį. Tada jis vėl pradėdavo 
ir prašydavo dievą Perkūną (Parkuns), kad jis suteiktų maloningo ir 
ankstyvo lietaus ir nublokštų Pikulą (Peckollum) kartu su jo paval- 
diniais, ir išgerdavo taurę kaip anksčiau. Po to visi gerdavo ratu (102, 
p. 247). Tad Perkūno prašyta lietaus ir susidoroti su žmogui nepa- 
geidaujamu Pikulu ir jo pavaldiniais. Pikulas „Sūduvių knygelėje“ 
apibūdinamas kaip pragaro ir tamsos dievas (102, p. 246). Aukojimas 
nesibaigdavo malda Perkūnui. Po to dar būdavo kreipiamasi į Svaiks- 
tiką (Swayxtix), prašant šviesos, ir į Pilvytį (Pilniten), kad jis augintų 
dideles, gražias varpas (102, p. 248). 

„Sūduvių knygelės“ liudijimu, dar viena aukojimo šventė, kurioje 
paminėdavo Perkūną, būdavo nuėmus derlių. Jeigu javai gerai nusi- 
sekę, tai žmonės įprastu būdu garbindavo anksčiau minėtus dievus 
(102, p. 248—-249). Bet jei metai būdavo šlapi ir neužderėdavo javai arba 
būdavo blogai sudoroti, tai jie taip pat rengdavo šventę. Ir viršaitis 

kreipdavosi į didįjį gerąjį dievą Aušautą, kad jis paprašytų dievus 
Pergrubrijų, Perkūną, Svaikstiką ir Pilvytį būti jiems ateinančiais me- 
tais maloningesniems (102, p. 249)!. 

Panašiai kaip „Sūduvių knygelėje“, Pergrubrijaus šventę aprašo 
L. Davidas (XVI a.). Tik jis šiame kontekste pateikia labiau išplėstą 
maldą Perkūnui: 


O du gnediger Gott Perkunus, dich bitten wir, du wollest uns zu rechter Zeit 
kohmen und gnedige Regen geben, damit das Laub, Gras und Getreidig woll wachsen 
und gedeien moge, und uns durch unzeitigen Sturm, Hagel, Plitz und Donner nicht 
Schaden zufuge, ja du groBmechtiger Gott woldest ferne hinwegktreiben auch 
schlahen Pockollos mit seinem Gesinde und Undterthanen, das die uns nicht Schaden 
thun mėgen, noch dem Gewechse (24, p. 89-90). (O tu maloningasis dieve Perkūne, 
mes prašome tavęs, kad tu ateitum pas mus tinkamu laiku ir reikalingo lietaus duo- 
tum, kad žolė ir javai gerai augtų ir žolė bei javai gražiai vešėtų, ir nedaryk žalos 
nelaukta audra, kruša, žaibu ir griausmu, tu didelę galią turintis dieve, nuvyk ir 
mušk Pokulą su jo tarnais bei pavaldiniais, kad jie mums ir augalams nuostolių 
nedarytų.) 


Jei anksčiau cituotoje maldoje Perkūnui (iš „Sūduvių knygelės“) 
pageidaujama tik lietaus ir nublokšti Pikulą su jo pavaldiniais, tai čia 
dar prašoma nedaryti žalos nelaukta audra. L. Davidas kaip žmonių 
bei Perkūno priešą pamini Pokulą su jo tarnais bei pavaldiniais ir 
paaiškina, kuo jis kenksmingas žmogui: Pokulas daro nuostolių žmo- 
nėms ir augalams. Vadinasi, Pokulas - ne vien Perkūno, bet ir žmonių 
priešas, turintis įtakos augmenijai?. 

„Sūduvių knygelėje“ ir L. Davido veikale išryškėja keletas svarbių 
dalykų: į Perkūną (bei kai kuriuos kitus dievus) būdavo kreipiamasi 
prasidedant pavasariui — Pergrubrijaus šventės metu arba rudenį, 
nuėmus derlių; Perkūno būdavo prašoma lietaus ir apginti nuo žmo- 
gui ir augmenijai kenkiančių tamsos ir požemio būtybių - Pikulo bei 
Pokulo. Taigi čia kartu atskleidžiama atmosferinė ir apsauginė Perkū- 
no funkcijos. 

Išskirtina, kad minėtuose istoriniuose veikaluose paliudytas 
Perkūno ryšys su Pergrubrijaus švente. Tikriausiai tai - ne atsitiktinis 
faktas. Ši sąsaja jau buvo konstatuota bei svarstyta A.J. Greimo (47, 
p. 453-459). Abu dievai „nuvydavę žiemą“, paskatindavę augalų 
žaliavimą bei augimą. Tai teigiama, remiantis M. Stryjkowskio veikale 


! J. Melecijus, taip pat aprašęs ožio aukojimo ritualą, pažymi, kad jis būdavo atliekamas 
nupjovus javus (102, p. 294-295). 

2 Pokulo (Pokliaus) ir Pikulo vardai neretai priskiriami tam pačiam dievui (93, p. 566; 
126, p. 7). 

pateikiamomis maldomis Perkūnui ir Pergrubrijui. Pabrėždamas šių 
dievų kai kurių veiklos sferų panašumą, A.J. Greimas daro išvadą, kad 
vis dėlto jie yra skirtingi dievai (147, p. 459)!. Iš tiesų gal tai ir nėra 
tapatūs dievai. Tačiau tikriausiai jie buvę artimi, glaudžiai susiję 
mitiniai personažai. Tai demonstruojančiu argumentu reikėtų laikyti 
ir faktą, kad, kaip teigia J. Lasickis ir J. Melecijus, Pergrubrijaus šventė 
buvo švenčiama per Šv. Jurgį, kurio ryšys su Perkūnu nekelia jokių 
abejonių (80, p. 28; 102, p. 294). Plačiau šis klausimas dar bus aptariamas. 

Tam tikros Perkūnui skirtos apeigos, kurias atlikdavo žemdirbys 
audros metu, aprašomos J. Lasickio: „Percunos Deus tonitrus illis est; 
guem coelo tonante, agricola capite detecto et succidiam humeris per 
fundum portans, hisce verbis alloguitur. Percune deuaite niemuski und 
mana, dievvu melsu tavvi palti miessu. Cohibe te inguit Percune, neue 
in meum agrum calamitatem immitas: ego vero tibi hanc succidiam 
dabo. Verum postąuam nymbus praeterit, carnes ipse absumit“ (80, p. 
40). (Perkūnas [Percunos] jiems yra griausmo dievas, į kurį, griaudžiant 
danguje, žemdirbys, nešdamas per žeme ant pečių paltį, kreipiasi 
šitokiais žodžiais: „Percune deuaite niemuski und mana, dievvu melsuų 
tavvi palti miessu“ — „Susilaikyk, - sako, - Perkūne, ir mano laukui 
nuostolių nepadaryk, o aš tau šitą paltį duosiu“. Bet kai liūtis praeina, 
tą mėsą suvalgo pats; 80, p. 19). Kaip minėta, ritualas buvo atliekamas 
griaustiniui griaudžiant. Vadinasi, šios apeigos aktualizuojamos kaip 
tik griaustinio dievo akivaizdaus reiškimosi periodu, atliekant jam 
vieną pagrindinių - atmosferos reiškinių reguliavimo funkciją. Matyt, 
iškildavo grėsmė, kad Perkūnas nepadarytų žalos žmogui, visų pirma 
nenutrenktų jo paties, kita vertus, kaip interpretuoja pats J. Lasickis, 
kad nepakenktų laukams, kuriais nuolat rūpinasi žemdirbys. Tam 
Perkūnui aukojama paltis: žemdirbys ją neša ant pečių per savo Žemę, 
tardamas dievui: „tavvi palti miessu“. Liūčiai pasibaigus, jis pats tą 
mėsą suvalgo. 

Pažymėtina, kad žemdirbys kreipdavosi į Perkūną, eidamas per savo 
lauką. Iš liaudies tikėjimų žinoma, kad pats laukų apėjimas, ypač ratu, 


' A.J. Greimas suartina šiuos dievus ir dar vienu požiūriu. Pažymėdamas, kad Perkūnas 
sujudina žemę, išvaro pašalą, perverdamas grubą (nuo šalčio sukietėjusios žemės luobą), auto- 
rius pareiškia, kad analogišką veiksmą atlikdavo ir Pergrubrijus. Pastarojo dievo vardas, jo many- 
mu, kilęs iš žodžio grubas (47, p. 454). V. Ivanovas ir V. Toporovas kitaip aiškina teonimo 
Pergrubrijus kilmę. Esą šis vardas kilęs iš žodžių grublas, grublus, grubus, kurių semantika susiju- 
si su nelygumo, grubumo, grublumo idėja, ir teigia, kad Pergrubrijus kaip vaisingumą laiduo- 
janti dievybė turėtų būti siejamas su slavų Jarila - pavasario bei vaisingumo dievu, kuriame 
išryškintas seksualumas (228 2, p. 302). 

buvo suvokiamas kaip ritualinis veiksmas, kurio esminės funkcijos — 
augalų apsauga ir vaisingumo skatinimas. Turint tokį tikslą javai 
būdavo lankomi, apeinami per Sekmines, Jonines. „Jeigu Sekminėse 
rugius aplankai, sako, javų laima ir branda didesnė esti“ (TD 3, p. 105). 
„Joninių vakarą šeimininkas su rožančiumi apeidavo laukus, kad piktos 
dvasios neniokotų derliaus“ (153, p. 81). Apeinant laukus ratu jie „tarsi 
apsupami magiška mūro siena, kurios joks blogas demonas negali per- 
žengti“. Kita vertus, vieta pavedama aukštesnės galybės globai (BLKŠ, 
p. 188). Reikia manyti, kad ir valstiečio ėjimas per savo žemę griaudžiant 
su auka dievui buvo panašaus pobūdžio ritualinis veiksmas, kurio 
pagrindinė paskirtis - apsauginė. 

Perkūnui skirtų maldelių, be čia pateiktų, žinoma ir daugiau. Kai 
kurios jų atrodo esančios vėlyvesnės ir primena desakralizuotus teks- 
tus. Ypač populiari, žinoma pateikėjų dar ir šiais laikais, tokio turinio 
maldelė: „Perkūne dievaiti, nemušk žemaitį, mušk gudą kaip šunį 
rudą“ (LTR 758/61/). Prie vienos tokių maldelių pridėta pastaba, kad ją 
pasakęs vienuolis bernardinas, pažymėdamas, kad žemaičiai gudu 
vadina kiekvieną svetimą žmogų, kuris ne žemaitiškai kalba (89, p. 157). 
Lietuvoje šis tekstas varijuoja priklausomai nuo to, kuriame regione 
jis yra sukurtas. Aukštaitijoje prašoma nemušti aukštaičio: „Perkūne 
dievaiti, netrenk į aukštaitį, trenki į gudą kaip į šunį rudą“ (LTR 832/ 
403/). Svetimšalis maldelėje Perkūnui galėjo būti pavadinamas ne tik 
gudu, bet ir vokietuku: „Perkūne dievaiti, nemušk žemaitį, mušk vo- 
kietuką kaip velniuką“ (LTR 758/60/). Čia vokietukas palyginamas su 
velniuku. Sakmėse velnias dažnai pasirodo vokietuko pavidalu (LMD 
I817/16/; LTR 758/4/; LTR 783/543/). Todėl visai natūralu, kad čia Perkūno 
prašoma mušti ne žemaitį ar aukštaitį, o vokietuką, kuris tikriausiai 
yra pats velnias. 

Atkreiptinas dėmesys, kad maldelė galėjo būti lydima tam tikros 
apeigos: atliekama smilkant verbą (LTR 832/398, 406/). Kaip žinoma, 
verba būdavo smilkoma troboje, užėjus audrai: „Kai labai griaudžia, 
tai reikia parūkyti arba šventintu eglium, arba Agotos žolynais, arba 
vestuvių vainikėliu —- Perkūnai aplenks tavus namus“ (LMD I 474/620/). 
Namų smilkymas verba laikyta apsaugine priemone nuo perkūnijos, o 
tiksliau — nuo velnio. Su tokiu apsauginės paskirties ritualu buvo de- 
rinama maldelė, kurios funkcija taip pat buvusi apsauginė. 

Taigi žinių apie Perkūnui skirtus ritualus turime nedaug. Tačiau 
ir jomis remdamiesi galėtume konstatuoti, kad šiam dievui buvo nuo- 
lat kūrenama ugnis, atnašaujamos aukos. Siekiant pelnyti šio dievo 

palankumą, kreiptasi į jį maldomis, prašant lietaus, gero derliaus bei 
įvairiopos apsaugos. Ankstyvuoju Perkūno kulto periodu minėtosios 
apeigos būdavo atliekamos šventvietėse ar šventovėse, įrengtose 
pačioje gamtoje, panaudojant jos objektus. Altorius įtaisomas medyje 
(kartu su kitais dievais), aukuras — ant kalno. Perkūno kultas tokioje 
aplinkoje derinosi su pačia gamtiška jo kaip griaustinio dievo prigim- 
timi. Tačiau vėliau Lietuvoje atsirado vien tik šiam dievui skirtas spe- 
cialus kulto pastatas, liudijantis kylantį Perkūno autoritetą bei po- 
puliarumą. Manoma, kad šventovė Perkūnui turėjo būti dabartinės 
Vilniaus arkikatedros vietoje. Tai pagrindžiama istorinių šaltinių bei 
archeologijos duomenimis. 

1388 m. kovo 12 d. popiežiaus Urbono VI bulėje teigiama, kad 
vienoje Vilniaus šventovėje tuščias dievų ir stabų dievybes prietarin- 
gai garbino. Ši šventovė buvo nugriauta, ojos vietoje pastatyta bažny- 
čia (79, p. 11-14). 

Lenkų istorikas J. Dtugoszas XV a. antroje pusėje rašė, kaip 1387 m. 
Lietuvos krikšto metu karalius Vladislovas [Jogaila - N.L.] įsakė už- 
gesinti Vilniuje, šalies sostinėje ir širdyje, amžinąją ugnį, saugomą žynio 
(znicz) ir nuolat kurstomą pagonių, o šventovę ir altorių, kur jie 
atnašaudavo aukas, nugriauti (102, p. 139-140). 

Perkūno šventovė liudijama A. Rotundo „Lietuvos kronikoje“ 
(XVI a.). Deja, šios kronikos rankraštis neišliko - tikriausiai sudegė per 
kalvinistų bažnyčios gaisrą. Tačiau A. Rotundo kronika suspėjo pa- 
sinaudoti vokiečių istorikas J. Rivijus, pateikdamas jo kūrinio ištraukų. 
Vienoje tų ištraukų pažymima, kad ten, kur mažoji Vilija [Vilnia - R.J.) 
susilieja su didžiąja upe [Nerimi — R.J.], prie pat miško buvo didelė 
mūrinė griaudžiančiojo Jupiterio - Perkūno, arba griaustinio dievo, 
šventykla, įkurta kunigaikščio Gereimundo [Girmanto, Šventaragio 
sūnaus — R.J.| 1285 m. (132)!. XIX a. J. Rivijaus kronika rėmėsi T. Nar- 
butas, atgaivinęs ir išpopuliarinęs idėją apie XIII a. pab.-XIV a. Vil- 
niuje buvusią Perkūno šventovę (116, p. 208-210). 

Faktą apie pagonių šventovę Vilniuje konstatavo ir M. Stryjkows- 
kis XVI a. pab. Jis rašė, kad ten, kur Vilnia įteka į Viliją, pagonišku 
papročiu buvo sudegintas kunigaikštis Šventaragis bei kiti Lietuvos 
kunigaikščiai. Vėliau toje vietoje buvo pastatyta šventovė, kurioje žy- 
nys kūreno amžinąją ugnį Perkūno garbei (102, p. 334—-335). 

Istorinių šaltinių liudijimus patvirtina archeologiniai duomenys. 


' Naudotasi R. Jaso kronikos vertimu ir jo parašytais komentarais (8). R.J. - Rimantas Jasas. 

1986 m. atlikti Vilniaus arkikatedros kasinėjimai atskleidė, kad čia 
kadaise galėjo būti pagoniško kulto vieta (72). Kaip žinoma, dabartinė 
arkikatedra —- XVIII a. architektūros paminklas, pastatytas pagal 
L. Stuokos-Gucevičiaus projektą. Tai - paskutinis mus pasiekęs ka- 
tedros pastatas. Amžiams bėgant ji buvo keletą kartų sunaikinta, o 
paskui vėl atstatoma ar rekonstruojama. Manoma, kad pirmoji katedra 
šioje vietoje buvo pastatyta Lietuvos valdovo Mindaugo. Kaip žino- 
ma, Mindaugas ne tik suvienijo kraštą, sukūrė Lietuvos valstybę, bet 
ir siekdamas Livonijos ordino palankumo apie 1251 m. apsikrikštijo 
kartu su savo šeima. Nors jo krikštas, kaip teigiama Ipatijaus metraš- 
tyje, buvo apgaulingas ir Mindaugas toliau tebegarbino pagoniškuo- 
sius dievus, vis dėlto priėmus krikščionybę prireikė atitinkamo kulto 
pastato. Todėl XIII a. viduryje Vilniuje pastatoma katedra (71, p. 124). 
Tiesa, kaip krikščionybę skleidžianti bažnyčia ji gyvavo neilgai. Mano- 
ma, kad po Mindaugo mirties (1263 m.) ji buvo pritaikyta pagonių šven- 
tovei, siekiant sugrįžti prie senosios religijos bei ją atgaivinti (70, p. 15). 

Mindaugo statyta katedra buvo kvadratinės formos pastatas, 
kuriame vyravo pereinamojo iš romanikos į gotiką laikotarpio stiliaus 
bruožai (70, p. 11). Archeologams pavyko surasti pirmosios katedros 
mūro likučių. 

Arkikatedros požemiuose glūdinčių kultūrinių klodų tyrinėtojas 
N. Kitkauskas teigia, kad seniausių mūrų liekanos nesunkiai atskiria- 
mos nuo vėlesnio laikotarpio architektūros detalių. Pasak jo, pirmo- 
sios katedros sienos mūrytos iš lauko akmenų su rusvu molio atspal- 
vio skiediniu, mūro paviršiuje kai kur tarp akmenų įterpta plytgaliukų 
(71, p. 94-95). Katedra buvo trinarė su masyviu bokštu vakarinio fasa- 
do centre (70, p. 9). 

Arkikatedros rūsiuose aptikta ir tokių radinių, iš kurių galima 
spręsti čia buvus pagoniško kulto vietą. Maždaug ten, kur turėjo būti 
pirmosios katedros vidurys, surasti keturių apeiginių grindinių liku- 
čiai. Viršutinis grindinys, įrengtas ne anksčiau kaip XIII a., - iš lauko 
akmenų ir degto molio (71, p. 125). Dar giliau buvo atrasti trys raudo- 
no degto molio sluoksniai, kurie, kaip manoma, yra ankstesni, tačiau 
tiksliau juos datuoti nelengva (71, p. 125). Archeologų konstatuojama, 
kad tokie grindiniai būdingi pagoniško kulto vietoms (72, p. 52). 
Ikikrikščioniškos religijos kulto vietų su panašiais grindiniais Lietu- 
voje rasta ir daugiau. Minėtinas Bačkininkėlių piliakalnis (Prienų r.). 
Ten buvo aptikta molio aikštelė, aplink kurią buvo išgrįstas akmenų 
grindinys. Molio aikštelės viduryje rasta stulpaviečių, išdėstytų ovalu 

(72, p. 53; 22, p. 65-66). 

Šalia senųjų su pagonybe sie- 
jamų grindinių arkikatedros po- 
žemiuose atkasti šeši aukojimo 
Židiniai. Trys iš jų - ankstyvesni, 
galėjo būti įrengti I tūkstantme- 
tyje po Kr. Prie jų rasta grublė- 
tosios keramikos, perdegtų ak- 
menų (71, p. 117). Kiti trys židiniai 
datuojami II tūkstantmečio po Kr. 
pirmaisiais šimtmečiais. Juose, be 
pelenų ir degėsių, rasta gyvulių 
kaulų (71, p. 117). Nors istorikams 
ir sudėtinga tiksliau datuoti visus 
minėtus pagoniško kulto vietų 
likučius, tačiau vis dėlto jie sie- 
jami ir daroma prielaida, kad kai 
kurie jų kadaise sudarė vieną - 
apeigų aikštelės — kompleksą, 
kuriam dar priklausė aukuras bei 
dievo atvaizdas: „Sprendžiant iš 
gretimų šalių analogiškų pavyz- 





Pirmosios, XIII a. statytos katedros planas: 
1 - glazūruotų plytelių grindų fragmentai, 


2 - rytiniai laiptai, 3 — vakariniai laiptai, džių, akmenų 1r degto molio aikš- 
4 - nustatytos paskirties mūro liekanos pie- 2: -- mą: = 
tinėje navoje 3,5 m gylyje, 5-10 - židiniai, telėje turėjo būti aukuras, o kaž 
11 - apytikris apeigų aikštelės kontūras, kur netoliese dievybės (Perkūno?) 


12 - akmenų ir degto molio apeigų aikštelės 


Grindinio Ie Sao (70,5) atvaizdas. Židiniai aplink aikš- 


telę, galimas daiktas, buvo ritua- 
liniai, greičiausiai tai aukojimo 
židiniai“ (70, p. 26). 

Dar viena reikšminga iškasena, kuri gali būti siejama su aptaria- 
ma pagoniško kulto vieta — dveji laiptai, išmūryti ties kvadratinio 
pastato šiaurinės sienos viduriu, pakopomis kylantys į pietų pusę. 
Laiptai užėmė visą šiaurinės navos plotį (70, p. 14-15; 71, p. 115). Ne- 
atrodo, kad šie laiptai būtų atlikę tiesioginę savo paskirtį, tai yra tarnavę 
praktiniam reikalui. Įprastame katalikiškos bažnyčios pastate jie būtų 
trukdę Žmonių srautui. Be to, pakopų plytos nuvaikščiotos nedaug, 
pakopos neaukštos. Į išorę jais negalima buvo patekti (71, p. 124). Ry- 
tinių laiptų išlikusios šešios pakopos. Šeštosios pakopos plytos 
nulaužtos. Tikriausiai pakopų buvo daugiau. Vakarinių laiptų pietinis 

galas taip pat nuardytas. Jų išlikusių pakopų skaičius nenustatytas, 
nes virš jų rasti keli kapai su mūrinėmis aptvarų sienelėmis. Istorikai 
kelia mintį, kad šie laiptai galėjo būti kronikose minimo laiptuoto 
altoriaus Perkūnui liekanos (71, p. 116). J. Rivijaus kronikoje taip pat 
minimas laiptuotasis altorius Perkūnui. Čia iš viso gana detaliai 
aprašoma Perkūno šventovė: 


Vilniuje, kur dabar stovi katedros bažnyčia, augo senas ąžuolynas, pašvęstas 
stabmeldžių dievaičiams. Toje vietoje, kur mažoji Vilija susilieja su didžiąja upe, prie 
pat miško buvo didelė mūrinė griaudžiančiojo Jupiterio - Perkūno, arba griaustinio 
dievo, šventykla, įkurta kunigaikščio Gereimundo 1285 metais. Jos ilgis buvo 150 
uolekčių, plotis - 100 uolekčių, aukštis - 15 uolekčių. Bet viršuje ji neturėjo stogo; į ją 
vedė vienintelis įėjimas nuo didžiosios upės pusės; prie sienos [esančios] priešais įėjimą 
buvo koplyčia, kurioje laikytos visokios retenybės ir brangūs daiktai. Po ta koplyčia 
buvo rūsys, kuriame laikyti šventi žalčiai, rupūžės ir pan. Aukščiau koplyčios kilo 
aukšta altana, kuri 16 uolekčių išsikišo virš šventyklos sienos. Pačioje altanoje stovėjo 
medinis dievaičio stabas, kuris buvo atgabentas iš Palangos šventųjų miškų. Koplyčia 
ir altana buvo plytinės. Prieš pat šitą koplyčią stovėjo altorius iš 12 pakopų, pastatytas 
kvadratu; kiekviena pakopa buvo 1/2 uolekties aukščio, 1 1/2 uolekties pločio; iš viso 
aukštis siekė 25 uolektis. Kiekviena pakopa buvo skirta vienam Zodiako ženklui. Ant 
jų būdavo deginamos aukos - kiekvieną mėnesį, tą dieną, kai saulė, pasiekusi savo 
aukštį, įžengdavo į ženklą. Tad aukščiausioji pakopa priklausė Vėžiui, o žemiausioji — 
Ožiaragiui. Ant šitų pakopų jokios tikros aukos (taip galvota) nedegindavo, o tik vaškinį 
atvaizdą, pavyzdžiui, Liūto, Mergelės ir kt. Tik ant altoriaus viršaus degindavo gyvulių 
aukas, būtent, tam tikromis deginimo dienomis; ten pat dieną naktį degė niekad 
negęstanti ugnis, saugoma tam skirtų kunigų. Toji ugnis degė taip sumaniai viduje 
įtaisytoje įduboje, kad jokia liūtis, nei sniegas ar vėjas neįstengdavo ugnies užgesinti; 
priešingai, liepsna, pamaitinta degama medžiaga, iškildavo net daug aukščiau. Šiame 
altoriuje tikriausiai buvo ir vidinių patalpų aukojimo indams ir panašiems daiktams 
laikyti. Prie įėjimo į šventyklą buvo krivių krivaičio - tai reiškia kunigų kunigo - rūmas. 
Šis rūmas turėjo apvalų bokštą, iš kurio stebėdavo saulės judėjimą; pagal jį aukos 
deginimas ant altoriaus pakopos reikšdavo mėnesio pirmą dieną, ir plyta, paženklinta 
tam tikru ženklu, įmūryta į bokšto sieną, rodydavo metus (132; 8). 


Pagal šį aprašymą, šventovė buvo be stogo, aptvaro pavidalo. Įėji- 
mas į ją buvo nuo Neries, tai yra šiaurinėje pusėje. Šventovėje stovėjo 
medinis Perkūno stabas. Netoliese buvo įrengtas altorius. Tai, matyt, 
ir buvo tasai laiptuotasis altorius, kurio liekanų rasta dabartinės arki- 
katedros požemiuose. Apie altorių pasakyta, kad jis buvo dvylikos 
pakopų. Kiekviena pakopa buvo skirta vienam Zodiako ženklui. Tokio 
altoriaus egzistavimo galimybė visiškai įtikėtina. Panašių altorių, ku- 
riuose modeliuojamas Laikas, žinoma ir kitose kultūrose. Apie vieną 
Indijos šventovės altorių, kuriame degė ugnis, teigiama, kad tasai al- 
torius reiškė metus: „360 altoriaus aptvaro plytų atitinka 360 naktų me- 
tuose“ (Brahmana X 5; IV 10 etc.) (274, p. 51). Panaši simbolika aptin- 

Katedros šiaurinės navos senieji laiptai (70, p. 15) 


kama ir Jeruzalės šventovėje. Pažymėtina, kad pati Jeruzalės šventovė, 
anot M. Eliadės, buvo imago mundi, t.y. simbolizavo pasaulį. Šioje 
šventovėje būdavo pašventinamas ne tik Kosmosas, bet ir Laikas (274, 
p. 52). Tam tikruose šventovės elementuose, jų prasmėje ir struktūroje 
glūdi Laiko simbolizmas. Taip galėjo būti ir Perkūno šventovėje. Kiek- 
vieną mėnesį, tą dieną, kai saulė įžengdavo į naują ženklą, būdavo de- 
ginama ugnis ant vienos iš dvylikos altoriaus pakopų. Tai, matyt, ir 
reiškė periodinį Laiko atnaujinimą bei pašventinimą. 

Kitais savo ypatumais aptariamasis altorius primena anksčiau mi- 
nėtus Perkūnui deginamus aukurus. Juk ant altoriaus viršaus nuolat — 
dieną naktį degė negęstanti ugnis. Tam tikromis dienomis ant altoriaus 
viršaus būdavo sudeginama gyvulio auka. Tad amžinosios ugnies 
deginimas ir gyvulio aukojimas Perkūnui siejasi su čia jau analizuotais 
šiam dievui skirtais ritualais. 

Griaustinio dievo šventovė žinoma ne tik Lietuvoje. Šiam dievui 
skirtą kulto vietą turėjo ir mūsų artimiausi kaimynai — rytų slavai. 
1951 m. Perynėje netoli Novgorodo buvo aptikta pagoniška Perūno 
šventovė. Ištyrus jos liekanas padaryta išvada, kad toje vietoje buvęs 
apskritas griovys su aštuoniais išlinkimais. Išlinkimų centre rasta lau- 

Perūno šventyklos Perynėje prie Novgorodo rekonstrukcija. Aikštelės viduryje Perūno stabas 
ir šalia jo aukuras, aplink - aštuoni židiniai aukojimui (72, Nr. 12, p. 55) 


žaviečių. Vidinė griovio kraštinė buvo taisyklingo apskritimo formos. 
Manoma, kad grioviu apjuosto ploto centre stovėjo Perūno statula. Kai 
kuriose griovio vietose rasta anglių liekanų, smulkių akmenukų, 
molinių indų šukių. Šventovė tikriausiai buvo pastatyta IX a., o su- 
griauta X a. pabaigoje (243, p. 105-108). Kaip žinoma, Novgorode IX a. 
II pusėje susikūrė seniausia rusų valstybė. Įdomu, kad tuo reikšmingu 
Novgorodui istoriniu laikotarpiu čia buvo pastatyta šventovė Perūnui. 
X a. kulto vieta pagonių dievams buvo ir Kijeve. Giraitėje ant kalvos 
tarp kitų dievų stovėjo Perūno stabas (122, p. 124). 

Lietuvių Perkūno šventovė datuojama XIII a. pab. - XIV a. (iki 
1387 m. krikšto). XIII a. I pusė Lietuvai buvo svarbi kaip valsty- 
bingumo kūrimo laikotarpis. Vadinasi, XIII a. antroje pusėje, įsitvir- 
tinant jaunai Lietuvos valstybei, vienu svarbiausių dievų laikytas Per- 
kūnas. Lietuviams vienijantis, matyt, prireikė išskirti iš daugybės 
pagoniškų dievų vieną galingą dievą bei pastatyti jam šventovę. Tad 
Perkūnas buvo vienas pagrindinių dar neseniai susikūrusios ir 
stiprėjančios Lietuvos valstybės dievų. 

Lizruvių TAUTOSAKOJE PERKŪNAS VAIZ- 
DUOJAMAS KAIP ŽMOGAUS PAVIDALĄ TURINTIS DIEVAS. PRIEŠINGAI 
AUKŠČIAUSIAJAM DIEVUI, KURIS YRA ABSTRAKTUS, PASYVUS, NU- 
TOLĘS NUO ŽMONIŲ, TAI YRA DEUS OTIOSUS, PERKŪNAS PASIŽYMI 
KAIP KONKRETUS IR VEIKLUS, AKTYVUS DIEVAS, NE TIK STEBINTIS 
ŽMONIŲ GYVENIMĄ, BET IR PATS JAME DALYVAUJANTIS. 

Sakmėse nusakoma, kaip atrodo šis dievas, kokie jo būdo bruožai. 
Apibūdinant Perkūno amžių dažniausiai teigiama, kad jis yra jau 
senyvas, tačiau dar stiprus ir galingas vyras. „Apsidairęs, pamatė dabar 
jisai nekurį senuką, jau prisiartinantį ir tariantį: „o tai tu veik' nušovei!“ 
„— Naje, aš jį nušovau“ —- atsakė medinčus. „Ale kam tu tai darei! — 
sakė senukas — aš jį septynes miles atsivijau, o jam nieko nedarau; 
daugiau teip nedaryk, - į žmogų neturi šaut'... Štai aš tau paraka duosu, 
nuo to tu, tik porą grudelių įdėjęs, kožną kart' pataikysi, ale į žmogų, 
minau, ne šauk! „Tas senuks buvęs perkunas“ (BsLP 2, Nr. 7, p. 57-58). 
„Perkūnas esąs didelis, stiprus senis su ruda barzda“ (LTR 832/28/). 
„No ta čėsa nebeduod senelis Perkūns žmonim tos muškietos“ (LTR 
3020/2/). „Žmonės Perkūną įsivaizduoja pagyvenusio amžiaus vyru“ 
(LTR 832/27/). Tad nėra abejonių, kad būdingas Perkūno vaizdinys - 
kaip seno ar pusamžio vyro. Tačiau pasitaiko ir tokių sakmių, kuriose 
išryškėja, kad Perkūnas - jaunikaitis: „Tuojau susitinka kokį tai jaunuolį 
[Perkūną —- N.L.). Ir tas jaunuolis sako jam: „Ot, - sako, - dėkui tau, - 
sako, — aš jau moj septyni metai, kai jį vaikiaus ir negalėjau susivyt, 
reiškia, užmušt jo“ (LTR 4310/100/). „Jaunikaitis gi kad pradėjo 
žmogeliui dėkoti: „Dėkui, dėkui tau, kad tu mane išvadavai. Aš su tuo 
velniu, kuris buvo įlindęs į ežerą, mučijaus net trejus metus“. Žmogelis 
suprato, kad tas jaunikaitis tai buvo Perkūnas“ (LTR 3197/35/; žr. taip 
pat LTR 724/4/; LTR 832/31/). 

Galimybę pasirodyti griaustinio dievui įvairaus amžiaus žmo- 
gumi patvirtina ir germanų mitologija. Paprastai Toras charakte- 
rizuojamas kaip brandaus amžiaus vyras. Tačiau viename Snorrio Ed- 
dos epizodų pasakojama, kad Toras keliauja po Midgardą įgijęs 
jaunuolio pavidalą (230, p. 47). 

Bene pagrindinis požymis, iš kurio sprendžiama apie Perkūno 
amžių, yra jo barzda. Tautosakoje paprastai Perkūnas vaizduojamas 
su ruda barzda: „Aina sau tas medintius tolyn, susitinka su kitu dailum 
augalotu viru, su ruda barzda, taipogi medintium. — Atiu tau labai 
žamai, sako rudbarzdis - o tai bo, Pėrkunas —- kad tu man tan velnė- 
palaikin užšovėi!“ (BsFM, p. 181). „Jis, nuvėjęs toliau in girią, patiko 
tokį virą didelį su ruda barzda; sako: „tai dėkui tau, ką tu mano ne- 
vidoną užšovei; aš jį visą vasarą negalėjau iš po to akmens iškrapš- 
tytie; už tą geradėjistę aš tau duosu šruotų ir parako, kad tau užteks, 
iki tu gyvas busi ir tau joks šuvis nenuveis tuščiom, tikek manim, kaip 
aš perkuns asiu“ (BsLPY 4, Nr. 86, p. 80). „Neužilgo žmogelis mato, 
ateina su muškiėta ant pėties rudbarzdis viras medžodamas. Vokiėtuk's 
pamatens medintiun tik šmikšt' ir pasislėpė in išpuvusin vidurije me- 
din <...> Po valandėlei žmogus girdi, tik nutarškė — nutarškė, nudar- 
dėjo - trinkt, trinkt! - ir medis in smulkius šipulėlus išlakstė, tik smala 
pasiliėjo!“ (BsFM, p. 181) 

Rudabarzdis yra ir germanų Toras: der Rotbūrtige — taip jis 
apibūdinamas šiaurės germanų sakmėse. J. de Vriesas, primindamas 
būdingą aiškinimą, kad ruda Toro barzda simbolizuoja žaibą, taip 
pat nurodo, kad tai yra charakteringas šiaurės germanų Žmogaus 
bruožas (178 2, p. 122). 

Lietuvių tikėjimuose užsimenama ir apie žilą griausmavaldžio barz- 
dą: „Žmonės Perkūną vaizduojasi senį su žila barzda, važiuojantį ug- 
nies vežime“ (LTR 832/35/). „Perkūną žmonės įsivaizduoja galingą die- 
vaitį su didele žila barzda ir apsivilkusį ugniniais rūbais“ (LTR 832/20/). 

Griaustinio dievo barzda — vienas pastoviųjų, vyraujančių jo 
ypatumų ne tik lietuvių, bet ir kitose mitologijose. Barzdą turi senovės 
indų Indra (RV X 23, 1). Lavrentijaus metraštis liudija slavų Perūną 
buvus su aukso ūsais: oyco 31am+ (JlaBp. neT. 79). Lietuvių priežodžiuose 
(skirtingai negu sakmėse) taip pat kaip tik akcentuojami Perkūno ūsai. 
Kai javai blogi, sakoma: „Užderėjo kaip Perkūno ūsai“ (LTR 761/4/). 
„Išsiskleidę lyg Perkūno ūsai“ (LMD III 225/126/; žr. taip pat LTR 75/ 
2215/; LTR 616/62/; LTR 807/1522/88/). Vadinasi, lietuvių Perkūnas galėjo 
turėti ne tik barzdą, bet ir ūsus. 

Sakmėse nuolat pabrėžiama, kad Perkūnas - aukšto ūgio vyras: 
„Nepoilgam patinka vartas aukštą vyrą barzdotą ir su muškieta. Sako: 
„Dėkuj tau, prieteliau, ka tu užmušei tą bjaurybę. Aš jau jį varinėjuosi 
23 metai ir negalėjau užmuštie... Užtai aš tau dovanosiu savo muškietą, 
kad tu galėsi šaudyt ir šaudyt, pakol tu būsi gyvas, o užprovyt niekad 
nereiks.“ Padėkavojo vartas jam už jo tokią dovaną (o anas tai buvęs 
Perkūnas) ir šaudė iki pabaigos dienų savo“ (LMD I 133/1/). „Bestovė- 
damas po medžiu pamatė ateinant didelį vyrą, ant pečių strielbą už- 
sikabinusį. Jis pamislija, kad tai strielčius. Tas vyras priėja prie jo ir 
klaus: „Į ką tu čia šovei?“ — „Šoviau“,- sako, - „į katiną, ale potam 
radau - vietoj katino beguliąs nediegulis.“ — „Tai dėkui tau, kad tu jį 
nušovei... Ką tu, bešaudamas jį, supūstijai paraką, aš tau atiduosiu.“ Ir 
padave jam žiupsnį parako. <...> Strielčius palika bestoviąs ir be- 
mislijąs, kas tai būtų par žmogus tas jo geradiejas. Patam dažinoja, 
kad tai buvo Perkuns“ (LMD I 144/34/). „Priėjęs tas medinčius didysis 
prie šito, sako: „dekui, tau, brolau, kad tu nušovei tą velnikštį; jau cielą 
vasarą, kaip aš jį vaikau ir niekaip negaliu nušaut par tą akmeną. At- 
sisveikindamas didysis medinčius davė šitam ragelį parako ir keletą 
kulkų ir pasakė: „to parako ir kulkų užteks tavo amžiui, ir nė vienas 
šuvis neis pro šalį, kaip aš Perkun's esu“ (BsLP 2, Nr. 9, p. 58-59). Kai 
kuriopse sakmėse Perkūnas vaizduojamas netgi kaip milžinas (LTR 
758/1, 2/). Galbūt šis aukštaūgis dievas savo prigimtimi siejasi su mūsų 
padavimų milžinais — landšafto kūrėjais. Milžinai, kaip ir Perkūnas, 
turi ryšį su kalnais; jų, Kaip ir griaustinio dievo įrankis - kirvis. Kai 
kuriose mitologijose žinomas dievo-milžino vaizdinys. Milžiniško 
dydžio yra senovės indų Puruša, pirmasis žmogus, iš kurio atsirado 
pasaulio elementai. Vėliau jis laikytas dievu. Skandinavų Ymiras - pir- 
masis milžinas, taip pat pirmasis žmogus, iš kurio kūno dalių suku- 
riamas pasaulis. Germanų mitologijoje, kaip liudija Senoji Edda (Vo- 
losp4), milžinai gyveno dar prieš dievus Manoma, kad jie ir buvę 
ankstesni germanų dievai. Galbūt Perkūnas siejasi su minėtose tra- 
dicijose išlikusiu dievo-milžino vaizdiniu. 

Perkūnas — smarkus, tai yra energingas, kupinas jėgų dievas. 
Priežodžiuose apie jį sakoma: „Smarkus kaip perkūnas“ (LTR 293/713/ 
62/). „Smarkus keip Perkūnas“ (LMD I 677/99/), „Dūksta kai perkūnas“ 
(LKŽ IX, p. 833), „Šauna kei Perkūnas“ (LMD I 677/141/). Perkūno 
smarkumą rodo tai, kad jis, sėdėdamas ratuose, greitai lekia ir pliauk- 
Si botagu: „Perkūnas važiuoja su ratais per dangų, turi ilgą botagą; 
kuomet botagu pliaukšteli, tai žaibuoja“ (LTR 1001/465/). „Jis visada 

sėdi geležiniuose ratuose ir važinėja per geležinius tiltus. Greitai lekia 
tais geležiniais tiltais, ir iš po ratų lekia ugnys“ (LTR 284/550/). 

Su Perkūno energingumu, dinamiškumu siejasi toks jo būdo 
bruožas kaip piktumas. Perkūno piktumas išryškinamas ir priežo- 
džiuose, tikėjimuose: „Piktas kaip perkūnas tamsiąją naktį“ (LTR 1618/ 
235/). „Perkūnas yra labai piktas. Perkūno amatas - gaudyti ir mūčyti 
po svietą velnią“ (LTR 1415/177/). „Graujant tėvai mažiem vaikams sa- 
ko: „Klausyk, dievulis važinėja“ arba: „Diewas barasi“, arba „vėšas 
tėvulis graudža“ (BsFM, p. 178). Be abejo, griausmas, perkūnija primena 
audros metu supykusio dievo barimąsi. Perkūno barimasis yra ne šiaip 
sau rūstumas. Jo pyktis nukreiptas prieš velnią: „Kiti sako, Pėrkunas 
asans baisaus veido viras; jis kai supyks ant ko — o labjause ant vel- 
niun - tai kaip prades padangėsa akmenys leistiė, vis vienan palei ki- 
tan, tai net Žarijos ritasi, kaip akmen's susitrenkia“ (BsFM, p. 178). 

Perkūno išvaizdoje dažnai akcentuojama su ugnimi susijusi šio 
dievo prigimtis. Dviejose Žemaitijoje (Kretingos aps.) užrašytose sak- 
mėse Perkūnas vaizduojamas kaip ugninis milžinas (LTR 758/1,2/). 
Pasak vienos sakmių, toksai ugninis milžinas pasirodo po to, kai 
ūkininkas sidabrine kulka nušauna ant akmens prieš Perkūną besivai- 
piusį katiną: 

Perkūnui bildant, kai juodasis katinas pasirodė ant akmenimi ir pradėjo prieš 
Perkūną vaipytis, ūkininkas, prislinkęs palei dirvos ežia, kad jo katinas nepamatytų, 
ir jį nušovęs, 0 juodasis katinas galvatrūkčiais nušautas nuo akmens nugriuvęs. Tuo 
pat laiku Perkūnas trenkęs į tą akmens vietą, kur katinas tupėjo. Po to Perkūnas ugningo 
milžino lyg stulpo pavidalo, ugnies rūbais, abiejose rankose laikydamas po dvi dideles 
ilgas strėlas, medžiotojui pasirodė ir rodydamas sakė: „Šitokių vylyčių daug išlaidžiau, 
bet nieko biesui negalėjau padaryti. Ačiū tau, kad tu man padėjai išsivaduoti iš to 
vargo“ (LTR 758/2/). Kartais pasakojama apie Perkūną, kad antjo galvos deganti ugnis: 
„Perkūnas yra senelis su barzda. Ant jo galvos dega ugnis - žaibai“ (LTR 832/38/). 

Daugelyje tikėjimų Perkūnas parodomas kaip turintis ugninius 
atributus: „Perkūną žmonės įsivaizduoja Dievu, kuris apsirengęs ug- 
niniais rūbais“ (LTR 832/29/). „Žmonės Perkūną įsivaizduoja, kad jis 
esąs vyras su raudonu apsiaustu ir ugniniu kalaviju rankoje, kada jis 
kalaviju sušvytruojąs, tada žaibuoją“ (LTR 832/10/; žr. taip pat LTR 832/ 
5/). „Žmonės, pamatę žaibus, sako, jog tai Perkūnas mėto ugnines 
vilyčias...“ (LTR 832/135/). „Žmonės Perkūną įsivaizduoja senį su ilga 
barzda, ugniniais ratais“ (LTR 832/18/). B. Buračo teigimu, žemaičiai 
kartais įsivaizduoja Perkūną kaip raitelį, sėdintį ant ugninio žirgo 
(BrčNR, p. 474). Ugninis Perkūnas ar ugnies elementas jo išvaizdoje, 
atributuose asocijuojasi su žaibu, kurį laido šis dievas. 

Apžvelgus Perkūno išvaizdą ir būdo bruožus, galima padaryti 
išvadą, kad šio dievo išorėje ir charakteryje labiausiai išryškinami jo 
kaip gamtos dievo, kaip įasmeninto gamtos reiškinio ypatumai. Žaibą 
primena jo ugniniai atributai (ar ugninis pavidalas), griaustinį - šio 
dievo rūstumas ir pyktis. Perkūno smarkumas, veržlumas ir dinamiš- 
kumas asocijuojasi su viesulu, su perkūnijos stichija. Taigi Perkūnas 
pagrįstai iki šiol tebelaikomas griaustinio, žaibo ir iš viso audros dievu. 
Šis personažas - tai personifikuota audra, ją išreiškianti mitinė būty- 
bė, įgijusi aukštą — dievo - statusą. Pažymėtina dar tai, kad Perkūno 
charakteris išreiškia būdinguosius pačių indoeuropiečių bruožus — 
vyriškąjį, ekspansyvų pradą. Šiuo požiūriu Perkūnas yra tipiškas in- 
doeuropiečių dievas. 

Aiškinantis Perkūno kaip dievo pobūdį, svarbi jo buvimo vieta, jo 
veikimo plotmė, iš kurios galima spręsti apie mitinio personažo pri- 
klausymą vienai ar kitai mitinio pasaulio sferai. Dievybės prigimtį ne- 
mažai lemia jos viešpatavimo sritis: dangiškoji, chtoniškoji ar kuri kita. 

Iš tikėjimų ryškėja samprata, kad griaustinio dievas yra kažkur 
viršuje, tai yra ten, iš kur perkūnijos metu atsklinda griaustinio gru- 
mėjimas. Tikėjimuose dažniausiai teigiama, kad Perkūnas yra danguje. 
Tačiau ir dangus, matyt, suvoktas kaip nevienalytis. Vienur aiškinama, 
kad Perkūnas gyvena debesyse, kitur — kad jis perkūnijos metu yra 
padebesiuose ar padangėse: „Dabar Perkūnas gyvena debesyse“ (LTR 
739/106/). „<...> kaijis [Perkūnas - N. L.| važiuojąs per debesis, o debesys 
dangaus gyventojams - didžiuliai kalnai, ir kai jis važiuojąs per tuos 
kalnus, tai kyla didžiulis trenksmas, o ugnys, kurios trykšta iš arklių 
kanopų, yra vadinamos žaibais“ (LTR 832/98/). „Kai kurie seni Žmonės 
tvirtina, jog Perkūnas visados gyvenąs padebesiuose“ (BrčNR, p. 474). 
„Įsivaizduoja jį [Perkūną - N. L.] važinėjantį padebesiais greitais 
ugniniais ratais su kūju rankoje“ (LTR 832/12/). „Čia, kai perkūnas 
griauna, žaibuoja ir lietus lyja, yra sakoma, jog tai Dievalis padebesiais 
vežioja vandens kubilą“ (BrčNR, p. 474). „Žmonės įsivaizduoja, kad 
Perkūnas yra piktas vyras, kuris, turėdamas rankoje botagą, važinėja 
po orą - padangėmis“ (LTR 828/1/). 

Dangus -bendresnė sąvoka, apimanti tiek debesis, tiek padebesius, 
tiek padanges. Padebesiai ir padangės tikriausiai reiškė žemutinius 
atmosferos sluoksnius. O juk juose ir kaupiasi perkūnija. Visiškai 
natūralu, kad čia dažniausiai lokalizuojamas Perkūnas. 

Nors Perkūnas laikomas dievu, kuris paprastai reiškiasi danguje, 
tačiau kai kuriose sakmėse jis vaizduojamas besilankantis žemėje tarp 

žmonių (LPK 3452). Į žemę Perkūną priverčia nusileisti velnio me- 
džioklė. Atkeliavęs iš dangaus į žemę, Perkūnas įgyja galimybę susi- 
siekti ne tik su požemio būtybe - velniu, bet ir su žmonėmis. 

Taigi Perkūnas - mobilus dievas. Nors jis kartais atkeliauja į žemę, 
pagrindinė jo buvimo vieta - dangus, padangės, padebesiai. Dėl to jis 
ir laikytinas dangaus, tiksliau - atmosferos, dievu. Tai, kad šis dievas 
palaikė glaudžius ryšius su žeme ir su žmonėmis, galėjo lemti jo 
aktualumą bei populiarumą. 


PERKUŪNO ATRIBUTAI 


P ERKŪNO ATRIBUTAI - TAI TIE OBJEKTAI, 
SU KURIAIS JIS GLAUDŽIAI SIEJASI JĮ SUPANČIOJE ERDVĖJE, TIE 
DAIKTAI, KURIAIS ŠIS DIEVAS DISPONUOJA KAIP TRANSPORTO PRIE- 
MONĖMIS, KAIP GINKLAIS. Čia taip pat bus apžvelgti gyvūnai ir 
augalai, pavadinti Perkūno vardu ir įprasminti mitologiniu požiūriu. 
Aiškinant Perkūno etimologiją, buvo užsiminta, kad šis dievas 
galėjo turėti ryšį su kalnu. Tikėjimuose, priežodžiuose teigiama, kad 
audros metu Perkūnas važinėja kalnais ar šiaip ką nors veikia ant kalno: 
„Žmonės Perkūną įsivaizduoja seniu su balta barzda, važinėjantį per 
akmeninius kalnus taip smarkiai, kad net ugnį skelia raudonuose 
ratuose, pakinkytuose dviem arkliais“ (LTR 739/4/), „Kaip perkūnas į 
pakalnę nudardėjo“ (LKŽ I, p. 281). Taigi įsivaizduota, kad ant kalno 
Perkūnas gali važinėti ratais ar tiesiog dardėti į pakalnę, šitokiu būdu 
sukeldamas griausmą. 
Ant kalno būdavo atliekamos kai kurios Perkūnui skirtos apeigos. 
J. Melecijus rašo, kad Žemaitijoje, prie Nevėžio upės, yra kalnas, kurio 
viršūnėje kitados vaidila saugojo amžinąją ugnį paties Perkūno garbei, 
o prietaringa tauta iki šiol tiki jį valdant griaustinį ir audras: 
Apud Samogitas est mons ad fluuium Neuuassam situs, in cujus uertice olim 


perpetuus ignis a sacerdote conseruabatur in honorem ipsius Pargni, gui tonitruum et 
tempestatum potens a supersticiosa gente adhuc creditur“ (102, p. 296). 


Perkūno sąsaja su kalva patvirtinama D. Fabrijciaus (XVII a.) Livo- 
nijos istorijoje: 

Observant guogue hanc consuetudinem in hodiernum usgue diem, guando ma- 
gna est siecitas terrae, in defectu pluviae, solent in collibus inter densissimas sylvas 
tonitrua adorara, eigue immolare juvencam nigram, hircum nigrum et gallum nig- 


rum; guibus mactatis ritu suo conveniunt plurimi ex vicinia, ibidem convivantes et 
potitantes, invocando Percunum, i.e. deum tonitru, omnium primo infundentes 

eraterem cerevisiae, guem ter circumferentes circa ignem ibidem excitatum, postremo 
effundunt in ignem orantes Percunumut pluvias fundat et imbres“ (102, p. 458). 
(Ligi šiol tebesilaiko ir tokio papročio: kada, trūkstant lietaus, žemė yra labai išdžiūvusi, 
ant kalvelių miško tankmėje garbina griaustinį ir jam aukoja juodą telyčaitę, juodą ožį 
ir juodą vištą; juos papjovę, pagal savo paprotį, susirenka visi kaimynai ir kartu 
valgydami šaukiasi Perkūno, tai yra griausmo dievo, visų pirma įpildami jam kaušą 
alaus, kurį apnešę tris kartus aplink ugnį ir ją palaistę, pagaliau į ją išpila, maldaudami 
Perkūną, kad siųstų lietų ir vandenį, 8; vertė E. Ulčinaitė). 


Kaip matome, griaustinio dievui skirti ritualai galėjo būti atlieka- 
mi ant kalnų, kalvelių. Tad apeigų sferoje Perkūno ryšys su kalnu ne- 
abejotinas. 

Kad kalnas siejosi su Perkūnu, patvirtina lietuvių toponimikos 
duomenys. Lietuvoje žinoma Perkūno vardu pavadintų kalnų, kalne- 
lių, kalvų. Abėcėlinėje lietuvių vietovardžių iš gyvosios kalbos 
kartotekoje, esančioje Lietuvių kalbos instituto vardyno skyriuje, jų 
užregistruota 20. Tai: Perkūnas, Perkūniškė, Perkūnakmenis, Perkūneglis, 
visa eilė Perkūnkalnių, keletas Perkūno kalnų ir kt. (Zr. skyriuje „Vie- 
tovardžiai, susiję su žodžiu Perkūnas“). Šitokie vietovardžiai paplitę 
visuose etnografiniuose Lietuvos regionuose, bet daugiausia jų aptikta 
Žemaitijoje ir Dzūkijoje. 

B. Buračas taip apibūdina du jam žinomus Perkūnkalnius: „Nors 
Perkūno garbinti niekas nebeina į senovėj jam pašvęstas vietas, tačiau 
jos ir po šiai dienai tebėra dar visai neišnaikintos. Štai vienas didelis 
piliakalnis ties Luponių kaimu, Gruzdžių vlsč. vadinamas Perkūnkal- 
niu, kitas Perkūnkalnis, su dideliu akmeniu viršukalnyje, yra ties Jur- 
goniškių kaimu, Šaukėnų vlsč.“ B. Buračo teigimu, Perkūno vardu 
pavadintų kalnų kadaise galėjo būti daugiau: dauguma jų krikščiony- 
bės laikais buvo perkrikštyti Velniokalniais ir kitokiais (BrčNR, p. 474). 

Rytų, vakarų bei pietų slavai turi kalnelių bei kalnų vardų, kilusių 
iš dievo vardo Perun. Manoma, kad vietovė Perynė netoli Novgorodo, 
kur IX-X a. šventovėje (sugriauta X a. pabaigoje) stovėjo Peruno sta- 
bas, buvo ant kalvos (243, p. 107). Peruno vardu pavadintų kalnų ypač 
gausi pietų slavų teritorija — Istrija. Čia kalnas tiesiog būdavo pava- 
dinamas Peruno vardu (Perun, 881 m. aukščio kalnas) arba įvardijamas 
dviem žodžiais: „Peruno kalnas“, „Peruno aukštuma“ (217, p. 7-8). 
Nemaža griaustinio dievo Toro vardu pavadintų kalnų yra šiaurės 
germanų kraštuose: Jutlandijoje būdingi - Thorsbjerg arba Tasbjerg, 
Švedijoje - Torsberg (178 2, p. 118). 

Kalnas - vienas iš universaliųjų mito semantinių elementų. Su juo 
siejasi ne tik griaustinio dievas, bet ir jo priešininkas. Ant kalno gali 

Perkūno kalnas. Šiaulių r., Kužių apyl., Luponių k., M. Michelberto 1968 m. nuotr. 
iš Lietuvos istorijos instituto Archeologijos skyriaus archyvo. 


įvykti jų dvikova. Rigvedoje pasakojama, kad Indra užmušė drakoną, 
kuris buvo ant kalno: dhann dhim parvate šišriyanaėm“ (RV I 32, 2). 
Baltarusių tautosakoje taip pat užfiksuotas motyvas, kad griaustinio 
dievas Piarunas ant kalno įveikia savo priešą velnią: „ĮĮbik TyT Ha raTOK 
rope napyK uopTa 3a6u8“ (217, p. 7). Vienoje lietuvių sakmių apie Per- 
kūną, kuris medžioja velnią (LPK 3452), apibūdinant veiksmo aplin- 
kybes, teigiama, kad miško sargas, priėjęs kalnelį, pamato iš lapės urvo 
išlendantį velniuką, kuriam kraipantis pradeda griausti: 


Kad sykį vartas vaikščiodams po girią, o tenai yra vienas kalnelis smiltinis, vadi- 
namas Lapinkalniu, jame gyvena daug lapių, ir an to kalno vienu lapiu volu ir šiandien 
"yra. Atėjo tas vartas pas tą Lapinkalnį, žiūri - velniuks išlindo iš volos, atsistojęs 
kraiposi, šoka ir vis subinę rodo kažin kam, ale tuo pakilo debesis, pradėjo perkūns 
trenktie“ (LMD I 133/1/). 


Toliau pasakojama, kad miško sargas nušauna velniuką. Vadinasi, 
čia su Perkūno priešu susidorojama ant kalno. Kad velnias gali sietis 
su kalnu, rodo ir kiti tautosakos duomenys. Pasakoje apie pavogtas 
karalaites (AT 301 B) velnias vaizduojamas gyvenantis požemyje, į kurį 
nusigaunama pro kalne esantį urvą (LTR 829/171/; LTR 1926/394/). 
Sakmėje „Velniukai su statinaitėmis“ (LPK 3440) velniukai parodyti 
kaip trys vaikai su nosimis be skylučių, išlendantys iš Šatrijos kalno 
(LTR 1926/394/). Padavime apie Čičinską (KbPK 107 A) pasakojama, kad 

Perkūnkalnis Ventos slėnyje. Kelmės r., Šaukėnų apyl., Jurgoniškių k. 
V. Vaitkevičiaus 1995 m. nuotr. 


vienas žmogus, įlindes į kalne esantį urvą, pamatė viduje velniukus 
(LMD I 171/1/). Per kalne esantį urvą velniai, matyt, pasiekdavo žemu- 
tinį - požemio — pasaulį. Taigi kalnas turi ryšį su abiem opoziciniais 
mito personažais - ne tik su Perkūnu, bet ir su velniu!. 

Kitas būdingas Perkūno erdvės atributas — ąžuolas. Tai liudija 
istoriniai šaltiniai, kalbinė medžiaga, tautosaka. 

M. Pretorijus teigia, kad ąžuolas priklauso Perkūnui ir dievas nu- 
bausiąs, jei jį paliesi: „Die Eiche <...> gehoret dem Perkunas; Gott wird 
dich strafen, so du sie anrūhrest“ (102, p. 534-535). 

Glaudų Perkūno ryšį su ąžuolais patvirtina S. Rostowskis: 


Antiguae colonis superstitiones: Jupiter ille fulmineus, vulgo Perkunas; guer- 
gus annosae, Szermuksznis sive Sorbus; alibi Akmo, saxum grandius (102, 
p. 435). (Ligi šiol kaimiečių tebėra garbinami: griausmasvaidys Jupiteris, arba Perkūnas, 
seni ąžuolai, šermukšnis, kitur akmuo, didelė uola, 8; vertė E. Ulčinaitė). Excussae hoc 
anno curiose omnes interiores hostis litebrae, deprehensa multis locis, si mores et 
religiones homine indignas spectes, rusticorum feritas, exsectae Perkuno, Jovi 
illi lituanico, devotae guergus... (102, p. 438). (Šiais metais buvo stropiai 
išnaikintos slapčiausios priešo buveinės, daugelyje vietų atskleistas kaimiečių lauki- 
niškumas, susijęs su netinkamais Žmogui papročiais ir tikėjimais, iškirsti Perkūnui, 
šitam lietuviškajam Jupiteriui, pašvęsti ąžuolai..., 8; vertė E. Ulčinaitė). 


"Latvių tautosakoje velnias taip pat vaizduojamas kaip buvojantis kalnelyje, po žeme (LTT, 
p. 100-101). 

Perkūno ąžuolas Plungės m. dvaro parke. 
V. Vaitkevičiaus 1992 m. nuotrauka 


Ąžuolus kaip lietuvių valstiečių garbinamą objektą S. Rostowskis 
pamini greta Perkūno, „griausmasvaidžio dievo“, kurį šis istorikas lai- 
ko romėnų Jupiterio atitikmeniu. Antrojoje ištraukoje Perkūnas su 
ąžuolais dar aiškiau siejamas: ąžuolai čia apibūdinami kaip Perkūnui 
skirti medžiai. 

Matyt, ir vėlesniais laikais ąžuolas galėjo būti laikomas Perkūno 
medžiu. Lietuvoje dar šiame šimtmetyje buvo žinoma Perkūno vardu 
pavadintų ąžuolų. „Kupiškio apylinkėje, Kupiškio valsčiuje, Bėdos ga- 
nyklose yra likęs didelio ąžuolo kamienas su išpuvusiu viduriu, kuris 
yra vadinamas „Perkūno ąžuolas“ (LTR 757/129/). Plungės miesto dvaro 
parke buvęs taip pat Perkūno ąžuolas. Pasvalio rajone, Vytartų kaime 
augęs Perkūnėlio ąžuolas. Žemaitijoje užfiksuoti 2 miškų vardai — 
Perkūniškės, Vievio apylinkėse —- miškas Perkūnkiemis (VK). 

Slavų tradicinėje kultūroje ąžuolas taip pat buvo siejamas su 
griaustinio dievu. Ypač akivaizdžiai tai atskleista baltarusių tauto- 
sakoje: Peruno kova su priešininku gali vykti prie ąžuolo; griaustinio 

dievas sudaužo ąžuolą, po kuriuo slepiasi jo priešas (217, p. 14). Už- 
kalbėjimuose aptinkamas ant ąžuolų esančių gyvačių, kurios pažei- 
džiamos audros debesio, motyvas (217, p. 14). 

Ąžuolas buvo laikomas griaustinio dievo medžiu ir germanų. 
Dubline buvusi Torui skirta ąžuolų giraitė (104, p. 80-89). Geismare 
garbintas vienas Donaro ąžuolas (178 2, p. 128). 

Aptariant Perkūno ryšį su ąžuolu, reikėtų vėl sugrįžti prie S. Gru- 
nau aprašyto ąžuolo su trimis dievų atvaizdais, kurių vienas buvo 
Perkūno. Kažkodėl būtent ąžuolas tampa svarbiausių prūsų dievų 
buveine ir šventovės centru, vienu pagrindinių jos objektų. Pasigilinus 
į ąžuolo reikšmę bei vaidmenį lietuvių religijoje, toks ąžuolo išskyri- 
mas ir sutelkimas jame šventenybių atrodytų natūralus bei įtikėtinas. 

Kaip žinoma, daugelyje istorinių šaltinių užsimenama apie 
pagarbą tam tikriems medžiams bei iš viso miškams ar giraitėms, kurie 
buvo laikomi šventais. 

D. Fabricijus, apibūdindamas Livonijos gyventojų religiją ir 
papročius, teigia, kad kai kurie to krašto žmonės garbina augalotus 
ąžuolus ir kitus vešlius bei didelius medžius, kiti garbina giraites, ku- 
rias aplink kaimus ir namus augina ir kurias mano esant tokias šven- 
tas, kad šakelės jose nulaužti neleidžia: tiki, kad blogai baigsis tam, 
kuris tokį šventvagišką darbą padarys (8). M. Pretorijus rašo, kad Ra- 
gainės apylinkėse vienas ąžuolas buvo laikomas šventu. Vietiniai gy- 
ventojai buvo įsitikinę, kad kas pažeis tą ąžuolą, sulauks nelaimės (124, 
p. 16). Be to, anot M. Pretorijaus, Žemaitijos pusėje buvo ąžuolas, prie 
kurio žmonės atlikdavo tam tikras apeigas. Netoli ąžuolo gulėjęs di- 
delis akmuo. Čia taip pat stovėjo iškelta aukšta kartis - mažiausiai 8 
sieksnių, ant kurios buvo ištemptas ožio kailis. Virš to kailio buvo 
pritaisytas didelis įvairiausių javų ir žolių kuokštas (102, p. 539). 
M. Pretorijus pasakoja, kad čia atėjęs senas vyras (kurį jis pavadino 
vaidilučiu — Weydulut) meldėsi, paėmęs kaušelį į rankas. Po maldos 
visi susiėmė už rankų ir šoko aplink ąžuolą ir aplink kartį. Atlikę šią ir 
kitas apeigas, visi susėdo aplink ąžuolą bei akmenį ir vaidilutis pasa- 
kė kalbą apie jų kilmę, senuosius papročius, tikėjimą, paminėjo Žemy- 
ną (Zemyna) ir Perkūną (102, p. 539-540). 

Kaip jau buvo minėta, daugelyje savo istorinio veikalo vietų apie 
ąžuolus yra rašęs S. Rostowskis. Jis teigia Žemaitijoje buvus pagoniškų 
dievų giraites, į kurias įžengė Kražiuose įsikūrę jėzuitai (102, p. 438). 
Šis istorikas taip pat užsimena, kad ąžuolai kaip šventi lietuvių buvo 
garbinami (102, p. 435). 

Lietuvių mitologijos tyrinėtojų ąžuolas laikomas pasaulio medžiu, 
kitaip tariant, tam tikru pasaulio modeliu (170, p. 195). Tai įrodoma 
remiantis ne tik istorinių šaltinių, bet ir tautosakos duomenimis. Pa- 
saulio medis kaip simbolis, vaizdinys, pasižymi tam tikrais specifiniais 
bruožais. Lietuvių dainose raiški tridalė medžio struktūra. Medis, pa- 
prastai jovaras, vertikaliai dalijamas į tris dalis. Kiekviena tų dalių sie- 
jama su gyvūnais ar kitais objektais, atstovaujančiais skirtingas miti- 
nio pasaulio zonas. Viršūnėje būna paukščiai, medžio viduryje - bitės, 
prie šaknų - kanklės (LDK D 521; LTR 443/121/; LTR 698/28/ LTR 1498/99/; 
ir kt.) Šitokia vertikali tridalė medžio struktūra ypač būdinga rytų sla- 
vų dainoms (82, p. 56-57). 

Ąžuolas lietuvių dainose gali būti vaizduojamas kaip medis su 
trimis kamienais, tai yra į tris dalis išsišakojęs medis: „O už jūružėlių, 
O už maružėlių Aug žalias ąžuolėlis. Su trimis liemenėliais“ (JSD 1075). 
Be to, dainose paplitęs devyniašakio ąžuolo su gegutėmis vaizdinys: 
„Ant aukšto kalno Trys ąžuolėliai Po devynias šakeles. Ant kožnos 
šakos Po gegužėlę Kas rytelį kukavo“ (LTR 1226/16/). 

Devynios ąžuolo šakos - tai 3x3 kombinacija. Pažymėtina, kad iš 
viso skaičius „trys“ archetipinio medžio struktūroje užėmė svarbią 
vietą: šis medis galėjo būti modeliuojamas į tris dalis horizontaliai ir 
vertikaliai. S. Grunau aprašytasis ąžuolas taip pat yra trijų dalių, ir tai 
yra labai aiškiai pasakyta: „Und die eiche war gleich in 3 teil geteilet“ 
(102, p. 196). Atkreiptinas dėmesys ir į tai, kad prūsų šventovės ąžuolas, 
kaip ir gyvybės medis, žiemą vasarą žaliavo. Apie tokį mitinio augalo 
gyvybingumą, pasireiškiantį žaliavimu ar žydėjimu vasarą bei žiemą, 
kalbama ir lietuvių, pietų slavų dainose (82, p. 61). 

Tad aptariamasis ąžuolas su trimis dievų atvaizdais kai kuriais 
bruožais asocijuojasi su lietuvių tautosakoje užfiksuotu pasaulio 
"medžio vaizdiniu. Kaip žinoma iš daugelio mums giminingų tradicijų, 
pasaulio medis galėjo figūruoti ritualuose. Todėl visiškai įtikėtina, kad 
pagoniškoje prūsų šventovėje ąžuolas galėjo atlikti tokį svarbų 
vaidmenį. 

Vienas dominuojančių pagoniškos kulto vietos komponentų yra 
aukuras. Pasak S. Grunau, prūsų ąžuole stovėjusiam dievui Perkūnui 
dieną naktį buvo kūrenamos ąžuolinės malkos: „Die eine seite hilt das 
bilde Perkuno inne, wies oben ist gesagt wurden, und sein cleinott war, 
domit man stetis feuir hette von eichenem holtze tag und nacht...“ (102, 
p. 196). Tad ąžuolas apeigose, susijusiose su griaustinio dievu, galėjo 
atlikti dvejopą vaidmenį. Tai - medis, kuriame įrengiama kulto vieta 

Perkūnui ir kitiems dievams. Kartu ąžuolas buvo tasai medis, kuriuo 
kūrendavo Perkūnui skirtą ugnį. 

M. Pretorijus, aiškindamas, ąžuolų sąsają su Perkūnu, teigia, kad 
jie turi šventos ugnies: „es stecket in dieser Eichen ein heiliges Feu- 
er...“ (102, p. 534). Tuo tarsi konstatuojama ąžuolą pasižymėjus ypa- 
tinga — ugnine substancija. Ąžuolo pliauska, kaip pažymi M. Pretorijus, 
būdavo panaudojama įkuriant ugnį: ąžuolines skiedras daužydavo 
keletą kartų akmeniu, po to šiek tiek trindavo, kol įsižiebdavo ugnis 
(102, p. 534). Tokia ąžuolo galia įžiebti ugnį atrodytų įtikėtina bei pa- 
grįsta dar ir dėl to, kad ryšiu su ugnimi, tai yra žaibu, pasižymėjo ir 
Perkūnas. O juk ąžuolas neretai laikomas žaibo ir griaustinio dievo 
Perkūno medžiu. 

Iškyla klausimas, kodėl ąžuolas taip glaudžiai siejosi su Perkūnu. 
Viena esminių priežasčių tikriausiai būtų ta, kad ąžuolas buvo suvo- 
kiamas kaip tarpininkas tarp dievų ir žmogaus. 

Ąžuolo kaip tarpininko funkciją įrodo visų pirma pasakojamoji 
tautosaka. Kai kuriose sakmėse apie Perkūno kovą su velniu pasa- 
kojama, kad velnias pasislepia ąžuolo drevėje (BsLPY 4, Nr. 87,p. 81; 
LMD I 133/152/). Kad velnias įlenda į ąžuolo drevę, užsimenama ir 
pasakose (LTR 1921/1/). Velnias —- požeminės pasaulio sferos repre- 
zentantas ir, matyt, ąžuolu jis gali nukeliauti į savo valdas. Šią prielaidą 
paremia tos pasakos, kuriose teigiama, kad po ąžuolu yra ola, kuria 
pasiekiamas kitas pasaulis. Sakysim, pasakos apie herojaus kovą su 
slibinu (AT 300) viename variantų (LMD I 492/3a/) pasakojama, kad 
tasai herojus, nuėjęs prie išpurtusio storo ąžuolo, po juo randa skylę į 
slibino rūmus. Slibinas, kaip ir velnias - požemio gyventojas, apatinės 
pasaulio sferos mitinė būtybė. Vadinasi, ąžuolu ar po juo esančia skyle 
nusidanginama į žemutinį pasaulį. 

Ąžuolą galėjus atlikti mediacinę funkciją liudija ir istoriniai šalti- 
niai. Anot D. Fabricijaus, iš augalotų ąžuolų ir kitų didelių, vešlių me- 
džių būdavo gaunami demonų atsakymai (102, p. 458). S. Rostowskis 
teigia, kad protėvių papročiu ąžuolams būdavo meldžiamasi (102, p. 435). 

Plačiau ritualinį medžio vaidmenį atskleidžia M. Pretorijus. Au- 
torius apibūdina apeigas, kurios būdavo atliekamos susisiekiant su 
dievu per medį: prieš tai vaidila (Weidullis) pasninkaudavo tris dienas 
ir tris naktis ir tik po to šaukdavosi savo dievo, kad jis persikeltų į 
medį ir teiktų pagalbą pas jį ateinantiems žmonėms (102, p. 530). Kitoje 
savo veikalo vietoje M. Pretorijus aprašo, kokias ceremonijas atlikda- 
vo krivis, besikreipiantis į dievus prie ąžuolo. Iš pradžių, stovėdamas 

prie medžio, krivis laukdavo ženklų, iš kurių būdavo galima spręsti, 
ar dievai yra nusiteikę būti klausinėjami. Jei prie ąžuolo pasigirsdavo 
murmėjimas, tai būdavo ženklas, kuriuo dievai parodydavo, kad su- 
tinka per krivį žmonėms atsakyti (8). Vadinasi, prie ąžuolo ir galbūt 
per jį vykdavo krivio dialogas su dievais. M. Pretorijus mini daugiau 
atvejų, kai prie medžio, nebūtinai ąžuolo, žmogus melsdavęsis ar tie- 
siog kreipdavęsis į dievą (102, p. 527-528, 530, 539). Pasak M. Pretori- 
jaus, ypač šventais laikyti tie medžiai, kurių kamienai būdavo išsiša- 
koję ir vėl suaugę (102, p. 526). Jo paties sode Nybudžiuose stovėjo 
rumbuota kriaušė (Rombotha Krauszis). Jos kamienas buvo išsišakojęs 
ir vėl suauges. Autorius rašo, kad kartą jis šalia kriaušės pamatė seną 
vyrą, kuris atsiklaupęs meldėsi. Žmogus, paklaustas, kodėl jis po 
medžiu klūpojo ir meldėsi, atsakė, kad šaukęsis dievo, kad jis padėtų 
jo sūnaus vaikui (102, p. 527-528). Taigi tikėta, kad medžiu, kuris buvo 
garbinamas ir laikomas šventu, galįs nusileisti dievas ir išklausyti į jį 
besikreipiančio Žmogaus maldų. 

Šie istorinių šaltinių bei anksčiau pateikti tautosakos duomenys ir 
teikia pagrindą kelti mintį apie ąžuolo kaip tarpininko, suartinusio 
žmones su dievais, vaidmenį. Kaip minėta, Perkūnas mitinio pasaulio 
sąrangos aspektu buvo laikomas dangaus bei atmosferos dievu. Ta- 
čiau jis siejosi taip pat su žeme. Čia jis persekiodavo savo priešininką 
velnią. Matyt, Perkūnui rūpėjo susisiekti su kitomis mitinio pasaulio 
sferomis. Tad ąžuolas ir galėjo pasitarnauti Perkūnui kaip šių sferų ir 
jų reprezentantų mediatorius. 

Atskirą Perkūno atributų kompleksą sudaro tam tikros transporto 
priemonės. Tai - ratai, traukiami arklių ar ožių. Įsivaizduota, kad jų 
dardėjimas ir esąs griaustinis: „Griaustinio trenksmas kyla dėl ratų dun- 
dėjimo, kuris susidaro Perkūnui važinėjant po dangų“ (LTR 832/146/). 
„Perkūnas yra senis su dideliais ratais, važiuojąs labai akmenuotu 
keliu“ (LTR 739/2/). „Griaustinio trenksmas kyla iš jo ratų bildėjimo 
(LTR 832/147/). Kai kuriuose užrašymuose pažymima, kad vežimas yra 
dviratis (LTR 739/19/; LTR 763/4/; LTR 832/27/). Į Perkūno vežimą 
įkinkomi balti keturi arkliai: „Rūstus žmogus [Perkūnas - N. L.], pasi- 
kinkęs keturis baltus arklius, kuris važinėjąs po dangų“ (LTR 832/37/). 
V. Ivanovas ir V. Toporovas keturis Perkūno arklius sieja su keturiais 
Perkūno pavidalais (217, p. 84). Teoriškai tokia interpretacija išties 
įmanoma. Tegalima pridurti, kad vėlesniais laikais keletu Perkūno ark- 
lių, įkinkytų į vežimą, galbūt siekta parodyti ir pabrėžti šio dievo su- 
gebėjimą itin greitai judėti, jo veržlumą, smarkumą, ekspansyvumą. 

Perkūnų kaimo sodyba prie ąžuolų. Klaipėdos r., Vėžaičių apyl. 
A. Šatkaus 1995 m. nuotr. 


Gana dažnai Perkūno ratai apibūdinami kaip ugniniai: „Pėrkunas... 
padangėmis ant debėsiun ugnies ratais, važinėdamas žuri, kan žmo- 
nės ant žamės veikia; ant ko supykens, pradeda šmarkštei važuoti ir 
dundinti, nog to paaina dardėjimas ir grausmas“ (BsFM, p. 177-178). 
„Perkūnas važiuoja su ugnies ratais“ (LTR 739/20/); žr. taip pat LTR 
739/3/; LTR 832/18, 35/; LTR 2132/34/). Ugniniai ratai - tai, be abejo, aliuzi- 
jaį žaibą. Tačiau ratai gali būti ir akmeniniai ar geležiniai: „Kada Perkū- 
nas važiuoja per dangų su akmeniniais ratais, tai iš po ratų ugnis šoka, 
o tas bildesys yr griausmas“ (LTR 2567/228/). „Jis [Perkūnas - N. L.] 
visada sėdi geležiniuose ratuose ir važinėja per geležinius tiltus. Greitai 
lekia tais geležiniais tiltais ir iš po ratų lekia ugnys“ (LTR 284/713/). 

Kai kuriuose tikėjimuose vaizduojama, kad Perkūnas, važiuo- 
damas ratais, pliaukši botagu. Tai sukelia žaibavimą: „Perkūnas va- 
žiuoja su ratais per dangų, turi ilgą botagą, kuomet botagu pliaukšteli, 
tai žaibuoja“ (LTR 1001/465/). Griaustinio dievo botago kaip sukeliančio 
žaibą vaizdinys gyvuoja ir germanų mitologijoje: „der mit der blauen 
peitsche verfolgt den teufel (di. die riesen)“ (kuris su mėlynu botagu 
persekioja velnią (t.y. milžinus). Buvo laikoma, kad mėlyna liepsna, 
kuria čia apibūdinamas žaibas, yra dieviška (49, p. 148). 

Taigi būdingi Perkūno atributai — ratai, arkliai, botagas — atsklei- 
džia indoeuropietiškąją šio dievo prigimtį. Kaip žinoma, indoeuropiečių 
gyvulininkystė buvo labiau išvystyta negu žemdirbystė. Indoeuropiečiai 

jau turėjo arklį, kuris atliko ne tik ūkinę bei karinę funkcijas, bet ir ritua- 
linį-kultinį vaidmenį (200, p. 546). Be to, indoeuropiečiai, dar gyvendami 
savo protėvynėje, jau buvo išradę vežimą. Važinėjimas arklių traukiamais 
vežimais teikė galimybę įveikti didelius atstumus, keliauti iš vienos 
vietos į kitą ir plisti didelėje Eurazijos teritorijoje. Vadinasi, Perkūno 
atributai rodo, kad šis dievas — tikras senųjų indoeuropiečių atstovas. 
Tai patvirtina ne tik minėtieji Perkūno atributai, susiję su transporto, 
persikėlimo funkcija, bet ir kai kurie kiti jo daiktai —- ypač ginklai, kurie 
čia dar toliau bus aptarti. 

Tačiau prieš tai teks stabtelėti prie vieno svarbaus zoomorfinio 
Perkūno atributo - ožio. Ožys, kaip ir arklys, gali būti įkinkomas į 
Perkūno ratus: „Anas [Perkūnas - N. L.] važinėja pa dungų auksa ra- 
tais, katruos timpia trajas devyniales žilų ažių“ (LTR 2281/13/). „Perkū- 
nas - senis, pasikinkęs į dviratį ožį ir su juo važinėja po debesis“ (LTR 
763/4/). Tad ožys padėdavęs Perkūnui persikelti iš vienos vietos į kitą 
ir tokiu būdu kartu su ratais, į kuriuos jis būdavo įkinkomas, atlikda- 
vo transporto priemonės vaidmenį. Tačiau ši ožio funkcija jo santy- 
kyje su Perkūnu - ne vienintelė. 

Tai, kad ožys buvo laikomas Perkūno gyvuliu, liudija ir vieno 
paukščio, susijusio su perkūnija, vardas - perkūno oželis (Capella 
gallinago). Tai pelkėse gyvenantis ilgu snapu, marga nugarėle, baltu 
priekiu paukštis (LKŽ 9, p. 834). Šis paukštis praneša apie artėjančią 
audrą: „Yra paukštis Perkūno oželis. Sako, jis prieš perkūniją balsiau 
rėkia, kaip ir praneša ateinant perkūną“ (LTR 752/83/). „Paukštis 
perkūno oželis vadinamas todėl, kad jis bemekendamas prišaukia 
audrą su perkūnija. Be to, kai griaudžiant jis sumekena, tai tuoj trenkia“ 
(LTR 757/45/). „Jei pavasarį pirmą kartą sumiknoja perkūno oželis, bus 
perkūnija, pareis greit perkūnas“ (LTR 758/20/). „Perkūno ožiukas vi- 
sada mikena prieš perkūniją“ (LTR 1693/87/). Tad paukštis perkūno 
oželis - tarsi koks Perkūno pasiuntinys, atlekiantis į žemę su žinia apie 
artėjantį šio dievo reiškimąsi. 

Ožys yra ne tik mitinis personažas, bet ir būdingas ritualų atri- 
butas. Ritualuose jis paprastai figūruoja kaip auka. Aukojantieji, atlik- 
dami tam tikras apeigas, adresuodavo šį gyvulį dievams, tarp jų ir 
Perkūnui („Sūduvių knygelė“) (102, p. 245—247). Tikėta, kad auka pa- 
siekia dievus. Kita vertus, matyt, įsivaizduota, kad paukštis perkūno 
oželis būdavo atsiunčiamas dievų į žemę, kaip jų valios skelbėjas. Tad 
tiek ožys kaip aukojamas gyvulys, tiek perkūno oželis kaip paukštis 
galėjo atlikti žmonių ir dievų tarpininko funkciją. 

Kai kuriose lietuvių mįslėse pats Perkūnas įsivaizduojamas kaip 
ožys: „Eina ožys rėkdamas, dangų ragu rėždamas, koja pasirams- 
ciuodamas, barzda žemę šluodamas“ (Perkūnas; LTR 2198/105/). „Bėga 
ožys rėkdamas, dangų ragu rėždamas, baltas ugnis leisdamas“ 
(Perkūnas; LTR 37/441/). „Eina ožys rėkdamas, ragu dangų drėksdamas“ 
(Perkūnas ir žaibas; LTR 451/350/9/). „Ožys bliauna, gaurai dulka“ (Per- 
kūnas; LTR 1512/25/59/). „Ožys bliauna, kudlos dulka“ (Perkūnas; LTR 
4018/48/25/; žr. taip pat LTR 1001/406/; LTR 1510/101/220/)'. 

Tai, kad ožys buvo susijęs su griaustinio dievu, patvirtina ir ger- 
manų mitologija. Snorrio Eddoje Toras apibūdinamas kaip važiuojan- 
tis ratais, į kuriuos pakinkyti du ožiai (230, p. 40). Be to, šiame kūrinyje 
pasakojama, kaip Toras ir Lokis su ožiais keliauja į Utgardaloki (230, 
p. 40-41). Jie apsistoja nakvoti pas vieną valstietį. Vakarienei Toras pa- 
pjauna savo ožius, nulupa jiems kailius ir išverda katile. Pasikvietęs 
Lokį ir namų šeimininkus, Toras kartu su jais suvalgo išvirtą ožių mė- 
są. Pernakvojęs Toras paima savo kūjį ir juo pašventina ožių kailius. 
Ožiai atgyja, tik vienas jų šlubuoja užpakaline koja. Mat šeimininko 
sūnus Tjalfis (Pjdlfi) buvo paėmęs vieną ožio šlaunies kaulą ir jį su- 
skaldė, norėdamas čiulpų. Valstiečiui teko atlyginti Torui patirtus 
nuostolius dėl sužaloto ožio. Jis atidavė šiam dievui tarnauti du savo 
vaikus - minėtąjį Tjalfį ir Rioskvą (Roskva). 

Su pasakojimu apie Torą ir jo ožius asocijuojasi rusų, baltarusių 
kalėdinės apeigos — „vaikščiojimas su ožka“. Persirengėliai, tarp kurių 
svarbiausias būdavo „diedas“,apsirengęs išverstais kailiniais, su linine 
barzda, su lazda rankoje, vesdavosi „ožką“. „Ožka“ - išverstu avikailiu, 
šiaudiniais ar mediniais ragais. Atvedus „ožką“ į namus, persirengėliai 
padainuodavo dainą apie ožką: 

Io-ro-ro, Ka3a, 
I'o-ro, cepaa, 

Io-ro, 6enaa! 

Byib, Ka3a ynana, 
Bylb, Ka3a npanaJja. 


CTaHb, KO3yXHa, 
CTaHb, MajlojyxHa, 


!" Mįslėse taip pat aptinkama Perkūno ar perkūnijos kaip žirgo, kaip jaučio, karvės metafo- 
ros: „Tol žirgai žveng, arti kamanos skamb“ (Perkūnas; LTR 4849/412/). „Prūsų žemėj žirgai 
žvengia, o mūsų žemėj kamanos skamba“ (Perkūnas; LTR 1186/631/). „Anoj pusėj ežero kumelys 
žvengia, šitoj pusėj ežero kamanos blizga“ (Perkūnas; LTR 809/12/; žr. taip pat LMD 1601/3/; LMD 
I 719/285/). „Až kalnų jautis bliauna“ (perkūnija; LTR 4375/58/14/). „Už trijų kalnų jautis baubia“ 
(perkūnija; LTR 5337/517/). „Juoda karvė subliovė, daug trobesių sugriovė“ (perkūnija; LTR 
4554/380/). Plg. su senovės indų Indros kaip jaučio vaizdiniu (RV I 33, 10). 

Pa3Becanica. 
CTapil1O0MY NMaHy 
Y HoOri nMakKAaHiCb! 
IĮacib Ta60e NaH 
Mepauxy ayca, 
HaBepx kay6aca, 
Tps»I Kycki ca/na; 
IIų3 Taro Mana — 
UarBėpTbiI nipor, 
II T06 Ka3bI capor! 
(231, p. 95) 


Dainoje sakoma, kad ožka parkrenta ant žemės. Po toją kelia, prašo 
nusilenkti šeimininkams, kad tie duotų visokių gėrybių: avižų, dešros 
ir kt. Paprastai daina čia pat būdavo inscenizuojama: ožka parkrisda- 
vo, o paskui tarsi „prisikeldavo“. Manoma, kad šis ritualas ir jį lydintys 
žodiniai tekstai galėjo sietis su griaustinio dievo mitu. Senas „diedas“ — 
tai tarsi griaustinio dievo komiškasis antrininkas (193, p. 55). Jis, kaip 
ir germanų Toras, gali užmušti ožką, nudirti jai kailį: 

— He 6oūca, ko3auka, 
Hi cTpan»u0y-Gaūuoy, 
Ila60Aūca, ko3auka, 
Crapora A3eja 
3 ciBoū Gapapoū. 
Ėu ua6e 3ryGe, 
Illkypy a6nyne, 
Nyny naiubie! 

(231, p.82-83) 


Po to ožka vis dėlto prisikelia, kaip ir Toro ožiai. Analogija šiuo 
požiūriu čia aiški. 

Taigi germanų, slavų mitų bei ritualų paralelės patvirtina lietuvių 
tautosakoje užfiksuotas užuominas apie griausmavaldžio ryšį su ožiu. 

Būtinas Perkūno atributas - ginklas. Jis vadinamas įvairiai: Perkū- 
no kirvelis, Perkūno kulka, Perkūno strėlė. Kad šie pavadinimai vartojami 
kaip sinonimai, parodo tokie aiškinimai: „Perkūno kirveliai yra Per- 
kūno kulkos“ (LTR 1640/128/). „Akmeninį kirvį vadina Perkūno strėle“ 
(LTR 1039/16/). „Randamus laukuos akmeninius kirvukus vadina 
strielomis“ (LTR 11/18a/). „Perkūno kulkomis žmonės vadina akme- 
ninius kirvukus“ (LTR 828/297/). „Perkūno kulkos yra akmeniniai kir- 
veliai“ (LTR 759/4/; žr. taip pat LTR 757/41, 150/; LTR 1001/515/). Per- 
kūno kulkos gali būti dar ir šitaip pavadinamos: kaukaspeniais (LTR 
743/95/; LTR 757/43/; LTR 832/243/), kauspinais (LTR 828/296/), laumės papais 

(LTR 1640/128/), laumės speniais (LTR 832/239, 240/), skauspiliais (LTR 
828/361, 363/), skauspinais (LTR 1001/512/), velnio pirštais (LTR 832/238, 
246/; LTR 1001/513/), velnio nagais (LTR 828/296/; LTR 1001/511/)! . 
Pažymėtina, kad germanų Toro ar Donaro ginklo įvardijimai taip pat 
įvairuoja. Kaip ir lietuvių mitologijoje, griaustinio dievo ginklui 
pavadinti vartojama keletas žodžių ar jų junginių: doners pfile 'griaus- 
tinio strėlės', donnerūxte "griaustinio kirviai“, donnersteine "griaustinio 
akmenys',donnerhūmmer "griaustinio kūjai', strahlstein 'spinduliuojantis 
akmuo", teufelsfinger "velnio pirštai' ir kt. (49, p. 149). Daugumos šių 
pavadinimų - reiškiančių Perkūno strėlę, Perkūno kirvį, kūjį, velnio 
pirštą — prasmė atitinka lietuviškus. 

Apibūdinimai, kas yra Perkūno kirvelis ar Perkūno kulka, įvairuo- 
ja, tačiau kai kuriuos bendrus bruožus vis dėlto galėtume čia įžvelgti. 
Visų pirma pažymėtina, kad Perkūno ginklo ir iš viso griaustinio samp- 
rata glaudžiai siejasi su akmenimis. Įsivaizduojama, kad griausmas yra 
akmenų ritinimas, vežiojimas ar važiavimas per akmenis: „Kai grau- 
džia, tai ten viršuj akmenis iš vežimo verčia“ (LTR 1001/488/). „Šyvis 
danguje važiuoja su akmenimis, tai užtai griausti“ (LTR 1001/485/). 
„Griaustinis kyla Perkūnui važiuojant su brika per akmenis...“ (LTR 
832/120/). Vadinasi, griaustinis — tai dažniausiai vienoks ar kitoks ak- 
menų judėjimas: riedėjimas, griuvimas, kritimas. Jais Perkūnas sukelia 
griausmą. Perkūno kirveliai ar kulkos taip pat dažniausiai suvokiami 
kaip akmeniniai: „Perkūnas mušąs su akmeniniais kirveliais, kurių 
seniau ir dar dabar randą laukuose“ (LTR 757/21/). „Akmenys - „Per- 
kūno kirveliai“ — panašūs į kirvį. Dar buvo akmenys „Perkūno strėlė“ 
(LTR 1418/14/). „Žemaičiai kartais vaizduojasi jį [Perkūną - N. L.] kaip 
raitelį, sėdintį ant ugninio žirgo ir svaidantį akmeninėmis kulipkomis, 
kurios vadinamos „perkūno kulkomis“. Mokslo Žmonės jas vadina 
belemnitais“ (BrcNR, p. 474). Pagal čia cituojamą B. Buračo aprašymą, 
Perkūno kulkomis buvo laikomi belemnitai. 

Perkūno kulkos pavadinimas kaukaspenis taip pat reiškia belemnitą 
(LKŽ5, p. 421). Be to, Lietuvių kalbos žodyne nurodoma, kad ir tokie 
Perkūno kulkos įvardijimai kaip laumės papas, laumės spenys, skauspenis, 
velnio nagas, velnio pirštas turi belemnito reikšmę (LKŽ 5, p. 421; LKŽ 7, 
p. 190; LKŽ 8, p. 500). Liaudies tikėjimuose Perkūno kulkos dažnai 
apibūdinamos kaip pailgi verpstės pavidalo akmenėliai, kurių vienas 


! Kaukaspenis gali būti vadinamas ir perkūnspeniu (LKŽ 9, p. 835), raganspeniu (LTR 1667/117/). 
2 Šiaurės germanų hammar "kūjis" anksčiau turėjo ir akmens, uolos reikšmes (181, p. 207). 

galas susmailėjęs, o kitame, storesniame gale yra įdubimas: „Perkūno 
kulkos yra gelsvi, pailgi akminėliai, kurie yra randami laukuose ir upe- 
liuose“ (LTR 832/257/). „Perkūno kulkos - kaukospeniai, žmogaus piršto 
didumo, smailūs, panašūs į kulkas, tamsiai rudos spalvos“ (LTR 757/43/ 
). „Perkūno kulkos yra tokie maži apvalūs ritinėliai, juos žmonės dažnai 
vartoja nuo gyvatės įgėlimo“ (LTR 832/252/). „Perkūno kulkos yra 
panašios į prieškarinių laikų cukraus galvas (pailgos išvaizdos, vienu 
galu smailoku, antru storu)“ (LTR 758/13/). „Kai kada žvyre ar žvyry- 
nuos, daugiausiai pagal geležinkelį, rasdavo tokių akmeniukų, nei tai 
spenys, nei tai pirštas ir nei akmuo, nei kaukas, toks kažin koks pailgas 
ir dar su skyleli vidury“ (LTR 1667/117/). „Perkūno kulkos yra pilkos 
su skyle“ (LTR 763/7/). Būtent taip ir atrodo belemnitai - suakmenėjusi 
moliuskų galvakojų griaučių liekana (pailgo kūgio formos, vienas ga- 
las smailas, kitame, storesniame gale - piltuvėlio pavidalo įdubimas). 

Kaipjau čia buvo minėta, kartais Perkūno kulka įvardijama dviem 
žodžiais, kurių vienas yra kitos mitinės būtybės pavadinimas: laumės 
papas, laumės spenys, velnio nagas, velnio pirštas. Mat belemnitai turi ryšį 
ne tik su Perkūnu, bet ir su kitais mitiniais personažais, kurie siejasi su 
Perkūnu: „Laumės papai“ yra pasidarę iš to, kai perkūns trenkė į 
smeltis, tai ir pasidarė du papai. „Perkūno kirveliai“ yra perkūno 
kulkos“ (LTR 1640/128/). „Perkūno kulkos yra vadinamos kauspinais. 
Jie tinka nuo žaizdų. Dar vadinamos velnio nagais. Yra net pasaka, 
kad velnias, norėdamas sugriauti bažnyčią, paėmė didelį akmenį ir 
norėjo jį užmesti ant bažnyčios. Tai pamatęs, Perkūnas trenkė ir nulaužė 
velniui nagus“ (LTR 828/296/). Tad Perkūno kulkų - belemnitų pavadi- 
nimuose paliko pėdsaką kai kurie Perkūno mito fragmentai. 

Pasitaiko tikėjimų, kuriuose teigiama, kad Perkūno kulkos esan- 
čios ne iš belemnito, o iš titnago: „Skapiškių kaime žmonys da prieš 
karą išardavo Perkūno kulkų, tokios panašios į kirviukus iš titnago“ 
(LTR 1766/35/). „Perkūno kirveliai yra Perkūno kulkos. Su jomis Per- 
kūnas šauna iš dangaus į žemę. Tai yra tokie titnaginiai kirviukai“ (LTR 
1640/128/). Šie aiškinimai taip pat verti atidaus dėmesio. Kaip žinoma, 
titnagu įskeliama ugnis. Su tokiu ugnį įskeliančiu Perkūno įrankiu 
sietųsi ugniai artima šio dievo prigimtis. Ugnį įžiebiančia titnago galia 
gali būti paaiškintas ir žaibo atsiradimas. Perkūno įrankis kartais vaiz- 
duojamas kaip degantis ir skriejantis oru, kitaip tariant, kaip žaibas: 
„Perkūnas trenkdamas meta degantį kirvį“ (LTR 759/5/). 

Viename tikėjime žaibas aiškinamas kaip titnagu įskelta ugnis: 
„Kai žaibuoja, tai šv. Petras stovi prie dangaus vartų ir skelia į titnagą 

Perkūno kulka, rasta Panevėžio r., Piniavos apyl., prie Lėvens upės. 
Tose apylinkėse ji dar vadinama kaukaspeniu, laumės pirštu. 
Nuotr. iš asmeninio autorės archyvo. 


ugnelei uždegti“ (LTR 763/16b/). Šventas Petras funkciniu požiūriu čia 
atitinka Perkūną. Ko gero, žaibas asocijavosi su ugnimi, įžiebiama 
trinant du akmenis. Pats griaustinio dievas galėjo būti laikomas tos 
dangiškos ugnies - žaibo - įkūrėju. 

Kaip teigiama Rigvedoje, ugnies įžiebimo aktą atlieka Indra. Jis 
įkuria ugnį tarp dviejų akmenų: „y6 hatvahim arinat sapta sindhūn yd 
ga udajad apadha valasya y6 ašmanor antar agnim jajana samvrik sa- 
matsu sa janasa indrah (RV II 12, 3)'. 

Su ugnies ar žaibo įžiebimu tarp dviejų akmenų siejasi įsivaizda- 
vimas, kad griaustinis - tai Perkūno/Dievo malimas girnomis. Žmonių 
sakoma: „Perkūnas mala su girnomis, kada griaudžia“ (LTR 763/9/). „Kai 
griaudžia, tai danguj girnomis mala miltus“ (LTR 1001/493/). „Griau- 
džiant vaikams sako, kad Dievas pyragus mala“ (LTR 757/148/). „Kai 
griaudžia, tai sako, kad Dievas pupas ar žirnius mala“ (LTR 828/24/). 
Malimas - tai taip pat dviejų akmenų trintis. Su rekonstruojama 


' Kas, nukovęs angį, paleido sroventi septynias upes, 
Kas, pašalinęs Valą, išvarė į viršų karves, 
Kas tarp dviejų akmenų pagimdė ugnį, 
Užkariautojas mūšiuose - tas, o žmonės, Indra. 
(2; vertė Vytis Vidūnas) 

indoeuropiečių šaknimi *mel-, *meld- turi etimologinį ryšį žodžiai, reiš- 
kiantys ne tik malimą, bet ir ugnį, žaibą: sen. islandų myln "ugnis", myl- 
na "malūnas", prūsų mealde - "žaibas" bei meltan 'miltai' (123, p. 716-717). 
J. de Vriesas germanų Toro kūjo pavadinimą Mjollnir sieja su rusų 
monnHua žaibas ir latvių milna "Perkūno kūjis' (100, p. 390, 397). Matyt, 
kadaise buvo artimos malimo girnomis ir žaibo, kuris įsivaizduotas 
kaip tarp dviejų akmenų įkurta ugnis, sampratos. Jei žaibas įžiebiamas 
dviem akmenimis, tai visiškai motyvuotas atrodytų aiškinamas, kad 
Perkūno kulkos buvusios titnaginės. 

Dar vienas Perkūno kulkos arba kirvelio įsivaizdavimas, užfik- 
suotas tautosakoje - kaip senovinio akmeninio gludinto kirvuko: 
„Beskindama pamatė prie saves perkūno įtrenktą žilvitį, o po žilvičiu 
rado tą juodą gludyto akmens kirvuką“ (LTR 11/87/). „Perkūno kulka 
vadinamas akmens nudailintas plaktukas“ (LTR 739/32/). Archeologų 
teigimu, tokie akmeniniai kirvukai - akmens amžiaus radiniai, liau- 
dyje buvo vadinami Perkūno kulkomis (131, p. 5). Jie kaip retenybės 
patekdavo į dvarų ir kai kurių įstaigų rinkinius, iš kurių viena seniau- 
sių buvo E. Tiškevičiaus kolekcija, sudariusi 1856 m. įsteigto viešo 
archeologijos „Senienų muziejaus“ Vilniuje pagrindą (131, p. 5). Seno- 
viniai akmeniniai kirvukai būdavo surandami ir kaimo žmonių. F. Po- 
krovskio liudijimu, 1890 m. vienas valstietis (Gardino gubernijoje) savo 
arime rado juodą akmeninį kirvuką. Tas kirvukas buvo saugomas kaip 
brangenybė. Nuojo paskustus miltelius vartojo kaip vaistus (233, p. 13). 
Tauragės apylinkėse valstietis aptiko kirvelį, kuris buvo panašus į 
nedidelį kalvio kūjį. Jis buvo tamsios spalvos ir dailiai nušlifuotas. 
Kirvuko savininko įsitikinimu, kirvukas nukrito ant žemės audros 
metu. Kirvukas taip pat būdavo naudojamas gydymui (234, p. 39). Tokie 
žmonių surandami kirvukai galėjo būti titnaginiai ar kitų akmens rūšių 
(233, p. 21, 45; 234, p. 38, 39). Įdomu, kad jie atitiko Perkūno kirvuko 
kaip griaustinio dievui priklausiusio daikto įsivaizdavimą. 

Perkūno kulka (ar kirvelis) buvo laikoma šventa, turėjo nepa- 
prastų savybių (LTR 757/41/; LTR 758/18/). Ši kulka Perkūnui šaunant 
įsmigdavo į žemę taip giliai, kad tik po kelerių metų iškildavo į 
žemės paviršių. Sakmėse ir tikėjimuose įvairiai nusakoma, kaip giliai 
ji įsminga į žemę ir kiek metų ji ten išbūna. Dažniausiai teigiama, 
kad Perkūno kulka įsminga septynis stuomenis ar sieksnius gilyn į 
žeme ir po septynerių metų iškyla: „In velnian trenkiant, kulka jo 
[Perkūno —- N. L.] aina gilyn in sėptinis stuomenis, ir kas met iš 
žamės aukštyn vienan stuomenin kyla. Septyniems metams praėjus 


109 


110 


PERKŪNO ATRIBUTAI 


jan randi ant žamas gulintian (BsFM, p. 180). „Jei jis [Perkūnas — 
N. L.] nepataiko į velnią, tuomet kirvelis įsmenga į žeme 7 sieksnių 
gilumon. Po 7 metų jis išlenda viršun. Žmogus, radęs šį kirvelį, būna 
labai laimingas“ (LTR 759/4/; žr. taip pat LTR 2567/258/; LTR 1039/15/). 
Devynis stuomenis ir devynerius metus: „ta kulka įlenda per 9 
stuomenis į žemę, o paskui per 9 metus iškyla“ (LTR 828/3/). Trylika 
metų: „Perkūnas trenkdamas meta degantį kirvį, kuris įsismeigia giliai 
į žemę. Po trylikos metų tas kirvis iškyla į viršų“ (LTR 759/5/). 
Perkūnas savo kulka taikydavosi į velnią. Gal dėl to ji įsmigdavo po 
žemėmis taip giliai. Juk velnias - požemio gyventojas. 

Perkūno kirvelis ne visuomet įsminga giliai į žemę. Jis gali būti 
randamas toje vietoje, į kurią trenkė Perkūnas - neretai prie suskaldyto 
medžio skeveldrų: 

Sykį užėjo baisus griaustinis. Vienas žmogus ėjo keliu ir, pamatęs ateisiant šturmą, 
palindo po medžiu. Tik pamatė jis juodą katiną į medį belipant. Kad trenks perkūnas, 
kad medis į kavalkus sutrupėjo, o katins nubėgo kitur ir vėl lip ant triobos. Kad žiebs, 
kad žemė sudrebėjo ir dega trioba, o katins vėl pasileido per lauką. Kai trenkė, žmogus 


pamatė iš dangaus kažką krentant. Jis priėjo prie to sudaužyto medžio ir rado tokių 
kirvukų (LTR 1552 /224/). 


Sakmėje teigiama, kad žmogus matęs, kaip perkūnijos metu kir- 
vukas iškrito iš dangaus. Kad Perkūno kulkos griaudžiant iškrenta iš 
dangaus ir gali būti randamos prie sudaužyto medžio, patvirtina ir 
tokie tikėjimai: „Kai griaudžia, tai iš dangaus krinta Perkūno kulkos ir 
trenkia“ (LTR 1001/516/). „Perkūno kirveliai yra Perkūno kulkos. Su 
jomis Perkūnas šauna iš dangaus į žemę. Tai yra tokie titnaginiai 
kirvukai“ (LTR 1640/128/). „Seni žmonės sako, kad perkūno trenktam 
medyje arba giliai žemėje rasi Perkūno kulką“ (LTR 757/150/). Iš šių 
samprotavimų galima spręsti, kad Perkūno kulkos, randamos įsmi- 
gusios į Žemę ar prie sudaužyto medžio, atlekia iš dangaus. Neabe- 
jotina, kad tai - dangaus dievybės ženklas. 

Perkūno kulkos, pasiekusios žemę, neretai sprogsta, ypač kai jos 
atsitrenkia į kokį daiktą: „Perkūno kulkos yra tai ilgos vylyčios, lyg 
pavadžios. Jos krenta iš oro aukštybių ir pasiekusios žemėj kokį daiktą, 
trenkia, sprogsta“ (LTR 758/15/). Vienoje sakmėje pasakojama, kaip 
Perkūno kulka, įkritusi į grybautojo krepšį, neilgai trukus susprogsta: 

Vieną kartą Alsėdžių parapijoj sekmadienį išėjęs žmogus miškan grybauti, ir jam 
begrybaujant pradėjęs perkūnas grumėti. Grybautojui - bumpt, įkritusi į krepšį Perkū- 
no kulka, lyg cukraus galva. Tas tuoj krežį pliopt, padėjęs ant žemės ir, kiek tik kojos 


neša, davai bėgti. Neilgai trukus ta Perkūno kulka krežyj sprogusi taip smarkiai, jog 
krežis į purslas išėjęs, ir net grybautoją patį kiek pritrenkęs perkūnas (LTR 758/17 /). 

Akmeninis kirvelis. Vidurio Lietuva. Kirvelio dydis 15,1x4,3x5 cm, skylės kotui skersmuo 2,4 cm. 
Tokie kirveliai, kartais surandami kaimo žmonių, galėjo būti vadinami Perkūno kirveliais. 
A. Petrašiūno nuotr. 

Pasakojimą apie Perkūno kulką, kuri galinti sprogti, pateikė M. Čil- 
vinaitė vienoje savo publikacijų „Gimtajame krašte“ (20, p. 84). Pa- 
teikėjas Baltramiejus Sutkus iš Riogliškių k., Šakių aps. jai papasakojęs, 
kad jo motina Agota Sutkienė turėjusi Perkūno kulką - akmeninį kir- 
vuką su skyle kirpentėj. Šia kulka Sutkienė gydydavusis pati pasitrin- 
dama skaudulius ir skolindavusi ją kaimynėms. Kartą atėjo kaimynė 
paprašyti Perkūno kulkos skaudančioms vietoms pasitrinti. Gavusi 
Perkūno kulką, kaimynė išsipasakojo, kad, saugok Dieve, reikią saugoti 
Perkūno kulką, kad ji nenukristų ant Žemės, nes jei ji nukristų žemėn, 
tai atsivertų Žemė į devynis stuomenis ir prarytų kulką. B. Sutkus tuo- 
met buvo dar nedidelis vaikas, ir tas pasakojimas jam paliko įspūdį. 
Kad ir kur eidamas, kad ir ką darydamas jis vis galvojęs apie kulką. 
Berniukas panoro pats išbandyti Perkūno kulką - ar iš tiesų žemė 
atsivertų į devynis stuomenis. Kaimynė grąžino kulką, Sutkus slapta 
paėmė šį jį taip viliojusį daiktą ir išbėgo lauk. Nubėgęs prie klėties, 
norėjo mesti Perkūno kulką žemėn, tačiau sumojo, kad atsivėrusi dėl 
kulkos kritimo žemė praris ir klėtį. Vaikui pagailo klėties ir nubėgęs 
prie pirties. Tačiau pirties taip pat buvo gaila. Už pirties matėsi Karolio 
Dambravičiaus miškas. Kadangi šio miško Sutkus nesigailėjęs, metė 
Perkūno kulką kuo toliau, kad žemė, rydama kulką, neprarytų ir jo. 
Tačiau Perkūno kulka pupt, nukritusi žemėn ir žemė jos nerijusi. Dar 
kartą metė, bet ir vėl kulka tebegulėjo ant žemės. Sutkus parsinešė kulką 
namo ir niekam nieko nesakė. Tiesa, jis labai norėjo papasakoti ir 
įrodyti, kad Perkūno kulkos žemė neryja, tačiau, bijodamas gauti į kailį, 
tylėjo ir niekam apie savo patyrimą nepasakojo. 

Kaip matyti iš šio pasakojimo, čia aiškiai susiduria tikėjimo ir 
netikėjimo dalykai. Smalsus vaikas išbando akmeninio kirvuko, va- 
dinamo Perkūno kulka, magišką galią ir įsitikina, kad tai - tik žmonių 

prasimanymai. Tačiau jis nedrįsta to pasakyti namiškiams, bijodamas 
jų pasmerkimo. Tai rodo, kaip giliai tuomet dar buvo įaugęs sąmonėje 
tikėjimas Perkūnu ir su juo susijusiais nepaprastą galią turinčiais daiktais. 

Be nusakytų, dar vienas Perkūno kirvelio ypatumas, atsiskleidžian- 
tis liaudies tikėjimuose, yra tas, kad šis ginklas, sviestas Perkūno, kaip 
bumerangas gali sugrįžti į jo rankas: „Jis [Perkūnas — N. L.] rankose 
turi kirvį, ir jei kas prasikalsta, tai jis kirvį paleidžia. Kaip kirvis krinta 
žemyn, sužiba ir vėl grįžta atgal“ (LTR 763/4/). Toro kūjis Mjęllniras 
taip pat turi savybę pataikyti į tikslą ir sugrįžti į Toro rankas (230, p. 72). 
Tai būdinga ir Indros kuokai, airių dievo Dagda mėtomam akmeniui. 
Remdamasis tuo, J. de Vriesas daro išvadą, kad tai - indoeuropietiš- 
kas motyvas (178 2, p. 127). 

Perkūno kirveliai, kulkos turėjo ypatingą poveikį. Dėl to žmonės 
panaudodavo juos įvairiems tikslams. Visų pirma Perkūnkulkė ap- 
saugodavo nuo velnio ir kitų piktų būtybių: „Kai kurie žmonės jas ne- 
šiojasi kišeniuj, nes, sako, velnią nuveją“ (LTR 828/72/). „Raganoms ar 
velniams jodant naktimis arklius, tokia kulka, pakišta po ėdžiomis ar- 
ba pakabinta ant drobynos, paliuosuojanti juos nuo nelabųjų“ (LT 32, 
p. 322). Perkūnkulkės suteikdavo žmogui laimės, apsaugodavo namus 
nuo griausmo: „Perkūno kulka atnešanti žmogui ir namams laimę, 
apgindama nuo Perkūno įtrenkimo, todeliai dedą jas ant slinksčių 
naujose trobose“ (LT 32, p. 322). „Kasją [Perkūno kulką - N. L.] rasiąs, 
tai būsiąs laimingas, nes kur tik skauda, pakanka patrinti, ir vieta 
išgyja“ (LTR 828/67/). 

Perkūno kulkos naudotos gydymui. Ligos, kurias gydyti padėdavo 
Perkūnkulkė, labai įvairios: žaizdos (LTR 743/95/; LTR 832/248, 249, 254), 
sutinimai (LTR 759/19/), gerklės skaudėjimas (LTR 752/42/), dantų skaus- 
mas (LTR 828/82/), rožė (LTR 832/240/), navikauliai (LTR 739/33/; LTR 
752/19/; LTR 828/82, 292/), dedervinės (LTR 739/33/), gyvatės įgėlimas (LTR 
11/18c/; LTR 832/252/). Perkūno kulkomis gydydavo ne tik žmones, bet ir 
gyvulius, dažniausiai karves: ištinus ar sutrūkinėjus tešmeniui, sugedus 
pienui (LTR 11/18c/; LTR 759/19/; LTR 832/254/; LTR 992/162/; LTR 2281/27/). 

Gydymo būdai Perkūnkulke rodo, kad tai turėjęs būti ne paprastas 
kietas akmuo, o gana minkštas, kadangi jį galima skusti. Veikiausiai — 
belemnitas. Nuo Perkūnkulkės priskustus miltelius dėdavo ant skau- 
damų vietų, žaizdų: „Gydoma taip: paima kaukaspenį, su peiliu pri- 
skuta iš jo miltelių, priskustus miltelius apibarsto vaikui ant bambelės 
ar karvei ant tešmens“ (LTR 743/95/). „Jas [Perkūno kulkas - N. L.| skuta 
į miltelius ir juos deda ant didelių žaizdų, nes jos gydą“ (LTR 828/72/). 

Kitas vaistų iš Perkūno kulkos ruošimo būdas - pavirinti ją saldžiame 
piene: „Perkūno kulką reikia saldžiame (nerūgusiame) piene pavirinti 
ir gerti“ (LTR 758/19/). Perkūno kirvelio milteliais, sumaišę juos su 
vengrių devyndrekiu (Ferula Asa foetida), rūkydavo karves: „Juodas 
nuzulintas akmens gabaliukas vadinamas Perkūno kirveliu. Sutrynę 
šmotelį Perkūno kirvelio ir sumaišę su vengrių devyndrekiu, rūkydavo 
karves“ (LTR 739/29/). Belemnitas yra minkštesnis už titnagą ir labiau 
tikėtina, kad nuo šio akmens buvo skutami milteliai gydymui. Pirmame 
Cia cituotame tikėjime aiškiai pasakyta, kad būdavo skutamas kauka- 
spenis — belemnitas. Reikėtų priminti, kad valstiečių surandami se- 
noviniai kitų akmenų rūšių kirvukai (archeologiniai radiniai), aiškinami 
kaip Perkūno kirvukai, taip pat būdavo skutami, ojų milteliai naudoti 
gydymui (233, p. 13; 234, p. 39). Deja, nenurodoma, iš kokio akmens 
būdavo tie Žmonių surasti ir skutami kirveliai. 

Taigi gydymui buvo taikomos Perkūno kulkos/kirveliai visų pirma 
iš belemnito. Tačiau tam galėjo būti naudojami ir kitų rūšių akmenys. 

Perkūno atributais iš dalies gali būti laikomi jo vardu pavadinti 
gyvūnai bei augalai. Jau buvo minėtas perkūno oželis (Capella gallinago), 
tilvikų šeimos paukštis, pranašaujantis lietų ir audrą. Kitas su Perkūnu 
susijęs gyvūnas —- perkūno arklys (Libellula). Kitaip jis dar vadinamas 
laumžirgiu, velnio žirgu, žirgeliu. Tai plėšrus vabzdys, su dviem poro- 
mis sparnų (LKŽ 7, p. 192; LKŽ9, p. 834). Įdomu, kad šis vabzdys, kaip 
rodo jo pavadinimai, siejamas su trimis mitiniais personažais —- lau- 
me, Perkūnu ir velniu. 

Perkūno augalai dažniausiai vartojami gydymui ir apsisaugoti 
nuo perkūnijos. Patsai gydymas šiais augalais tikėjimuose neretai 
interpretuojamas mitologiniu aspektu. Vienas būdingiausių Perkūno 
augalų - perkūnžolė, arba šilokas (Sedum), maža, mėlynai žydinti žolė. 
Ji vartota kaip vaistas: „Perkūnžolė - vaistas nuo gumbo“ (LKŽ 9, 
p. 836; Žr. taip pat LTR 763/28c/). Kita vertus, perkūnžolės apsaugo 
nuo Perkūno baimės: „Perkūnžoles suvirinus reik gerti, tai nebijosi 
perkūno“ (LKŽ 9, p. 836). 

Perkūno žole buvo laikomas barkūnas (LTR 752/12/), ankštinių šei- 
mos pievų ir laukų žolė (Melilotus). Skiriami baltažiedis (Melilotus albus) 
ir geltonžiedis (Melilotus officinalis) barkūnas (LKŽ 1, p. 661). Gelton- 
žiedžiu barkūnu gydoma „priepuolio liga“ (LTR 828/294/2/). Be to, 
perkūnijai griaudžiant barkūnu rūko namus: „Perkūno arba Barkūnų 
žolė žydi baltai, yra ir geltonų kaip dobiliukų žiedeliai. Reikia jomis 
namus parūkyti, tai nėra baimės griaudžiant“ (LTR 752/12/). 

Perkūnropė - storalapių šeimos augalas (Sempervivum). Ji vartoja- 
ma gydymui: „Reikia perkūno ropeles apipilti degtine ir tą skysčių 
lašinti į skaudančią ausį“ (LTR 758/24/). Perkūno ropelių sultimis ga- 
lima tepti sutinusius sąnarius (LTR 758/22/). Apsaugai nuo perkūnijos 
sodindavo ant stogo perkūno ropeles (stoginę perkūnropę, Sempervi- 
vum tectorum). „Seniau žmonės mėgo perkūno ropeles sodinti ant 
stogo viršūnės — spaliuose arba stogo šiaurės pusės kerpėse“ (LTR 
758/25/). Tikėta, kad kur perkūno ropelės auga, tenai Perkūnas 
netrenkia (LTR 758/25/). Vadinasi, šis augalas pasižymėjo ypatinga 
galia, ir, matyt, ne be reikalo vadintas perkūno ropele. Juk jis ap- 
saugodavo namus nuo Perkūno trenkimo. | 

Kartais vartojama apibendrinanti sąvoka - Perkūno žolės (LTR 
739/37/). Iš konteksto ne visuomet būna aišku, ar čia turima galvoje 
perkūnžolė (šilokas), ar visos tos žolės, kuriomis įprasta audrai užėjus 
rūkyti trobas. Kai kuriuose tikėjimuose teigiama, kad Perkūno žolės dar 
kitaip vadinamos griausmažolėmis („grauzumažoles“ - LTR 759/6/). Šias 
griausmažoles vartoja griaustiniui užėjus - deda ant ugnies, kad griaus- 
tinis nedaužtų į tuos namus (LTR 759/6/). Perkūno žolės taip pat padeda 
iš Žmogaus išvaryti velnią: „Perkūno žolėmis naudojasi žmonės, apsėsti 
velnio. Velnias Perkūno bijo. Taigi pauostęs Perkūno žolių, tą žmogų 
tuojau apleidžia“ (LTR 832/272/). Galbūt šiuo motyvu - blogiui, kuris 
vėlesniu laikotarpiu galėjo būti suvokiamas kaip velnio pradas, kaip 
liga, iš žmogaus išvaryti ir buvo pagrįstas Perkūno žolių vartojimas 
gydymo tikslams. 

Tad augalai, pavadinti Perkūno vardu ar su juo susiję, priklausė 
jo mitinio pasaulio sferai ir kaip tikrieji šio dievo atributai (kirvelis, 
kulka) atliko apsauginę nuo perkūnijos ar veikiau velnio, taip pat 
gydomąją funkcijas. 


PIRMASIS GRIAUSTINIS PAVASARĮ 


Lieruvių TYRINĖJIMUOSE IKI ŠIOL DAR 
NEBUVO APTARTA PERKŪNO DIEVIŠKUMO, ŠVENTUMO PROBLEMA. 
JAU SENIAI BUVO PASTEBĖTA, KAD MŪSŲ TAUTOSAKOJE PERKŪNAS 
LAIKOMAS DIEVU, TAČIAU KOKIA JO KAIP DIEVO ESMĖ, NEBUVO 
AIŠKINTASI. Perkūno vaidmens religinis aspektas geriausiai atsisklei- 
džia tradicinėje kultūroje, liečiančioje pirmąjį griaustinį. Šiame sky- 
riuje ir bus sprendžiama Perkūno kaip dievo problema. Vienas 
pagrindinių dieviškumo požymių yra šventumas. Tačiau kas gi yra 
tasai šventumas? Šis klausimas religijotyrininkų dėmesį ypač patrau- 
kė XX a. pradžioje. Pirmiausia bus atskleisti teoriniai problemos 
pagrindai. 

Žymus vokiečių teologas, filosofas R. Otto religijos esmę įžvelgia 
šventumo išgyvenime. Veikale „Šventumas“ (1917 m.) autorius apibrė- 
Žia, ką reiškia ši sąvoka, kokie yra pagrindiniai šventumo požymiai. Kaip 
pažymi R. Otto, šventumas paprastai suvokiamas kaip absoliutus do- 
rovinis predikatas (sittliche Prūdikat), kaip tai, kas yra nepriekaištingai 
gera. Tačiau tai nesanti pirminė šventumo reikšmė (121, p. 5). Šven- 
tumas turi ryšį su ypatingu vidiniu išgyvenimu. Jam atskleisti R. Otto 
siūlo vartoti specifinį terminą - Numinose (nuo lotynų kalbos žodžio 
numen 'dievybė'). Taigi šventumas ir dieviškumas glaudžiai siejami. 

Šventumo išgyvenimas esąs „visiškai kita“ (ganz andere) nei tai, 
kas įprasta mūsų kasdieniniame patyrime. Šis fenomenas yra anapu- 
sybė ir tam tikras stebuklas (121, p. 28-37). Šventumas pajuntamas kaip 
mysterium tremendum — „baisi paslaptis“. Ši paslaptis kelianti siaubą, 
tam tikrą religinę baimę (121, p. 13-15). Tačiau šventumas, R. Otto 
teigimu, patiriamas ne vien tik kaip baimė. Kartu tai išgyvenama kaip 
kerinti ir patraukianti paslaptis — mysterium fascinans, kaip kažkas 
galingo ir nepaprastai didingo - majestas (120, p. 22-26, 42-52). Žmogus, 

suvokiantis save kaip kažkieno kūrinį, jaučiasi esąs menkas ir pri- 
klausantis nuo tos didingos paslapties (121, p. 11-12). 

R. Otto šventumo specifiką aiškino daugiausia iracionaliu aspektu. 
Plačiai žinomas rumunų kilmės religijotyrininkas M. Eliadė šį fenomeną 
savo veikaluose siekė atskleisti pilniau ir visapusiškiau (31, 32, 35). 

Šventumą M. Eliadė priešina tam, kas pasaulietiška. Tai iš esmės 
dvi skirtingos, opozicinės prasmės sąvokos. Kad paaiškintų, kaip 
pasireiškia šventumas, autorius vartoja terminą hierofanija. Religijų 
istorijose kaip tik ir aprašomos hierofanijos - įvairūs šventumo 
pasireiškimai (274, p. 17). 

Šventumo požiūriu M. Eliadė apibūdina visų pirma tokias reikš- 
mingas mitinio pasaulio kategorijas kaip erdvė ir laikas. Erdvė reli- 
gingam Žmogui buvusi nevienalytė. Skiriama šventa erdvė ir svetima, 
chaotiška (274, p. 22, 27). Teritorija tampanti Kosmosu, tai yra vieta, 
tinkama Žmogaus egzistavimui tik tuomet, kai ji pašventinama dievų. 
Vietos pašventinimas - tai kosmogonijos, pirmojo kūrimo akto, pa- 
kartojimas (274, p. 27-28). Tačiau Kosmosas ir vėl gali būti paverstas Cha- 
osu: tuomet, kai jį apninka tam tikros grėsmingos jėgos. „Mūsų pasaulio“ 
priešininkas mitinis drakonas, sukylantis prieš dievų sukurtą Kosmosą, 
siekia paversti jį nebūtimi (274, p. 37-38). Dievai kovodavę su drakonu. 
Nugalėti šią būtybę reiškė atlikti kūrimo aktą (274, p. 40—41). 

Laikas religingam Žmogui taip pat buvęs nelygiavertis kokybiniu 
požiūriu. Diferencijuotas švenčių laikas arba šventas laikas ir pasau- 
lietinis laikas. Per šventes simboliškai sugrįžtama prie pirminio laiko 
(274, p. 48-49). Šitaip pasaulis kasmet atnaujinamas. Atėjus naujiems 
metams laikas įgydavęs savo pradinį šventumą, o pasaulis tuomet tarsi 
būdavo sukuriamas iš naujo. Laikas kosmogonijos metu buvęs pavyz- 
diniu modeliu bet kuriam kitam laikui (274, p. 52). Periodiškai atnau- 
jinamas mitinis laikas — tai laikas, pašventintas dieviškuoju buvimu, 
dieviškąja egzistencija. Žmogus siekęs gyventi tobulame pasaulyje, 
jausdamas jame dievo buvimą (274, p. 61). 

Taigi šventumas, nors ir abstrakti sąvoka, bet apibrėžiama tam 
tikrais požymiais. Pasiremiant tais ypatumais, šventumas gali būti pa- 
stebėtas įvairiuose mituose, įvairiose tradicijose. Šventumo elementai 
bus bandomi atpažinti ir lietuvių tautosakoje bei etnogratfijoje, kurioje 
kalbama apie pirmąją perkūniją. 

Pirmasis griaustinis pavasarį buvo vertinamas kaip reikšmingas 
įvykis. Tikėta, kad jis žymi pavasario pradžią: „Kai pirmą kartą išgirsta 
griaudžiant, sako, kad dabar būsiąs tikrasis pavasaris. Mat Perkūnas 

pavasarį laikomas kaipo pavasario pranašas ir gamtos atgaivintojas“ 
(LTR 832/413/). 

Pirmoji perkūnija atverdavo naują metų ciklo periodą žmonių 
gyvenime ir ypač ūkinėje veikloje. Iki pirmos perkūnijos nedirbdavo 
žemės darbų, neganydavo gyvulių: „Seniau, sako šiaulėniškiai, pavasarį 
nieko nepradėdavę sėti ir sodinti, kol neišgirsdavę pirmojo perkūno. Kas 
to nepaisys, to javai nederėsią“ (BrčNR, p. 474). Tik po pirmojo griausti- 
nio sėdavo, sodindavo ir išvarydavo gyvulius ganytis: „Sugriaudus 
pirmą kartą pavasarį ūkininkai mislija, kad Dievas jau sujudino žemę 
ir jau galima pradėt dirbti, sėti, ir jau viskas augs“ (LTR 828/329/). „Po 
pirmos perkūnijos tuoj išvaro gyvulius ir sėja javus“ (LTR 828/455/). 

Tačiau pirmoji perkūnija - ne vien gamtiškasis pavasario ženklas. 
Šiame išskirtiniame įvykyje įžvelgiama ir gilesnė prasmė. Iš tikėjimų 
galima spręsti, kad pirmoji perkūnija turėjusi pasaulį sakralizuojančios 
galios. Ši perkūnijos galia pavasarį būdavo itin aktuali. Juk įsivaizduota, 
kad per žiemą - tamsųjį metų laiką - žemėje susitelkdavusios žmogui 
nepalankios jėgos. Iki pirmo griaustinio net liestis su tokia užteršta 
žeme bei jos objektais laikyta esant pavojinga: drausta sėstis ant žemės, 
akmens, vaikščioti basiems, kurti ugnį, maudytis upėje ar ežere: „Ant 
neužgriaustos žemės negalima gulėt ir ugnis kūrente“ (LTR 1032/85/). 
„Kai perkūnas sugriaudžia, nuo tos dienos galima basiem vaikščioti“ 
(LTR 828/334/). „Kol Perkūnas nesugriaudžia, negalima maudytis, nes 
velnias vandeny yra, ir negalima sėstis ant žemės ir ant akmens“ (LTR 
757/79/). Į šiuos draudimus būdavo atsižvelgiama visų pirma todėl, kad 
manyta žemės paviršiuje, vandens telkiniuose tūnant velnią. Ištremti 
jį iš šių gamtos objektų - iš Žmogaus apgyventos erdvės - galėdavęs 
tik pirmasis griausmas pavasarį. Tuo kasmet kartojamu veiksmu 
griaustinio dievas pašventindavo žemiškąją erdvę, padarydavo ją 
tinkamą gyvenimui bei įvairiopai žmogaus veiklai. 

Po pirmosios perkūnijos Žemė tampanti švari, šventa, kupina 
gyvastingumo. Dabar jau įvairiais būdais siekiama priglusti prie žemės, 
būti kuo arčiau jos, kad iš atsigavusių po žiemos negandų pievų ir 
laukų Žmogus gautų fizinių ir dvasią stiprinančių jėgų. Tai rodo tam 
tikri papročiai, atliekami tuoj pat po griaustinio: „Dzūkijoj, Merkinės, 
Liškiavos ir kitose apylinkėse, sakoma, jog kai pavasarį išgirsti pirmą 
griaustinį griaunant, verskis tuoj per galvą, kad visą tą metą turėtum 
laimę“ (BrčNR, p. 475). „Panevėžio apylinkėj kalbama, jog, kai pirmą- 
kart išgirsti perkūną griaudžiant, tuoj pasivoliok Žemėje, tai tada 
niekados perkūnas tavęs nemuš“ (BrčNR, p. 475). „Pašušvio vlsč., 

Kėdainių apskr. pavasarį pirmą perkūną išgirdę griaudžiant piemens 
verčiasi kūliu per galvą, tai daro todėl, kad tą metą perkūnas jų ne- 
nutrenktų (BrčNR, p. 475). 

Kai kuriuose tikėjimuose pabrėžiama, kad voliotis ant žemės rei- 
kia nuogam ir pasiritenti būtent tris kartus: „Kai išgirsti pavasarį 
pirmą griausmą — pasivoliok (pasiritenk) ant žemės - nebijosi perkūno. 
Žmonės voliojas. Voliotis reik nuogam tris kartus: pasivoliok, atsi- 
kelk iki 3 k.“ (LMD I 653/5/). „Kai išgirsta pirmąkart perkūną, bėga 
nuogi, voliojasi po pievą, kad blusos nekąstų“ (LTR 1349/49/). Šiuos 
veiksmus žmonės atlikdavo nuogi, matyt, dėl to, kad siekta glaudes- 
nio sąlyčio su žeme. 

Voliojimasis ar vertimasis kūliais ant žemės laiduoja žmogui laimę 
ir sėkmę, suteikia drąsos. Be to, tai skatina vaisingumą: „Pirmąkart 
griaudžiant išgirdusios moterys puola ant žemės ir voliojasi: kad linai 
derėtų - linai bus rąstu paristi, sulig žmogaus didumo“ (LTR 1041/116/). 
„Būdavo seniau, kai pirmą kartą užgriaudžia, tai moteros, kur tuo laiku 
buvo ir pasvoliodavo, tai, sako, ropės dera“ (LTR 374c/1310/). Volioji- 
masis ant Žemės sustiprina ir sveikatą. Manoma, kad kai pirmą kartą 
užgriaudžia, tai reikia pasivolioti ant dirvono, tada neskaudės pečių. 
Jei pasivoliosi kluonienoje, tai neturėsi vočių (LTR 374c/2836/). Sveikatai 
naudinga griaustiniui griaudžiant patrinti galvą akmenuku ar padau- 
žyti geležimi galvą: „Pikelių apylinkėj, Mažeikių apskr. sakoma, jog, 
kai pavasarį išgirsti pirmąkart perkūną griaudžiant, paimk nuo žemės 
akmeniuką, patrink juo sau galvą ir padėk iš kur buvai paėmęs, tai 
niekad tada galvos tau neskaudės“ (BrčNR, p. 475). „Kai pirmą kartą 
užgirsti griaudžiant, reikia galvą padaužyti su geležimi, tai ji neskau- 
dės“ (LTR 265/260/22/). 

Pirmasis griaustinis suteikdavęs sveikatos ne tik žmonėms, bet 
ir gyvuliams: „Po pirmos perkūnijos galvijus reikia išginti į laukus, 
karvėms prie ragų prikabinti maišeliuose šventų žolelių. Tuomet jos 
bus sveikos, ir perkūnas jų nenutrenks iki sekančio pavasario“ (LTR 
832/210/). Perkūnija gerai veikusi ėriukus. Jie pavasarį „užgriausti“ 
auga stiprūs, sveiki, nebijo ligų (LTR 828/339/). Tad išties akivaizdu, 
kad pirmasis griaustinis sustiprindavo gamtos ir žmogaus gyvybin- 
gumą. Beje, M. Eliadė gyvybingumą, vaisingumą sieja su šventumu 
ir laiko vienu jo požymių (274, p. 26). 

Pirmajam griaustiniui griaudžiant ar tuoj pat po jo esą galima 
atsikratyti ir Žmogų kankinančių parazitų. Tai daroma minėtu būdu — 
voliojantis ant žemės: „Išgirdus pirmą kartą griaudžiant, liepia vaikams 

griūti ant Žemės voliotis, tada, sako, vasarą blusos nepjausią“ (LTR 
757/84/). Paties griaustinio metu būdavo atliekama tam tikra apeiga. 

Pirman kart“ pavasarije išgirdus grausman, žmonės skubinas' tekini pas buto 
langan ir klausia: „ar namie blusos?“ Namuos" asantis atsako, kad ten ir ten jos nuvė- 
jusios. Kuriuos namuose šin paprotin pildo, sako, blusun per visan kiauran metan 
neasant: jus nuveinan ten, kur klausiant buvo pasakyta (BsFM, p. 179). 

Vadinasi, po pirmojo pavasario griaustinio atsinaujinusi žemė bei 
visa gamta darydavusi gerą poveikį žmogui, tarsi padėdama ir jam 
pačiam apsivalyti, atgimti, sustiprėti. 

Apvalančioji griaustinio dievo funkcija žinoma ne tik lietuvių, bet 
ir kitose tradicijose. Ypač archajiškame hetitų - luvių rituale Tunavi 
(„Upės apeigos“), be kitų mitinių personažų, kreiptasi į griaustinio 
dievą. Sena moteris virš ritualiniu požiūriu nešvaraus žmogaus laiky- 
davo juodą avį, sakydama užkalbėjimą: „Griaustinio dieve, o malo- 
ningas, Iš dangaus į svečius pas mus ateik, Iš viršaus, iš dangaus apa- 
čion į žemę, Griaustinio dieve, tu paskubėk!“ Ritualo tikslas būdavo 
apvalyti žmogų nuo burtų, kurie jį padarė nešvarų prieš dievus ir žmo- 
nes (261, p. 26-27). Čia išryškėja apvalanti griaustinio dievo funkcija. 

Lietuvių tikėjimuose aiškinant pirmosios perkūnijos įtaką gamtai, 
augalų bei gyvulių augimui ir ypač vaisingumui, nuolat akcentuoja- 
mas trenksmo, griaudėjimo - šio pagrindinio Perkūno veiksmo - vaid- 
muo: „Griausmas sujudina žemę, ir augalai pradeda geriau augti“ 
(LTR 761/5/) „Griausmingi metai - derlingi, žemei neduoda supult“ 
(LTR 1032/122/). „Kakiais metais daugiau griaudžia, daugiau žemį 
sutrinkia, geriau auga“ (LTR 1032/123/). „Griaustinis išjudina žemę, 
išvaro pašalą, ir augalai gerai auga“ (LTR 832/459/). „Pavasarije pir- 
mutinis grausmas sujudina žamen ir tuojaus paskui pradeda graitiau 
žolė želtie“ (BsFM, p. 178) „Šiaulėnų apylinkės senų Žmonių įsitiki- 
nimu, pavasarį neauganti žolė, kol pirmasai perkūnas nepajudina že- 
mės“ (BrcNR, p. 474). „Perkūnas trenkdamas sujudina Žemę, tai geriau 
auga javai“ (LTR 763/50/). „Pa perkūnijas gerai grybai dygsta, mat 
žemį sutranko“ (LTR 1032/124/). Pagrindinis argumentas, kuriuo pa- 
aiškinama, kodėl augalai pradeda gerai augti yra tas, kad perkūnija 
sutranko, sujudina, supurto žemę. Perkūnija sutranko ir atitrenkia ne 
tik Žemę, bet ir medžius. Griaustinio „atitrenkti“ medžiai tampa ne- 
kenksmingi (matyt, dėl to, kad iš jų išvaikomi velniai). Tuomet jau 
nuo medžių imamos plėšti karnos ir sukamos dūdelės: „Kai pirmą 
kartą pavasarį perkūnas sugriaudžia, tai žmonės sako: „Jau atatrenkė 
medžiam žievę, todėl dabar bus galima karnos plėšti ir vamzdeliai 

sukti“ (LTR 757/156/). „Pirmasis griaustinis pavasarį atitrenkia žilvitį, 
ir vaikai tada gali iš žilvičio dūdas suktis“ (LTR 757/80/). 

Taigi čia išryškėja nepaprastas Perkūno trenksmo, griausmo 
poveikis gamtai ir žmogui. Visas žmogų supantis pasaulis, sujudintas 
šios galingos jėgos, tarsi įgyja naują kokybę. Kitaip tariant, pasaulis 
pirmojo griaustinio akimirką pašventinamas dievo Perkūno. Kad 
Perkūnas ir jo trenksmas bei žaibas buvo laikomi šventais ir pasižy- 
mintys sakralizuojančiu poveikiu, įrodo daugelis tautosakos faktų. Be 
pateiktų, čia bus dar keletas nurodyta. 

Perkūnijos kaip kažko majestotiško, švento vertinimą rodo visų 
pirma Žmonių elgesys audros metu. Iš namiškių buvo reikalaujama 
laikytis rimties: „Griaudžiant žmonės sako vaikams, kad jie neišdy- 
kautų, ramiai laikytųsi, kad griaudžiant nesijuoktų iš perkūno, nes 
jis supyks ir nutrenks“ (LTR 832/103/). „Šiaulėnų apylinkėj užėjus per- 
kūnijai senieji žmonės draudžia juoktis vaikams ir suaugusiems. Mat, 
perkūnas galįs supykti ir trenkti“ (BrčcNR, p. 475). „Nesibarti, nepykti, 
ramiai elgtis. Rūkyti švęstom žolėm, jei labai trinksi“ (LTR 739/60/). 
Griaustiniui griaudžiant drausta valgyti: „Kai griaudžia, valgyti ne- 
galima“ (LTR 739/54/; žr. taip pat LTR 739/43/; LTR 763/37, 41/). Be to, 
senieji žmonės neleisdavo vaikams rodyti pirštu į švystelėjusį žaibą 
padangėse: „Kai žaibuoja, negalima rodyti pirštu tam, kuris nematė 
žaibuojant“ (LTR 763/37/; žr. taip pat BrčcNR, p. 475). Perkūnijos metu 
net kepures vyrams reikėdavę nusiimti: „Kada yra perkūnija, tai ne- 
galima su kepure troboje sėdėti, nes perkūnas tą Žmogų gali nu- 
trenkti. Kartą trys vyrai sėdėjo ant vieno suolo troboje ir vidurinis 
jų buvo su kepure, tai kaip trenkė perkūnas, tai tą kepuriuotą nu- 
trenkė negyvai. O jo draugai liko sveiki“ (LTR 1627/114/; plg. LMD 
I 1063/419/; LTR 1742/43/). Pasakojamas atsitikimas apie nepaklusnią 
piemenę, kuri griaudžiant palaidais plaukais ėmusi šokti, kad lietus 
plaukus išlytų. Vyresnieji ją įspėjo, kad taip nedarytų, nes juk „dan- 
gus neramus“. Tačiau mergaitė nepaklausė ir šoko toliau. Tuomet 
trenkė Perkūnas, nuplėšė piemenei plaukus ir įmušė juos giliai į Že- 
mę“ (LTR 752/46/). Dauguma žmonių perkūnijos metu patirdavo ne- 
rimą. Jei atsirasdavo koks išsišokėlis, kuris nesibaimindavo griaus- 
tinio ir netinkamai elgdavosi jam reiškiantis, jis, žmonių liudijimu, 
būdavo nubaudžiamas už tai: 

Aja trys vyrai i užeja didelis griaustinis. Vyns už kožna griaustinia trinktelėjimą, 
už kožną sužaibavimą vis žegnojas i saka: „Aš didelei bijau griaustinia“. Antrasis saka: 
„Aš nei tai bijau, ale i dransus nesu“. Saka: „Aš nei velnia to griaustinia nebijau. Kan 

jis muon gal padaryti?“ Tik ant to žodžia griaustinis žybt! I nutrenki tan iš viduria, 
kur blevyzgoja, 0 tims dvim nieka nepadari (LTR 1564/35/). 

Tokie išskirtiniai drąsuoliai būdavę išties retenybė. Jie ir nukentė- 
davo už savo akiplėšiškumą. Šiaip jau visa sudrebinantis griaustinis ir 
žaibo blykstelėjimas keldavo pagarbą, o kartu ir ypatingą - religinę 
baimę. Tokia baimė ir lydi šventumo, kuris gali reikštis kaip baisi ir už- 
kerinti paslaptis (mysterium tremendum, mysterium fascinans) išgyvenimą. 

Sakralumo įgydavę ir tai, prie ko prisiliesdavo dievas Perkūnas. 
Jei griaustinio metu užsidegdavo namai, jų negalima būdavo gesinti, 
nes ši ugnis laikyta šventa (BrčNR, p. 475; žr. taip pat TŽ 5 644). Iš viso 
Perkūno išskelta ugnis buvo laikoma nepaprasta (BrcNR, p. 475). 

Žmonių būdavo saugojamos griaustinio trenkto medžio ske- 
veldros. Šių Perkūno paliestų daiktų stengtasi turėti namuose. Mat 
tikėta, kad jie daro gerą poveikį. Griausmo sudaužytos medžio 
skeveldros būdavo pakišamos pastogėje (BrčNR, p. 475; LTR 828/164/; 
TŽ 5 644), po pamatais (LTR 832/393/), įdedamos į sieną (LTR 1032/33/). 
Per audrą tokios skeveldros deginamos, smilkomi visi kambariai (LTR 
832/386/). Viename tikėjime plačiau motyvuojama, kodėl griausmo 
sudaužyto medžio liekanos Žmonių panaudojamos: „Griaustinio 
sudaužytas medžio skeveldras žmonės vartoja apsisaugoti nuo vel- 
nio, nes velnias bijo Perkūno trenktų daiktų. Ant sudaužyto akmens 
skeveldrų Žmonės stato namus, nes į juos Perkūnas netrenkia“ (LTR 
832/389/). Griaustinio pažeisto medžio skeveldros naudojamos žem- 
dirbystėje, namų ūkyje. Jei Perkūno trenkto medžio skeveldrą pakiši 
po žagre ir aparsi lauką, tai išnyks iš dirvos usnys (TŽ 5 644; žr. taip 
pat LTR 758/41/). „Perkūno trenkto medžio skeveldras arba uždegto 
namo nuodėgulius pakiša po balkiu, tai nebūna troboje prūsokų ir 
blakių“ (LTR 1041/119/; žr. taip pat LTR 374d/2166/; LTR 828/169/). 

Griaustinio sudaužyto medžio skeveldras vartoja gydyti nuo 
drugio, rūkydami ir gerdami (LTR 840/181/9/), nuo priemėčio (išgąsčio, 
konvulsijų) (LTR 757/74, 154/) ir apskritai „velnio ligoms“ gydyti (LTR 
832/388/). Kad gyvuliai būtų sveiki, Perkūno suskaldyto medžio ske- 
veldros turi būti laikomos tvartuose (LTR 828/175/). 

Čia suminėtais atvejais griaustinio sudaužyto medžio skeveldros 
laikomos apsaugine, o kartu ir pašventinančia priemone. Matyt, įsivaiz- 
duota, kad Perkūno trenksmo paveikti daiktai įgyja ypatingos galios, 
turbūt to, kas būdinga pačiam griaustinio dievui. 

Išskirtinas vienas M. Pretorijaus veikalo teiginys. Rašoma, kad tas 
žmogus, kuris valgo Perkūno mušto daikto pelenų, apdovanojamas 

gabumais kerėti ugnį ir išpranašauti būsimus dalykus (102, p. 537). 
Vadinasi, žmogus, suvalgęs tai, ką buvo palietęs griaustinio dievas, 
pats įgyja dieviškų, su magija susijusių gebėjimų. 

Čia buvo plačiau apibūdintas griaustinio trenkto medžio skeveldrų 
poveikis. Pažymėtina, kad panašų vaidmenį atlikdavo ir kai kurie kiti 
su Perkūnu susiję atributai, tarp jų - Perkūno kulkos, tai yra akmeniniai 
kirvukai, apsaugantys nuo velnio, suteikiantys laimės ir vartojami 
gydymui (LT 32, p. 322; LTR 828/72/; LTR 832/248, 254/). Kaip aiškina 
tautosakos pateikėjai, šie kirvukai buvo branginami, vertinami ir 
laikomi šventais (LTR 739/30/; LTR 757/41/; LTR 758/18/). 

Įdomu, kad kai kuriuose tautosakos tekstuose ir pats Perkūnas 
pavadinamas šventu: „Kadd' tawe švent's Diewaitis užmuštų/užtrenk- 
tų (SLT, p. 394). „Trenk tave šventi perkūnai!“ (LTR 757/36/). „Kad tave 
šv. Perkūnėlis!“ (LTR 1041/102/). 

Tad manytina, kad Perkūnas ir jo griaudėjimas, trenksmas senosios 
pasaulėžiūros Žmogui išties atrodė kaip kažkas nekasdieniška, šven- 
ta —- kaip anapusybės prasiveržimas. Kaip minėta, perkūnija buvo su- 
vokiama ne kaip savaiminis gamtiškas procesas, o kaip dieviškas, tai 
yra nulemtas ir sukeliamas dievo ir būtent griaustinio dievo. Dėl to jį 
galėtume laikyti teofanija - dievo pasireiškimu, o kartu ir hierofanija — 
šventumo pasireiškimu. Juk pirmosios perkūnijos metu - ir tai vykdavo 
periodiškai, kasmet - pasaulį perskrosdavo galinga, iš dievo Perkūno 
sklindanti energija, ir jį pakeisdavo iš esmės. 

Pirmosios perkūnijos pasirodymo laikas nėra griežtai ir visiškai 
aiškiai fiksuotas. Jis nustatomas, manifestuojamas paties dieviškojo 
veiksmo — perkūnijos. Konkretus jos metas pavasarį svarbus tuo, kad 
pagal jį pranašaujamas oras, derlius ir iš viso sėkmė žemdirbio gyvenime. 

„Šiaulėniškiai geriausiais metais laikydavo tuos, kuriais pirmoji 
perkūnija pasigirsta Velykose“ (BrčNR, p. 475). „Pikelių apylinkėj, 
Mažeikių apskr. senieji žmonės tvirtina, kad jei kuriais metais kovo 
mėnesį pasigirdo pirmasis perkūnas, tai karvės tą metą maža duosian- 
cios pieno“ (BrcNR, p. 475). Kupiškio apylinkėse sakoma, kad jei 
griaudžia anksti pavasarį dar ledui tebesant, tai tais metais žolė blogai 
auga (LTR 739/78/). Apie Krosną taip aiškinama: „Jei pavasarį dar 
medžiams neišsprogus griaudžia, tai bus nederlingi metai“ (LTR 828/ 
190/). Aukštadvario apylinkėse sakoma, kad jei pirmą kartą sugriaudžia 
ledams esant, bus šalta vasara (LTR 904/49/). Iš šių pranašavimų ryškėja 
įsitikinimas, kad pernelyg ankstyvas griaustinis nėra geras ženklas, 
kad neįprastai anksti nugriaudęs Perkūnas nieko palankaus nelemia. 

Kreiptas dėmesys dar ir į tai, kuriuo paros metu būna perkūnija: 
„Panevėžio apylinkėj tikima, jei pirmasai perkūnas pareina prieš pu- 
siaudienį, tai tą metą būsianti lietinga vasara, o jei po pusiaudienio — 
tai sausa“ (BrčNR, p. 474). 

Taigi pirmosios perkūnijos atėjimo laikas žmonių būdavo atidžiai 
stebimas. Ne mažiau svarbu atrodė ir tai, iš kurios pusės ataidės pir- 
masis Perkūno griausmas: „Reikia žiūrėti, kur pirmą kartą pavasarį 
sugriaus griaustinis ir spirs: jei pietuose spirs - bus geri metai, jei Žie- 
miuos ar kitur — blogi metai“ (LTR 64/1075/). „Jeigu pavasarį pirmas 
griausmas ažgriaudžia rytuos, tai bus sausi metai, žiemiuos — šalti, 
pietuos — karšti, vakaruos - liūta“ (LTR 759/23/). „Kaip šiaulėniškiai 
sako, jei pirmas pavasario perkūnas parėjo iš pietų šalies, tai būsią geri 
metai ir šilta vasara“ (BrčNR, p. 474). Iš šių pavyzdžių labai aiškiai 
matyti, kad erdvė senosios pasaulėžiūros žmogui buvo nelygiavertė 
kokybiniu požiūriu. Geriausiu atveju laikyta, kai perkūnija ateidavo 
iš pietų: tikėtasi, kad tada metai būsią geri, o vasara - šilta. 

Pažymėtina, kad kai kurie gamtos objektai žmonių buvo vertinami 
kaip tik neužgriausti. Mat po pirmosios perkūnijos jie netekdavo savo 
galios. Tai - visų pirma įvairios gydymui vartotos priemonės. Tik iki 
pirmo griaustinio gydomąja galia pasižymėjęs skruzdėlyno kodylas 
(LTR 739/77/). Gydymo priemone laikyta ir neužgriausta vėžio girnelė: 
„Neužgriausta vėžia girnela išema krislų ir akes“ (LTR 1032/87/). Iki 
pirmo griaustinio renkamos kai kurios vaistažolės, nes užgriaustos jos 
gydymui nebetinka: „Pavasarį, kal neužgriausta, renka žolas gydymui. 
Pačias žolas melsvai žydi, trims lapeliais, auga pa lazdynais ir kitais 
lapuočiais, jų žiedai labai kvėpia“ (LTR 1032/95/). 

Panašiai kaip vaistus pirmoji perkūnija paveikia ir krienus. Po 
griausmojie netenka savo kartumo: „Prieš pirmą perkūniją šeimininkės 
skuba kasti krienus, nes, sako, kai užgriaudžia, išeinąs visas kartumas 
į Zemes“ (LTR 757/87/). Kartumas ir yra ta krienų skonio savybė, dėl 
kurio jie vertinami kaip maistas. 

Taigi kai kuriuos gyvūnus ir augalus, pasižyminčius specifiniais 
ypatumais, stengtasi panaudoti neužgriaustus pirmos perkūnijos. 
Dažniausiai tokia išimtis buvo daroma gamtos objektams, kurie vartoti 
kaip vaistai, kaip gydymo priemonės. Juk sergančiam žmogui dažnai 
taikyta tai, kas visiškai netinka sveikam. 

Atskirai reikėtų paminėti gyvatę. Prieš pirmąjį griaustinį steng- 
tasi ją pagauti. Mat tik iš neužgriaustos gyvatės galėjo būti gaminami 
vaistai: 

Pasasarį, kol dar griausmas negriaudžia, reikia nuveit kimsynan, pasigaut rudoji 
gyvatė ir įsispraudus kuokan parsinešt namo. Tada to gyvatį paimi, galvą įkiši butelin 
ir visa įlenda. Kai gyvatėjau butely, tai reikia užpilt arielku, ojeigu jos nėr, tai ir vandeniu, 
ir tegul ji ten mirksta. Paskui, kai pastovi, tai nėr niekur geresnės liekarstos kaip tas 
skystimas. Duoda jį vaikam nuo priemėčio, gyvuliam nuo pelių, nuo išpūtimo, kiaulėm, 
kai neėda, deda į ėdalą visur. Tik reikia, kad būtų neužgriausta. Bo gyvatė, kaip tik 
užgriaudžia, tai tuoj maino savo skūrų ir tada jau nebeliekarsta (LTR 2132/51/). 

Pavasarį, kol griausmas neažgriaudžia, gyvate yra didžiausias vaistas, o ažgriaudus 
jas gydamoja galia sumažėja (LTR 1032/89/). 

Gyvatė, pagauta be griausmo, yra geras vaistas gyvulius gydyti, bet pagauta po 
griausmo jau netinka (LTR 739/71/; žr. taip pat LTR 1032/88/). 

N. Vėliaus pastebėjimu, gyvatė yra priešinga Perkūnui (172, p. 137). 
Tikriausiai taip yra dėl to, kad, kaip rodo tikėjimai, gyvatė laikoma velnio 
padaru: užmušus gyvatę, velnias verkiąs (LTR 1208, p. 526), o gyvatę 
užmušus ir nusispjovus, velnias tomis seilėmis vėl ją atgaivinąs (MT 3 
108; 172, p. 137). Viename tikėjime pažymima, kad Perkūnas trenkia į 
gyvateir nubloškia ją prie žemės: „Kai Perkūnas spiria, tai jis meta žemėn 
gyvatę, bet ta gyvatė vėl tuoj pakyla į viršų“ (LTR 739/111/). Atrodo, kad 
Perkūnas siekia nutrenkti gyvatę tarsi kokį savo priešininką. Gyvatės 
ryšys su velniu atsiskleidžia dar ir tuo, kad velnias gali įgyti gyvatės 
pavidalą (172, p. 135). Tad šių mitinių personažų sąsajos bei kai kurios 
analogijos - neabejotinos. Įdomus dar ir tas faktas, kad gyvatės įkąstą 
žmogų gydo Perkūno kulkomis (LTR 11/18c/; LTR 832/252/; MT 3 183). 
Vadinasi, Perkūno kulkos panaikina gyvatės nuodų galią. Matyt, iš tiesų 
Perkūnas ir gyvatė yra opozicinės, priešingos prasmės mitinės būtybės. 

Pirmoji perkūnija pavasarį pradėdavo naują laiko ciklą. Savo gi- 
liąja - religine prasme — pirmoji perkūnija primena archajinę šventę, 
tai yra tą situaciją ciklinio laiko tėkmėje, kai restauruojamas pirmi- 
nis - „švarusis“ laikas, pašventinama erdvė ir pakartojamas, prisi- 
menamas tam tikras dieviškasis (paprastai kuriamasis - kosmogoninis 
ar sakralizuojantis) veiksmas. Anot M. Eliadės, žmogus jusdavo 
religinį ilgesį gyventi švariame ir šventame Kosmose, tokiame, koks 
jis buvo iš pradžių, kai buvo ką tik sutvertas Kūrėjo (274, p. 47). Toks 
ilgesys, toksai troškimas, netgi poreikis ir pasireiškia laukiant pirmo- 
jo griaustinio bei suvokiant šį įvykį kaip pasaulį sukrečiantį aktą. 

Kyla klausimas, ar Perkūnas, dalyvaujantis šiame regeneracijos 
akte ir būdamas jo vykdytoju, gali būti traktuojamas kaip Dievas 
Kūrėjas, ar tokia funkcija jam vis dėlto nebūdinga. Kaip jau čia buvo 
aiškinta, pirmoji perkūnija — tai tam tikra dievo Perkūno veikla. Pag- 
rindinis Perkūno nuopelnas - velnio nugalėjimas, išvejant jį iš žmonių 
apgyvento pasaulio. Kai kuriose mitologijose dievo ar kito herojaus 

kova su chaotinį pradą išreiškiančia būtybe vaizduojama ne tik kaip tą 
būtybę sunaikinantis, bet kartu ir kaip kuriamasis veiksmas. Babilone 
Naujųjų metų šventės metu būdavo iškilmingai deklamuojama Enuma 
elish — „Poema apie Sukūrimą“. Pasakota ir imituota Marduko kova 
su jūrų baidykle Tiamat. Ši baidyklė būdavo nugalima, o iš jos liekanų 
sukuriamas Kosmosas. Visa tai būdavo pavaizduojama ne tik žodiniu 
tekstu, bet ir tam tikrais ritualiniais veiksmais. Senovės indų dievo Ind- 
ros pergalė prieš demonus nors ir nėra tiesioginis kuriamasis veiksmas, 
tačiau šį veiksmą vis dėlto mėginama interpretuoti kosmogoniniu 
aspektu. Išlaisvinti vandenys, galvijai, į dangų įkelta saulė - šie Indros 
laimėjimai galėjo reikšti pasaulio kūrimosi pradžią. Anot F.B.J. Kuipero, 
Indra buvo sezoninis dievas, kurio mitologinis aktas — tai pasaulio 
sukūrimas bei atnaujinimas, naujų metų įvedimas (219, p. 31). 

Jei pasaulio atnaujinimą, pašventinimą laikytume simboliniu pa- 
saulio kūrimo pakartojimu, kaip mano M. Eliadė (274, p. 46), tai Perkūno 
atliekamą žemiškosios erdvės išvalymą nuo nepageidaujamų chtoninių 
būtybių taip pat galėtume laikyti kosmogoniniu ar bent jau pasaulį 
regeneruojančiu aktų. Užuominų apie Perkūną kaip pasaulio ir jo ele- 
mentų kūrėją tiesiogine to žodžio prasme lietuvių tautosakoje randama 
tik kai kurių sakmių pavieniuose variantuose. Viename sakmės apie 
užsispyrėlį vėžį variantų pasakojama, kaip Perkūnas, sukūręs paukš- 
čius ir žuvis, dėjęs akis (LMD I 327/3/—LPK 3178). Vėžys, įsižeidęs, kad 
ne jam pirmam akis įdėjo, nusikeikė. Dėl to Perkūnas supyko ir įdėjo 
vėžiui akis į pasturgalį. Perkūnas vaizduojamas kuriantis pasaulio 
elementus sakmėje apie tai, kaip jis vijosi aitvarą (LTR 982/59/). Aitvaras, 
lėkdamas nuo Perkūno, rijo vandenį ir spjovė į Perkūną, norėdamas 
apsiginti. Perkūnas metė į jį žemes. „Teip atsitiko, kad daug ežerų ra- 
dosi bei kalnų ant žemės. Sena pasaka, būk Raudonečių ežeras yra andai 
Perkūno išleštas, atvaro vandeniu pildytas. Kur Perkūnas žemę griebė, 
radosi ežerai, duibes. Atvars spjowe vandenį, papilde tuimi duibes. 
Kur Perkūnas drėbe Žemę, ten stojosi kalnai“. Sakmėse aitvaras kartais 
vadinamas velniu. Tad šios būtybės galėjo būti ir painiojamos. Šiaip 
jau lietuvių tautosakai nebūdinga, kad Perkūnas kovotų su aitvaru!. 


! Tačiau M. Pretorijus rašo, esą prūsai tiki, kad į kuriuos namus griausmas muša, ten galėjęs 
būti aitvaras. Aitvaras yra Perkūno mušamas, nes jis su žmonėmis blogai elgiasi (102, p. 536). 
I. Končius teigia, kad toksai gamtos reiškinys kaip kamuolinis žaibas, įsisukęs į namų vidų, pri- 
mindavo aitvarą, kuris taip pat panašiai galėjo būti įsivaizduojamas: „Ivairių tikrai įdomių gamtos 
reiškinių tarpe yra vadinamasis kamuolinis žaibas. Tai gana retas gamtos reiškinys, - ugniškas 
kamuolys, kartais ramus, tylus, kartais triukšmingas, namų kampus nunešąs. Jį nesunku su aitvaru 
bei kauku supainioti. Apie jį tenka girdėti labai nuostabių, tiesiog keistų pasakojimų“ (74, p. 85). 

Perkūnas su aitvaru čia - žemės paviršiaus kūrėjai: Perkūnas, grieb- 
damas žemes, padaro duobes, o aitvaras, spjaudamas vandenį, pripildo 
tas duobes vandeniu. Taip atsiranda ežerai. Kur Perkūnas meta žemes, 
iškyla kalnai. 

Etiologinėse sakmėse žemės paviršių kuria taip pat dvi būtybės — 
Dievas ir velnias (LPK 3005). Dievas liepia velniui ar kitam savo pa- 
galbininkui panerti į jūros dugną ir atnešti iš ten žemių. Dievas pasėja 
atneštas smiltis —- atsiranda lygumos. Velnias, pamėgdžiodamas dievą, 
taip pat mėgina tai daryti. Išspjauna burnoje paslėptas žemes - atsiranda 
kalnai, balos. Sakmėse apie Dievo ir velnio kuriamąją veiklą niekur 
nepasakyta, koks tai Dievas. Jo identifikuoti su Perkūnu negalėtume. 

Tiesa, sakmėse apie Žemės kūrimą minimas griausmas, perkūnija, 
tačiau kiek kitokiame kontekste. Kai kuriuose variantuose pasakojama, 
kad velniui išspjovus iš burnos žemes ar jas pasėjus, atsiranda akmenų. 
Jų be perstojo daugėja (LTR 1560/19/; LTR 2795/154/ ir kt.) Pažymima, 
kad akmenys auga iki Kalėdų, griaustiniui užgriaudus: „Akmenys 
rados iš žemės ir augo lig Kristaus užgimimo. Jėzus gimė per Kalėdas, 
griausmas užgriaudė, ir akmenys nustojo augę“ (LTR 952/44/). Čia 
minimos dvi priežastys, dėl kurių nustoja augti akmenys: Kalėdos ir 
griaustinis. Beje, sakmė jau apipinta ir krikščionybės realijomis, tačiau 
tai netrukdo įžvelgti joje archajinį branduolį. Kai kuriuose variantuose 
šios dvi priežastys eina skyrium, tai yra paminima viena išjų: perkūnija 
(3 variantai: LTR 952/44, 53/, LTR 2376/32/) arba Kalėdos (5 variantai: 
LTR 398/155/; LTR 821/55/; LTR 1158/224/; LTR 1284/58/; LTR 1485/63/). 
Kalėdos ar perkūnija laikoma riba, ties kuria baigiasi velnio galia. Juk 
daugumoje variantų sakoma, kad akmenys buvo sėjami velnio, kad 
tai - pražūtingas Žemei reiškinys (akmenys nuklotų visą žemę). Kalėdos 
kadaise lietuvių buvo laikomos naujų metų pradžia. Kažkodėl šiuo 
metu taip lemtingai reiškiasi perkūnija ar griaustinis. 

Perkūnija siejama su Kalėdomis ir kai kuriuose kituose tautosakos 
kūriniuose. Lietuvoje žinomas padavimas apie istorinį asmenį Čičinską 
(KbPK 107A). Padavimuose pasakojama, kad Čičinskas buvo bedievis, 
piktas, žiaurus kunigaikštis, be gailesčio tyčiojęsis iš žmonių ir juos 
kankinęs. Kalėdų rytą jį nutrenkia Perkūnas (LMD I 158/1/; LMD I 814/4/,; 
LTR 1675/34a/). Čičinsko dvaras nugrimzta. Sakoma, kad Čičinskas 
buvęs „žemės dievaitis“ (LMD I 158/1/), kad Čičinsko kalnas - negera 
vieta, joje vakarais renkasi dvasios, pakaruokliai, raganos. Kartą pro 
tą kalną vėlai vakare ėjo siuvėjas, pasuko į kalne esantį urvą. Viduje 
pamatė ponaičius su viena skyle nosyje. Tarp jų sėdėjo Čičinskas (LMD 

I 171/1/). Kad Čičinskas buvo velniškos prigimties, liudija ir aiškinimai, 
kas liko iš jo dvaro: bala (LTR 2368/42/), kalnelis, kuriame - skylė (LTR 
2411/151/). Remiantis padavimais apie Čičinską, galima daryti išvadą, 
kad žmogus, primenantis velnišką būtybę, užmušamas Perkūno Kalė- 
dų rytą. Taijau antras faktas apie perkūnijos pasireiškimą per Kalėdas. 

Tad svarbiausias Perkūno pasireiškimas metų cikle — pavasarį, 
pirmą kartą jam sugriaudus. Tačiau gana reikšminga bei išskirtina 
šio dievo veikla ir per Kalėdas, tai yra Naujųjų metų šventės perio- 
du. Pirmosios perkūnijos pavasarį prasmė artima Naujųjų metų šve- 
tei, jos abi Žymėjo perėjimą į naujos kokybės pasaulio būvį. Ir per 
Kalėdas, ir pavasarį pirmą kartą reikšdamasis dievas Perkūnas nuga- 
lėdavo velnią ar panašios prigimties būtybe. Ar šis jo žygdarbis gali 
būti interpretuojamas kaip turintis ryšį su kosmogonija? Apie tie- 
sioginį šio Perkūno nuopelno ryšį su pasaulio kūrimu kažin ar galė- 
tume kalbėti. Pirmoji perkūnija pavasarį ir per Kalėdas atskleidžia 
ne tiek kosmogoninį, kiek pasaulį atnaujinantį, apvalantį Perkūno 
veiklos aspektą. Tiesa, laikoma, kad pasaulio ir žmogaus regenera- 
cija mituose ir ritualuose glaudžiai siejasi su kosmogonija ir paprastai 
reiškia tam tikrą simbolinį jos kaip pirmojo, pavyzdinio veiksmo pa- 
kartojimą. Tuo atžvilgiu galėtume teigti, kad dievas Perkūnas yra šios 
simbolinės kosmogonijos skatintojas ir atlikėjas. 

L IETUVIŲ TAUTOSAKOJE ŽINOMOS DVI 
DAINOS, KURIOSE PERKŪNAS PASIRODO KAIP „DANGIŠKŲ VESTUVIŲ“ 
DALYVIS. DAINOS BUVO PASKELBTOS DAR L. RĖZOS: 


Mėnesio svodba 


Mėnuo sauluže vedė 
Pirmą pavasarėlį. 


Saulužė anksti kėlės, 
Mėnužis atsiskyrė. 


Mėnuo viens vaikštinėjo, 


Aušrinė 


Aušrinė svodbą kėlė, 
Perkūns pro vartus jojo, 
Ažuolą žalią parmušė. 


Ąžuolo kraujs varvėdams, 
Apšlakstė mano drabužius, 


5 . Apšlakstė vainikėlį. 
Aušrinę pamylėjo. 

Saulės dukrytė verkiant 
Surinko tris metelius, 


Pavytusius lapelius. 


Perkūns, didžiai supykęs, 
Jį kardu perdalijo. 


— Ko saulužės atsiskyrei? 

Aušrinę pamylėjai? 

Viens naktį vaikštinėjai? 
RD I 27 


— O kur, mamyte mano, 

Drabužius išmazgosiu, 

Kur kraują išmazgosiu? 

— Dukryte, mano jaunoji, 

Eik pas tą ežeratį, 

Kur tek devynios upatės. 
RD 162 


Pirmoje dainoje Perkūnas vaizduojamas kaip baudžiantis neišti- 
kimą sutuoktinį —- Mėnulį, antroje - kaip parmušantis ąžuolą, Aušrinei 
keliant vestuves. Abiejose dainose Perkūnas primena teisėją, vienaip 
ar kitaip liejantį savo rūstybę. Daugiau šių dainų variantų lietuvių 
tautosakoje neužrašyta. Jeigu tautosakoje egzistuoja tik pavieniai 
kūrinio užrašymai, gali kilti klausimas dėl jo autentiškumo. Abejonės 
dėl dainų autentiškumo kyla ir šiuo atveju. 

„Mėnesio svodbos“ autentiškumo klausimą buvo kėles L. Rėzos 
kūrybos tyrinėtojas A. Jovaišas. Savo knygoje „Liudvikas Rėza“ jis pa- 
teikė dainos „Mėnesio svodba“ L. Rėzos rašyto juodraščio faksimilę 
(61, p. 261). Juodraštis buvo prirašytas prie spėjamo S. Cipelio, J. Jor- 
dano, Ch. Hasenšteino atsiųstų dainų rinkinėlio. Iš pateiktos rankraš- 
čio faksimilės matyti, kad tekstas buvo sukurtas paties L. Rėzos arba 
buvo smarkiai redaguotas. Pirmo posmo trečioji eilutė čia išbraukta. 
Antro posmo pirma ir antra eilutės redaguotos. Trečias ir ketvirtas pos- 
mai taip pat redaguoti. A. Jovaišas teigia, kad nemaža dalis dainų užra- 
šymų, atsiųstų L. Rėzai, būdavo blogos kokybės. „Noromis nenoromis 
jis turėjo griebtis redakcinių priemonių. Vieni dainų siuntėjai geriau 
mokėjo lietuviškai, kiti - blogiau, todėl pačiuose užrašymuose pasitaiko 
netiksliai nugirstų, nesuprastų dalykų, supainiojimų. Visa tai L. Rėza 
turėjo vienu ar kitu būdu išspręsti, publikuodamas dainas. Jis kartais 
šalino germanizmus, lygino posmus, metrą, ryškino siužetus, šį tą 
pridėdamas, šį tą išmesdamas, šį tą sukeisdamas“ (61, p. 258). „Mėnesio 
svodba“, A. Jovaišo manymu, yra paties L. Rėzos sueiliuotas tekstas 
pagal Senojo Stenderio atpasakotą dainos siužetą. Savo vokiškai rašytos 
poezijos rinkinio „Prutena“ I dalyje L. Rėza, aiškindamas eilėraščio 
„Šokis apie liepą. Varmės daina“ eilutę „Mėnuo pamiršo saulę“, 
atpasakoja Mėnesio ir Saulės vedybų siužetą, kurį jis paėmė iš Senojo 
Stenderio latvių kalbos gramatikos (turima galvoje Senojo Stenderio 
vokiškai parašytos latvių kalbos gramatikos 2-asis leidimas, išėjęs 
Jelgavoje 1783 m.) (61, p. 260). L. Rėzos parengtuose rankraštiniuose 
lietuvių liaudies dainų rinkiniuose randamas dar vienas redakcinis 
„Mėnesio svodbos“ variantas. Šis tekstas, pakeitus antraštę bei kiek 
paredagavus, ir buvo paskelbtas 1825 m. išėjusiame L. Rėzos „Dainų“ 
rinkinyje (61, p. 260-262). 

Taigi šie A. Jovaišo pateikti faktai išties verti dėmesio. Remiantis 
jais, tvirtai konstatuoti, kad „Mėnesio svodba“ yra netikras lietuvių 
liaudies kūrybos pavyzdys, dar negalėtume. Tačiau tie duomenys 
skatina rimtai suabejoti aptariamos dainos autentiškumu. 

Antroji mitologinė L. Rėzos rinkinio daina „Aušrinė“ taip pat 
svarstytina autentiškumo požiūriu. Be L. Rėzos pateiktojo, daugiau šios 
dainos variantų neužrašyta. Net analogiškų motyvų nerastume mūsų 
tautosakoje. Dėl to visiškai pasikliauti šia daina kaip lietuvių tautosakos 
kūriniu taip pat negalėtume. 

Tiek „Mėnesio svodbos“, tiek „Aušrinės“ motyvų aptinkama dau- 
gelyje latvių dainų. Gana dažnas čia Mėnesio ir Saulės vedybų siužetas. 


PERKŪNAS - VESTUVIŲ DALYVIS 


Dainų tekstuose apie dangaus veikėjų vestuves pasikartoja pro vartus 
jojančio ir į ąžuolą trenkiančio Perkono tema. Krauju suteptų drabužių 
motyvas taip pat aptinkamas latvių dainose. Kai kuriose dainose šis 
motyvas nesisieja su „dangiškų vestuvių“ tema. Ypač dažnas krauju 
suteptų drabužių motyvas dainose, kuriose pasakojama apie lipimą į 
dangų pupa ar kitu augalu. Vienoje tokių dainų sakoma, kad dainos 
herojus, įlipęs pupa į dangų, nukerta Velniui galvą („es nocirtu Jodam 
galvu“). Velnio krauju herojus susitepa švarką ir klausia, kur jį išsi- 
skalbti (LTdz 8215). Herojaus rūpesčio, kur išsiskalbti krauju suteptus 
drabužius, taip pat ir anksčiau minėti motyvai apie dangaus būtybes 
gali keliauti iš vienos dainos į kitą, sudarydami įvairias kontaminacijas. 
Tikslių „Mėnesio svodbos“ ir „Aušrinės“ atitikmenų latvių tautosakoje 
nepavyko atrasti. Tačiau panašių dainų yra ne viena. Žinant, kad latvių 
dainos apie dangaus veikėjų vestuves yra tikrai autentiškos ir kad jų 
užrašyta daugybė variantų, geriau remtis latvių tautosaka negu dviem 
pavieniais ir ne visai patikimais lietuvių dainų tekstais. Be abejo, 
remiantis jomis, bus daromos išvados apie latvių mitines būtybes. 

Latvių dainose „dangiškų vestuvių“ siužetas yra populiarus ir 
išplėtotas. Gana dažnai dainos apie Mėnesio ir Saulės dukters vestuves 
variantai prasideda tokia eilute: „Mėness nėma Saules meitu“ 'Mėnuo 
vedė Saulės dukterį' (LTdz 8193; žr. taip pat LTdz 8194; JonL 361). Šitoks 
įvadas sujungiamas su įvairiais „dangiškų vestuvių siužetais. Vienas 
tokio pobūdžio tekstų: 


Mėness nėma Saules meitu, Mėnuo vedė Saulės dukrą, 
Pėrkons jaja precibas, Pėrkonas jojo į piršlybas; 
Aizjadams, parjadams Išjodamas, parjodamas 
Nosper zelta ozolinu. Spyrė į auksinį ąžuolėlį. 
Barenite gauži raud, Našlaitėlė graudžiai verkė, 
Zelta zarus lasidama; Auksines šakas rinkdama; 
Salasijsi zelta zarus, Surinkusi auksines šakas, 
Nopinusi vainadzinu, Nusipynusi vainikėlį, 
Uzlikusi galvina, Užsidėjusi vainikėlį, 
lebridusi jūrina. Įbrido į jūrelę. 

LTdz 8194 


Mėnesio ir Saulės vestuvėse dalyvauja Pėrkonas, ir, matyt, čia jis 
atlieka piršlio vaidmenį. 

Kaip galima spręsti iš daugelio latvių dainų tekstų, Perkonas gali 
būti ir jaunųjų palydoje. H. Biezajo pastebėjimu, šią funkciją jis atlieka 
tam tikrais atvejais, kai Saulės jaunikis būna Mėnuo, Auseklis arba 
Dievas (16, p. 502). 

Meėness nėma Saules meitu, Mėnuo vedė Saulės dukrą, 
Perkons jaja vedibas; Perkonas jojo jaunųjų palydoje. 
Visi Dievi brinijas, Visi Dievai stebisi, 
Kur vinš tadu zirgu pėmis. Kur jis gavęs tokį žirgą. 
— Riga pirku, naudu devu, — Rygoj pirkau, pinigus daviau, 
Vaczemė kaldinaju, Vokietijoj apkaliau 
Ar sudraba pakaviem, Sidabro pasagėlėmis, 
Zeltitam naglinam. Auksinėmis vinelėmis. 
Tas saskalda ledus kalnus Jis suskaldo ledo kalnus 
Devinos gabalos. Į devynis gabalus. 

JonL 361 


Tiesa, kai kuriose dainose nepasakoma, kas yra jaunasis. Teužsi- 
menama, kad Saulė veda martelę, o Perkonas eina jaunųjų pulke. 


Saule veda vedeklinu, Saulė veda martelę, 

Pėrkons gaja panaksnos. Perkons jojo jaunųjų pulke. 

Pa vartiem iejadams, Pro vartus jodamas, 

Sasper zelta ozolinu. Suskaldė auksinį ąžuolėlį. 

Tris gadini Saule raud, Tris metelius Saulė verkė, 

Zelta zarus lasidama. Aukso šakas rinkdama. 
16, p. 498 


H. Biezajis pateikia „Mėnesio vestuvių“ versiją — apie tai, kaip 
Pėrkonas, eidamas jaunųjų palydoje, papuošia žemę: 


Mėness nėma Saules meitu, Mėnuo vedė Saulės dukrą, 
Pėrkon' lūdza panakspnos. Perkoną prašė į jaunosios palydą. 
Perkons gaja panaksnos, Pėrkonas ėjo jaunosios palydoje, 
Visu zemi puškodams: Visą žemę puošdamas: 
Kalniniem zida zali, Kalnelius - šilkine žole, 
Ozoliem zelta lapas, Ąžuolus - auksiniais lapais, 
Mazajiem karkliniem Mažuosius karklelius — 
Sudrabipa gredzentinus. Sidabriniais žiedeliais. 

16, p. 503 


Tad „Mėnesio vestuvių“ versijų latvių tautosakoje yra keletas. 
Visuose čia cituotuose tekstuose kaip vienas iš vestuvininkų figūruoja 
Pėrkonas. Po vestuvių dalyvių pristatymo einantys motyvai minėtuose 
tekstuose yra visiškai skirtingi. Pats „Mėnesio vestuvių“ motyvas 
paslankus, keliaujantis ir gali būti įvadu įvairiose latvių dainose, 
vienaip ar kitaip vaizduojančiose „dangiškas vestuves“. 

Apie Mėnesio ir Saulės intymius santykius galima spręsti ir iš kitų 
latvių dainų: 

Kas to teica, kas redzėja, 
Kad Saulite meita bija? 
Mėnestinis, tas redzėja, - 
Tas nopėma vainadzinu. 
LTdz 7982 


Kas sakė, kas regėjo, 

Kada Saulytė buvo mergaitė? 
Mėnesėlis, tas regėjo, — 

Jis nuėmė vainikėlį. 


Tačiau Saulės ar jos dukterų jaunikiais būna ne tik Mėnuo, bet ir 


Dievo sūnūs, Auseklis (16, p. 496—-497). 


H. Biezajis kelia klausimą, kuris iš Saulės ar jos dukterų jaunikių 
buvo tikrasis. Jo manymu, tai buvęs Auseklis, tai yra personifikuota 
Aušrinė žvaigždė, kuri latvių tautosakoje yra vyriškos giminės 
personažas (16, p. 516, 519). H. Biezajo teigimu, Auseklis latvių dainose 
gali būti pavadintas dievo sūneliu, o dainų apie dievo sūnelių ir Saulės 
dukters vestuves yra ypač gausu (16, p. 519). Kad Saulės duktė pir- 
miausia buvo pažadėta Ausekliui, įrodo ir šie dainų tekstai: 


Saule cirta mėnestinu 
Ar aso zobentinu: 
Kam atnėma auseklam 
Saderėtu ligavinu. 

LdB 23898 


[...] Pėrkons brauca pa debesim, 

Ar Sauliti bardamies: 

Saule vinu neklausija, 

Izdev meitu Auseklam [...] 
16, p. 517 


Saulė kirto mėnuliui 

Su aštriu kardu, 

Kam jis atėmė iš auseklio 
Jam pažadėtą nuotaką. 


Pėrkonas važiavo dangumi, 
Su Saulyte bardamasis: 
Saulė jo nepaklausė, 
Atidavė dukterį Ausekliui. 


Anot H. Biezajo, latvių tautosakoje yra visas dainų ciklas apie tai, 
kaip Mėnuo, nepaisydamas Saulės valios, atima iš Auseklio jo suža- 
dėtinę. Šį siužetą atspindi 24 dainų tekstai (16, p. 517). Galbūt iš tiesų 
Auseklis buvo pirmasis jaunikis, kuriam buvo pažadėta Saulės duktė. 
Be abejo, ir Mėnuo buvo vienas iš Saulės dukters jaunikių, tačiau, kaip 
sprendžiama iš minėto dainų ciklo, jis buvęs jau antrasis, konku- 


ruojantis su Ausekliu jos jaunikis. 


H. Biezajis pateikia vieną dainą, kurioje Saulės dukters jaunikiu 


vaizduojamas Pėrkonas: 


Pėrkons jūja ar zibeni 

Saules meitas precibas. 

Aizjadams, parjadams 

Sasper zelta ozolinu [...] 
16, 498 


Perkonas jojo žaibuodamas 
Pirštis Saulės dukrai. 
Išjodamas, parjodamas 
Trenkė į aukso ąžuolėlį. 

Autorius pamini dar vieną tekstą, kuriame kaip Saulės dukters 
jaunikis figūruoja Perkono sūnus (16, p. 498). Tad Perkonas ar jo sūnus 
turbūt taip pat galėjo būti vienu iš Saulės dukters jaunikių. 

Kaip galima spręsti iš čia apžvelgtų dainų siužetų, „dangiškų 
vestuvių“ veikėjų vaidmuo nėra griežtai nustatytas. Saulė ar jos dukra 
gali turėti įvairius jaunikius: Auseklį, Dievo sūnelį, Mėnulį, Pėrkoną 
ar jo sūnų. Būdingiausias Perkono vaidmuo šiame siužete vis dėlto 
yra ne kaip jaunikio, o kaip jaunųjų pulko dalyvio. Tačiau reikia pri- 
minti, kad tai konstatuojama, remiantis latvių dainomis. 

Perkūno kaip vestuvių dalyvio vaidmenį lietuvių tautosakoje pa- 
tikimiau patvirtina pasakos. (AT 1165, pvz.: LTR 208/99/; LTR 217/157/; 
LTR 828/244, 376, 379/ ir kt.). Pasakojama, kad neturtingas jaunikaitis 
nori vesti, bet neturi pinigų. Išėjo į mišką ir sutiko ponaitį (velnią). 
Ponaitis paskolina pinigų su sąlyga, kad jaunikaitis pakvies jį į 
vestuves. Tačiau velnias paklausia, ką jaunikaitis prašys svotu. Šis 
atsako, kad patį Dievą. Po to velnias klausia, ką prašys svočia. Jauni- 
kaitis atsako: „Panelę Švenčiausią“. „O ką prašysi už brolius?“ „Korą 
aniolų“. Galiausiai paklausia, ką prašys muzikantu. Jaunikaitis sako, 
kad Perkūną. Velnias paaiškina, kad visi svečiai būtų geri, tik Perkūnas 
jį skriaudžiantis. Kartą jam koją sumušęs. Dėl to velnias atsisako eiti į 
vestuves. Jaunikaitis iškelia vestuves, suprašo į svečius Dievą už svo- 
tą, Panelę Švenčiausią už svočią, korą aniolų už brolius, o už muzikantą 
Perkūną (anotuota pagal LTR 208/99/; žr. taip pat variantą LTR 828/244/). 
Tad šioje pasakoje Perkūnas apibūdinamas ne kaip jaunųjų pulko 
dalyvis, o kaip muzikantas. Beje, šią pasaką turi ir latviai (žr. J. Balio 
pateiktą anotaciją: TD 6, p. 145). Remiantis lietuvių ir latvių tautosaka, 
galima konstatuoti glaudžią Perkūno (ir Perkono) sąsają su vestuvėmis. 
Tik tenka apgailestauti, kad lietuvių tekstai apie Perkūno dalyvavimą 
„dangiškose vestuvėse“ yra abejotino autentiškumo. 


TEISINGUMO PRIEŽIŪRA 


|Iš ERKŪNO KAIP TEISĖJO FUNKCIJA, ATSI- 
SPINDINTI MŪSŲ FOLKLORE, BUVO PASTEBĖTA DAR J. BALIO. ŠIĄ 
PERKŪNO VEIKLOS SFERĄ ILIUSTRUOJANTYS FAKTAI PATEIKTI JO 
PARENGTOJE TAUTOSAKOS PUBLIKACIJOJE „PERKŪNAS LIETUVIŲ 
LIAUDIES TIKĖJIMUOSE“ (3, p. 204-205). Tai - gana įvairios tematikos 
tikėjimai. Jie čia bus pasitelkti ir analizuojami, papildžius šiuos faktus 
dar ir kitais panašaus pobūdžio duomenimis, kuriuos pavyko aptikti 
istoriniuose šaltiniuose bei tautosakoje. 

Perkūnas kaip teisiantis dievas visų pirma atsiskleidžia tikėji- 
muose apie griaustinio nutrenktą Žmogų. Juose parodoma, kaip 
žmogus vertinamas, teisiamas Perkūno ir ką skiria šis dievas jam po 
mirties. Be to, čia išryškėja, kokiais kriterijais remdamasis griaustinio 
dievas teisia Žmones. 

Žinoma, kad Perkūno nutrenkto žmogaus likimas ypatingas. Pa- 
prastai sakoma, kad toks žmogus yra laimingas: „Apie griausmo nu- 
trenktą Žmogų pasakoja, kad jis yra laimingesnis, nekaip pats numiršta“ 
(LTR 757/91/). Perkūno nutrenktas žmogus laikomas ne tik laimingu, 
bet ir šventu: „Perkūno nutrenktas žmogus laikomas šventu, ščėslyvu“ 
(LTR 374/2164/). 

Sakmėse apie Dievo /Perkūno ir velnio ginčą (LPK 3453 A) išryškėja, 
kodėl Perkūnas nutrenkia žmogų: „Dievas sako: „Aš jus grausmu išmu- 
šiu“. O velnias sako: „Kaip tu mane muši, tai aš in žmogų lįsiu“. O Die- 
vas sako: „Kad aš žmogų in sau pasiimsiu. Jei grausmas Žmogų užmuša, 
tai Dievas iš rozojį pasiima - laimingas skaitos“ (LTR 724/70/)!. Žmogus 
užmušamas Perkūno dėl to, kadjame lindi pasislėpęs velnias. Tai aiškiai 

' Vienuose sakmės variantuose kaip su velniu besiginčijantis ir kovojantis herojus mini- 


mas Dievas (LTR 832/476/; LTR 1022/144/; LTR 1289/112/), kituose - Perkūnas (LTR 752/38/; LTR 
879/23/; LTR 3670/110/). 

patvirtina ir latvių analogiškos tematikos sakmės: „Perkons celas tad, 
kad velns stridas ar Dievu. „Tu mani nenositisi, es noslėpšos“. „Ne, 
nenoslėpsies“. „Es cilveka ielidišu un noslėpšos“. „Kad cilvėku nos- 
peršu, tad piedošu vinam grėkus, bet tevi vispirms dabūšu“. Tapėc pėer- 
kona laika vajaga sėdėt maja, aizdedzinat sveci un lūgt Dievu“ (81, p. 
1401). (Perkūnija kyla tada, kai velnias ginčijasi su Dievu. „Tu manes 
neužmuši, aš pasislėpsiu“. „Ašį žmogų įlįsiu ir pasislėpsiu“. „Kai žmo- 
gų nutrenksiu, tai atleisiu visas jo nuodėmes, o tave vis tiek pasieksiu.“ 
Todėl perkūnijos metu reikia sėdėti namie, užsidegti žvakę ir melstis). 
Ir čia teigiama, kad velnias ketina pasislėpti žmoguje. Tačiau tai nesu- 
stabdo griaustinio dievo. Kartu su velniu jis grasina užmušti žmogų, 
nors pastarąjį laiko nekaltu. Kaip kompensacija už nutrenkimą žmogui 
atleidžiamos visos nuodėmės. Apie nuodėmių nutrenktam Žmogui at- 
leidimą kalbama ir lietuvių sakmėse: „Žmogus, nutrenktas Perkūno, yra 
laimingas, nes jam atleidžiamos nuodėmės“ (LTR 832/477/; žr. taip pat 
LTR 832/478/). Taigi Perkūno nutrenktas žmogus tampa tyras, nekaltas 
ir, kaip anksčiau minėta, laimingas bei šventas. Beje, nuodėmių atlei- 
dimas gali būti vertinamas ir kaip naujoviškas motyvas, tačiau tvirtai 
to neteigiame. Juk Perkūno trenksmas, kaip jau aiškinta, turėjo ir sakra- 
lizuojančios galios. Griaustinio dievo ženklu pažymėtas žmogus tampa 
laimingas dar ir todėl, kad jis patenka į Perkūno globą. Toks žmogus 
tampa tarsi Perkūno nuosavybe: „Perkūno nutrenktas žmogus esąs lai- 
mingas, nes jis patenkąs po mirties Perkūno dvaran ir visų labai gerbia- 
mas ir mylimas“ (LTR 832/481/). Matyt, Perkūnas turėjęs savo dvarą, savo 
karalystę. Perkūno karalystė minima maldelėse įjauną Mėnulį. Laikoma, 
kad tai yra kažkas nepaprastai gera ir ko gali būti palinkėta žmogui kaip 
viena aukščiausių vertybių (greta sveikatos): „Mėnuo, mėnuo, mėnulėli, 
dangaus šviesus dievaitėli, duok jam ratų, man sveikatų, duok jam pil- 
nystį, man Perkūna karalystį' (LTR 2088/275/). „Jaunas Meėnesėli, mūsų ka- 
ralėli, tu švieti visados, mum linksmini. Pamatom jį ir visi nusiramenam, 
visi nusilinksminam. Ataneši tu man visokių loimį. Kad tau Dievas dat 
pilnystį, o mum Perkūno karalystį“ (BLTL, Nr. 2, p. 17). Kitose maldose 
į jauną Mėnulį vietoje Perkūno karalystės minima dangaus karalystė: 

Jaunas mėnuo jaunikaitis, 

Dangaus žemės karalaitis, 

Tau aukso ratų, a man sveikatų, 

Tau ponystą, man dangaus karalystą. 


LTR 3719(89)! 


! Prie šios maldelės Mėnuliui pateikta pateikėjos pastaba: „Motulė mane išmokė kalbėti 
šitų maldelį: „Kalbėk šitų maldelį. Kai numirsi - dangun nuveisi“ (LTR 3719/127/). 

„Ai šviesus šviesus Mėnulėli! Dungun ratų, man sveikatų; tau 
pilnystį, man dungaus karalystį“ (BLTL, Nr. 47, p. 20). „Tegul bus pa- 
garbintas jaunas Mėnulis, tau dangus ir žemė, man dangaus karalystė“ 
(BLTL, Nr. 48, p. 20). 

Žinoma tikėjimų apie Perkūno nutrenktą žmogų, kuriuose 
sakoma, kad toks griaustinio paliestas Žmogus tiesiog patenka į 
dangų, nenurodant jo santykio su griaustinio dievu: „Žmogus, už- 
muštas grausmo, eina dangun“ (LTR 840/181, 18/). „Griausma nu- 
trinktų Žmogų skaita laimingu dunguje“ (LTR 1032/138/). Turbūt toji 
Perkūno karalystė ir buvusi danguje. 

M. Pretorijaus užfiksuotuose tikėjimuose skiriama geras ir blogas 
Perkūno nutrenktas žmogus. Kaip žinoma, perkūnai taip pat buvo 
diferencijuojami tam tikru principu - pagal pasaulio šalis. Iš skirtingų 
pasaulio šalių ateinančių perkūnijų interpretacijoje glūdi tam tikras 
vertybinis aspektas. Iš pietų ateinantis griaustinis paprastai lemdavo 
ir pranašaudavo ką nors gera. M. Pretorijaus pateiktame aiškinime gerą, 
tai yra „Dievui mielą“ žmogų („der ist Gott lieb gewesen“) nutrenkia 
iš rytų į pietus arba vakarus einantis griaustinis, blogą, nuodėmingą 
(„der ist wegen seiner Sūnden gestorben“) - iš vakarų į rytus traukiantis 
griaustinis (102, p. 538). Tiesa, ne visuomet Perkūnas šitokiu būdu 
skaidomas į kelis perkūnus. Jei Perkūnas - vienintelis, tuomet ir teisia 
jis pats vienas - ir gerus, ir blogus žmones. 

Kai kuriuose tikėjimuose visiškai aiškiai teigiama, kad Perkūnas 
nutrenkia būtent blogus žmones ir jie eina tiesiog į pragarą: „Žmogus, 
kurį užmuša perkūnas, esąs blogas ir einąs į pragarą, net jo švęstuos 
kapuos nelaidoja“ (LTR 940/16/). „Kada nutrenkia žmogų, sako, kad jis 
blogai elgėsi, ir Dievas liepęs jį nutrenkti“ (LTR 763/54a/). „Dievas ilgai 
laukia Žmogaus pasitaisymo, bet nesulaukęs nutrenkia jį. Perkūno 
nutrenktas žmogus eina tiesiog pragaran“ (LTR 759/13/). Šie tikėjimai, 
matyt, jau paveikti krikščionybės. Iš turimų duomenų galima suabejoti, 
ar teisingumo prižiūrėjimo funkcija Perkūnui priklausė nuo seno, ar 
jis ją įgijo vėliau, kai buvo traktuojamas kaip Dievo valios vykdytojas, 
kaip baudžiantis tuos, kurie nesilaiko Dievo įsakymų (pvz.: „Perkūnas 
Dievo įsakymų, tuos nubaudžia“ LTR 757/139/). Neneigiant to, kad 
pažiūrai į Perkūną kaip Dievo valios vykdytoją susiformuoti galėjo 
turėti įtakos krikščionybė, vis dėlto nemaža yra, be anksčiau pateiktų, 
ir tokių faktų, kurie rodo Perkūną kaip autonomišką dievą turėjus 


.  - 

Vienas ryškiausių pavyzdžių, liudijančių Perkūną kaip teisiantįjį 
dievą, yra padavimas apie žiaurų poną, kurį užmuša Kalėdų rytą 
perkūnas (KbPK 107 A). Daugumoje padavimų variantų tasai ponas 
vadinamas Čičinsku. Perkūnas nubaudžia jį už žiaurumą, žvėrišką 
elgesį su žmonėmis, už jo lėbavimus ir palaidą gyvenimą. Sakoma, kad 
Čičinskas labai skriaudė savo pavaldinius ir nežmoniškai juos išnau- 
dojo. Kalną, ant kurio stovėjo dvaras, žmonės supylė savo rankomis — 
sunešė rieškutėmis žemes (LMD I 814/4/). Apie jo nedorybes buvo 
pasakojami baisūs atsitikimai. Sakysim, Čičinskas liepdavo žmogeliui 
įlipti į medį ir kukuoti, o patsai šaudavo, sakydamas, kad žiema - 
nevalia kukuoti (LMD I 158/1/). Būdavo, paima iš žindančios moteriškės 
kūdikį, užkiša už suolo, sutraiško, o šuniuką duoda žindyti (LMD I 
814/4/). Kūčių naktį jis lėbavo, su draugais gėrė midų (LTR 829/7/), 
padegė miestelį ir, įjojęs į bažnyčią, nušovė kunigą (LTR 406/266/). 
Paskui jis ėmė šaudyti į dangų, bet čia trenkė perkūnas ir užmušė poną 
(LTR 406/266/). Padavimo variantuose labai aiškiai reiškiama mintis, 
kad Perkūnas nuteisia Čičinską už jo nežmoniškumą. 

Nedorybės, už kurias baudžia griaustinio dievas, - gana įvairios. 
Jos atsiskleidžia ir kituose tautosakos kūriniuose. 

Ypač akivaizdžiai pasireiškia Perkūno nepakantumas tada, kai kas 
nors tyčiojasi iš jo - ar velnias, ar žmogus. Dievas turi būti gerbiamas. 
Tos taisyklės nepaisančius ir jį kaip Dievą ignoruojančius Perkūnas 
nutrenkia: „Vienas Žmogus griaudžiant pajuokavo. Jis buvo pavarde 
Norkūnas. Griaudė ir jis pasišidino tarydamas: „Aš Norkūnas, tu 
perkūnas, mušk mane“. Taip tan rozi trinktelėjo ir jį užmušė“ (LTR 
374c/1313/). Galbūt Žmogus, erzinantis Perkūną, primena jam velnią, 
kuris taip pat tyčiojasi iš griausmavaldžio audros metu. Vienas žmogus 
iš tiesų panašiai kaip velnias griaustiniui griaudžiant rodė Perkūnui 
pasturgalį sakydamas: „Še, tau, Perkūnali - patrūbyk man į pasturgalį“ 
(LTR 758/76/). Perkūnas supykęs taip į jį spyrė, jog šis į purslus išėjo. 
Išsišokėliai būdavo įsimenami ir kaimo bendruomenėje apie juos 
būdavo pasakojami įvairūs atsitikimai. Tarkim, vienas piemuo Perkū- 
nui bildant sakęs, kad tai ne Perkūnas griaudžia, ojo tėvas parvažiuojąs 
su telega. Toks piemens elgesys pasmerkiamas pačių pasakotojų, taip 
jį įvertinant: „Jis visai nebijojęs Perkūno trenksmo, treikėjimo, lyg 
Cydojęsis ir visokiais būdais niekinęs patį Perkūną“ (LTR 758/75/). Be 
abejo, užtai Perkūnas jį nutrenkia. 

Tikėjimuose pažymima, kad Perkūnas nutrenkia ir prastai tam tik- 
rus darbus dirbančius žmones. Vienas tokių netinkamai atliktų darbų - 

artojo perarta ežia: „Kursai žmogus ažen peraria, jin už tai Pėrkunas 
muša“ (BsFM, p. 179). 

Kartais tiesiog teigiama, kad Perkūnas nubaudžia nedorėlius. Taip 
pat ir vagis. A. Juškos „Lietuvių kalbos žodyno“ rankraštyje patei- 
kiamas toks posakis: „Vagį perkunija negraudusi nutrenkė“ (JŽ, p. 813). 
Viename tikėjime aiškinama, kad Perkūnas trenkia į namus to žmogaus, 
kuris iš žaibo uždegtos trobos ką nors pasiima sau: „Kai Perkūnas 
trenkia į kokį trobesį ir tam trobesiui degant jei koks nors Žmogus 
pavogęs kokį nors daiktą parsineš į namus, tai vėliau ar anksčiau vis 
tiek į tą trobesį trenks Perkūnas“ (LTR 757/139/). 

M. Pretorijaus veikale pažymima, kad Perkūnas ne visuomet už- 
dega namą, į kurį buvo trenkes: jei trenkia į kieno nors namą, bet jo 
neuždega, tai laiko, kad ten gyvenąs geras žmogus, ir sako, kad jisai 
buvo Dievui ypatingai mielas, jei jo namas išliko (102, p. 536). Atrodytų, 
kad gero Žmogaus trobesių Perkūnas nesudegina. Tačiau, anot M. Pre- 
torijaus, Perkūnas gali trenkti (bet nebūtinai uždegti) į tuos namus, 
kuriuose yra Aitvaras“ (102, p. 536). Vadinasi, namai gali nukentėti nuo 
Perkūno, jei juose randa prieglobstį jo priešininkas. 

Perkūnas taip pat nepakantus garbėtroškoms, puikybės kupiniems 
žmonėms. Tai atsiskleidžia smulkiojoje tautosakoje: „Kas per daug 
aukštai kyla, tam Perkūnas liepia grįžti“ (LMD I 257/402/). „Kas per 
daug aukštai kyla, tam perkūns liepia grįžt“ (LMD I 280/25/). Žinoma 
tokia gana populiari patarlė: „Kas save giria, tą perkūnas spiria“ (LTR 
69/441/55/), „Kas save girs, tą Perkūnas spirs“ (LMD III 225/78/), „Kas 
pats save giria, tą perkūnas trenkia“ (LTR 3773/60/), „Kas pats savė gėr, 
tu perkuns spėr“ (LTR 1314/13/; žr. taip pat LTR 613/250/32/; LTR 4168/48/; 
LTR 5118/525/; LTR 5135/30/223/). Aiškiai pasakyta, kad Perkūnas bau- 
džia pagyrūnus. Tačiau egzistuoja ir visiškai priešingos prasmės pa- 
tarlė, tarsi kuklumas būtų yda: „Kas savęs negir, tan perkuns muš“ 
(LMD I 939/299/). „Kas savęs negiria, į tą perkūnas trenkia“ (LTR 4168/49/; 
žr. taip pat LMD I 863/442/; LMD I 1060/1143/). Antroji patarlė galėjo 
būti sukurta pagal pirmosios pavyzdį, tik suteikiant jai priešingą reikš- 
mę ir šiek tiek ironišką, humoristinį atspalvį. 

'" Latvių tautosaka taip pat patvirtinta, kad Pėrkonas buvo susijęs su teisingumo palaikymu. 
Viename padavime pasakojama, kad senais laikais nesutarė du kaimynai, kuriam priklauso 
akmuo, gulėjęs ant jų žemių ribos. Dėl to akmens tarp kaimynų užvirė neapykanta. Visa tai matė 
ir girdėjo Perkonas: jam šis konfliktas labai nepatiko ir jis nusprendė padaryti tam galą. Vieną 
dieną kilo audra ir Pėrkonas, labai supykęs, perskėlė akmenį į dvi puses, kad kiekvienas kaimynas 
turėtų savo dalį. Abu kaimynai atbėgo į trenksmo vietą ir susitiko prie perskelto akmens. Susigėdę 


abu susižvalgė, padavė vienas kitam ranką ir liovėsi pyktis. Perkonas buvo labai patenkintas, 
kad jam pavyko abu kaimynus sutaikyti (LTT, p. 79). 

Taigi pateikti pavyzdžiai rodo, kad griaustinio dievas lietuvių 
tautosakoje galėjo pasireikšti kaip teisingumo ir tvarkos socialinėje 
plotmėje palaikytojas. Įdomu, kad ši funkcija lietuvių mitologijoje pri- 
skiriama griaustinio dievui. Daugelyje kitų mitologijų su juridine funk- 
cija paprastai siejamas Vyriausiasis panteono Dievas. Teisingumo 
priežiūros fukcija rodytų, kad Perkūnas kadaise galėjo būti Aukščiausiu 
Dievu. Tačiau tai patvirtinančių duomenų vis dėlto turime nedaug. 


PERKUŪNO IR VELNIO NESANTAIKOS 
PRIEŽASTIS 


Lieruvių SAKMĖS VAIZDUOJA PERKŪNĄ 
IR VELNIĄ KAIP AMŽINUS PRIEŠUS. TAČIAU MŪSŲ TAUTOSAKOJE 
MENKAI TEIŠRYŠKINTA JŲ NESUTARIMO PRIEŽASTIS. Daugelio tautų 
mitologijose tai paaiškinama griaustinio dievo priešininko vagyste ar 
slėpimu nuo šio dievo bei žmonių tam tikrų visiems reikšmingų 
objektų. Tad pirmiausia būtų pravartu apžvelgti, kaip išplėtota ši tema 
kitose tradicijose. 

Senovės indų mitologijoje Indros priešininkai Vritra ir Vala laiko 
pagrobę Žmogaus egzistencijai būtinas gėrybes: vandenį bei gyvulius 
(Vritra užtvenkė upes, Vala paslėpė uoloje karves, žr. RV I 32, III 31). 
Dėl šių gėrybių kovoja dievas Indra ir, nugalėjęs demonus, atgauna 
jas - išlaisvina galvijus, o upėms sugrąžina jų tėkmę. 

Germanų mitologijoje taip pat žinomas griaustinio dievo prie- 
šininko vagystės motyvas. Vagystės objektas čia yra griaustinio dievo 
Toro kūjis. Jį pavagia milžinas Trimas. Atgauti kūjį Torui padeda jo 
pagalbininkas Lokis. Pirmiausia Lokis nukeliauja pas Trimą, kad įsiti- 
kintų, ar tikrai šis milžinas pavogė kūjį. Trimas prisipažįsta, kad iš 
tiesų jis pagrobė kūjį ir paslėpė giliai žemėje po aštuoniais sluoksniais 
(plg. su lietuvių tikėjimais, kuriuose aiškinama, kad Perkūno kulka ar 
kirvelis įlenda devynis stuomenis ar septynis sieksnius į žemę) (TD 3, 
p. 182). Milžinas sutinka grąžinti kūjį tik su sąlyga, jei jam atiduotų į 
žmonas deivę Frėją. Dievai sumano apgaulę. Toras, apsirengęs 
nuotakos rūbais, atvyksta į milžinų šalį. Svečiai garbingai priimami, 
vaišinami. Trimas liepia atnešti kūjį ir padeda jį tariamai nuotakai ant 
kelių, kad juo būtų pašventinta santuoka. Toras nudžiugęs griebia kūjį 
ir pirmiausia nužudo Trimą, 0 po to sunaikina ir kitus milžinus. 

Anotuotasis Toro kūjo vagystės siužetas yra detaliai išdėstytas 
„Senojoje Eddoje“ (brymsgvida). Paralelių šiam germanų mitui 

randama estų pasakose. O. Looritsas yra parengęs studiją „Estų pasaka 
apie pavogtą griaudimo instrumentą“ (AT 1148 B) (97, p. 47-121). 
Studijoje paskelbta 16 pasakos variantų. Štai vienas jų: 


Velniai bijojo griaustinio todėl, kad audros žaibas juos suplėšo į gabalus. Velniai 
sumanė iš Senojo Tėvo (Vana-Es4)'pavogti griaudimo instrumentą (miiristemise pill). 
Kartą Senasis Tėvas, pavargęs nuo griaudimo, ilsėjosi pasidėjęs pil!l po galva. Velnias 
patykojo ir pavogė pill. Senasis Tėvas negalėjo be pill nieko daryti. Jis įgijo žmogaus 
pavidalą ir pradėjo žvejoti. Tuo metu velnias kėlė vestuves. Jis išsiuntė sūnų žuvies 
vestuvėms parūpinti. Sūnus, atėjęs prie vandens telkinio, pamatė žuvis tinkle ir bandė 
jas pavogti, bet pats pateko į tinklą. Kai Senasis Tėvas pamatė, kad velnio sūnus yra 
tinkle, nenorėjo paleisti. Velnio sūnus prašė: „Paleisk mane, aš pakviesiu tave į 
vestuves“. Senasis Tėvas išpildė velnio prašymą, o pats vėliau iš tiesų atvyko į vestuves. 
Ten jis paprašė pažiūrėti pill. Mat nė vienas velnias nemokėjo jo pūsti. Kai Senasis 
Tėvas atgavo pill, ėmė taip pūsti, kad visi velniai, dalyvavę vestuvėse, buvo sudraskyti 
į gabalus (97, p. 77). 


Kai kuriuose šios estų pasakos variantuose pažymima, kad žemę 
kankina sausra, o pabaigoje sakoma, kad lietus atgaivina išdžiūvusią 
žemę (97, p. 50, 77-79, 84). Tik atgavus Senajam Tėvui griaudimo inst- 
rumentą, iš dangaus pasipila lietaus lašai. Vadinasi, šis griaudimo 
įrankis nulemia ne tik griausmą, bet ir lietų. 

Siužetų, kaip velnias pavagia iš griaustinio dievo griaudimo įran- 
kį, turi ir artimi estų giminaičiai suomiai. J. Balys yra išvertęs iš suomių 
į lietuvių kalbą keletą tų siužetų variantų. Viename jų pasakojama: 


Velnias pavogė Ukkoneno griausmo įrankius. Ukkonenas nebegalėjo sukelti 
audros ir griausti. Parsisamdė velniui už berną. Prie darbų jiedu bandė savo jėgas, bet 
bernas vis perviršydavo velnią. Galop velnias pasigyrė: „Eikime juos [griausmo 
įrankius - N. L.] išbandyti, ar tu galėsi taip griausti, kaipjis“. Pirmiausia bandė velnias, 
bet neišgavo gero tono. „Duok dabar man, tu vėliau dar kartą pabandysi“. Velnias 
atsistojo ant instrumento. Ukkonenas sviedė žaibą. Jie pakilo į orą, velniui trūko 
blauzdikaulis. Ir dabar dar girdėti danguj dundesys, kai Ukkonenas vasarą tratina 
(ID 6, p. 39-40; žr. taip pat kitus variantus: TD 6, p. 38-40). 


Šitaip griaustinio dievas Ukkonenas atgauna velnio pavogtus 
griausmo įrankius. 

Taigi germanų, estų bei suomių siužetai apie griaustinio dievo 
apvogimą yra kai kuo panašūs. Jų mituose pagrobimo objektas yra ne 
vanduo ar gyvuliai, kaip senovės indų mitologijoje, o griaustinio die- 
vo atributas - nepaprastas kūjis ar griaudimo įrankis. 


! Taip kartais estų vadinamas griaustinio dievas. Kituose variantuose vietoje Senojo Tėvo 
(Vana -Esū ar Vana Taat) - Pikkner, Pikne (97, p. 65, 75, 79). 

Lietuvių sakmės ir pasakos, kuriose atsispindi nagrinėjamoji te- 
ma, palyginti su čia aptartais mitais, yra dvejopo pobūdžio. Esama mo- 
tyvų, kurie labiau primena senovės indų mitus, ir pasitaiko tokių tekstų, 
kurie atrodo artimesni germanų, suomių ir estų mitiniams siužetams. 

Lietuvių velnias kai kuriais požiūriais primena senovės indų Valą. 
Velnias, kaip ir Vala, glaudžiai susijęs su gyvuliais. M. Gimbutienė ma- 
no, kad velnias yra galvijų (bei požemio, mirties, vaisingumo) dievas 
(39, p. 146). Velnio ryšį su gyvuliais taip pat įtikinamai įrodė N. Vėlius 
savo knygoje „Chtoniškasis lietuvių mitologijos pasaulis“ (172, p. 81-89). 

Iš tiesų velnio bei gyvulių sąsają patvirtina daugybė tautosakos 
duomenų, visų pirma tam tikros pasakos bei sakmės. Pasakose velnias 
vaizduojamas turintis ūkį, gyvulių, samdantis jiems piemenį, dalijantis 
gyvulius vargingai gyvenantiems žmonėms. Pasakoje „Susidera ne- 
pykti“ (AT 1000) velnias važiuoja į turgų ieškoti samdinio savo ūkiui. 
Suradęs tinkamą žmogų, sako jam, kad reikės, be kitų darbų, ganyti 
jaučių bandą (LTR 4029/11/). Pasakoje „Įganyta karvė“ (AT 1161 A) vel- 
nias duoda žmogui karvę melžtis per vasarą (LMD 1315/13/). Vargingai 
gyvenančiam ūkininkui velnias duoda kumelę Šyvukę (LTR 544/232/) 
arba paskolina kumelę, iš kurios prisiveisia arklių (BsLPY 4, Nr. 52, p. 52). 
Apie velnio gyvulius kalbama sakmėje „Dievo ir velnio kaimenė“ (LPK 
3083). Dievas pakeičia velnio karvių spalvą ar prideda joms ragus, ausis, 
uodegas, perskelia kanopas, ir velnias nebepažįsta savo bandos (LMD 
I 1063/954/; LTR 951/9/; LTR 1253/90/). Velnias net gali pats sutverti gy- 
vulius (LPK 3081, 3086). Rungtyniaudamas su dievu, jis sutveria rupūžę 
(LMD I 1063/1227/; LTR 598/27/), ožką (LTR 1045/35/; LTR 3470/346/), vilką 
(LMD I 1063/1230/; LTR 1714/785/; LTR 2411/48/). Be to, pats velnias dažnai 
įgyja gyvulio pavidalą —- šuns (BsLPY 4, Nr. 87, p. 80), katino (LMD I 
1063/1054, 1311/; LTR 1552/182/), arklio, kumelės (LTR 1159/159/; LTR 1174/ 
173/), ožio (LTR 909/24/; LTR 2898/215/), avino (LTR 2567/896/). Vadinasi, 
velnias neabejotinai siejasi su gyvuliais ir gali jais disponuoti. 

Lietuvių tautosakoje yra pasakų, kuriose ne tik atsiskleidžia velnio 
ryšys su gyvuliais, bet ir velnio, turinčio gyvulių, motyvo sąsaja su 
Perkūnu. Tiesa, šiose pasakose nieko nekalbama apie vagystę. Gyvuliai 
tarsi savaime priklauso velniui. Viena tokių pasakų —- apie batuotą ka- 
tiną (AT 545 B). V. Ivanovas ir V. Toporovas jau buvo pastebėję šios 
pasakos baltarusiškuose tekstuose griaustinio dievo priešininko — 
gyvatės ryšį su gyvuliais (217, p. 38-39). 

Lietuvių pasakoje (LMD I 292/3/) kalbama, jog katinas suranda šešis 
velnių dvarus, kuriuose buvo gyvulių. Viename dvare buvo sukrauti 

trys kūgiai šiaudų. Katinas liepia velniams sulįsti į tuos šiaudus, nes 
atvažiuos septyni perkūnai ir juos nutrenks. Kitame pasakos variante 
(LTR 1100/162/) sakoma, kad lapė, atėjusi į velnio dvarą, randa ten 
besiganančius gyvulius. Piemenų klausia, kieno tie gyvuliai. Tie atsako: 
„Liucipieriaus“. Lapė prašo jų sakyti, kad gyvulių banda yra ne Liu- 
cipieriaus, o Jono Lapausko. Kitaip svotija juos visus iššaudys. Svotija 
pravažiuoja pro velnio gyvulius, o paskui pro jo sodus. Galiausiai 
privažiuoja vartus, o čia mato - velnias tupi medyje. Ėmė šaudyti į 
velnią, šis nusmigo į peklą. Tada į dvarą įvažiavo karalius ir džiaugėsi. 

Pirmojoje pasakoje minimi velnių dvarai, kuriuose yra gyvulių, ir 
pasakojama taip pat apie perkūnus, kurie atvažiuos ir nutrenks vel- 
nius. Antrojoje pasakoje kalbama apie velniui priklausančius gyvulius, 
tačiau apie Perkūną neužsimenama. Velnią nušauna „svotija“. Nors 
čia griaustinio dievas ir nefigūruoja, dėmesio verta pasakoje atsisklei- 
džianti velnio sąsaja su gyvuliais. 

Viename nagrinėjamos pasakos variantų (LTR 1713/101/) pasa- 
kojama apie galimą velnių susidūrimą su griausmu. Katinas, prieš at- 
važiuojant vestuvininkams į jaunojo dvarą, įspėja gyvulius ganančius 
piemenis, kad jie sakytų: kaimenė yra pono Papelinsko. Paskui katinas 
pribėga velnių dvarą ir pagrasina jiems: „Ataina ponas Papelinskas su 
grauzmu ir vėju! Bėkit visi velniai, jei neišbėgsta, bus jum blogai!“ Vel- 
niai tuoj pat išlaksto, o katinas įveda jaunuosius į dvarą. 

Perkūnas minimas ir dar viename variante (LTR 1921/1/). Pasa- 
kojama, kaip lapė randa piemenis, ganančius daugybę kiaulių. Lapė 
prigrasina piemenims, kad sakytų - kiaulės esančios pono Lapatinsko, 
nes kitaip juos trenksiąs Perkūnas. Piemenys iš baimės taip ir pasakė 
vestuvininkams. Vėliau lapė sutiko karvių, arklių, avių bandas ir liepė 
sakyti, kad tai pono Lapatinsko gyvuliai. Pribėgusi gražų velnių dvarą, 
lapė išvarė iš ten velnius sakydama, kad atvažiuoja kunigai. Visi velniai 
pabėgo, tik vienas liko, įsilipęs į ąžuolą. Lapė liepė šauti vestuvinin- 
kams į ąžuolą. Nelikus dvare velnių, svečiai suėjo į dvarą. 

Šioje pasakoje nepasakoma, kad gyvuliai priklauso velniui, tačiau, 
kaip ir pirmajame anotuotame tekste, minimas velnių dvaras, gyvulių 
bandos ir Perkūnas. Anksčiau aptartuose variantuose velnių dvaras 
akivaizdžiau siejamas su gyvuliais. 

Įdomus pasakos variantas, kuriame minimi trigalvio pono galvijai: 

Važiuoja šliūban. Važiuoja su vaisku. 
— Kieno šitie galvijai? 
— Trigalvio pono. 


PERKŪNO IR VELNIO NESANTAIKOS PRIEŽASTIS 


— Sakyk, kad Ivano Palezončiaus, bo jus užmuš. 
— Kieno čia darbininkai? 
Stovi ponas prie tilto. 
— Lįsk stuobrin, atvažiuoja karalius su vaisku. 
Trigalvis ponas įlindo stuobrin. 
— Dabar šaukit visi tan stuobrin. 

(LTR 979//88/) 

Trigalvis ponas šiame variante, be abejo, yra velnias. Sakoma, kad 
jis turi gyvulių. Kaip ir būdinga velniui, trigalvis ponas lenda stuobrin 
ir jį, tūnantį tame stuobryje, nušauna. 

Velnias vaizduojamas kaip turintis gyvulių ir latvių tautosakoje. 
Padavime „Kaip atsirado Žilasis kalnelis“ pasakojama, kad už dviejų 
kilometrų nuo Daudzevos Sileniekų namų yra vadinamasis Žilasis 
kalnelis. Prieš daugelį metų ten buvo sėjami javai. Velnias naktimis 
atgindavo savo gyvulius ir javus nuganydavo. Žmonės, nebegalėję 
pakęsti tokio velnio elgesio, apskundė jį Perkonui. Kai velnias vieną 
naktį suvarė gyvulius į javus ir pats stovėjo prie jų, Perkonas supyko 
ir su didele jėga nuspyrė (nutrenkė) velnią. To spyrio vietoje atsirado 
didelė gili duobė. Iš jos kilo balti dūmai, ir jie aplinkui nudažė samanas 
baltai. Ta duobė buvusi prie kalnelio, kuris dabar vadinamas Žiluoju 
kalneliu. Išgąsdinti velnio gyvuliai dar ir dabar klaidžioja po mišką ir 
labai bijo žmonių (LTT, p. 100). Tad čia velnią, netinkamoje vietoje 
ganantį savo gyvulius, nubaudžia Perkonas, nutrenkdamas jį. Šiame 
padavime, kaip ir aptartose lietuvių pasakose, išryškėja velnio bei jo 
gyvulių sąsaja su Perkonu. 

Pateikti lietuvių, taip pat ir latvių tautosakos pavyzdžiai liudija, 
kad velniui priklauso gyvuliai ir kad tą velnią persekioja Perkūnas. 
Tai asocijuojasi su vedų mitu apie Valą, slepiantį galvijus, su kuriuo 
kovoja griaustinio dievas Indra. 

Lietuvių tautosakoje esama sakmių, kuriose pasakojama, kad 
Perkūnas apvagiamas ir tikrąja to žodžio prasme, panašiai kaip 
germanų mitologijoje Toras. Velnias pavagia iš Perkūno kokį nors jo 
įrankį - peilį, kirvį, akmenį, pypkę. Tiesa, dauguma tai vaizduojančių 
sakmių glaustos, neišplėtoto siužeto. Sakmes apie tai, kaip iš Perkūno 
pavagiamas koks nors daiktas - peilis, kirvis, pypkė, dviratis - užrašė 
Kybartų gimnazijos mokiniai (LTR 763). Pateikiamos jų metrikos apie 
pateikėjus ir užrašymo vietas nepilnos. Todėl šios sakmės nekelia 
didelio pasitikėjimo. 

Dviejose iš šių moksleivių užrašytų sakmių (LTR 763/61/, LTR 763 
/59/) pasakojama, jog kadaise Perkūnas gyveno danguje su Dievu. 

Kartą Dievas susipyko su perkūnu ir išmetė jį iš dangaus. Perkūnas, 
palikdamas dangų, pasiėmė ožį, dviratį, peilį ir kirvį (LTR 763/61/) 
arba kirvį, peilį ir dviratį (LTR 763/59/). Antroji sakmė baigiama taip: 
„Už tai Perkūnas ant velnio labai supyko ir dabar kur tik pamato 
velnią, tuojaus jis meta kirvį, bet kirvis į velnią nepataiko ir užmuša 
žmogų ar gyvulį, prie kurio velnias sėdėjo (LTR 763/59/). Patikimesniu 
motyvu čia galėtų būti laikoma antrosios sakmės pabaiga —- kad Per- 
kūnas, velnią pamatęs, meta į jį kirvį. Šiaip jau Perkūno ištrėmimas 
iš dangaus, kaip teisingai teigia J. Balys, primena legendą apie puo- 
lusius angelus ir Liucipierių (4, p. 36). 

Viena iš Kybartų gimnazijos moksleivių užrašytų sakmių atrodo 
verta atidesnio dėmesio. Tai sakmė apie Perkūną ir jo brolį (LTR 763/63/). 
Pasakojama, kaip jie vienas vienoje upės pusėje, kitas — kitoje kirto 
malkas. Juodu turėjo tik vieną kirvį ir vienas kitam permesdavo per 
upę. Tai pamatęs velnias atbėgo ir pagriebė kirvį. Pabaigoje daroma 
etiologinei sakmei būdinga išvada: „Užtat Perkūnas ir dabar pyksta 
ant velnio“. Ši sakmė primena padavimą apie du kirvį vienas kitam 
mėtančius milžinus (KbPK 11). Užrašyti 36 šio padavimo variantai. Tuo 
tarpu jį atitinkančios sakmės žinomas tik šis vienintelis užrašymas. 
Taigi dėl jos tikrumo šiek tiek abejojama. 

Vis dėlto, reikia manyti, griaustinio dievo įrankio vagystės 
motyvas lietuvių tautosakoje galėjo egzistuoti. Be minėtų moksleivių 
užrašytų sakmių, žinoma dar viena kita apie tai, kaip velnias vagia ir 
Perkūno tam tikrus daiktus. Rytų Lietuvoje (Alantos apylinkėse) 
užrašyta sakmė, kaip velnias iš Perkūno pavagia kulkas: 


Perkūnas kartą miegojo ir velnias pavogė jo kulkas, kuriomis Perkūnas svaido. 
Už tai Perkūnas supyko ant velnio ir jį visada muša, šaudo, kaip tik velnią pamato. 
Užtat tiems žmonėms būna blogai, kurie savo blogais darbais ir mintimis velnius 
globoja. Tai, trenkdamas velnią, Perkūnas gali nutrenkti ir tą žmogų, kuris tą piktąjį 
globoja (prie kurio velnias slepiasi nuo Perkūno!) (LTR 1627/174/) 


Antroji sakmės dalis jau sušiuolaikinta — paliesta vėlyvesnės 
mąstysenos. Tačiau kūrinio pradžioje, atrodo, patikimai užfiksuotas 
Perkūno atributo vagystės motyvas. 

Kitoje sakmėje užsimenama, kaip velnias vogė iš Alijošiaus ir 
Anoko kirvį, kaltą, pjūklą ir plaktuką (LTR 1813/13/). Kaip žinoma, Ali- 
jošius ir Anokas tautosakos tekstuose funkciniu požiūriu atitinka Per- 
kūną (sakmėje aiškinama: „Griausmas kyla, kai Alijošius važinėja po 
debesis“). Tad galima teigti, kad ir iš vėlyvesnių Perkūną pakeitusių 
sakmės veikėjų pavagiami jų daiktai. 

Perkūno akmuo. Varėnos r. ir apyl., Papiškių k. 
V. Vaitkevičiaus 1992 m. nuotr. 


Dar vienas objektas, vagiamas iš Perkūno, - akmuo. A. Mažiulio, 
žinomo tautosakos rinkėjo, užrašytos dvi sakmės iš skirtingų pateikėjų 
šiaurės rytų Lietuvoje. A. Mažiulis tuomet (1935 m.) buvo Lietuvos 
katalikiško jaunimo „Pavasario“ federacijos Dusetų kuopos tautosakos 
rinkėjų būrelio narys, dar jaunas rinkėjas.Viename jo tautosakos 
rinkinių pateikiamas toks Perkūno ir velnio nesantaikos konstatavimas: 
„Perkūnas su velniu pykstasi delta, kad velnias iš po jo pavogė krūvų 
akmenų“ (LTR 1032/142/). Detaliau vagystės aplinkybės nenusakomos. 
Dėl to be platesnio tautosakinio konteksto šis teiginys tarsi pakimba 
ore. Nėra visiškai aišku, ar tai sakmės nuotrupa, ar atsakymas į anketos 
„Perkūnas ir velnias“ klausimą („Kokie santykiai tarp Perkūno ir 
velnio? Kokia yra jųdviejų nesantaikos priežastis?“). Šią abejonę gal 
kiek išsklaido antroji A. Mažiulio užrašyta sakmė, kuri jau didesnės 
apimties ir joje plačiau pasakojama apie vagystę: 

Perkūnas turėjįs daug akmenų krūvoje ir velnias pavogįs vienų akmenį. Pavagtų 
akmenį indėjįs sava grįčias pamatan, a jam viena, statunt gryčių, buva pritrūkį. 


Perkūnas sužinojįs, kad pavage ja vienų akmenį, ažpyka ir dabar muša, kur tik 
pamata LTR 1032/143/). 


Toliau sakmėje aiškinama, kur velnias mėgsta pasislėpti ir kurių 
vietų žmogui reikia saugotis perkūnijos metu. Šis labiau išplėtotas 
tekstas kelia didesnį pasitikėjimą. 

Velnio akmuo (akmuo su „velnio čebatėliu“). Alytaus r., Saldutiškio apyl., Silgionių k. 
V. Vaitkevičiaus 1993 m. nuotr. 


Su akmenimis velnias glaudžiai siejamas ne tik sakmėse, bet ir 
padavimuose. Viename padavime pasakojama: 
Netoli Satakiškės girioj yra akmuo su žmogaus pėdu. Žmonės vadzina jį „velnia 


pedas“. Sako, velnias in egles sedėjis groudzimas kad doužis vuodegon velnuciui, tas 
strykc in akmenio i paliko pėdų, e paskui skradzei žemi pralekis (LMD I 183/105/). 


Griaustiniui sugriaudus velnias nušoko nuo eglės tiesiog ant 
akmens. Čia jis paliko savo žymę ir nugarmėjo skradžiai žemės - matyt, 
į savo valdas. Perkūnijos metu velnias dažnai sėdi ant akmens ar prie 
jo (LPK 3454). Akmenį galėtume laikyti būdinga velnio buvimo vieta 
bei jo atributu. Kita vertus, ryšį su akmenimis turi ir Perkūnas. Jo 
ginklas - kirvelis ar kulka būdavo iš akmens. 

Išskirtinas padavimų motyvas — velnias neša akmenį. Lietuvoje 
populiarus padavimas apie velnią, kuris neša akmenį, norėdamas 
sudaužyti bažnyčią (KbPK 32 C). Dažniausiai variantuose figūruoja 
Anykščių bažnyčia ir įžymusis akmuo Puntukas: 

Ant Puntuko šono yra 3 pirštai, raktas ir pasaga. Šį akmenį nešęs velnias, no- 
rėdamas sudaužyti Anykščių bažnyčią. Sugiedojo gaidys, ir velnias akmenį išmetė. 
Liko tik 3 jo pirštų žymės (LTR 768/168/; žr. taip pat LTR 601/9/; LTR 3191/2, 60/; LTR 
601/9/). 

Kitoje padavimo versijoje velnias vaizduojamas nešantis akme- 
nis maiše. 

Puntuko akmuo. Anykščių r. ir apyl., Dvaronių k. 
V. Vaitkevičiaus 1993 m. nuotr. 


Padavimas kalba, kad labai senai palei Lėvens upę velnias nešęs didelį maišą 
akmenų prikrovęs. Maiše tarp mažų akmenų buvęs didelis didelis akmuo. Tai tas 
didysai akmuo nusmuko maišo galan ir pratrynė maišo galą. Netrukus maišas praplyšo 
ir tas didysai akmuo šlamokšt ir iškrito Smilgių kaimo ganyklos. Tada pro tą skylę bir 
bir bir ir pabiro akmenys. Pribirėjo akmenų pilnas laukas. Tai nuo tada Lėvens upės 
pakrantėje šitie akmenys atsirado ir dabar tebėra, todėl ir ta vieta vadinama Akmenutė. 
O Smilgių arklių ganykloje dar ir dabar teberiogso tas didysai velnio pamestas akmuo 
(LTR 2993/10/). 


Padavime pasakojama, kad velnias neša akmenis, jį ištinka ne- 
sėkmė - praplyšta maišas, akmenys išbyra lauke. Kad tai būtų vagystė, 
padavime neužsimenama, nors pats velnio veiksmas - akmenų nešimas 
maiše — šiek tiek ir asocijuojasi su ja. Viename padavimo variante 
akmenis nešantį velnią „užčiumpa“ Perkūnas ir veja velnią tol, kol jis 
išbarsto akmenis: 


Kai Dievas sutvėrė žemę, tai buvo visur tik vieni akmenys. Tada Dievas 
pasišaukė velnius, liepė tuos akmenis surinkt ir nunešt marios. Tai tie velniukai juos 
ir rinko. Surinko, susidėjo maišuos ir nešas. Tam kartui užejo perkūnija ir vieną 
velniuką užčiupo Šiaurių lauke. Tai jis bėgt, o Perkūnas vyt. Kol pribėgo prie 
Likalaukių sypsalos, tai išbarstė visus akmenis iš maišelio. Užtat kaip lėkė čia to 
ruožu nuo Šiaurių iki Likalaukių, tai akmenų taip sėti prisėjo, o kur neužlėkė, ten 
mažai. Sypsalai gi murkt liūnan ir pasikavojęs, o akmenai tam ruože taip ir atlikę 
(LTR 2132/45/). 

Šis padavimo variantas, kuriame velnio akmenų nešimas jungia- 
mas su perkūnijos motyvu, nors ir vienintelis, tačiau tokio teksto gali- 
mybė atrodo esanti reali. 

Aptariamas motyvas - velnias neša akmenis - gali būti ir tokiame 
kontekste: velnias neša akmenis upės link, meta į ją akmenis ir užtven- 
kia upe (KbPK 32). Viename iš šio siužetinio tipo padavimų pasakojama, 
kad Sturžėnuose, prie Neries upės, velnias darė iš akmenų tiltą. Nešant 
didžiausią akmenį, kuriuo norėjo užtvenkti vandenį, užgiedojo gaidys. 
Velnias nenunešė akmens, o tas akmuo ir dabar ten yra (LTR 5099/21/). 
Už Galčiūnų yra upelė Loša, per kurią yra „velnio tiltas“ — labai daug 
akmenų. Velnias statęs tiltą, bet pragydo gaidžiai, tiltas subyrėjo (LTR 
4232/65/). Velniai norėjo per Amalviškių ežerą nutiesti tiltą, nes kėlė 
vestuves. Kelias naktis iš visų laukų tempė akmenis ir skandino į ežerą. 
Vienam velniui benešant akmenį, užgiedojo gaidys, tai velniukui ir 
iškrito akmuo ant žemės (LTR 452/140/)'. Taigi velnias grindžia upėje 
akmeninį tiltą ar užtvanką, bet nebaigia savo darbo užgiedojus gaidžiui. 
Čia atsiskleidžia velnio kaip vandens sulaikytojo vaidmuo. Tai šiek 
tiek primena senovės indų Vritros, funkciniu požiūriu atitinkančio 
lietuvių velnią, upių tėkmės stabdymą. Tačiau padavimuose nieko 
neužsimenama apie Perkūną, kuris kuo nors sietųsi su šiuo velnio 
atliekamu darbu - bent jau priešindamasis tam. 

Taigi Perkūno ir velnio nesantaikos priežastis lietuvių tautosakoje 
menkai teatskleista. Tiesa, gana akivaizdžios analogijos išryškėja su 
senovės indų mitais. Velnias, kaip ir senovės indų Vala, turi gyvulių ir 
tai siekia nuslėpti nuo jį persekiojančio dievo. Tad velnias šiuo požiūriu 
išties sietųsi su Vala. Kaip jau buvo aiškinta, tai atskleidžiama ne kaip 
vagystė tiesiogine to žodžio prasme, o greičiau kaip velnio dispo- 
navimas vertybėmis, kurios yra visuotinai reikšmingos ir aktualios. 
Griaustinio dievo įrankio vagystės siužetas, gerai žinomas germanų ir 
finų mitologijose, lietuvių mitologijoje gana blankus. Apie tai užsi- 
menama tik vienoje kitoje sakmėje, kurių užfiksuota pavieniai variantai. 

' Panašių pavyzdžių galima rasti latvių tautosakoje. Padavime apie Arnių akmenį 
pasakojama, kad prie vieškelio Ryga-Daugpilis, kuris yra netoli Kegumo upelio, guli melsvai 
pilkas akmuo geros pirtelės dydžio, vadinamas Arnių akmeniu. Senais laikais šis akmuo buvo 
netoli nuo Daugpilio. Vieną naktį velnias sumanė akmenį atnešti ir įmesti į Kegumo upelį, kad 
juo plaukdami baidokai dužtų. Bet nešant užgiedojęs gaidys, ir akmenį teko numesti, neprinešus 
jo iki Kegumo. Iš pykčio, kad nepasiekė upelio, velnias spyrė į akmenį ir nuskėlė jo gabalą. Pasak 
kito pasakojimo, skilimas atsiradęs taip: Pėrkonas persekiojo velnią, kuris, ieškodamas, kur 
pasislėpti, įlindo į Arnių akmenį. Kai Pėrkonas velniui spyrė su savo žaibu, tai atskėlė nuo akmens 
skeveldrą (LTT, p. 75). Kaip galima spręsti iš padavimo, latvių velnias taip pat siejosi su 


akmenimis. Jis, kaip ir lietuvių tautosakoje, gali būti vaizduojamas nešantis akmenis (žr. taip pat 
padavimą „Akmenaina jūrmala“ - LTT, p. 75). 

Velnio neštas ir pamestas akmuo. Molėtų r., 
Dubingių apyl., Kreiviškių k. 
V. Vaitkevičiaus nuotr. 


Tas pats akmuo. Aiškinama, kad jame matyti 
grandinės žymė ir pėda 


Baigiant svarstyti šią temą, reikėtų padaryti vieną nedidelį eks- 
kursą. Į Perkūno ir velnio konflikto priežastį gali būti pažvelgta plačiau 
ir tai paaiškinta bendresniu aspektu. 

Perkūno ir velnio priešiškumas - kardinali šių iš esmės skirtingų 
mitinių būtybių opozicija. Perkūnas - viršutinio, su dangumi susijusio 
mitinio pasaulio atstovas, velnias - požeminio. Griausmavaldis yra 
tvarkos, teisingumo palaikytojas žemėje. Velnio personaže glūdi tam 
tikras chaotiškumo pradas, kuris tikriausiai yra vienas esminių šios 
mitinės būtybės bruožų. 

Trumpai apžvelgsime, kas gi yra chaotiška velnio vaizdinyje. Kas 
skatina velnią laikyti destruktyvia mitine būtybe? 

Chaotiškumas slypi įvairiuose velnio bruožuose, įvairiose jo 
veiklos srityse: išvaizdoje, varduose, buvimo vietos pasirinkime, jo 
santykiuose su žmonėmis ir kitais mitiniais personažais. Kaip žinoma, 
būdingas velnio vaizdinys lietuvių tautosakoje — tam tikra antropo- 
morfinė ar zoomorfinė būtybė, neretai neįprastos išorės. Jei velnias 
pasirodo žmogaus pavidalu, tai jis gali būti šlubas, kuprotas, vienakis, 
turėti kitų deformacijos bruožų, kurie, anot N. Vėliaus, „būdingi 
neharmoningiems padarams, reiškiantiems chaotiškas gaivališkąsias 
žemės ir požemio jėgas“ (172, p. 46). Velnias gali pasireikšti ir tiesiog 
kaip gamtos reiškinys — ugnies kamuolys, juodas stulpas ar kaip 

Velnio neštas ir pamestas akmuo. Mažeikių 
r., Tirkšlių apyl., Geidžių k. 
V. Vaitkevičiaus 1993 m. nuotr. 


Velnio neštas ir pamestas akmuo ant velnio 
tako. Šiaulių r., Micaičių apyl., Urkuvėnų k. 
V. Vaitkevičiaus 1995 m. nuotr. 





kažkokia neapibrėžto pavidalo būtybė — nei žmogus, nei gyvulys, 
juodas sutvėrimas, koks daiktas su uodega (172, p. 43). Apibūdinant 
velnią, neretai akcentuojama jo juoda spalva, kuri šio personažo 
mitinėje sferoje asocijuojasi su tamsa ir požeminiu pasauliu. Bloga 
lemiantį pradą velnio vaizdinyje atspindi jo vardai, ypač tokie kaip 
balinis, baubas, bėda, bėdelis, bildukas, drignius, juodasis, naktinis, 
nelabasis, nelabšis, prakeiktasis, piktasis, pikčius, pragarinis, smakas, 
smalinis (172, p. 33-34, 37-38). 

Su velniu susijusios erdvės ir laiko charakteristikos taip pat pa- 
tvirtina jį esant chaotiškos prigimties būtybę. Velnias - po žeme esančio 
pasaulio atstovas, tačiau jis būna ir vandenyje, paprastai - stovinčio 
vandens telkiniuose. Atsidūręs žmonių apgyventoje aplinkoje, velnias 
linkęs lindėti įvairiuose pašaliuose, gūdžiose vietose, tamsoje, kur 
paprastai tūno gaivališki mitiniai personažai. Būdingos velnio buvimo 
vietos: raistas, bala, pakelė, miškas, patiltė, kapinės, pirtis, jauja, 
kluonas (172, p. 53). Mėgstamiausias velnio pasirodymo laikas - naktis, 
ypač iki pirmųjų gaidžių. 

Kai Dievas su velniu kuria pasaulį, gyvulius, velnias pasireiškia 
kaip triksteris, nevykusiai pakartojantis Kūrėjo veiksmus. Jei Dievas 
sukuria lygią žemę, velnias - kalnus, bedugnes, klampynes (LPK 3008). 
Dievas sutveria paukštį, velnias - rupūžę (LPK 3081). 

Pasakojama, kad šiuo akmeniu velniai norėjo užtvenkti upelį. Raseinių r., 
Nemakščių apyl., Paskirtinio k. 
V. Vaitkevičiaus 1993 m. nuotr. 


Velnias destruktyvus ir Perkūno atžvilgiu. Perkūnas pyksta ant 
velnio dėl jo nepadoraus elgesio per audrą. Velnias erzina griaus- 
mavaldį, reiškia jam savo panieką - šaiposi, rodo liežuvį, pasturgalį, 
vaiposi, juokiasi (LPK 3452). Velnias tyčiojasi ne tik iš Perkūno, bet ir 
iš žmonių. Pakelėje žmogaus priglaustas sulytas oželis (velnias) mėg- 
džiojasi. Už tai jis nutrenkiamas perkūnijos (LPK 3300). Velnias ap- 
gaudinėja žmones: siūlo mainytis pypkėmis, šautuvais, arkliais, o 
paskui iš jo pakeisto daikto telieka rąstas, kelmas, arklio kanopa (LPK 
3302). Nelabasis naktį klaidina keliautojus, vedžioja po balas, gąsdina 
(LPK 3420). Velnias, pasivertęs kaimynu, kviečia pernakvoti pas save. 
Atsibudęs žmogus mato, kad guli klkampioje baloje (LPK 3332). Apie 
velnią pasakojama, kad jis, tarnaudamas pas ūkininką, išmoko jį daryti 
degtinę (LPK 3291). Įgijusi kunigo pavidalą, ši būtybė ateina į vestuves 
ir ragina Žmones gerti degtinę (LPK 3330). Bernais pasivertę velniai 
šokina vakarėliuose merginas, jas prikankina ar nusigabena su savimi 
(LPK 3251). Velniai netgi lupa žmonėms odą (LPK 3257), gundo juos, 
vilioja į nelaimę (LPK 3380). 

Chaotiškumo pradas velnio vaizdinyje buvo pastebėtas mitologi- 
jos tyrinėtojų (N. Vėliaus, M. Gimbutienės), tačiau paprastai šis jo 
bruožas nebūdavo akcentuojamas kaip esminis, susijęs su tam tikra 

šio personažo prigimtimi. Religinėje plotmėje aptariamasis velnio ypa- 
tumas - itin reikšmingas, parodantis personažo prigimtį bei pobūdį. 
Ilgą laiką buvo susiformavusi tendencija velnio destruktyvumą, 
negatyvumą laikyti krikščionybės poveikio rezultatu. Iš tiesų krikš- 
čionybės pasekėjų šitaip buvo suvokiamas velnias. Tačiau ir pagonybėje 
chaotiškumas, destruktyvumas nebuvo vertinamas indiferentiškai. Šis 
ypatumas laikytas vienu iš pagrindinių erdvės, laiko bei mitinių 
būtybių vertinimo kriterijų. 

Velnias savo chaotiniu pradu asocijuojasi su senovės indų mito- 
logijos asurais (Asura). Asurai - tai demonai, o kartu ir pirmieji dievai, 
gyvavę dar prieš Kosmoso susikūrimą. Jie buvo siejami su požemiu, su 
pirminiais pasaulio vandenimis. Asurai laikyti vėlesnių dievų (deva-) 
priešininkais. Indra nugalėjo Vritrą, kuris buvo būtent asurų atstovas. 
Taigi tiek Vritra, tiek asurai - pirminio chaoso reprezentantai. Remda- 
masis vedų mitais, F.B.J. Kuiperas teigia, kad pirminis chaosas, susi- 
kūrus Kosmosui, neišnyko visiškai, o tebeegzistavo jo periferijoje kaip 
nuolatinė grėmė jam (219, p. 35). Perkūnas, matyt, ir buvo tasai dievas, 
kuris kovojo su paslaptingo požeminio pasaulio jėgomis ir vienu 
ryškiausių jo atstovų - velniu. 


PERKŪNAS MEDŽIOJA VELNIĄ 


(SRIAUSTIN IO DIEVO KOVA SU PRIEŠININ- 
KU SAVITAI ATSKLEISTA SAKMĖSE APIE TAI, KAIP PERKŪNAS ME- 
DŽIOJA VELNIĄ (LPK 3452). PANAŠAUS TURINIO SAKMĖS ŽINOMOS IR 
LATVIAMS, ESTAMS, RYTŲ BEI VAKARŲ SLAVAMS (4). Tad šiame area- 
le - baltų, finų ir prie jų besišliejančių slavų — buvo paplitęs siužetas, 
pagal kurį griaustinio dievo kova buvo traktuojama kaip medžioklė. 
Tai čia bus akcentuojama ir paaiškinta plačiau, kadangi ši tema padeda 
suvokti ir atskleisti tam tikru aspektu paties Perkūno pobūdį ir vieną 
pagrindinių jo funkcijų. 

Sakmės apie Perkūną, medžiojantį velnią, laikui bėgant kito, 
transformavosi kai kurie jų turinio elementai. Vis dėlto, galima kons- 
tatuoti, kad mūsų tautosakoje yra neblogai išsilaikęs Perkūno ir vel- 
nio kovos mitas. Savo senuoju klodu jis siejasi su indoeuropiečių 
griaustinio dievo ir jo priešininko kovos mitu. Tai čia taip pat bus 
mėginama išryškinti. 

Sakmėse „Perkūnas medžioja velnią“ aiškiai, detaliai atsklei- 
džiamos laiko ir vietos aplinkybės. Pažymėtina, kad šie parametrai — 
veiksmo laikas ir erdvė mito charakteristikai yra itin reikšmingi. Štai 
vienas būdingų pavyzdžių, kuriame gerai atsiskleidžia vaizduojamojo 
veiksmo aplinkybės: 

Senovėj, kada da Perkūnas dievaičiu buvo, tai tankiai pasirodydavo laike lietaus 
žmogaus pavidale. Sykį medinčius vaikščiojo po girią. Susyk užėjo debesis ir pradėjo 
lytie, graut ir mušt perkūnas. Jis po medžiu stovi ir žiūri - netoli jo stovi aržuolas, o 
tame aržuole buvo skylė išpuvus. Kaip griausmas pereina, tai iš tos skylės išlenda 
vokietukas su raudona kepuraite ir mečėjasi prieš debesį, o kaip sugriauja, tai tas 
vokietukas — in tą skylę. Jis turėjo prie savęs sidabrinį pinigą, tuoj dantimi sulenkė. 
Kaip tik tas vokietukas išlindo, tai jis pamieravo gerai ir paleido. Taip iš to vokietuko 
tik smala pasiliejo. Tuoj nustojo griovę. Žiūri jis atsistojęs in tą aržuolą - ateina žmogus 
su barzda, sako: „Dėkui tau žmogau, kad tu mano neprietelių užmušei. Jau septyni 

metai, kaip jis mane erzino. Aš tau už tai užprovysiu muškietą, tai galėsi šaudyti, iki 
tu gyvas būsi, ir ką pamieruosi, tą nušausi“. Ir taip buvo. Šaudė, iki gyvas, ir nereikė 
užprovyt, ką tik pamierau, tą nušovė. O kada jis mirė, liko muškieta sūnui, ale jau jis 
turėjo užprovyt“ (LMD I 133/152/). 


Ne tik šiame, bet ir kituose sakmės variantuose pažymima, kad 
veiksmas vyksta per audrą ar jai artėjant: 

Buvo kitą syk" teip sau medinčius. Jis vieną dieną išėjo medžiot' ant zuikių. Diena 
buvo graži, saulėta karšta, kad nors ir marškinius padek". Jam besukinant po krumus, 
pradėjo iš vakarų lig kad griausti; prasidėjo vėjuks pustė, debesys juodas, kad baisu 
pažiūrėti koks, užmauroja. Pradėjo lyt; žmogus pasistojo po aržuolu, o nelabai toli iš 
priešais buvo didelis akmuo. Jam bežiurint, iš kur ne iš kur ant akmens atsirado 
vokietukas ir šoka kazoką (BsLP 2, Nr. 9, p. 58). Viėnas žmogus rankiojo girioj malkas 
sausun šakun. Tuo tarpu dangus pradėjo niauktis ir debesiai, vejo nešami, padangėmis 
brauktiė. Žmogelis prisirinkens pundelin malkun, norėjo jau namon gryštiė, ale dirstėrs 
in užpakalin, žuri - dailus švariai apsirėdens vokiėtukas pro kelmus slankioja ir dairosi, 
kur butu jam smagiau pasikavotiė (BsFM, p. 180-181). Kitą kartą vakarop viens stu- 
dents, turėdams ukvatą paliavoti, išėjęs su šaudykle į girią. Jam bevaikščiojant, apsi- 
niaukęs dangus, pradėjęs iš tolo griaustinis belst ir žaibus pliekt iš tolo. Students, 
grįždams atgal, į šalis žvalgydamasis, pamatęs, kad iš vienos medžio drevės velniuks, 
iškišdams galvą, teip jis liežuvį iškoręs mėgdąsis... (ŠLSP, Nr. 60, p. 75). 


Tad situacija, į kurią patenka medžiotojas ar koks kitas žmogus — 
perkūnija. 

Sakmės tekstuose nurodoma ne tik kada, bet ir kur vyksta veiks- 
mas. Dažniausiai - miške (LMD I 812/1/; LTR 462/243/), paežerėje (LTR 
828/377/; LTR 795/3, 34/), kartais ir prie kalnelio (LMD I 133/1/). Pasako- 
jama, kad medžiotojas apsistoja po medžiu - ąžuolu (LMD I 133/152/) 
ar egle (DSPŽ II p. 60-63; LTR 462/243/), gluosniu (LTR 832/645/), prie 
akmens (LTR 462/243/; LTR 832/648/). Ąžuolas - su Perkūnu glaudžiai 
susijęs medis. Tačiau, kaip jau aiškinta, šis medis turi ryšį ir su velniu: 
jo drevėje audros metu gali slėptis velnias (BsLPY 4, Nr. 87, p. 81; LMD 
I 133/152/). Velnias glaudžiasi ir prie kitų sakmės variantuose minimų 
medžių: eglės (LTR 828/347/), gluosnio (LTR 832/645/). Jis mėgsta palįsti 
po akmeniu: „Netoli jo [strielčiaus - N. L.| buvo didelis akmuo. Ant to 
akmens tupėjo juodas katinas. Kaip pradėjo Perkūnas trankyti, tai kaip 
tik trenkia, tai tas katinas lenda po akmeniu“ (LTR 462/243/). Velnias 
slepiasi ir vandenyje: „Medžiotojas [matė] velniuką, kuris atsukęs už- 
pakalį erzino Perkūną, o kai tas trenkdavo, jis pasinerdavo į vandenį, 
ir Perkūnas jo nenutrenkdavo“ (LTR 828/377/; žr. taip pat LTR 1074/110/). 
Būdinga velnio vieta —- bala: „Tai jis [medžiotojas - N. L.] po vienu 
medžiu ir mato, kaip dundulis trenkia į vieną balą, o toj baloj prieš 

Akmuo su „velnio pėda“. Ignalinos r., Tverečiaus apyl., Čelniukų k. 
V. Vaitkevičiaus 1995 m. nuotr. 


dundulį veblena velnias (LTR 1262/40/). Velnias palenda taip pat po 
kelmu (BLM, p. 10-11; LMD I 144/34/), po velėna (LMD I 812/1/):. 

Taigi velnias slepiasi perkūnijos metu tuose objektuose, kurie 
mitologijoje atlieka pasaulio sferų tarpininko vaidmenį (medis, ypač 
ąžuolas) arba chtoninės - jo sričiai priklausančios prigimties objektuo- 
se (vandenyje, baloje, po kelmu, po velėna). 

Sakmėse apie Perkūno medžioklę šio dievo priešas visuomet tas 
pats - velnias. Tačiau jis nuolat kaitaliojasi, pasirodo vis kitu pavidalu. 
Jau buvo konstatuotas glaudus velnio ryšys su gyvuliais. Nagrinė- 
jamose sakmėse velnias ne tik siejasi su gyvuliais. Jis pats dažnai pa- 
siverčia gyvuliu, ypač slėpdamasis nuo Perkūno. Taigi velnias per 
audrą gali pasiversti juodu katinu: „Toliau žmogus žiurįs, kad ten me- 
dije buvus drevė, tai katinas, iš tos drevės iškišdamas galvą laukan, po 
kožno nugriovimo ir megdąsis“ (BsLP 1, Nr. 25, p. 27). Velnias įgyja 


' Įdomu tai, kad, kaip rodo kitų sakmių apie Perkūną ir velnią variantai, bene vienintelė saugi 
vieta, kur velnias gali tūnoti - po žemės velėna. Čia pasislėpusio velnio Perkūnas netrenkia: „Ot, 
kaip išeina grausmas, griaudzia ir kerta Perkūnas, itai, svietas porija, kų kerta cik velnių. O velnias 
pasislepia, niekur negali pasislėpti, cik po toj dzernu, kur, kap itai ara artojas ir an kelio būna prieg 
kelio dzerna apversta, tai po toj dzernu jam Perkūnas nieko nepadaro“ (LTR 4302/104/). Perkūnas 
ir pats pareiškia velniui, kad jo, palindusio po velėna, nežada liesti: „Aš čia tavęs nemušu. Gali čia 
gulėti“ (LTR 804/138/). Velnias yra chtoninė, žemės būtybė. Jo valdos yra požemis. Matyt, Perkūnas 
norėtų, kad velnias grįžtų į savo sferą ir ten pasiliktų. 

Velnio akmuo. Radviliškio r., Baisiogalos apyl., Valatkonių k. 
V. Vaitkevičiaus 1995 m. nuotr. 


šuns pavidalą: „Jis to zuikio beješkodamas atėjo prie tokio didelio 
ąžuolo, pakelia galvą aukštyn, žiuri - tam aržuole skylė, o iš tos skylės 
išlindęs šuniuks ir kraiposi: kai tik sužaibuoja, tas šuniuks šmakšt in 
tą skylę“ (BsLPY 4, Nr. 87, p. 81). Kartais pavirstama ožiuku: „Pamatė 
beeidamas ant nulaužto medžio juodą ožiuką, kuris šokinėjo nuo vie- 
no ant kito kelmo vis mekendamas“ (LTR 828/380/, žr. taip pat DSPŽ 2, 
p. 62-63). Pavieniai variantai pasakoja, kad velnias pavirsta lape (LTR 
828/374/), juodvarniu (BsLPY 4, Nr. 87, p. 81), antinu (LTR 1081/227/). 
Velnias gali būti apibūdinamas dar ir šitaip: „regis šviesa dedas iš 
kakias juodas gerklas“ (LTR 792/143/), raudonai rėdytas vyrytis žalia 
kepure (BsLP 2, Nr. 7, p. 57), vokietukas (BsFM, p. 180-181; BsLPY 4, 
Nr. 85, p. 79-80; BsLP 2, Nr. 9, p. 58). 

Tad lietuvių velnias turi gebėjimą modifikuotis, įgyti daugybę 
pavidalų, ypač pasirodyti kaip vienoks ar kitoks gyvulys. Toks virtimas 
gyvuliu atrodytų visiškai logiškas. Mirusiųjų, pavirtusių gyvuliais, 
atstovas Žemėje taip pat pasirodo kaip gyvulys, ypač dažnai - kaip 
juodos spalvos gyvulys. 

Aptariamose sakmėse velnią dažniausiai nušauna ne pats Per- 
kūnas, o medžiotojas. Medžiotojas atlieka Perkūno funkciją. Kita vertus, 
pats Perkūnas gali pasirodyti kaip medžiotojas. Todėl atrodo lyg tasai 
medžiotojas, nušoves velnią, būtų Perkūno antrininkas ar bent jau 

pagalbininkas žemėje. Jų santykis ir panašumas (bet ne tapatumas) 
atsiskleidžia abiem herojams susitikus. Medžiotojas, nušovęs velnią, 
sutinka žmogų, kuris esąs Perkūnas, ir pastarasis padėkoja medžiotojui 
už velnio nugalėjimą. Dievas Perkūnas vaizduojamas tarsi žmonių 
pasaulio šviesoje. Sakmėse sakoma: „Bet ir Perkūnas turįs galybę žmo- 
gum ar kuo kitu pasiversti“ (LTR 758/2/). „Senovėj, kada da Perkūnas 
dievaičiu buvo, tai tankiai pasirodydavo laike lietaus žmogaus pavi- 
dale“ (LMD I 133/152/). Čia teigiama dievą Perkūną turint galimybę 
įgyti Žmogaus pavidalą. Daugumoje sakmių Perkūnas ir pasirodo kaip 
žmogus. Tačiau kartais jis neantropomorfizuojamas ir bendrauja su 
medžiotoju kaip balsas iš dangaus: „Iš dangaus pasigirdo: „Dėkui, kad 
nušovei tą ponaitį, nes aš jau devinti metai jo ieškau“ (LMD I 1063/1019/). 
„O iš debesio griausmas strielčiu atsakė“ (LMD 1074/110/). „O iš dan- 
gaus griaustinis padėkojo“ (LTR 2008/129/; žr. taip pat LTR 814/19/; LTR 
1081/227/). Perkūnas gali pasirodyti žmogui ir sapne: „Perkūnas sapne 
atėjęs ir padėkojęs medžiotojui“ (LTR 758/73/). 

Kaip minėta, patsai Perkūnas taip pat dažnai apibūdinamas kaip 
medžiotojas: „Praėjus griausmui ėjo jis namo ir sutiko kitą medžiotoją 
[Perkūną - N. L.], kuris sakė: „Dėkui, kad nušovei tą bjaurybę, nes aš jį 
7 metus gaudžiau“ (LTR 828/377/). „Neužilgo žmogelis mato, ateina su 
muškiėta ant pėties rudbarzdis viras [Perkūnas - N. L.| medžodamas. 
Vokiėtuks pamatens medintiun tik šmikšt' ir pasislėpė in išpuvusin 
vidurije medin...“ (BsFM, p. 181). „Tada sako tas strielčius: „Ar tu man 
negalėtum pagauti velnią, nes aš esu Perkūnas. Aš jį jau septinti metai 
gaudau ir negaliu pagauti“ (LTR 828/378/). „Po valandos apsišvaistė 
dangus; medinčius, gryždams namo" par krumus susitinka kitą 
medinčių, tokį jau didelį, kad galva liki debesių“ (BsLP 2, Nr. 9, p. 58— 
59)'. Aptariamo sakmės tipo, kuriame Perkūnas paprastai figūruoja kaip 
medžiotojas, Lietuvoje užrašyta 72 variantai. Taigi Perkūnas - medžio- 
tojas nėra koks pavienis ar atsitiktinis vaizdinys. Tai - būdingas šio 
mitinio personažo įsivaizdavimas lietuvių tautosakoje. Sutikęs velnią 
nušovusį medžiotoją, Perkūnas pasakoja, kad jis persekioja savo priešą 
arba labai ilgai, arba atsiveja jį iš labai toli. Velnias persekiojamas trejus 
metus (LMD I 144/34/), septynerius (BsFM, p. 182; LMD I 133/152/), 
devynerius (BsFM, p. 181), penkiolika (DsPŽ 2, p. 62-63), dvidešimt 
tris (LMD I 133/1/) ar net tris šimtus metų (LTR 462/243/): „Tai dėkui 


! Žodis medinčius, pagal LKŽ (7, p. 986), turi dvi reikšmes: 1. miško sargas, eigulys; 2. 
medžiotojas, medėjas. 


159 


160 


PERKŪNAS MEDŽIOJA VELNIĄ 


tau, kad tu jį nušovei, aš trys metai kaip jį šaudau ir negaliu nušauti“ 
(LMD I 144/34/). „— Atiu tau už tai labei gražei, kad tu nušovėi mano 
priėšininkan. Aš jau jin vaikausi septinti metai, o niėkaip ne galėjau 
pagautiė!“ (BsFM, p. 182). „— Atiu tau labai žamai, sako rudbarzdis - o 
tai bo Pėrkunas - kad tu man tan velnėpalaikin užšovei! Aš jau devintas 
metas jin vaikau —ir negalėjau sugriėbtiė!“ (BsFM, p. 181). Kitur sakoma, 
kad velnias atsivejamas iš toli — iš trečios (BsLP 1, Nr. 25, p. 27) ar iš 
devintos karalystės: „Ir lit nelėt, net devintoj karalystėj, Dundulis nu- 
mušė ledokų ir tų dravį sutriuškino, kur buvo paskavojus ledoko macis, 
o ledokas paslėjo smalu net“ (LTR 1074/104/). Paskui jį bėgama septynias 
mylias: „Apsidairęs, pamatė dabar jisai nekurį senuką, jau prisiarti- 
nantį ir tariantį: „o tai tu jį veik“ nušovei“! — Na je, aš jį nušovau“ — 
atsakė medinčius. „Ale kam tu tai darei! - sakė senukas - aš jį jau sep- 
tynes miles atsivijau, o jam nieko nedarau...“ (BsLP 2, Nr. 7, p. 57-58). 
Tad laikotarpis, per kurį gaudomas velnias, ir vieta, iš kurios jis 
atsivejamas, gali būti modeliuojami tais pačiais skaičiais, ypač dažnai — 
trimis, devyniais. Tokie laiko ir erdvės matai, taikomi griaustinio die- 
vo ir jo priešo santykiams apibūdinti, rodo, kad Perkūnui, vienos 
pasaulio srities atstovui (tikriausiai atmosferos) nelengva pasiekti ir 
pavyti kitos — žemutinės srities reprezentantą velnią. Geriau už jį tą 
sugeba atlikti paprastas Žmogus, gyvenantis tarpinėje — vidurinėje 
pasaulio sferoje ir pastebintis velnio reiškimąsi žemėje per audrą. 
Griaustinio dievas persekioja velnią ne vien todėl, kad jis yra se- 
nas jo priešas, bet ir dėl tos priežasties, kad velnias netinkamai elgiasi 
perkūnijos metu. Savo panieką Perkūnui velnias išreiškia bjauriai 
mėgdžiodamas jį, rodydamas liežuvį, pasturgalį ar šaipydamasis: „Kitą 
kartą Perkūnui biedant and didelių akmenų netoli vienos sodybos 
šokinėdavęs, vaipydavęsis juodas kačiukas“ (LTR 758/73/). „Kaip 
griaustinis —- Perkūnas trenkia, ledokas paskuvoja dravėn, o kaip cik 
nustoja graudėt, ledokas iškiša liežuvį iš dravės ir veblena - šydzina iš 
griaustinio“ (LTR 1074/103/). „Daugiau, iš šalies pasistebėjęs, kaip 
velniuks iškiš galvą no drevės asaboj juodo katino, su liežuviu mėg- 
dos prėš žaibus, tei students kaip šovęs par galvą, teip velniuks ir 
palenkęs galvą - nebegyvs“ (ŠLSP, Nr. 60, p. 75). „Tas debesys tuo pa- 
kilo, emė griaut, žaibuot; kaip tik sugriauja, tas vokietuks — po akme- 
niu, kaip nustoja griovę, tas vel an akmens ir rodo subinę“ (BsLPY 4, 
Nr. 85, p. 79). Medžiotojas, supratęs, kad tai velnias tyčiojasi, nu- 
sprendžia jį nušauti. Medžiotojo ginklas čia yra ne lietuvių griaustinio 
dievui būdingas akmeninis kirvelis, o šautuvas, jau vėlyvesnių laikų 


PERKŪNAS MEDŽIOJA VELNIĄ 


ginklas. Šautuvas paprastai užtaisomas sidabriniu daiktu - saga, pinigu 
ar žiedu (LTR 792/143/; LTR 758/73/; LTR 1081/227/). Manyta, kad 
sidabrinė kulka užmuša velnią. 

Velnią nušovus, nelieka jo kaip velnio likučių. Jis tuoj pat kuo nors 
pavirsta, dažniausiai smala ar nuodėguliu: „Kaip šovė, tai ir pataikė, 
iš to katino pasiliejo juoda smala“ (LTR 462/243/). „Priėjęs žiūr - vietoj 
katina nediegulis begulęs“ (LMD I 144/34/; žr. taip pat LTR 198/295/; 
LTR 1262/40/; LTR 4310/99/). Kartais, šovus į velnią, iškrenta pelenų 
maišelis (PSO, Nr. 43), juodas gabalas anglies (LTR 814/19/) arba juo- 
das kaip nuodėgulys didelis kelmas (VLCh 2, p. 381-382). Velnias 
pavirsta ir degančiu rąstu: „Tasai tik keberokšt ir nupuolė nuo akmens. 
Nupuolęs nuog akmens, pavirto į degantį rąstą“ (LTR 1406/354/). 
„Velnias rėkė, prašė, maldavo iki gaidystos, o vėliau pavirto pagaliu. 
Kadu piemenys degino tų pagalį, ugnis išlakstė į visas puses“ (LTR 
1714/872/). Degantis rąstas, kuriuo pavirsta velnias, primena serbų- 
chorvatų 640maK, ąžuolinę pliauską, kuri Kalėdų išvakarėse sude- 
ginama. V. Toporovas įžvelgia etimologinį ryšį tarp žodžių 640:mak ir 
ahi budhnyjū. Senovės indų mitologijoje 4hi budhnyd yra upių gelmėse 
gyvenanti gyvatė. Kalėdinė pliauska bei gelmių gyvatė laikomos 
giminingomis ir mitologiniu aspektu. Abu objektai siejami su griaus- 
tinio dievo mitu, tiksliau — su griaustinio dievo priešininku, kuris šio 
dievo nugalimas, sunaikinamas (manoma, kad 4hi budhnyd identiška 
Vritrai) (255, p. 3, 6, 9; 228 1, p. 137, 150). 

Perkūnas, atsidėkodamas medžiotojui už velnio nušovimą, apdo- 
vanoja jį. Šio dievo dovanos: parakas (DSPŽ 2, p. 62-63; BsFM, p. 181; 
LTR 462/243/), kulkos (BsFM, p. 161), „muškieta“ (LMD I 133/1/), pinigai 
(LTR 198/295/; LTR 828/378/). Dovanotas parakas yra nepaprastas: 
„Nepažįstamasis padėkoja medžiotojui, atidavė likusį nuo šūvio pa- 
raką, sakydamas, kad jis niekad nepasibaigsiąs“ (LTR 828/374/). „Nu ta 
uns visą umžių, kiek paraka pyli į šautuvą, tiek pilna i pilna ta pūčka“ 
(LTR 4966/77/). Kai kuriuose variantuose pažymima, kad medžiotojas 
gauna ne šiaip sau parako, o „parako ragą“ (DSPŽ 2, p. 62-63; LTR 462/ 
243/; LTR 832/645/). Visiems žinomas posakis - „lyg iš gausybės rago . 
Lietuvių kalbos žodyne nurodoma jo reikšmė - smarkiai, gausiai - ir 
pateikiami tokie pavyzdžiai: „Pinigai pylėsi kaip iš gausybės rago.“ 
„Patarimai pasipylė lyg iš gausybės rago“ (LKŽ 11, p. 25). Egzistuoja ir 
frazeologizmas „kaip iš perkūno rago“, turintis analogišką reikšmę: 
„Tų ateivių žemaičiams dievas davė kaip iš perkūno rago“ (LKŽ 11, 
p. 25). Beje, žodis „perkūno“ aptariamame frazeologizme gali būti 


161 


162 


PERKŪNAS MEDŽIOJA VELNIĄ 


pakeistas „velnio“ — „kaip iš velnio rago“. Tad „gausybės“ ar „perkūno 
ragas“ reiškia nesibaigiantį turtą ir apskritai ko nors gausumą. Panašią 
reikšmę sakmėje turi ir „parako ragas“. Jis taip pat niekad nesibaigia: 
„Tam medžiotojui [gavusiam parako ragą - N. L.] to parako pakako 
visą gyvenimą. Taipjis ir praturtėjo“ (LTR 462/243/). „Medžiotojas dieną 
iš dienos šaudė, o tam rageliuky parakas nemažėjo, vis užtektinai buvo“ 
(LTR 3978/488/). „Še tau už patarnavimą šį parako ragelį: tu šaudysi ir 
užteks tau visam tavo gyvenimui - bet žiūrėk, nemieruok“ (LTR 832/ 
645/; žr. taip pat BsLP 2, Nr. 9, p. 58-59; BsLPY 4, Nr. 86, p. 80-81; LTR 
828/374, 377/). Perkūnas duoda medžiotojui pinigų, bet ne šiaip sau, o 
apdovanoja jais gausiai: „Nusivedė žmogų į kitą galą lauko, pakėlė 
akmenį ir liepė semti pinigus“ (LTR 828/378/). „Paskui tam žmogui davė 
dikčiai pinigų ir dar dabar gerai gyvena“ (LTR 198/295/). Žodžiu, Per- 
kūnas apdovanoja Žmogų tokiais daiktais, kurie laiduoja sėkmę, 
klestėjimą ir turtingumą. Kai kurios sakmės baigiamos išvada, kad iš 
viso medžiotojui ima sektis ar pagerėja ne tik jo, bet apskritai žmonių 
gyvenimas: „Nuo to laiko jam medžioklėje pradėjo sektis. Paskum ta- 
po labai turtingas ir laimingai baigė gyvenimą, nes Perkūnas jam 
padėjo“ (LTR 832/646/). „Po to vėl buvo geri metai, ir visi žmonės 
atsigavo“ (LTR 3197/35/). „Po to tas medžiotojis jau kelis metus 
didžausoje laimingystėje su tuo paraku medžiojęs buvo“ (BsLP 2, Nr. 7, 
p. 58). „Tuo būdu Perkūnas atsimokėjo Žmogui, kad jis galėjo patai- 
kyti į kiekvieną gyvulį ar daiktą. Nuo to laiko jis buvo turtingas žmo- 
gus“ (LTR 832/648/). Šitokios pasekmės primena senovės indų dievo Ind- 
ros kovos su demonais rezultatą, kai išlaisvinami vandenys, karvės, 
tai yra gerą gyvenimą laiduojančios gėrybės. Čia tie nesibaigiantys tur- 
tai suteikiami medžiotojui, nušovusiam velnią arba teigiama, kad iš 
viso pakyla Žmonių gerovė. 

Išskirtinis būtų vienas nagrinėjamos sakmės variantas (MtG 4, 
p. 173). Eiguliui, nušovusiam velnią, Perkūnas pasako iš dangaus, kad 
jis būsiąs „ščeslyvas dievip“. „Ščeslyvas dievip“ — bus laimingas su 
dievu, pas dievą. Už eigulio nuopelnus Perkūnas suteikia jam galimy- 
bę būti arčiau dievo, ir tai suvokiama kaip laimė. 

Tačiau kai kurios sakmės baigiasi kiek kitaip negu čia aptartos. 
Padovanojęs medžiotojui parako, Perkūnas liepia jį naudoti taupiai — 
tik po vieną grūdžiuką (LMD I 144/34/), nešauti į žmogų (BsLP 2, Nr. 7, 
p. 57; BsLPY 4, Nr. 85, p. 79-80), nesigirti kitiems (LMD I 812/1/), ne- 
matuoti (LTR 832/645/). Perkūno dovanotas parakas nepaprastas, tai 
juk paties Perkūno daiktas, todėl su juo reikia elgtis pagal tam tikras 

taisykles ir naudoti tik geriems tikslams. Priešingu atveju dovanotojas 
nubaudžia medžiotoją: 

Pareja lytus. Strielčius pareja namo mislydamas apie gautąjį paraką. Tik jam buva 
juokinga, kadjis liepe po vieną grūdelį tedėti, ale kaip pamegina ir pamate, kad teisybe. 
Įsidės tik vieną grūdą, pamatys paukštį ar žvėrį - šaus už karta ir nušauna. Taip jis 
šaudė ilgus metus. Syk pamislija, juog reik pamėginti įsidėt daugiau. Ir įpyle į strielbą, 
tiek kiek pildavo pirmiau savojo parako - cielą žiupsniuką. Pamatęs žvėrį kaip šove, 
tai jis pats nuo balsa ir pavirta - negyvas. Pabudęs pamate tą patį didijį žmogų prie jo 
bestoviant ir jį bejudinant. Kaip atsistoja, tai tas žmogus saka strielčiui: „O ką? Ar aš 
tau nesakiau, kad nedėtum paraka daugiau kaip vieną grūdžiuką. Tu manę neklausei, 
buvai jau numiręs nu balsa. Gerai, kad aš čia pat buvau, tai tave atgaivinau, o kad 
būčiau toliau buvęs, tai tu būtum daugiau nešaudęs. Duok šę tą paraką, kur aš tau 
daviau!“ Paraką atsiėme ir naja sau. Strielčius palika bestoviąs ir bemislijąs, kas tai būtų 
par žmogus tas jo geradiejas. Patam dažinoja, kad tai buvo Perkūns (LMD I 144/34/). 


Perkūnas atsiima paraką, kurį buvo dovanojęs medžiotojui už tai, 
kad tas į savo šautuvą pripylė per daug parako grūdelių. Ko gero, Per- 
kūno parakas buvęs labai stiprus, kad šovus pasklidęs toks garsas, nuo 
kurio net pats medžiotojas nukrito kaip negyvas. Pamokytas buvo ir 
„Strielčius“, kuris po vienos medžioklės gyrėsi draugams, kad turįs 
šautuvą, kuris šaudo ir neužtaisytas. Norėdamas pasirodyti jis iššovė 
tris kartus, bet po to jo nepaprastas šautuvas jau daugiau nebešaudė. 
„Strielčius“ su ašaromis grįžo namo ir raudojo raudojo, kolei numirė 
(LMD I 812/1/). Už kėsinimąsi nušauti žmogų Perkūno dovanotu paraku 
medžiotojas dar griežčiau baudžiamas. Kartą medžiotojas susipyko su 
vienu ŽmMogumi ir norėjo jį nušauti, užtaisęs šautuvą paraku, gautu iš 
Perkūno. Tačiau atsitiko taip, kad jis ne savo priešininką nušovė, o 
pats save (BsLP 2, Nr. 7, p. 57). Net ir prieš blogą Žmogų medžiotojas 
neturėtų pakelti rankos. Kartą girios sargas norėjo nušauti bjaurų, 
žmonių neapkenčiamą prievaizdą. Jis jau taikėsi šauti, bet nušovė ne 
jį, o pats save (BsLPY 4, Nr. 85, p. 79-80). Perkūnas čia pasireiškia kaip 
teisingas ir griežtas dievas. Jis nubaudžia medžiotoją, kuris blogai 
elgiasi su jam dovanotu daiktu: netaupiai naudoja, giriasi ar net nori 
užmušti kitą, jam nepalankų Žmogų. 

Perkūno ir velnio konfliktas lietuvių tautosakoje gali būti išreikš- 
tas ir kitaip: kaip šių dviejų mitinių būtybių dialogas, ginčas. Sak- 
mėse „Dievo ir velnio ginčas“ (LPK 3453 A) Dievas/Perkūnas grasina 
velniui jį nutrenksiąs. Velnias vardija objektus, kuriuose jis žada pa- 
sislėpti nuo Perkūno: 


Velnias saka: 
— Aš palįsiu pa akmeniu. 

Dievas saka: 

— Aš akmenį sudaužysiu ir ažmušiu. 

Velnias: 

— Aš palįsiu pa medžiu. 

Dievas: 

—- Aš medį suskaldysiu, vis tiek ažmušiu. 

— Aš pasnersiu undenin. 

— Aš undenį ištaškysiu ir ažmušiu. 

(LTR 1032/144/; žr. taip pat ypač išplėtotą variantą LTR 3197/35/, kuriame kalbama 
apie Perkūno ir velnio ginčą.) 


Analogiškuose baltarusių dievo ir velnio dialoguose pasakoma 
ne tik tai, kur slėpsis velnias, bet ir į ką jis pasivers, kad jo nepažintų 
dievas: 


NbaBbiNb. 

— A yxHnTproca 3MAačA CKHHyTIJa. 

[acnoTb. 

— A ycėTakKH Y6BIO TAGe. 

IN baBbiNib. 

— A CKHHyYCA XHTHbIM 39PHOMS. 

IacnoTb. 

— A, yHM HA CKHHBCA, Y3HAIO; UITO JĮYMAHIU+B, YCe TBA MbIC/IH yrajjaKo. 

IlbAaBbIJb. 

— X Ha gBKHajAlaTE CaxKAHb Y 3AMJIO YBalAy. 

IacnoTb. 

— A 3eMANHO pacTBapiro, Vcė ypara y6b1Ho. 

NbaBbiJb. 

— A yBaHnjy y uHlnaBeKa, YKAaxKYCA 3€PHbIlNIKbBIMb!: TH 34 LIBIHO, TH 3a Ma3YXY. 

I'acnoTb. 

— A unnaBeKY TOMY IpexH aTNyLy, a, VCĖTAKH, HMb HH Najapaxy, UTO6 YHKCTEXHTB 
Ta6e (244, p. 226-227). 


Velnias šioje sakmėje žada pasiversti gyvate, grūdu, įlįsti į žemę 
per 12 aršinų, pagaliau - prisiglausti prie žmogaus. Tačiau dievas vis 
tiek ketina jį nutrenkti, net jei ir Žmogų dėl to reikėtų paaukoti. 

Taigi sakmės apie Perkūno ir velnio ginčą - tai dviejų mitinių 
būtybių žodinė dvikova, kurioje atsiskleidžia šių personažų prie- 
šiškumas vienas kitam bei numatomi jų veiksmai. Tačiau šis griaustinio 
dievo ir velnio dialogas parodo ne tik jų nesantaiką. Pokalbis tarp 
Perkūno bei velnio turi dar ir tam tikrą perkeltinę prasmę. Apie tai 
sprendžiama iš sakmės pradžioje ar pabaigoje esančių komentarų, 
kuriuose aiškinama, ką iš esmės reiškia tas Perkūno ir velnio ginčas, 
kas yra perkūnija. Teigiama, kad perkūnija, griaustinis ir yra griaustinio 
dievo bei velnio kova, jų barnis: „Perkūnas, sako, trenkia - velnius 

šaudo: kur velnias slapstosi, Perkūnas vis trenkia. Tai velnias su 
Perkūnu barės“ (LTR 3670/110/). „Bedainuojant pradėjo griausti. Aš 
klausiu: „Kas darosi, kai griaudžia?“ Ji atsakė: „Šventas Petras po dangų 
važinėja“. Kiek palaukus, ėmė pasakoti: „Ledokas su Perkūnu sprečina“ 
(LTR 879/23/). „Grausmas graudžia - tai Dievas velnius muša. Dievas 
su velniu sporyjos“ (LTR 724/70/). 

Vadinasi, perkūnija lietuvių tautosakoje buvo suvokiama ne tik 
kaip Perkūno medžioklė, bet ir kaip griaustinio dievo bei velnio gin- 
čas, dialogas - jų žodinė dvikova. Šių personažų ginčą vaizduojančiose 
sakmėse Perkūnas pats, be jokio tarpininko susiduria su velniu. Čia jis 
figūruoja kaip autonomiškas ir galingesnis už savo priešininką dievas. 

Ne VISUOSE LIETUVIŲ TIKĖJIMUOSE PER- 

KŪNAS SUVOKIAMAS KAIP VIENAS ASMUO. NERETAI PASAKOJAMA 
APIE KELIS PERKŪNUS: TRIS, KETURIS, PENKIS, SEPTYNIS, DEVYNIS. 
Tie keli perkūnai įsivaizduojami kaip vienos rūšies asmenys - visi jie 
vadinami perkūnais, tik kartais jiems suteikiama dar ir po antrą vardą 
(LMD I 1002/254/). Kai kalbama apie kelis perkūnus, paprastai jie menkai 
individualizuojami, apibūdinami tik vienu kitu bruožu. 

Būdingiausias perkūnų kiekis - keturi: „Perkūnai yra keturi. Vienas 
yra vakarų perkūnas, kitas - žiemių, trečias - rytų ir ketvirtasis — pietų 
perkūnas. Todėl yra keturi, kad vienu kartu pasitaiko griausti visose 
keturiose šalyse“ (LTR 832/221/). Kai kuriuose tikėjimuose keli perkūnai 
siejami tarpusavyje giminystės ryšiais. Jie gali būti aiškinami kaip broliai. 
„Perkūnas turi tris savo brolius. Taigi iš viso perkūnų yra keturi. Vienas 
yra rytuose, kitas — vakaruose, trečias — pietuose, ketvirtas — šiaurėje“ 
(LTR 832/232/). Kad Perkūnas iš tiesų galėjo turėti brolį, galima spręsti iš 
pasakos „Žaibas ir Perkūnas tabokinėje“ (BLM, p. 239— AT 465 A). 

Pasakojama apie žmogų, tarnavusį pas poną: 


Kartą jam beganant kumeliuką, atbėgo vilkas ir papjovė tą kumeliuką. Žmogus 
paliko poną ir išėjo, kur akys veda. Vakare priėjo girią, įlipo į aukštą medį ir pradėjo 
snausti. Jam besnaudžiant užėjo didelis debesis ir iš to debesies nusileido jaunas berne- 
lis tiesiog prieš jį. Žmogus papasakojo berneliui savo bėdą. Bernelis jį nuramino ir pasiūlė 
vėl eiti tarnauti į dvarą. Jie taip ir padarė. Tačiau žmogus po kurio laiko gavo pono 
užduotį parvesti Žaibą bei Perkūną ir dėl to labai nusiminė, nes jis nežinojo, kaip tai 
padaryti. Tačiau bernelis žmogų paguodė, tardamas: „Nebijok, Perkūnas mano brolis“. 
Davė jam kamuoliuką siūlų ir liepė eiti ten, kur jis ritenasi. Žmogus priėjo du kalnus, ir 
kamuoliukas įkrito į urvą. Ten nusileidęs rado puikius rūmus ir prie degančios ant stalo 
žvakės besėdinčią bobutę. Bobutė, pamačiusi kamuoliuką, suprato, kad tai jos sūnaus 
daiktas. Ji paprašė palaukti žmogaus, kol sugrįš antrasis jos sūnus. Po geros valan- 
dos parėjęs antras sūnus davė žmogui dvi tabokines. Vienoje jų buvo Žaibas, kitoje — 

Perkūnas. Žmogus sugrįžo pas poną ir atidavė jam tabokines. Kai tik pirmą atvožė, 
sužaibavo, o antrą kai atvožė, Perkūnas trenkė ir užmušė poną. Ir dvaras teko žmogui. 


Manytina, kad jaunasis bernelis, nusileidęs iš didelio debesies ant 
aukšto medžio ir vėliau pasisakantis, kad turi brolį Perkūną, ir pats 
yra Perkūnas. Bobutė, gyvenanti dvare prie dviejų kalnų, matyt, tų 
abiejų Perkūnų motina. Vadinasi, čia kalbama apie visą Perkūnų šeimą: 
Perkūnų motiną ir du jos sūnus (žr. taip pat BsLP 1, Nr. 35, p. 19-20; 
LTR 262/291/). 

Šiek tiek reikėtų stabtelėti prie griaustinio dievo motinos. Senojoje 
Eddoje užsimenama, kad Toras turėjo motiną ir kad tai buvusi Fjęrgyn 
(Žodis fjorgyn reiškia žemė, šalis) (Voluspa; 146, p. 99; 179, p. 247-275; 
181, p. 126). J. Lasickis taip pat teigia, kad lietuviai turėjo „Žaibo ir 
griausmo motiną“: 


Percuna tete materest fulminis atgue tonitrui, guae solem fessum ac pulve- 
runtum, balneo excipit, deinde lotum et nitidum postera die emittit“ (102, p. 356). 
(Percuna tete yra žaibo ir griausmo motina, kuri saulę, nuvargusią ir dulkiną, išprausia 
maudyklėje, o po to kitą dieną išleidžia švarią ir švytinčią; 80, p. 19). 


Žaibo ir griausmo motina čia pavadinama Percuna tete. Ji apibū- 
dinama kaip būtybė, glaudžiai susijusi su saule: besirūpinanti kasdie- 
niniujos atsinaujinimu. Tačiau kaip ji atrodžiusi, kokias kitas funkcijas 
atlikusi, nieko daugiau nežinoma. Tautosakoje Percuna tete ar kuo nors 
įją panaši mitinė būtybė neaptikta. 

Latvių tautosakoje taip pat žinomi keli pėrkonai. Tačiau dažniau 
Cia kalbama ne apie Pėrkono brolius (žr. Tdz 7878), o apie jo sūnus: 
Pėrkonam četri dėli, Visi četri amatnieki: Divi sita vara bungas, Divi 
škila uguntinu (LTdz 7875). (Perkonas turi keturis sūnus, Visi keturi 
amatininkai: Du mušė vario būgnus, Du skėlė ugnelę). Šioje dainoje 
minimi penki perkūnai: tėvas ir keturi jo sūnūs. Panašus penkių 
perkūnų modelis figūruoja ir lietuvių tikėjimuose: „Perkūnų viso yra 
penki: Perkūnas tėvas ir keturi jo sūnūs, katrie kiekvienas valdo po 
pasaulio šalį“ (LTR 2567/230/). Šio modelio schema: 1+4. Pirmasis 
Perkūnas tėvas — tai tarsi keturis perkūnus (sūnus) apibendrinantis, 
jungiantis elementas. Schemą 1+4 iš esmės galima interpretuoti kaip 
„Keturių perkūnų“ vieną variantų. 

Kaip galima buvo pastebėti iš čia pateiktų lietuvių tautosakos pa- 
vyzdžių, iliustruojančių „keturis perkūnus“, kiekvienas tų perkūnų at- 
stovauja, „valdo“ kurią nors pasaulio šalį. Šitoks griaustinio dievo įsi- 
vaizdavimas greičiausiai yra ne kas kita kaip perkūnijos, ateinančios 


KELI YRA PERKŪNAI 


iš skirtingų pasaulio šalių, tam tikra personifikacija. Tai, matyt, ir su- 
teikė pagrindą Perkūno kaip įsikūnijančio keturiuose asmenyse 
sampratai atsirasti. 

Su keturiomis pasaulio šalimis griaustinis siejamas ir kitokio 
pobūdžio tikėjimuose. Tai aiškiai nurodoma įvairiuose ateities prana- 
šavimuose, pagal kuriuos perkūnijos, ypač pirmosios, ataidėjimas iš 
vienos ar kitos pusės turėjo tam tikrą reikšmę. Remiantis šiais požy- 
miais spėjama, kokie — palankūs ar nepalankūs žmogui bus metai: 
„Jei pavasarį pirmasis perkūnas iš šiaurės pareina —- bus šalti metai“ 
(LTR 758/44/). „Jei pavasarį pirmasis perkūnas iš šiaurės pareina ir į 
pietus nueina, bus šilti metai“ (LTR 758/46/). „Jei pavasarį pirmasis 
perkūnas pareina iš vakarų ir su lytumi, bus lytoti metai“ (LTR 758/ 
471/).„Jeigu pirmą kartą pavasarį užgriauja žiemių pusėj, tai bus šalta 
vasara, jei vakaruos — lytinga, jei pietuos —- karšta, pagadlyva, jei ry- 
tuos — tai vėjuota“ (LTR 752/22/). Pagal tai, iš kurios pusės pavasarį 
ateina griaustinis, spręsdavo apie tų metų derlių, įvairius įvykius: 
„Jei pavasarį griaustinis griaudžia iš šiaurės į pietus arba iš rytų į 
vakarus, tai laikydavę šitai ženklu, jog vėlieji pasėliai gerai užderės; 
priešingai, jei perkūnija traukiasi iš vakarų į rytus arba į šiaurę, tai 
ankstyvuosius pasėlius laikydavo geriausiais, tik tais metais mirsią 
vaikai“ (102, p. 538). Iš kurios pasaulio šalies atgriaudžia perkūnija, 
būdavo svarbu net ir tuo atveju, kai toji perkūnija nutrenkdavo 
žmogų: perkūnija, einanti iš rytų į pietus arba į vakarus, nutrenkdavo 
dievui malonų žmogų, o perkūnija, traukianti iš vakarų į rytus, — 
nuodėmingą Žmogų (102, p. 538). Tad visi čia pateikti tikėjimai rodo, 
kaip akivaizdžiai perkūnija diferencijuota pagal pasaulio šalis ir kad 
griaustinio kryptis būdavusi žmogui lemtinga. 

Skaičius „keturi“ atliko svarbų vaidmenį įvairių mitinių vaizdinių 
struktūrose. Ypač ryškus pavyzdys - iš Senosios Eddos (Voluspa). 
Pasakojama, kad keturi nykštukai Austri, Vestri, Nordri ir Sudri remia 
dangaus skliautą keturiose pasaulio šalyse. Kiekvienas nykštukas 
atstovauja vienai kuriai pasaulio šaliai. 

Pasiremiant skaičiumi „keturi“ dažnai modeliuojami su ritualų 
turintys ryšį objektai. Pažymėtina, kad tai atsispindi pagoniškų šven- 
tovių, susijusių su griaustinio dievu, modeliavime. Būdingas skan- 
dinavų pagoniškos šventovės pavidalas — dviem koncentriškais 
kvadratais išdėstyti stulpai ar statinio sienos. Manoma, kad tokio 
tipo statinys buvo garsioji Upsalos šventovė, statyta apie 900 metus. 
Šioje šventovėje, be kitų dievų, stovėjo ir Toro stabas (178 1, p. 381). 

Kvadratinė šventovės forma su skaičiumi „keturi“ asocijuojasi tuo 
atžvilgiu, kad kvadrato kampai galėjo būti orientuoti pagal pasaulio 
šalis. Veikiausiai tokia figūra buvo įprasminta ir atliekamo ritualo 
požiūriu. Tai, kad senųjų kulto pastatų struktūrinės dalys turėjo tam 
tikrą reikšmę apeigose, patvirtina Perūno šventovė Perynėje netoli 
Novgorodo. Ji vaizduojama kaip aštuonių dalių geometrinė struk- 
tūra (243, p. 195-196). Aštuoni suapvalinti išsikišimai čia gali būti 
interpretuojami kaip dviejų figūrų, sudarytų iš keturių dalių, kom- 
binacija. Kiekviename iš šių išlinkimų rasta laužaviečių likučių. 
Keturios laužavietės buvo išdėstytos keturių pasaulio šalių krypti- 
mis. Jos greičiausiai buvo pagrindinės. Kitos keturios - tarpinės (243, 
p. 195-208). 

Lietuvių tradicijoje esama ritualų, kurie taip pat atskleidžia 
keturių pasaulio šalių ir Perkūno sąsają. Kad Perkūnas nepadarytų 
žmonėms žalos, būdavo atliekamos tokios apeigos: „Prieš griaustinį 
išeiti iš trobos ir peržegnoti debesis iš 4 pusių, ir tuojau vėl grįžti 
trobon“ (LTR 832/110/). „Kad labai nedaužytų javų, reikia velykinia 
kumpia kaulus pakast unt visų keturių rubežių.<...> Ką daro ledams 
apsisaugoti ir Perkūnui suvaldyti“ (LTR 1032/165). „Per Velykas 
šventinami yra valgiai, tai po valgių liekanas: lukštus kiaušinių, kau- 
lelius, trupinius reik" padalyti į keturias dalis ir aplink" trobas pakasti 
žemėj keturiuos' kampuos' - tas atgina no perkunijų baisių ir ledų“ 
(BsLP 2, Nr. 14, p. 60). Velykinio kumpio kaulai ir kitos valgių lieka- 
nos — matyt, auka Perkūnui. Plačiai žinomas tikėjimas, išsilaikęs 
Lietuvos kaime iki pat šių dienų — verbos, šventintų žolių kaišymas 
į keturis trobos kampus, artėjant griaustiniui: „O kad į namus 
neįtrenktų, tai reikia į visus keturis trobos kampus po truputį įkišti 
pašventytos verbos“ (LTR 828/305/). Ir čia akcentuojama keturios pu- 
sės, Keturi taškai, siejant juos su perkūnija. Griaustinio ir keturių 
pasaulio šalių ryšys atsiskleidžia liaudies medicinoje, kai kuriuose 
gydymo būduose: „Kal neažgriausta, atnešte akmenis iš visų keturių 
pusių, ant įkaitintų akmenų pilte garas ir vanotis, tai išgydysi drugį“ 
(LTR 1032/96/). Liga išgydoma pilant garą ant akmenų, kurie atne- 
šami iš keturių pusių. Tuo tarsi pažymima, kad atliekamose apeigose 
reikšmingos visos keturios pasaulio šalys. Tik čia pabrėžiama, kad 
akmenys iš keturių pusių turi būti naudojami dar neužgriausti. 

Kaip minėta, tautosakoje figūruoja ir septyni perkūnai: „Esą sep- 
tyni perkūnai“ (LTR 758/12/). „Perkūnai yra septyni. Septintasis šlu- 
bas, kai jis eina, kai duoda su savo trumpąja koja, tai ir uždega“ (LTR 

1595/97/). „Yra septyni perkūnai, vienas šlubas, nuskriaustas Dievo, ku- 
ris yra labai piktas, tas ir mušąs“ (LTR 757/38/). „Perkūnai yra septyni, 
vienas iš jų raišas. Jei kurį metą pasitaiko raišasis, tai tais metais labai 
tranko ir daug nelaimių žmonėms pridaro“ (LTR 757/39/). „Perkūnai 
yra septyni. Pirmas Perkūnas yra nesmarkus, antras smarkesnis, o 
septintas Perkūnas yra labai smarkus, vyriausias ir smarkiausias“ (LTR 
828/286/). „Perkūnai yra septyni: šeši geri ir vienas blogas. Yra sakoma, 
kad jis visą laiką tik trenkia“ (LTR 828/288/). Paskutinis iš čia minimų 
perkūnų yra kuo nors ypatingas: šlubas arba vyresnis už kitus, arba 
blogas, palyginti su kitais perkūnais. Raišasis perkūnas dar apibūdi- 
namas kaip piktas, kaip labiausiai trankantis ir savo trumpąja koja 
galintis įžiebti ugnį. Galbūt tas raišasis, smarkiausias perkūnas yra 
griaustinio, griaudžiančio kelis kartus ir nevienodu smarkumu, tam 
tikras įasmeninimas. 

Tautosakoje žinomas ir devynių perkūnų vaizdinys: „Devyni 
perkūnai yra“ (LTR 832/229/). „Kiti sako, asan devini Perkunai: aštuo- 
ni virai, o devinta merga. Kiekvienas jun turins paskyrtan sau metan, 
o tas metas, kurin valdo perkuniutė, asans baisiausias, su didžausiais 
grausmais“ (BsFM, p. 178). Pastarajame tikėjime paskutinioji ir 
išskirtinė iš devynių perkūnų yra perkūniūtė, moteriška būtybė, 
besireiškianti, kaip ir raišasis perkūnas, didžiausiu griausmu. Dau- 
giau kokių nors liudijimų apie perkūniūtę kaip mitinį personažą 
nepavyko surasti. 

Devyni ar šimtas perkūnų kaip būdingi posakiai dažni keiksmuo- 
se, priežodžiuose: „Trauk tave devyni perkūnai!“ (LTR 832/198/), 
„Griauja kaip devyni perkūnai“ (LTR 1547/145/), „O kad tave devyni 
perkūnai rozu vienu nutrenktų!“ (LTR 828/53/). „O kad tave šimts 
perkūnų!“ (LTR 832/198/). „Išlėkė kaip šimtas perkūnų“ (LKŽ9, p. 833)! 
Pažymėtina, kad „devyni“, „šimtas“ gali būti vartojami ir visiškai ki- 
tokiame kontekste: „Imk tave devyni velniai!“ (KL, p. 443), „Kad tave 
devyni vilkai!“ (BLF, p. 57), „Suk tave devynios!“ (LKŽ 2, p. 315), „Kad 
tave devyni parautų!“ (LKŽ 2, p. 464), „Kad tave šimts velnių!“ (VR, 
p. 201), „Kad tave šimts pypkių!“ (BLF, p. 56). Čia „devyniais“ ar 
„šimtu“ apibūdinami ne perkūnai, o velniai, vilkai, pypkės. Tad Per- 
kūno sąsaja su skaičiais „devyni“, „šimtas“ dar nerodo, kad šis ryšys 
yra organiškas, būtinas. Minėtas modifikacijas galėtume laikyti 


'" Plg. pateiktus pavyzdžius su šiais keiksmais: „Kad tavi Perkūnas per devynis stuomenis 
nutrenktų!“ (LTR 828/278/) arba „Kad tave perkūnai per devynis kalnus neštų!“ (LTR 828/54/). 

frazeologizmų variavimo reiškiniu, kur vienas iš įvardijamų subjektų 
gali būti pakeistas kitu. 

Vis dėlto reikėtų pripažinti, kad patikimiausiai paliudytas Perkū- 
no ryšys su skaičiumi „keturi“. Šis skaičius kaip tam tikras ženklas 
implikuojamas į Perkūno sferai priklausančių simbolių sistemą. 

"Griausmavaldis gali turėti keturis pavidalus, išdėstytus priešinguose, 
pasaulio kryptį nurodančiuose erdvės taškuose. 

Arre PERKŪNO ŠEIMĄ SPRENDŽIAMA NE 
TIK Iš JO SŪNŲ AR BROLIŲ, MINIMŲ DAUGIAUSIA TIKĖJIMUOSE. 
MANOMA, KAD GRIAUSTINIO DIEVAS GALĖJO TURĖTI IR ŽMONĄ. 
Tokią hipotezę iškėlė V. Ivanovas ir V. Toporovas, remdamiesi visų 
pirma pietų slavų tautų tradicija. Ten žinomas lietaus prašymo ritua- 
las sausros metu. Ritualą atlikdavo merginos, papuoštos žalumynais 
ir gėlėmis. Jos eidavo per kaimą ir būdavo apipilamos vandeniu. Šias 
apeigas lydėdavo dainos, kuriose prašyta lietaus ir gero derliaus (217, 
p. 107)'. Ritualo atlikėjos būdavo vadinamos vardu, kuris laikomas 
šaknies per-, siejamos ir su žodžiu IJepyn, reduplikacija: bulgarų nene- 
pyHa, nanapyKa, nenepyoa, npenepyda, serbų-chorvatų npnopywa, npene- 
pywa, albanų perperone ir kt. (217, p. 104-105). Kito tipo vardas, kuriuo 
galėjo būti įvardyta apeigą atliekanti mergina: bulgarų 00001a, dydona, 
Oy00ne, OyOYAA, OyOyYAUKAa, serbų-chorvatų 00001a, Oy0yneliKa, O000AUUe, 
albanų dudule, dordolets ir kt. Spėjama, kad šie žodžiai galėjo žymėti 
griaustinio dievo epitetą, reiškusį charakteringą jo veiksmą (plg. 
Dundulis) (217, p. 106). Mergina peperuda ar dodola, kuri priminė 
žiniuonę, ir galėjo reikšti griaustinio dievo žmoną (217, p. 106). 

V. Ivanovo ir V. Toporovo hipoteze apie griaustinio dievo žmonos 
vaizdinį pietų slavų tautų apeigose ir tautosakoje pasirėmė ir T. Sud- 
nik bei T. Civjan, toliau tyrinėjusios šį klausimą (247, p. 240-285). 
Autorės savo prielaidas pagrindžia visų pirma Balkanų tautų tradicinės 
kultūros duomenimis. Mat, jų teigimu, Balkanų areale ypač gerai 
išsilaikė mitologema „Griausmavaldis ir jo šeima“ (247, p. 243). T. Sud- 
nik ir T. Civjan taip rekonstravo šio mito fragmento turinį (remdamosi 

"Serbai išrinkdavo šešias dvylikos-šešiolikos metų merginas. Keturios iš jų dainuodavo, o 


dvi eidavo per kaimą. Manoma, kad merginų pora simbolizavo griaustinio dievą ir jo žmoną 
(228 1, p. 391). 

V. Ivanovo bei V. Toporovo teiginiais): griaustinio dievo žmona už 
neištikimybę išvejama vyro iš dangaus į žemę ir tampa žemutinio 
pasaulio šeimininke. Griausmavaldis ištremia savo Žmonos vaikus 
(paprastai 7 ar 9 sūnus) į žemę, pažeidęs juos žaibu ir/arba paverčia 
juos pelenais, akmenimis, grybais ir kitais augalais ar chtoniniais 
gyvūnais (247, p. 242). V. Ivanovas bei V. Toporovas ir minėtos autorės 
griaustinio dievo žmona baltų tradicijoje laiko laumę (latvių lauma) 
(228 2, p. 247, 253). Beje, glaudų Perkūno ir laumės ryšį yra pastebėjęs ir 
N. Vėlius (164, p. 122-123). Iš tiesų laumės vaizdinyje, jos funkcijose, 
šią mitinę būtybę atskleidžiančiuose sakmių motyvuose galima įžvelgti 
kai kurių elementų rekonstruojamos mitologemos apie griaustinio 
dievo žmoną. Tai čia ir bus mėginama įrodyti. 

Gana vientisą siužetą apie laumę, dangaus būtybę, kuri norėjusi 
nuslėpti savo meilę „žemės vyrui“, bet vis dėlto buvo nubausta 
„Vyriausiojo dievo“, pateikia L.A. Jucevičius: 

Laumė tai buvusi stebuklingo gražumo deivė, ji gyvenusi debesyse. Ką ji globo- 
jusi - apie tai žmonių kalbos nieko nepasako. O jos istorija buvusi tokia: sėdėdama 
savo deimantinėje krasėje, pamačiusi kartą vieną dailų vaikiną ant žemės ir, išskleidusi 
savo juostą (vaivorykštę), nusileidusi pas jį. To pasimatymo vaisius buvęs toks, jog 
dievaitė pagimdžiusi sūnų, vardu Meilų. Sūnų tą auklėjusi viena žiniuonė Vilijos 
pakrantėje. Motina tris kartus dienoje nužengdavusi iš dangaus ir penėdavusi jį savo 
krūtimis; šitaip trukę keletą mėnesių, kol vyriausiasis dievas susekęs, kame Laumė 
laikanti paslėpusi savo ir žemės vyro meilės vaisių, o tada stvėręs jį už kojų ir bloškęs 
virš pačių aukščiausių debesų ir tenai, sietyne, davęs jam žvaigždžių tarpe vietą. Pačiai 
dievaitei jis nupjovęs krūtis ir, sukapojęs į smulkius gabalėlius, išsėjęs jas po visą žemę. 
Todėl tad mūsų liaudis akmenėlius, žinomus mineralogijoje belemnitų ar perkūno 
strėlių vardu, vadina Laumės papais. Vaivorykštę prūsai ir žemaičiai taip pat vadina 
Laumės juosta (62, p. 75-76). 


M. Lukšienės ir Z. Slaviūno parašytuose L.A. Jucevičiaus „Raštų“ 
komentaruose teigiama, kad analogiško pasakojimo apie laumę lietu- 
vių tautosakoje nerasta, ir iš viso keliamas nepasitikėjimas šio teksto 
kaip folklorinio kūrinio tikrumu (62, p. 622). J. Vaiškūnas, mitologiniu 
aspektu tyrinėjęs Sietyno vaizdinį lietuvių tautosakoje, mano, kad toks 
hiperkritiškas teksto autentiškumo vertinimas nėra pakankamai 
pagrįstas. Jo manymu, M. Lukšienės ir Z. Slaviūno pastebėjimai, kad 
lietuvių tautosakoje ir L.A. Jucevičiaus amžininkų raštuose panašaus 
kūrinio apie laumes neaptinkama, nėra pakankama sąlyga patvirtinti 
įtarimą esą jis autoriaus prasimanytas. Be to, kaip teigia J. Vaiškūnas, 
to nepaliudija ir jo surinkta medžiaga apie Sietyną lietuvių tautosakoje 
(aptariamame tekste Sietynas figūruoja kaip vieta, į kurią „vyriausiojo 

dievo“ nubloškiamas laumės sūnus) (161, p. 18-19). Be abejo, L.A. 
Jucevičiaus pateiktas pasakojimas apie laumę galėjo būti kiek paveiktas 
jo išmonės, jo kaip kūrinio atpasakotojo gana laisvos interpretacijos. 
Ko gero, laumės sūnaus vardas Meilus yra paties L.A. Jucevičiaus 
kūrybos padarinys. Laumę nubaudžiantį personažą L.A. Jucevičius 
pavadina „vyriausiuoju dievu“. Kaip žinoma, kai kurie lietuvių tra- 
dicinės kultūros tyrinėtojai Perkūną laikė vyriausiuoju dievu (S. Dau- 
kantas, A. Botyrius). Galimas daiktas, kad čia kaip tik turėtas galvoje 
Perkūnas. Bent jau apie tai galima spręsti iš kūrinio konteksto: laumės 
krūtys, sukapotos dievo, siejamos su belemnitų kilme. O juk žinoma, 
kad Perkūno kirveliai ar kulkos, kurie taip pat neretai būdavę iš 
belemnito, vadinti ir laumės speniais (LTR 832/239, 240/). Perkūno ryšį 
su „laumės papais“, o tuo pačiu analizuojamo teksto folklorinę prigimtį 
patvirtina tokie išties autentiški tikėjimai: „laumės papai“ yra pasidarę 
iš to, kai Perkūns trenkė į smeltis, tai ir pasidarė du papai. Perkūno 
kirveliai yra perkūno kulkos“ (LTR 1640/128/). „Diel tuo dabar ir tuoky 
kaip yra akmeniukai, tuoky, randi upie, tuoky ilga ilga akmeniuka, tai 
ir, saka, vis laumiu palikimas dar tas yra“ (LTR 5031/99/). „Šnekies, 
kad laumio būdava. Žiūra, kap veždava, ras tuokios akmėnokos, ėlgė 
kap papoka ėr kiaurė. Dar senesnė Žmonės šnekiedava, kad tas laumės 
papa“ (LTR 3573/131/). „Laumės pirštai yra palikę nuo laumių. Jos visą 
laiką skalbdavosi paupiais. Dabar jos išnyko ir liko suakmenėję vieni 
jų pirštai“ (LTR 1167/493/). Taigi tikėjimuose aiškinama, kad pailgi 
akmenys (matyt, belemnitai) yra laumių palikimas ir kad jie atsirado 
Perkūnui trenkus į žemę „laumės papus“. 

Pirmame iš čia cituojamų tikėjimų sakoma, kad Perkūnas „laumės 
papus“ trenkęs „į smeltis“, t.y. pasielgęs panašiai kaip ir „vyriausiasis 
dievas“ L.A. Jucevičiaus paskelbtoje sakmėje. Kad Perkūnas tranko, 
muša laumes, patvirtina ir ši sakmės nuotrupa: „Laumės naktimis 
ateina linų minti pirtysna. Dabar laumių nėra, ba jas grausmas išmušė“ 
(LTR 1434/134/). 

Panašus siužetas į L.A. Jucevičiaus užfiksuotą apie laumės ir 
žemiško vyro meilę žinomas lietuvių tautosakoje. Užrašyta nemaža 
sakmių apie laumės ir berno vedybas (žr. LPK 423*, 424* ir kt.). Vienoje 
tokių sakmių pasakojama, kad bernas įsimyli laumę, veda ją ir jiems 
gimsta vaikelis: 

Pasakojo senieji, kad Virintos paupy gyvenusi labai graži laumė. Vienas 


darbininkas ją pamilo. Jis ją dažnai prie upės sutikdavo, kada saulė nusileisdavo, nes 
tik tada gražioji laumė pasirodydavo. Laumei vaikinas taipgi patiko, ir jie visada meiliai 

kalbėjosi per visą naktį. Pagaliau tasai jaunikaitis pasipiršo, sakydamas: „Būk mano 
žmona! Aš tave mylėsiu ir tu mano namuose gyvensi, nematydama vargo“. Laumė ilgai 
atsisakinėjo, bet pagaliau sutiko būti jo žmona, tik prašė, kad naktimis ją leistų būti su 
jos draugėmis, o dienomis gyvensianti su juo. Bernas sutiko naktimis jai duoti laisvę. 

Gražioji laumė apsigyveno berno trobelėje. Bernas visiems sakė, kad jis tą 
mergaitę atvežęs iš Rokiškio apylinkės. 

Visiems laumė labai patiko už linksmumą, o ypač jaunoms mergaitėms - audėjom. 
Niekas visoje apylinkėje nemokėjo taip plonai verpti ir taip gražiai austi, raštus derinti, 
kaip berno mylimoji. Ji ir mergaites mokė austi gražiausius kilimus ir juostas. Naktimis 
ji iš savo namų išeidavo ir grįždavo tik prieš saulės patekėjimą. Jiems begyvenant, pas 
laumę gimė labai gražus vaikelis verulis, toks gražus ir protingas, kad visus stebino 
savo sumanumu. Be to, jis labai greit augo, ne dienomis, bet valandomis. 

Bernui nepatiko, kad jo draugė naktimis namie nebūna. Ėmė jis jai pavydėti, 
prikaišioti, barti ir net mušti. Laumė labai nuliūdo. Verkė, maldavo, kad jos neskaustų, 
bet tatai nepadėjo. Kada jis jai griežtai uždraudė naktimis iš namų niekur neiti, ji tris 
naktis buvo namie, bet ketvirtą naktį iš namų išėjo, išnešdama ir savo vaiką. Nuo to 
laiko bernas savo mylimos draugės nebematė. Visur jis jos ieškojo, bet niekur nerado. 
Susiprato jisai, bet po laikui. Paskui tas bernas paskendo Virintos upėje. Taip pasakojo 
seni žmonės (LTR 1438/46/). 


Ši sakmė baigiasi tragiškai. Daugumoje kitų jos variantų laumė, 
tapusi žemiško vyro žmona, su juo laimingai gyvena: 

Seniau buva daug laumių. Dabar jau apie jas negirdi. Kadu da aš ganiau, tai mes 
vieni vaikai bijodavomiesi palikt prieg gyvulių, ba ateidavo laumės ir norėdava apkirpt 
avis ar išmelžt karves. Bernai nujodavo an naktigones, eidavo kur per beržynus ar 
alksnynus ir klausydavo, ar neužgirs kur laumes drobį skalaujant. Saka, jog tokį bernų 
laumės gausiai apčestavodavo (apdovanodavo). Jei kartais katram bernui prisieidavo 
pagaut laumiukį, jis su ja apsiženydavo ir vėliaus sčeslyvai gyvendava. Tokių laumiukį 
reikėdavo tik kur užtik[t], ba taip dviejose ar trise jos nepasiduodavo (LTR 1579/230/; 
žr. taip pat LTR 1255/254/; LTR 1406/774/; LTR 1580/486/). 


Tad L.A. Jucevičiaus pateiktos sakmės motyvai patvirtinami 
tautosakinių duomenų. Paties sakmės siužeto kaip liaudies kūrybos 
fakto galimybė taip pat atrodo esanti reali. 

Reikėtų paanalizuoti ir kitus su laume susijusius motyvus ir iš viso 
jos bruožus, norint įžvelgti juose ištremtos į žemę griaustinio dievo 
žmonos žymes. 

Sakmėse aptinkami dvejopi laumių apibūdinimai: kaip dailių 
jaunų merginų, o dažniausiai - moterų ir kaip atstumiančios, neįprastos 
išvaizdos moteriškų būtybių. 

Gražiosios laumės taip vaizduojamos: „Tai mano bobutė tikrai 
matė dvi besimaudančias laumes... Tos laumės atrodė labai jaunos ir 
turėjo ilgus plaukus. Jos buvo labai gražios“ (LTR 1438/223/). „Aš pats 
kadai laume mačiau Čelniukų lauke. Merga aukšta, laiba, kaip liepa, 

visa plaukais geltonais apsileidusi, rodos, dabok, dabok ir dabok, tik- 
tai tiek sarmata, kad suvisai gryna...“ (LMD I 474/902/). Akcentuojami 
ilgi, dažniausiai geltoni laumių plaukai, taip pat - jų nuogumas. Tačiau 
kartais laumės parodomos apsirengusios ir būtent baltais rūbais (LTR 
888c/776/; LTR 4545/100/). Kitas būdingas laumių išvaizdos ypatumas - 
didelės krūtys: „Laumių moteriškių kasos ilgos ligi pat kojų apačios. 
Geltoni plaukai. Jų krūtys labai didelės, jos per krūtis kojų neužmato“ 
(LTR 462/492/; žr. taip pat BsLP 1, Nr. 8, p. 105). Kad ši jų kūno dalis 
buvusi itin reikšminga rodo tai, kad būtent „laumės papus“ Perkūnas 
trenkes į žeme (LTR 1640/128/). 

Negražios laumės būdavo dideliais dantimis, ilgomis rankomis 
(LTR 421/118/), geležiniais nagais (LTR 888c/776/), apžėlusios (LTR 3718/ 
148/), su vištos ir gaidžio kojomis (LTR 1722/101/), su arklio kanopomis 
(LTR 4232/173/), raišos (LTR 92/113/). 

Neaišku, kuris vaizdinys pirminis, ankstyvesnis - gražios ar negra- 
žios laumės. Reikėtų tik priminti, kad pietų slavų ritualuose griaustinio 
dievo žmoną simbolizavusi peperuda ar dodola būdavusi jauna, graži 
mergina. Negražios laumės paveikslas galėjo atsirasti pradėjus painioti 
laumę su ragana arba ėmus ją vertinti moralizuojamai, kaip keistą 
moterį, vyrų gundytoją. Juk iš lietuvių sakmių žinoma, kad laumės ir 
pačios pristodavo prie vyrų: ateidavo pas berną į svirną, kutendavo, 
gnaibydavo jį (LTR 4322/41/), atsiguldavo šalia (LTR 783/93/; LTR 1435/ 
32/), slogindavo (LTR 2284/430, 765/). Kita vertus, laumių raišumas, jų 
deformuota išvaizda, kuri paprastai būdinga chtoninėms mitinėms 
būtybėms, gali būti aiškinama kaip jų chtoniškumo požymis. 

Vis dėlto laumė — ne tik žemės, bet kartu ir dangaus mitinė 
būtybė. M. Pretorijus, klasifikuodamas prūsų dievus ir mitines būty- 
bes, laumę priskyrė prie dangaus būtybių (102, p. 531). L.A. Jucevičiaus 
pateiktoje čia analizuotoje sakmėje apie laumeę sakoma, kad ji gyvenusi 
debesyse (62, p. 75). Pagal rekonstruojamo mito fragmento apie 
griaustinio dievo žmoną siužetą, šio dievo žmona iš pradžių kaip tik 
ir gyvenusi danguje (247, p. 242). Laumės ryšį su dangumi rodo ne 
tik minėtieji paliudijimai, bet ir kai kurie sakmių apie laumes vaiz- 
diniai, susiję su dangumi. Danguje po lietaus pasirodanti vaivorykštė 
neretai vadinama laumės juosta (LTR 374c/1219/; LTR 1083/89/). 
Įsivaizduota, kad pati laumė ir išaudžia tą juostą: „Žmonės sakydavo, 
kad laumės ausdavo laumės juostas, kurios ant dangaus matydavos“ 
(LTR 1438/34/). Laumė, kaip ir Perkūnas, atmosferoje viešpataujantis 
dangaus dievas, gali sukelti lietų. Tai ji padaro panaudodama savąją 

juostą: ja sutraukia vandenį iš upių, ežerų į debesį, o po to ir pasipila 
lietus: „Vaivorykštė tai yra Laumės juosta, kurią Laumė pratęsia į upes, 
ežerus ir traukia vandenį debesin, sudarydama lietų“ (LTR 1083/89/; 
žr. taip pat LTR 374c/1219/). Sakmėse laumė dažniau vaizduojama kaip 
žemės būtybė. Žemėje ji daugiausia pasirodo paupiuose, kur skalbia, 
daužo kultuve rūbus (LMD I 613/20/; LTR 1167/493/; LTR 4056/48; 222/). 
Laumę galima pamatyti ir pačiame vandens telkinyje - besimaudančią 
ar besišukuojančią (LTR 1438/223/; LTR 5083/107/). Sakoma, kad laumės 
gyvena miškuose (LTR 1027/76/; LTR 1406/774/; LTR 5083/89/), lando po 
urvus (LTR 3786/9/), duobes (LTR 2564/8/), laipioja skardžiais (LTR 
1406/122/). Keliose sakmėse užsimenama, kad jos apsistoja ant kalno 
(LMD I 474/517/, LTR 42/54/; LTR 4649/18/). Tad laumės apibūdinamos 
kaip neturinčios pastovios gyvenamos vietos, kaip benamės, klajojan- 
čios moterys. Matyt, jos tapo tokiomis, kai buvo ištremtos iš dangaus, 
kur kadaise gyveno, į žemę. Beje, jos kartais apsilanko ir trobose, ta- 
ciau ne savose, o užklysta į jas kaip svečias (LMD 144/16/; LTR 1722/161/,; 
LTR 2795/40/). Dažnai jos renkasi jaujose, pirtyse, tai yra pastatuose, ku- 
rie jau yra ne gyvenamasis būstas ir kuriuose neretai vyksta keisti, pa- 
slaptingi dalykai (LTR 1255/254/; LTR 1434/134/; LTR 1438/29, 39, 44, 45/). 

Laumių pasirodymo laikas - po saulėlydžio (BsLP 2, Nr. 10, p. 195; 
LTR 381/104/; LTR 1434/56/; LTR 3471/179/). Moterims drausta skalbti 
vakarais, kadangi bijota tuomet paupiais klaidžiojančių laumių: „Saulei 
nusileidus negalima eiti prie upės baltinių skalbti, nes laumės, 
užgirdusios kultuvės garsą, ateinančios ir įtraukiančios skalbėją į 
vandenį“ (LMD I 613/20/). 

Iš savaitės dienų kaip laumių reiškimosi diena išskirtinas ketvirta- 
dienis'. Kadangi ketvirtadienio vakarą pasirodydavusios laumės, mo- 
terims būdavo pavojinga verpti, austi, skalbti, tai yra dirbti būdin- 
guosius laumių darbus: „Kų četverge moterys suverpia, tą pat laumės 
naktį išsuka. Taigi četverge moterys neverpia“ (LTR 2567/461/). „Mo- 
terys neverpia vilnos ar linų četverge, ba tądien suverptus laumės 
nusineša“ (LTR 2567/428/)2. 

Pažymėtina, kad ketvirtadienis buvo laikomas ne tik laumių pa- 
sirodymo, bet ir griaustinio dievo diena. Griausmavaldžio sąsają su 


' Kai kuriose sakmėse bei tikėjimuose laumės siejamos ir su kitomis savaitės dienomis: 
šeštadieniu (LTR 960/342/; LTR 1310/194/; LTR 1434/136/; LTR 3715/83/), pavieniuose variantuo- 
se - su antradieniu (LTR 452/54/), su pirmuoju jauno mėnesio penktadieniu (LTR 1044/50/). 

2 Apie laumės ryšį su ketvirtadieniu žr. taip pat: BLF, p. 43; LMD I 336/2/; LTR 987/2/; LTR 
2237/84/. 

ketvirtadieniu ypač gerai iliustruoja vokiečių šios savaitės pavadini- 
mas - Donnerstag. Aiškinama, kad Donnerstag kilo iš germanų *Ponares 
dag 'Donaro diena' (Donar - pietų germanų griaustinio dievo vardas). 
Su šiuo žodžių junginiu siejasi senovės vokiečių aukštaičių donarestag, 
senovės anglų thunresdeg (anglų Thursday) ir šiaurės germanų Pėrsdagr 
(178 2, p. 109—110; 146, p. 73). Donnerstag ir jam giminingos formos yra 
romėnų dies Jovis vertinys. Ketvirtadienis romėnų buvo siejamas su 
dangaus ir perkūnijos dievu Jupiteriu. Slavų duomenys taip pat 
patvirtina ketvirtadienio sąsają su griaustinio dievu. Polabai ketvir- 
tadienį vadina Perūunedūn 'Perūno diena" (217, p. 24). 

Lietuvių tautosakoje ketvirtadienio ryšys su Perkūnu paliudytas 
tik keleto faktų. Ketvirtadienį būdavo draudžiama dirbti kai kuriuos 
darbus ir tikėta, kad kas to draudimo nepaisys, Perkūnas ar kruša pa- 
darys didelių nuostolių: „Nevelėk didįjį ketvirtadienį su kultuve rūbą, 
nes tuos namus Perkūnas sydegins“ (LTR 293/577/). „Ketvirtadienį nekasti 
žemės, kitaip javus ledai muš su dideliu griausmu“ (LTR 1032/181/). Kartais 
ir nepaaiškinama, nemotyvuojama, kodėl ketvirtadienį nedirbamas 
vienas ar kitas darbas. Tai liečia kai kuriuos žemės ūkio darbus, kuriuos 
drausta dirbti ketvirtadienį: „Seniau nepradėdavo ketvirtadienį laukų 
dirbti, nei sėti, nei sodyti, nes, sakydavo, menkas bus prieaugis“ (LTR 
752/26/). Iš kultūrinių augalų išskirti Žirniai: jų nepatartina sėti ketvir- 
tadienį (LTR 752/26/; LTR 757/88/; LTR 762/11/). Tačiau kai kurios žemės 
ūkio kultūros kaip tik ketvirtadienį būdavo sėjamos ar sodinamos: 
„Ketvirtadienį patariama linus sėti“ (LTR 832/430/). „Ketvirtadienį pata- 
riama sodinti rasodą. Sako, kad kopūstai būna geri“ (LTR 832/435/). 

Vokietijoje ketvirtadienis iki pat XVII a. buvo laikomas šventa 
diena (Feiertag) (178 2, p. 110). Tą dieną neleidžiama dirbti laukuose, 
mėžti mėšlą, skaldyti malkas, taip pat verpti ir net indus plauti (54, p. 
249; 178 2, p. 110). Tik žaliajam ketvirtadieniui būdavo daroma išimtis. 
Tuomet įvairiose Vokietijos vietose kai kuriuos žemės ūkio darbus netgi 
skatindavo dirbti. Šią dieną sėdavo linus, žirnius ir kopūstus. Manyta, 
kad tuomet pasėti augalai gerai auga (141, p. 636-637). 

Pietų slavai ketvirtadienį laikė ypatinga diena. Serbai jį vadindavo 
cpehan dan laiminga diena“ (220, p. 304—305). 

Turbūt dėl to, kad ketvirtadienis buvo Perkūno diena, laumės 
drausdavo dirbti moterims. Juk, kaip minėta, Perkūno dieną dirbančius 
gali nutrenkti griaustinis. Šios bausmės, matyt, bijodavusi ir laumė, 
kartą jau nukentėjusi nuo vyro. O gal ji norėdavusi išskirti savo vyro 
dieną kaip ypatingą. 

Žinoma keletas moksleivių tautosakos užrašymų, kuriuose ketvir- 
tadienis aiškinamas kaip vestuvių diena, kad šią dieną Perkūnas rengėsi 
savo vestuvėms, tačiau jos neįvyko (LTR 832/446/). Tai — tik pavieniai 
užrašymai, jie pateikiami be platesnio konteksto ir todėl nėra visiškai 
aišku, ar šie tekstai patikimi. J. Balio parengtoje anketoje „Perkūnas ir 
velnias“ klausimas apie ketvirtadienio ryšį su vestuvėmis taip sufor- 
muluotas: „Ar gerai ketvirtadienį daryti vestuves?“ Moksleivių pateikti 
atsakymai į šios anketos klausimus skamba gana tiesmukiškai ir 
pernelyg trumpai: „Perkūno dieną, ketvirtadienį, vestuves gerai daryti“ 
(LTR 832/429/). „Perkūno dieną - ketvirtadienį vestuvės gerai daryti“ 
(LTR 832/434/). „Ketvergi veselias gerai daryti“ (LTR 1032/118/). Be to, 
tuose pačiuose rinkiniuose pateikiami visiškai priešingi ketvirtadienio 
vertinimai. „Ketvirtadienį vestuves negerai kelti. Ši diena geriausia 
prekybai“ (LTR 832/437/). „Ketvirtadienį vestuves daryti negerai, nes 
nėra palaimos gyvenime“ (LTR 832/433/). „Ketvirtadienį nepatariama 
daryti vestuves“ (LTR 832/435/). „Ketvirtadienyje nekelia vesalių - 
nelaimingas gyvenimas“ (LTR 1032/117/). Taigi ketvirtadienis kaip 
vestuvių diena patvirtinama lietuvių tautosakos duomenų, tačiau dėl 
jų patikimumo abejojama. 

Germanai ketvirtadienį išties laiko tinkamiausia diena vestuvėms. 
Tai paaiškinama motyvu, kad griaustinio dievas, kuriam buvo skir- 
tas ketvirtadienis, skatina vaisingumą. Tokį poveikį darė Toro kūjis 
Mjolniras (146, p. 270; 178 2, p. 122, 126). Galbūt dėl to juo būdavo 
pašventinama santuoka. „Senojoje Eddoje“ (brymskvida) milžinas 
Trimas atneša tariamai nuotakai pavogtą Toro kūjį, kad juo būtų 
palaiminti jaunieji. Tad germanai ketvirtadienį nevienareikšmiškai 
sieja su vestuvėmis. 

Charakterizuojant laumės šeimyninę padėtį pažymėtina, kad 
tautosakoje, kaip jau buvo kalbėta, kartais ji vaizduojama kaip ištekėjusi 
moteris. Tiesa, pavyko rasti tik vieną tekstą, kuriame užsimenama apie 
laumės ir Perkūno vedybinius ryšius. Viename pasakos apie Perkūną, 
velnią ir muzikantą variantų sakoma, kad ragana (kituose šios pasakos 
variantuose vietoje raganos minima laumė; be abejo, čia kalbama apie 
tą patį personažą) turi tris vyrus: Griausmą, Žaibą ir Perkūną (AT 1147 - 
LTR 1852/12/). Šiaip pasaka yra nenuoseklaus, painaus siužeto ir savo 
turiniu skiriasi nuo kitų būdingųjų šios pasakos variantų. Mat dauguma 
variantų pradedami pasakojimu, kaip laumė ateina į Perkūno, velnio 
ir muzikanto daržą ropių rauti. Čia - priešingai, apvagiama ragana: 
jos ropių ateina rauti trys broliai. Vagys užmuša juos besivejančią 

raganą ir apsigyvena jos trobelėje. Toliau ir pasakojama apie tris 
raganos vyrus, kurie bando išvaryti brolius iš jų Žmonos namų: 


Ragana turėjo tris vyrus: Griausmą, Žaibą ir Perkūną. Griausmas, Žaibas ir Per- 
kūnas norėjo visus tris brolius išvaryti iš raganos lūšnos. Jie susitarė juos išgandyti, ir jie 
patys išbėgs. Pirmiausia gąsdino Griausmas. Broliai neišsigando. Tada gąsdino Žaibas. 
Bet ir Žaibo neišsigando. Tada gąsdino Perkūnas. Kvailys [vienas iš brolių - N. L.] 
insisėdo į ratelius ir sėdžia. Kai pradėjo Perkūnas trankyti, gudrieji broliai iš išgąsčio 
numirė. O kvailys sėdė rateliuose ir negirdi, kad Perkūnas juos tranko. Perkūnas pavargo, 
o kvailys neina iš tos lūšnos, ir tiek. Perkūnas nustojo trankęs“ (LTR 1852/12/). 


Tai ir yra vienintelė užuomina apie Perkūną kaip raganos (lau- 
mės) vyrą. 

Laumė kaip ištekėjusi moteris vaizduojama per vestuves žaidžia- 
mame žaidime „Laumė“: „Lauma, lauma, kur padėjai vyrų? Vyrų mo- 
rios" paskundino ir kalodį užritino. Lauma, lauma, skįsk ir pati draugi. 
Ošei pati neskįsiu, sovo vyrų trauksiu“ (LLRŠ 25). „Laume, laume, kur 
padėjai vyra... Radau marėj akmenėlį, paskandinau vyrą. Skęsk tu ir 
pati. Ko aš pati beskesiu, Geriau draugę išvesiu“ (LTR 1407/42/). Tačiau 
žaidime nepasakoma, kas yra tasai laumės vyras, kuo jis vardu. 

Jau čia buvo minėtos sakmės apie laumę, ištekančią už berno, ir 
laimingai su juo gyvenančią (LTR 1255/254/; LTR 1550/486, 505/; LTR 1579/ 
230/) arba paliekančią savąjį vyrą (LTR 1438/46/). Tačiau jos vyras čia 
detaliau neapibūdinamas. 

Keliose sakmėse konstatuojama, kad laumė yra velnio žmona: 
„Seni žmonės sakydava, kad laumės, tai reiškia, nu, velnių žmonas“ 
(LTR 3987/43/). „Vo kas anuos [laumės - N. L.] yr?“ „Velnių žmonas, 
pektas dvasis“ (LTR 4056/248/). „Laumės tokios piktos dvasios, dar va- 
dinamos velnių žmonomis. Jos galėdavo visokiais pavidalais žmonėms 
rodytis ir apie jas girdėjau daug pasakojimų“ (LTR 1722/195/). Šis faktas 
vertas dėmesio. Graikų mitologijoje Persefonė, Dzeuso ir Demetros 
duktė, pagrobiama Aido ir nugabenama į mirusiųjų karalystę. Žemėje 
prasideda sausra. Tačiau Persefonė periodiškai sugrįžta į savo tėviškę. 
Persefonei sugrįžus į gimtuosius namus ir motinai džiaugiantis, žemė 
atsigauna (228 2, p. 305). V. Ivanovas ir V. Toporovas įžvelgė tipologinę 
paralelę tarp Persefonės ir griaustinio dievo Žmonos vaizdinio pietų 
slavų tradicijoje (217, p. 107). Šiuo atveju išskirtina ta graikų mito detalė, 
kad Persefonė pagrobiama Aido, mirusiųjų pasaulio valdovo. 

Lietuvių tikėjimuose randama užuominų, kad velnias pavagia Per- 
kūno žmoną: „Kartą Perkūnas dare ketvirtadienį vestuves. Važiuojant 
į šliūbą pavogė velnias jo žmoną. Tada Perkūnas supyko ant velnio“ 

(LTR 832/440/). „Perkūnas norėjo apsivesti ketvirtadienį, ir tada nuo jo 
pavogė velnias žmoną“ (LTR 832/446/). „Ketvirtadienyje Perkūnas 
važiavęs į šliūbą su savo sužadėtine Vaiva. Velnias jo žmoną pavogęs. 
Delto Perkūnas, keršydamas del savo nelaimės, tranko visus tuos, kas 
ketvirtadienyje ženijas“ (LTR 832/447/)!. Velnias gali būti ir kaip nors 
kitaip Perkūno žmoną nuskriaudęs: „Velnias su Perkūnu visada 
pykstasi. Velnias Perkūno žmoną sudraskęs“ (LTR 832/488/). Pažy- 
mėtina, kad visi šie Perkūno vedybas komentuojantieji teiginiai aptikti 
tik viename tautosakos rinkinyje (LTR 832) ir yra užfiksuoti moksleivių. 
Tiesa, kiekvienas šių tikėjimų yra užrašytas vis kito asmens. Tad gal 
jie ir nėra prasimanyti. 

Esama ir daugiau tautosakos kūrinių, liudijančių laumės ir velnio 
glaudžius tarpusavio santykius. Visų pirma minėtinas padavimas apie 
tai, kaip velnias įsimyli laumę ir, eidamas pas ją, supila kelią arba kalną 
(užrašyta 14 variantų): 


Kipškalny tai gyvena kipšas, ono Laumakiuose gyvena laumė. Nu, tai dabar tas 
jau aidava kaipo pas paną į... kipšas į Laumakius. O čia buva ainant ant Urkuvėnų 
pelkės didelės. Tai tas kipšas jėmė i supylė kelią tokį, kad galėtų nuaiti pas savo paną 
į Laumakius (LTR 4941/205/). 

Kipšiuose gyvenęs kipšas. Ir mylėjęs Laumakiūse laumę. Pas tą laumę sykiu 
aidavęs i, kad būtų jam sausiau, jis kalnelius susipylė. I taip vieną sykį, jam dovaną 
benešant, iškrėtusias i tos dovanas. I tos dovanas po šiai diena akmenu likusias. Jir 
dabar Likučių miškely skaitomas gamtos paminklas (LTR 4941/221/; žr. taip pat LTR 
4941/440/; LTR 4944/281/). 


Viename padavimo variante užsimenama apie laumės pažadą 
ištekėti už velnio: „Ir viena... viena laumė sako kipšui: „Tada aš už 
tavęs tekėsiu, kada tu atneši didžiulį akmenį“. Ir kipšas atnešė tą 
akmenį. Tas akmuo pasivadino laumės akmeniu“ (LTR 4941/563/). 

Tad gal iš tiesų velnias buvęs vienu iš laumės vyrų, tikriausiai — 
Perkūno konkurentas, pretenduojantis į jo žmoną. 

Laumės, gyvenančios žemėje, vaizduojamos turinčios vaikų. Savo 
vaikus jos supa, liūliuoja kur nors galulaukėj, pakabinusios lopšį tarp 
medžių: „Kai kadu vakarais galima girdėt galulaukės liūliuojant. Tai 
laumės supa sava vaikus. Lapšius jas paskabina terp medžių. Jeigu 
pamata atainunt Žmogų, grait vaikus pasiema, lopšį nukabina ir 
pasišalina“ (LTR 2989/341/). Tai vėlgi patvirtina, kad laumė ne tik pati 
viena, bet ir su savo vaikais klajoja po žemę, neturėdama pastovios 
vietos, gyvenamo būsto. 


"Gal Vaivaatitinka laumėę. Juk vaivorykštė (vaivos rykštė) vadinama ir laumės juosta. 

Laumiukų išvaizda ypatinga. Jie vaizduojami kaip likimo nu- 
skriausti, apsigimę vaikai: didelėm galvom (BsLP 1, Nr. 25, p. 67; BsLP 2, 
Nr. 30, p. 198-199), kreivom kojom (LMD I 323/9/), raupuoti (LTR 1027/ 
75/), iki 4 metų nevaikšto ir nekalba (LTR 768/82/). Sakoma, kad „Laumių 
vaikai labai bjauraus būda, pikti, rėksniai, negražūs ir blogai auga“ 
(LTR 2989/342/). Gal tai savotiška bausmė laumės vaikams už motinos 
neištikimybę. Juk anotuojant rekonstruojamo mito fragmentą apie 
griaustinio dievo žmonos vaikus buvo pažymėta, kad jie gali būti 
paverčiami augalais, chtoniniais gyvūnais ar kitais objektais (247, p. 242). 
Neįprasta žmogiška jų išvaizda - tai taip pat tam tikra jų metamorfozė, 
paverčiant juos deformuotomis būtybėmis. 

Žinoma keletas sakmių siužetų tipų, kuriuose pasakojama, kaip 
laumė, norėdama atsikratyti savo negražaus laumiuko, apkeičia jį su 
žmonių vaiku ir šį pasiima sau (BsLP 2, Nr. 29, p. 198; LTR 1855/33/; 
LTR 2989/342/; LTR 3924/438/; LTR 3974/513/; LTR 4319/82/). Kad laumė 
grąžintų apkeistą vaiką, reikia laumiuką įmesti į ugnį (LTR 1508/222/), 
pasodinus ant ližės įkišti į pečių (LTR 1855/33/), mušti šventinta verba 
kryžkelėje (LTR 374c/1244/), plakti šermukšnio rykšte (BsLP 1, Nr.11, 
p. 106; LTR 2324/317/), „laumės šluota“ (BsLP 2, Nr. 30, p. 198-199). 

Kai laumė kuriam laikui palieka savo vaikus, ji nerimauja, kad jų 
neištiktų nelaimė. Kai moterys, pas kurias laumė ateina verpti, nori ja 
atsikratyti, pasako: „pietų šalij girdėt plakimas ir labai rėkia vaikai, 
kad net laukai skamba“ (BsLPY 4, Nr. 133, p. 139-140; žr. taip pat LTR 
2144/34/; LTR 5287/86/); „Dangus bedegantis, danguje beverkią.“ (LTR 
1167/650/). Pamaniusios, kad jų vaikai pavojuje, laumės išbėga iš trobos. 

Vienoje sakmėje pasakojama, kad laumės vaiką užmuša patsai 
„dAundulis“, tai yra Perkūnas: 

Kazys Drobnė Raitininkų km., Čepeliškės raiste girdėjo laumės pasikalbėjimą su 
savo vaikais. Taip jau saulei nusileidus, vakare, girdi jis laumę šnekant: 

— Nerimai, Nerimai! Pasupk Priepuolį! 

— Nėra Nerimo, dundulis užmušė!... - atsako kažkoks jos vaikas“. (LTR 1074/95/) 

Vadinasi, iš tiesų laumės vaikai yra skriaudžiami ir kenčiantys. 
Tasai vaikų baudėjas, kaip rodo čia cituotasis variantas, galėjo būti 
laumės vyras Perkūnas. 

Tad remiantis sakmėmis ir tikėjimais, galima rekonstruoti lietu- 
vių mito apie griausmavaldį ir jo šeimą fragmentą. Įdomu, kad 
atkuriamame lietuvių mite netiesiogiai reiškiama tokia mintis: pa- 
smerkiama moters neištikimybė ir parodytas jos likimas pažeidus 
įprasto gyvenimo taisykles. Tai —- klajojančios, besiblaškančios, neri- 
maujančios dėl savo vaikų ir juos užgriuvusios nelaimės moters likimas. 

Lieruvai VALSTIEČIAI SAUGODAVOSI NE 
TIEK PERKŪNO, KIEK VELNIO. MANYTA, KAD PERKŪNAS TRENKIA 
TEN, KUR SLEPIASI VELNIAS. Žinoma daugybė įvairių draudimų, kaip 
negalima elgtis perkūnijos metu, kurie taip pat atspindi žmogaus san- 
tykį su velniu. Tokie draudimai dar raiškiau atskleidžia Perkūno bei 
velnio konflikto, kuris galėjo paliesti ir žmogų, įsivaizdavimą. 
Daiktai ir vietos, kuriose gali tūnoti velnias, ypač aiškiai atsi- 
skleidžia jau aptartose šio tipo sakmėse (LPK 3453 A): 


Kartą Perkūnas susitiko velnią. Velnias jam ir sako: 

— Aš lįsiu prie žmogaus, ir tu manęs neužmuši. 

Perkūnas atsako: 

— Aš Žmogų Mušiu ir tave užmušiu. 

— Aš lįsiu prie gyvulio, - sako velnias. 

— Aš gyvulį mušiu ir tave užmušiu. 

— Aš palįsiu po puodu. 

— Aš puodą sudaužysiu ir tave užmušiu. 

— Aš lįsiu į triobą, - vėl sako velnias. 

— Aš triobą uždegsiu ir tave užmušiu, - atsako Perkūnas. 

— Aš po akmeniu palįsiu, ir tu manęs neužmuši. 

— Aš akmenį sudaužysiu ir tave užmušiu. 

— Aš po medžiu palįsiu, - nepasiduoda velnias. 

— Aš medį sudaužysiu ir tave užmušiu, - atsikerta Perkūnas. 

— Aš įlįsiu į vandenį, ir tu manęs tikrai neužmuši, - sako velnias. 

Perkūnas nieko nebeatsakė velniui, ir velnias įlindo į ežerą. Perkūnas per trejus 
metus davė, davė, pylė, pylė į ežerą, bet negalėjo velnio užgalėti (LTR 3197/35/). 


Objektai, kuriuose slepiasi velnias, išdėstyti tokia tvarka: žmogus, 
gyvulys, namai ir jų apyvokos daiktai, akmuo, medis, vanduo. Su šiais 
objektais susijusios tam tikros elgesio taisyklės, kurių reikia laikytis 
perkūnijos metu. Pagal nurodytą seką (su nedideliais pakoregavimais) 
svarbiausios tų taisyklių čia bus pateiktos bei pakomentuotos. 

Griaustiniui griaudžiant pavojus visų pirma iškyla, be abejo, 
žmogui. Juk, kaip minėta, prie jo gali prisigretinti velnias. Tuomet Per- 
kūnas nutrenkia ne tik velnią, bet ir žmogų. Ypač palankios sąlygos 
velniui prikibti prie Žmogaus susidaro tuomet, kai jis netinkamai ne- 
šioja drabužius: atsisagsto juos, atsiraitoja, pasikaišo. Mat rūbų atlan- 
kuose gali pasislėpti velnias (BsFM, p. 180; BLMS, p. 26; LTR 739/50/; 
LTR 752/44/; LTR 763/366/). Nepatartina kilus perkūnijai ir nešti ką nors 
susukus sterblėje ar krepšyje, maiše (LTR 752/44/; LTR 832/517/). Keletoje 
sakmių kaip tik ir pasakojama apie Žmones, nepaisiusius minėtų 
draudimų: 

Užėjus griausmui eina žmogus pasiraitojęs kelnes. Kažkoks balsas šaukia: 

— Žmogau, žmogau, atsiraitok kelnes! Kai tik jis atsiraitojo, išlėkė peliukė, tuokart 
kad trenkė griaustinis (LTR 1041/95/). 

Lyjant bėga boba, pasikėlus andaroką. Kai ji andaroką paleido, tuoj iškrito lydys, 
į kurį trenkė perkūnas. Matyt, kad lydžiu buvo pasivertęs velnias (LTR 739/109/). 

Da neseniai pasakojo no Pajavonio iš Būdviečių ūkininkai Šviderekas ir Šlikas, 
kaip jiedu sykį matė vieną atsitikimą. Jiem laike perkūnijos beeinant, prieš tiltą kaimo 
Būdviečių pamatė bėgant mergą, pasikėlus andaroką no lietaus. Prieš patį tiltą pasileido 
ta merga andaroką, ir tiedu vyrai pamatė, kaip iš jo atlankos išpuolęs rudas katinas 
nubėgo po tiltu. O tuomsyk sužaibavo kryžium, trenkė in tiltą ir nuskėlė kampą, o toji 


merga liko gyva (LMD I 133/161/). 


Tad velniui, ieškant slėptuvės nuo Perkūno, patikdavo priglusti 
prie žmogaus. Ši vieta jam atrodė saugi. Matyt, velnias tikėdavosi, kad 
Perkūnas į žmogų netrenks. Ir iš tiesų Perkūnas vengdavo be reikalo 
trenkti į žmogų. Juk, kaip rodo sakmės, tik velniui atsitraukus nuo 
žmogaus, tuoj pat nelabąjį mušdavo Perkūnas (LMD I 133/161/; LTR 
759/14/; LTR 1041/95/). Tačiau neretai kartu su velniu būdavo nutren- 
kiamas ir žmogus (BsLP 2, Nr. 5, p. 57; BsLPY 4, Nr. 88, p. 82). 

Kadangi velnias dažnai pasiverčia kokiu nors gyvūnu, griaudžiant 
vengta būti arti šuns, ypač juodo katino ir iš viso juodų gyvulių (LTR 
739/50, 51/; LTR 828/364/). Iš namų būdavo išvaromi katės ir šunys: 
„Perkūnijai trenkiant kates ir šunis vydavo iš trobos lauk, kad į namą 
nespirtų“ (LTR 293/613/). „Gyvulių neleidžia todėl, kad dažnai velniai, 
pasivertę gyvuliais, ir eina prie žmonių“ (LTR 739/50/; žr. taip pat LTR 
293/864/; LTR 374d/2377/; LTR 739/59/). Gyvulys turbūt buvo suvokiamas 
ne kaip velnio slėptuvė, o kaip viena iš galimų jo inkarnacijų. 

Pradedant griausti trobose būdavo uždarinėjamos durys, langai, 
net užkamšomi kaminai: „Todėl reikia užsidarinėti durys ir langai, kad 
perkūnas neturėtų pro kur įlįsti“ (LTR 757/61/). „Perkūnijos metu reik 
uždarinėt langai, durys, užkišti kaminas, kad persekiojamas velnias 

negalėtų įlįsti į trobą“ (LTR 828/139/). Taigi namuose būdavo uždari- 
nėjamos visos angos, pro kurias į vidų patenka velnias ar perkūnas. 

Saugojo nuo perkūnijos skambinimas varpeliu, einant aplink na- 
mus: „Kada Perkūn's griauja, reikia su šventytu kankalėliu, ape namus 
bėgiojant, kankaliuoti, kad velniai nubėgiotų ir Perkūn's velnią trenk- 
dam's, į namus netrenktų“ (BsLP 2, Nr. 13, p. 60). „Yra tokių skambučių, 
su kuriais prieš audrą eina aplink namus ir skambina“ (LTR 1041/110/). 

Šūksniai ir kitoks triukšmas dažnai taikyti, siekiant nuvyti nepa- 
geidaujamas mitines būtybes. Sakysim, „Sūduvių knygelėje“ (1563 m.) 
aprašoma, kaip mirusiojo artimieji, mosuodami kardais ore, šaukda- 
vo: „Begeyte, Begeyte Pecolle“ (102, p. 257-258). Matyt, šiuo šūkavimu 
norėta nubaidyti požemio dievą Pikulą. Panašiai turėjo veikti ir skam- 
binimas varpeliu einant aplink namus prieš audrą. Tai turbūt apsau- 
godavo ne tik nuo perkūnijos, bet ir nuo velnio. 

Namų apsaugai nuo perkūnijos būdavo naudojami augalai. Trobas 
iškaišydavo diemedžiais (LTR 1300/157/), beržo, ąžuolo šakomis, kie- 
čiais: „Na perkūnijas kiša padungtėn ar pa kreklu aktovose švistus 
kiečius, beržiukus, ūžala, laukinia diemedžia ir visokių žalių“ (LTR 
1032/21/). Virš durų staktos prikaldavo karklo kryželį (LTR 758/26/). Ypač 
būdinga per audrą rūkyti visus namų kampus šventintomis verbomis — 
kadagiais, Devintinių berželiais, sudžiovintomis Žolinės gėlėmis: 
„Laike griaustinio tėvai parūko šventinto verbų ėgliaus arba sudžio- 
vintų nuo Žolinės gėlių“ (LTR 757/64/). „Pašvęstais Didžiajam Šeštadienį 
ėgliais rūkyti visus trobos kampus“ (LTR 739/43/). „Kad apsisaugoti 
pačiam ir apsaugoti namus, žmonės rūko švęstomis žolėmis, ypač 
Devintiny pašventintomis“ (LTR 739/46/). „Nuo perkūno trenkimo smil- 
ko žolėmis, pašvęstomis per Žolinę, ir berželio lapais, pašvęstais per 
Devintines“ (LTR 757/78/). „Jeigu nori, kad griaudžiant griausmas ne- 
trenktų, tai namus reikia iškaišyti Devintinio berželiais“ (LTR 2132/29/). 

„Perkūnui užeinant smilko Dievo kūno šv. rūtomis (Dievo kūno 
dieną šventintomis rūtomis), šventintomis raskilomis arba verbų sku- 
jomis, arba kitomis per Žolinę šventintomis žolėmis“ (LTR 758/31/). 

Sakmėse pasakojama, kaip parūkius verba ir per Žolinę šventin- 
tomis žolėmis, iš namų pasišalina velnias, užklydęs čionai kaip pake- 
leivis ar vokietukas: 


Prieš kokius 90 metų Alsėdžių miestelyj (Alsėdžių v.) viena moteriškė likusi vie- 
nų viena namuose, nes kiti buvę išėję į laukus darban. Staiga nei iš šio, nei iš to užėjęs 
trankus Perkūnas, o moteriškė labai bijojusi Perkūno, kad ją nenutrenktų. Kad Per- 
kūną nusuktų į šalį ir kad jis ant viršaus neužeitų, ji, pagriebusi saują verbų ir Žolinėje 

šventintų žolių, bėgdama per gryčią kieman, pamačiusi pro langą iš kiemo į gryčios 
prieangį įeinantį ponaitį, lyg vokietuką juoda skrybėle, juodais rūbais apsirengusį, batais 
apsiavusį. Ji pradžiugusi, kad ji būsianti nebe viena: nebijosianti Perkūno. Vos spėjusi 
įmesti kamine ugniavietėn į degančias anglis šventenybių, bėgusi priimti įeinančiojo 
gryčion ateivio, bet išieškojusi gryčioj visus pašalius, kampus ir užkampius, pagaliau 
išbėgusi kieman, o ateivio niekur nebemačiusi. Iš tiesų biesas buvęs vokietuku pasivertęs, 
ir jei moteriškė nebūtų gyvenamojo namo užsmilkiusi šventintomis žolėmis, vokietukas 
būtų pradėjęs vaipytis prieš žaibus, ir Perkūnas, neapsikęsdamas vokietuko pasity- 
čiojimų, būtų trenkęs į jį ir tuo būdu būtų uždegęs gyvenamąjį trobesį (LTR 758/4/)!. 


Nemažas dėmesys audros metu namuose buvo skiriamas ugniai. 
Ypatingą galią apsaugant namus nuo perkūnijos turėjo per Velykas pa- 
šventinta ir židinyje įkurta ugnis: „Kad apsaugot nuo perkūno trenks- 
mo namus, reikia prieš šv. Velykas, kai šventina ugnį, parsinešt ugnies 
ir visą savaitę išsaugot, kad neužgestų“ (LTR 828/300/). Šiaip griaudžiant 
griaustiniui drausdavo kūrenti ugnį: „Ir krosnį tada negalima kūrinti. 
Ugnis užblėsinama“ (LTR 757/61/). Šis draudimas motyvuojamas tuo, 
kad ten, kur dega ugnis, gali būti pasislėpęs velnias (LTR 832/347/), kad 
kamine slepiasi nuo audros sušalęs velniukas (LTR 832/138/). 

Jeigu Žaibas uždegdavo trobą, vėlgi laikytasi tam tikrų taisyklių. 
Kai kur sakoma, kad Perkūno uždegtų namų iš viso negalima gesinti, 
nes tai šventa ugnis (TŽ 5 644; BrčNR, p. 475). Kartais ugnis vis dėlto 
gesinama, bet ypatingomis priemonėmis. Vandeniu gesinti Perkūno 
padegtos trobos negalima. Patartina gesinti ugnį rūgščiu pienu (LMD 
I 639/15/; LTR 303/166/; LTR 760/15/; LTR 828/105, 242, 307/). Perkūno 
įžiebta ugnis gali būti užgesinta ir kokia kita rūgštimi: burokų rasalu 
(LTR 760/15/; LTR 1032/187/). Tam reikalui tinka dar ir ožkos pienas (LTR 
828/307/); LTR 1032/172/; LTR 1041/118/). Galbūt pylimas ant ugnies pie- 
no - tai auka Perkūnui. 

Kiek kitokių elgesio taisyklių laikytasi žmogui esant lauke, 
gamtoje, kur pavojų slypėdavo dar daugiau. Juk atvira erdvė lengviau 
prieinama velniui - Perkūno priešininkui, kurio audros metu reikėdavo 
saugotis. 

Daugelyje tikėjimų kaip žmogui pavojingos vietos, kaip velnio 
dominijos paminima: akmuo, vanduo (ar bala), ežia, neužversta vaga 
(apie medį bus kalbama toliau): „Už tai į akmenis muša perkūnas, kad 
dažniausiai sėdi ten velnias“ (LTR 739/63/). „Daugia žmonės sako, 
griausmas mušąs į vandenį, akmenį ir į didelį ąžuolą“ (LTR 757/73/). 


! Kad verba nubaidydavo velnią, patvirtina ir Jurginių papročiai. Išgenant gyvulius, jie 
būdavo išplakami verba, kad velnias jų nekankintų (BLKŠ, p. 177). Gyvulius dar ir apsmilkydavo 
verba: tam, kad gyvatė neįkirstų, griausmas neužmuštų (BLKS, p. 178). 

„Kai griaudžia, negalima bristi per vandenį, nes gali trenkti“ (LTR 
757/136/). „Perkūnijos metu reik neit ežia, vaga, keliu, o tiesiai per lau- 
kus, tąsyk netrenks“ (LTR 828/124/). „Griaudžiant nereikia stotis vagoj, 
o stotis reikia ant sumecimo“ (LTR 374c/1313/). „Jeigu per dirvoną per- 
varyta viena vaga, bet neužversta, nepadarytas sumetimas, ten ne- 
stovėk, nes Perkūnas trenkia“ (LTR 1041/112/; žr. taip pat LTR 757/135; 
LTR 832/319/; LTR 1000/125/). 

Vienu iš būdų apsisaugoti perkūnijos laikyta rato aplink save api- 
brėžimas. „Jeigu perkūnija užklumpa moteris lauke pjaunant javus, 
tai visos susėda krūvoj ant kalno, viena vidury paima pjautuvą, kiek 
ranka pasiekia apsirėžia aplink ir numeta pjautuvą šalin, tai tame rate 
būnant griausmas nenutrenks“ (LTR 1041/107/). Iš pasakų gerai žinoma, 
kad apskritimas, apibrėžtas aplink žmogų, saugojo nuo velnių bei kitų 
piktų jėgų (AT 307). Viename iš šios pasakos variantų pasakojama apie 
jaunuolį, kuris naktį eina budėti į koplyčią prie užkeiktos panos. Jis 
apsirėžė aplink save ratą ir laukia. Pasirodė pana su pulku juodųjų, bet 
jo negalėjo pasiekti (LMD I 334/1/; žr. taip pat LTR 452/86/; LTR 3783/2085/). 

Kad apskritimas —- tam tikras apėjimas ratu atliko apsauginį 
vaidmenį nuo perkūnijos bei ledų, rodo ir toks paprotys: „Jeigu laukus 
kokio nors kaimo apvaro vaga su dviėm juodais dvinais jauteis ir dvi- 
nupusė artojas, tai toks apvagojimas apgina laukus nog perkunijun, 
ledun, visokiun ligun ir kitun nelaimiun. Pasakojama, Oškabalun laukai 
buven apvaryti tokeis šventais jauteis, drauge su ariku ejan Žmonės 
giedodami aplink visus laukus“ (BsFM p. 179). Taigi laukus turėdavo 
apvagoti artojas - vienas iš dvynių su dviem juodais dvyniais jaučiais. 
Šis ritualas, be abejo, yra susijęs su dvynių mitu. 

Išsklaidyti debesis ir išvengti audros padėdavo dar ir įvairios 
specifinės priemonės. Tam neretai būdavo naudojami namų apyvokos 
daiktai. Tikėta, kad debesys prasiskiria metus į kiemą kačergą ar pušų 
šluotą: „Prieš griausmą išmeta kačergas ir pušinę, kad debesį nusuktų“ 
(LTR 1032/7/; žr. taip pat LMD I 200/2/; LTR 1032/8/; LTR 1036/6/). 
Išsklaidyti debesis galima ir ližę išmetus į lauką: „Vos pradeda 
Perkūnas trankytis, reikia išnešus ližę išmesti lauke - praskirsto debesis 
ir Perkūnas neturi kur važiuoti“ (LTR 828/302/). Žinoma, kad debesis 
perskirdavo ir debesylas: „Traukdavo debesylo žolės lapą, kad 
persiskirtų per pusę debesys“ (LTR 739/42/; žr. taip pat LTR 2132/35/). 

Ypač gausu tikėjimų, aiškinančių Perkūno, žmogaus ir velnio są- 
sają su medžiais. Medyje dažnai lindi velnias. Todėl perkūnijai užėjus 
nerekomenduojama stovėti po medžiu, ypač po aukštu: „Po medžiu 

nestovėt, mat į drevę įlenda kavodamasis nuo perkūno velnias, o per- 
kūnas tuoj trenkia į jį“ (LTR 757/56/). „Senieji vaikams sako, kad perkū- 
nui bildant nestovėti po dideliais medžiais, velnias stovi medy - perkū- 
nas į jį trenkia“ (LTR 758/80/). Jei žmogus, griaustiniui griaudžiant, 
atsiduria lauke, kur nėra neaukštų medžių, patariama stovėti lygioje 
vietoje: „Reikia stovėti ant lygios vietos, nes laksto velnias, kuris lenda 
visur, kavojas ir lenda po rūbais, akmenimis“ (LTR 739/52/; žr. taip pat 
LTR 374c/1309/). 

Ąžuolas, nors ir aukštas medis, tačiau kai kuriuose tikėjimuose 
teigiama, kad šio medžio Perkūnas nemuša, esą jis pernelyg kietas: 
„Griausmas ųžala nemušųs, neinšeriųs“ (LTR 1032/22/). Taip pat 
pažymimas apsauginis šio medžio vaidmuo nuo perkūnijos: ąžuolo 
šakelių būdavo prikaišoma trobose po gegnėmis, ir tai sergėdavo nuo 
griaustinio trenksmo (LTR 1032/21/). Tačiau kartais aiškinama prie- 
šingai: griaudžiant geriau nesislėpti po ąžuolu - Perkūnas gali trenkti 
į šį medį, kadangi jame slepiasi velnias (LTR 757/93/). Kai kuriose sak- 
mėse pasakojama, kaip Perkūnas suskaldo ąžuolą, persekiodamas sa- 
vąjį priešą: „Velnias, norėdamas pasislėpti nuo perkūno, lenda į ąžuolo 
skylę, o perkūnas kaip muša, tai ir ąžuolą sutrupina“ (LTR 757/93/). 

Prieštaringai vertinama ir eglė. Vienų sakoma, kad eglė - šventas 
medis, ir po ja pasislėpus Perkūnas netrenks: „Galima slėptis po verba 
arba egle, tai šventi medžiai, ten netrenks. Daugiausia trenkia slepiantis 
po epuše“ (LTR 1041/108/). Kiti žmonės mano, kad griaudžiant pavo- 
jinga stovėti po egle: „Perkūnijos metu nereikia stovėti po medžiu, nes 
velnias stengiasi pasislėpti. Velnias slepiasi dažniausiai eglėje, todėl 
labai pavojinga stovėti po ja“ (LTR 759/7/). Velnio ryšį su egle galima 
būtų aiškinti tuo, kad šis medis, kaip teigia N. Vėlius, siejasi su 
mirusiaisiais, su jiems skirtomis apeigomis. Visiems gerai žinoma, kad 
prie namo, kur pašarvotas miręs Žmogus, pabarstoma eglišakių, 
mirusysis į kapines buvo vežamas beržais arba eglėmis papuoštame 
vežime, iš eglių šakų pinami laidotuvių vainikai (172, p. 73). 

Tikėjimuose išryškėja ir lazdyno dvejopa prasmė. Aiškinta, kad 
gerai stovėti po lazdynu: „Jei griaudžia, reikia stoti po lazdynų krūmu“ 
(LTR 339/1/63/; žr. taip pat LTR 828/310/). Namų langai, durys būdavo 
apkaišomi lazdyno šakutėmis - mat lazdyno velnias bijo (LTR 1032/23/). 
Tačiau kitur teigiama, kad po lazdynu kartais vis dėlto slepiasi velnias, 
nes ten nepasiekia Perkūno kulkos (LTR 828/346/). 

Išskirtinis dėmesys skirtas šermukšniui, medžiui, kurio itin bijo- 
davo velnias. Vienoje sakmėje (LPK 3346) paaiškinama, kodėl velnias 

vengia šermukšnio. Pasakojama, kad Dievas liepęs velniui atspėti visų 
medžių vardus. Velnias visus vardus atspėjo, tik žodžio „šermukšnis“ 
neištarė tepasakęs „mukšnis“. Todėl velnias šermukšnio ir bijo (LMD 
I 1063/1060/; žr. taip pat BsLP 1, p. 10; LTR 1406/424/). Iš pasakų žinoma, 
kad velnią galima užmušti šermukšnio uogomis (LTR 2567/1284/), kad 
kvailys užmuša velnią šermukšnine lazda (LTR 1207/1/). Kadangi šer- 
mukšnio bijodavo velnias, tikėta, kad po juo yra saugu audros metu: 
„Patariama stovėti po šermukšniu, nes jį retai trenkia, velnias šermukš- 
nio baidosi“ (LTR 832/295/). Taip pat ir namus nuo griaustinio apkaišy- 
davo šermukšniais (LTR 828/111/). Kad perkūnija į namus netrenktų, 
šermukšnius sodindavo prie namų vartų (LTR 828/308/). Šermukšnį 
įkaldavo į namų slenkstį, kad velnias į namus nepatektų ir griausmas 
nemuštų (LTR 1032/151/). Namuose esantį velnią palima būdavo išvaryti 
šermukšniniu brūkliu“ (LTR 758/68/). Šiek tiek kitaip nei paminėtais 
atvejais, šermukšnio vaidmuo interpretuojamas sakmėje apie tai, kaip 
velnias griaudžiant perkūnijai prašosi įleidžiamas į butelį (LTR 832/650/). 
Velnias pageidauja, kad butelis kuriame jis lindės, būtų užkimštas šer- 
mukšniniu kamščiu. Šermukšninis kamštis turėtų apsaugoti patį velnią. 
Gal čia esama tiesiog vėlyvesnio su mitine logika jau nesiderinančio 
nenuoseklumo, suvokiant šermukšnio reikšme. 

Tiesioginį šermukšnio ryšį su griaustinio dievu patvirtina germanų 
mitologija. Snorrio Eddoje pasakojama, kad Toras, patekęs į labai pa- 
tvinusią Vimur upę, gelbėdamasis įsikabino į šermukšnį. Dėl to net 
atsirado posakis: „Reynir er bjorg Pėrs“ 'Šermukšnis yra Toro išsigelbė- 
jimas' (178 2, p. 128). Apsauginis šermukšnio vaidmuo atsekamas ir iš 
senų archeologinių radinių. Viename bronzos laikų kape šalia žmogaus 
palaikų rasta įvairių daiktų: arklio dantys, žalčio stuburas, paukščio 
trachėjos dalis ir kt. Tarp jų buvo ir šermukšnio šakelė (37, p. 165-166). 
Ši šermukšnio šakelė, įdėta į karstą, galėjo atlikti apsauginį vaidmenį. 

Tikėjimai, susiję su apsisaugojimu nuo perkūnijos, jau yra patyrę 
naujesnės mąstysenos bei pasaulėžiūros įtaką. Palyginti su senaisiais, 
kai kurie jų yra gerokai pakitę ar bent jau įgiję naujesnės prasmės 
niuansų. Dėl to tikėjimuose, aiškinančiuose su perkūnija susijusius 
reiškinius, saugojimosi nuo perkūnijos būdus bei priemones, atsiranda 
tiek daug prieštaringų, kartais net vienas kitą paneigiančių inter- 
pretacijų bei teiginių. 

V ĖLESNIAIS LAIKAIS KAI KURIE BIBLIJOS 
VEIKĖJAI, ŠVENTIEJI GALĖJO PERIMTI PERKŪNO FUNKCIJAS. ŠIUO 
POŽIŪRIU VISŲ PIRMA IŠSKIRTINAS ELIJAS. Sakmėse jis paprastai 
minimas kartu su Enoku. Pagal Bibliją, Elijas ir Henochas buvę tokie 
artimi Dievui, kad jie nemirę buvo paimti į dangų. Sakmėse apie Eliją 
ir Enoką šie herojai siejami ir su krikščionybės, ir su senosios religijos 
motyvais (LPK 3459). Iš pastarųjų išskirtinos tam tikros minėtų per- 
sonažų asociacijos su griaustinio dievu: važiuojant Elijui ir Enokui 
dangumi, griaudžia, o Enokas „pilia iš ratų žaibą“: 

Seniai, labai seniai, kada dar Adomo ir Ievos nebuvę, Dievas sutvėrė Alijošių ir 
Anoką. Jie niekuomet nemirs. Dievas juos įsodinęs į ugninį vežimą, kuris buvęs pilnas 
ugnies (žaibo). Juodu įsisėdę į vežimą ir važinėję dangumi. Tada, kada jie važiuoja, 
žmonės sako, kad griaudžia. Žiemą ir rudenį Alijošius ir Anokas ilsisi ir taiso ratus, 
kurie bevažinėjant per vasarą sudilo. Vadelės taip pat raudonos ir ugninės. Kada juodu 
važiuoja, tai Alijošius laiko vadeles, o Anokas pilia iš ratų žaibą. Rūbai nedegami 
raudoni, ilgi. Šeimos neturi. Abudu per visą laiką bus nevedę. Gyvulių turi tik arklius, 
o avių, karvių neturi. 

Griaudžiant reikia melstis, kad Alijošiui ir Anokui įtikti. Norint nuo jų apsisau- 
goti, reikia deginti ugnis. Kada negriaudžiama, sakoma, kad Alijošius ir Anokas miega 
arba taiso savo vežimą (LTR 739/1/). 


Panašių į užfiksuotus šioje sakmėje motyvų, kuriuose Elijas ir Eno- 
kas siejasi su griaustinio dievu ir jo atliekamais veiksmais, aptinkama 
ir kituose tautosakos kūriniuose: „Elijošius valda grausmų, a Enakas — 
debesys. Kai griaudžia, tai Elijošius pa dungų važinėja su arkliais ir 
ratais“ (LTR 2124/136/). „Alijošius važinėjųs poru baltų arklių ir su 
karietu pa dungų, ir ratai skelių ugnį. Tai tį Perkūnas“ (LTR 2212/147/). 
„Griaudžiant vaikams sako, Alijošius ir Ainokas po dangų važinėja su 
geležiniais ratais“ (LTR 757/148/). „Kai griaudžioja, tai jis [Alijošius — 
N. L.] važiuoja per debesis (kiti sako - dangum), ir iš ratų ugnis tyška“ 

(LTR 1001/466/). „Perkūną vaizdavosi važiuojantį Alijošių po padangę“ 
(LTR 940/2/). „Žaibas tai yra šv. Alijošiaus pliaukštelėjimas botagu“ 
(LTR 1580/816/). 

Pas rytų slavus Ėliją atitinka pranašas Ilja. V. Ivanovas ir V. To- 
porovas traktuoja pranašą Ilją kaip vieną Perūno transformacijų (217, 
p.164). Tai pagrindžiama, pateikiant baltarusių tautosakos pavyzdžių, 
kuriuose atsiskleidžia pranašo Iljos ryšys su perkūnija. Baltarusių tikė- 
jimuose sakoma, kad Perūnas yra toks griaustinis, kuris kyla, kai ar- 
hangelas Michailas arba pranašas Ilja šauna strėle į velnią (217, p. 165). 
Arba taip aiškinama: kai griaudžia, tai arhangelas Michailas arba 
šventas Ilja šaudo velnius, kurie slepiasi troboje, po medžiu ar kur kitur 
(217, p. 165). Be to, pasakojama, kad Ilja yra rūstus šventasis. Mat jis 
reiškiasi griausmais, kariauja su velniais ir šaudo juos Perūno strėlėmis 
(217, p. 165). Kaip ir lietuvių tikėjimuose, mininčiuose Eliją, čia atsi- 
skleidžia pranašo Iljos sąsaja su griaudėjimu, tik baltarusių tikėjimuo- 
se akcentuojama, kad griausmas yra švento Iljos kova su velniais. 

V. Ivanovas ir V. Toporovas gretina pranašą Ilją su Ilja karžygiu. 
Pastarasis žinomas iš baltarusių pasaku, kuriose jis vaizduojamas 
besikaujantis su gyvate. Be to, Ilja karžygys figūruoja rusų bylinose 
kaip kovotojas su Soloviejumi plėšiku (217, p. 116). Manoma, kad Ilja 
karžygys yra to paties tipo personažas, kaip ir pranašas Ilja, Perūno 
substitutas. Yra ir lietuvių pasakų apie herojų, kuris vaizduojamas 
panašiai kaip rytų slavų epiniuose kūriniuose: gimsta be rankų, be kojų 
ir tik suaugęs pradeda vaikščioti, išeina į pasaulį ir, sutikęs smaką ar 
Soloviejų plėšiką, jį nukauja (AT 300; LTR 1191/627/; LTR 2812/116/; LTR 
3235/155/). Tik viename šio siužeto tipo variante tasai personažas 
pavadintas Alijošiumi. Kituose - Jonas (LTR 2441/409/), Pilypas (LTR 
2838/82a/) ar tiesiog bernas (LTR 2442/440/). Aišku, kad šis herojus, nors 
ir kitu vardu vadinamas, identiškas rusų, baltarusių Iljai - karžygiui. 

Siekiant suprasti, kodėl Elijas vėlesniais laikais tapo Perkūno 
pakaitalu, reikėtų pasigilinti į jo funkcijas bei prasmę, atsiskleidžiančias 
Biblijoje. 

Kaip žinoma iš gana populiaraus biblinio siužeto, pranašas Elijas 
buvo siųstas pasakyti nusidėjusiam karaliui Achabui, kad Dievas užleis 
sausrą. Po to Elijas pats kentė sausros padarinius. Pasitraukęs gyventi 
prie Karito upokšnio, jis gėrė jo vandenį, 0 varnai jį maitino. Tačiau po 
Sidoną ir apsistojo Sareptoje pas našlę. Ji dalijosi su pranašu turimu 
maistu. Kai mirė našlės sūnus, Elijas kreipėsi malda į Dievą, kuris 

sugrąžino mirusiajam gyvybę. Trečiaisiais sausros metais Elijas grįžo 
pas Achabą. Šalyje žmonės badavo. Elijas liepė karaliui Achabui 
sukviesti Izraelio tautą bei Baalo ir Ašeros pranašus ant Karmelio kalno. 
Čia ant aukuro buvo uždėta malkų. Elijas perskrodė veršį ir uždėjo jį 
ant malkų. Pranašas liepė užpilti keturis kibirus vandens ant aukos. 
Tai liepė pakartoti tris kartus. Elijas kreipėsi į Viešpatį, kad jis tam 
tikrais ženklais įrodytų esąs tikrasis Dievas. Dievas pasiuntė ugnį, ir 
auka sudegė. Tą pačią dieną sausra baigėsi. Virš Karmilio kalno 
apsiniaukė dangus ir ėmė lyti smarkus lietus. Po šių įvykių Elijas 
pasitraukė į dykumas. Tačiau Dievas jį globojo. Kai pranašas atliko 
visas užduotis, Dievas jį pasiėmė į dangų ugnies vežime, kurį traukė 
ugniniai arkliai (13, p. 199; 195, 3 Karalių knyga 17, 18, 19, 21; 4 Karalių 
knyga 1, 2). Šiame bibliniame siužete atkreiptinas dėmesys į ritualą — 
aukojimą Dievui, kurio pagrindinis atlikėjas buvo Elijas ir kurio metu 
ant aukos būdavo pilamas vanduo. Ypač reikšminga, kad atlikus šį 
ritualą, pasipila lietus. Visa tai primena pagoniškąsias apeigas, 
susijusias su lietaus prašymu (gerai užfiksuotas pietų slavų tradicijose). 
Taigi Biblijoje Elijas - vienas herojų, kuris nulemia lietaus atsiradimą. 
Ikikrikščioniškoje religijoje tokiu gelbėtoju nuo sausros, nulemiančiu 
lietų, laikytas griaustinio dievas. Beje, rytų slavų tikėjimuose Ilja aiškiai 
siejamas su lietumi. Jo diena kalendoriuje žymėjo lietingų dienų 
pradžią. Iljos diena - liepos 20. Žmonių sakoma, kad po Iljos dienos 
prasideda lietūs: «</Įo Hnch non AOx JA He YMOJNHT (KOrga OH Hy»KEH), NOCJ1E 
Hnbu 6a6a bapTyKoM HaroHHuT» (218, p. 9). 

Dar viena ryški Elijo ir griaustinio dievo analogija: Elijas Biblijoje, 
kaip neretai ir griausmavaldis, vaizduojamas važiuojantis per dangų 
vežime, į kurį įkinkyti ugniniai arkliai (195, 4 Karalių knyga 2 1, 11). 
Tiesa, griaustinio dievo arkliai ir vežimas ne visuomet būna ugniniai 
kaip kad Elijo. Tačiau Perkūnas dažnai turi kitų ugninių atributų. 
Tokios ryškios čia akcentuotos griaustinio dievo ir Elijo analogijos, 
matyt, ir lėmė jų gretinimą ir net tapatinimą. 

Su Perkūnu funkciniu požiūriu galėjo sietis šv. Jurgis. Jau buvo 
minėta anksčiau, kad šv. Jurgiu kartais pavadinamas Perkūnas: 
„Griaustinio trenksmas kyla dėl ratų dundėjimo, kuris susidaro 
Perkūnui važinėjant po dangų. Vaikams sako, kad važinėjąs šventas 
Jurgis po dangų“ (LTR 832/146/). „Perkūnas yra šv. Jurgio su ratais 
važinėjimas po dangų, kibirkštys iš po ratų - žaibas“ (LTR 1144/1/). 
Liaudies dailėje šv. Jurgis vaizduojamas raitas ant žirgo, ietimi 
smeigiantis slibiną. Pažymėtina, kad šio personažo, aptinkamo 

tautosakoje ir liaudies mene samprata leidžia įžvelgti skirtingus pasau- 
lėžiūrų sluoksnius. Tai - liaudiškasis, susijęs su senaisiais mitais, ir 
krikščioniškasis. 

Apie šv. Jurgį žinoma, kad jis buvęs krikščionių karžygys kankinys. 
Šv. Jurgis laikomas Romos imperatoriaus Diokletiano (284-305 m.) 
amžininku. Kilęs iš krikščionių aristokratų šeimos jis kaip narsus karys 
pateko į Diokletiano asmens gvardiją. Tačiau to imperatoriaus laikais 
kilus krikščionių persekiojimui, buvo nužudytas už krikščionybės 
skleidimą. Legenda apie šv. Jurgį kaip karžygį, krikščionybės propa- 
guotoją, nekaltųjų gynėją buvo itin populiarinama Vakarų Europoje 
per kryžiaus karus (13, p. 172). Lietuvoje šv. Jurgis buvo paskelbtas 
antruoju (po šv. Kazimiero) jos globėju. 

Šv. Jurgis Lietuvoje yra gana populiarus. Nuo seno mūsų krašte 
buvo svarbi ir pamėgta Jurginių šventė. Ji atspindi liaudiškąjį šv. Jurgio 
įsivaizdavimą. 

Tarp šv. Jurgio ir Perkūno galima įžvelgti tam tikrų analogijų, visų 
pirma jų atliekamų funkcijų aspektu. Šios analogijos ypač gerai 
atsiskleidžia gretinant Jurgines su pirmąja perkūnija. Tai jau buvo 
pastebėjęs A.J. Greimas (47, p. 456). 

Pirmosios perkūnijos laikas nėra pastovus: ji paprastai nugriaudėja 
pavasarį. Tačiau galima teigti, kad Jurginių metas - balandžio 23 - yra 
ir būdingas pirmojo griaustinio laikotarpis. Tiek pirmoji perkūnija, tiek 
Jurginės reiškė pavasario pradžią. 

Iki Jurginių, kaip ir iki pirmosios perkūnijos, nebūdavo dirbami 
žemės ūkio darbai. Jurginės laikomos žemdirbių naujaisiais metais: 
„Senu papročiu ir dabar beveik visame mūsų krašte žemdirbių metai 
prasideda nuo Jurginių. Nuo to laiko sudaromos žemės nuomos 
sutartys. Tada išsidangina senieji ūkio nuomininkai ir kampininkai, o 
ateina naujieji. Tą dieną visi keliai pilni vežimų su manta besikraus- 
tančių ūkininkų, kurie neturi nuosavos žemės sklypelio“ (20, p. 239). 
„Kaip nuo senovės įprasta, Jurginės yra lyg ir žemdirbių nauji metai. 
Tą dieną senieji nuomininkai išsikelia, o jų vieton atsikelia nauji. To 
papročio daugelis tebesilaiko ir dabar“ (20, p. 172). „Šv. Jurgis yra bied- 
nų šventė. Nuo Jurgio (dienos) samdydavo tarnus ir, kurie be savo 
vietos, nuo Jurgio keldavos į kitą vietą“ (20, p. 172). Tad nuo Jurginių 
prasidėdavo naujų ūkio darbų periodas. 

Jei pirmą kartą sugriaudęs Perkūnas sujudina, sutranko, supurto 
žeme (LTR 761/5/; LTR 763/50/; LTR 1032/124/), tai šv. Jurgis, kaip sakoma 
Jurginių dainose, atrakina ir sušildo žemę, išleidžia žolę, rasą: 

Šv. Jurgis koplytėlėje. Plungės r., Pelaičių apyl., Kalakutiškės k. 
V. Vaitkevičiaus 1989 m. nuotr. 


Jurja, geras vakaras, Jurja, išlaidz žalalį, 
Jurja, geras vakaras! Jurja, išlaidz žalalį: 
Jurja, paimk raktus, Jurja, žalalį šilkinį, 
Jurja, paimk raktus, Jurja, rasalį meduotų, - 
Jurja, atrakin žemį, Žalala bus dėl arklalių, 
Jurja, atrakin žemį, Rasala - dėl veršalių. 


LTR 2920/58/ 

Jurgi, šildai žemį, I ta darži auga, 
Jurgi, šildai žemį, Ir ta darži auga, 
Jurgi, paleidz rasų, Tuinu aptuinyta, 
Jurgi, paleidz rasų, Tuinu aptuinyta, 
Jurgi, paleidz žalį, Undeniu apleista, 
Jurgi, paleidz žalį Undeniu apleista, 
Jurgi, neženytas, Rūtam apsadzinta, 
Jurgi, neženytas, Rūtam apsadzinta. 
Jurgi, apsiženyk, Tuinų palaužysiu, 
Jurgi, apsiženyk! Tuinų palaužysiu, 
— Nėra pa man“ mergų, Undenį išleisiu, 
Nėra pa man' mergų, Undenį išleisiu, 
Ciktai viena raže, Rūteles išrausiu, 
Ciktai viena raže Rūteles išrausiu, 


Ražį sau paimsiu, 

Ražį sau paimsiu. 

LTR 1924(14) 
Vadinasi, ir Perkūnas, ir šv. Jurgis išlaisvina žiemos pašalo 
sukaustytą žemę, suteikia jai gyvybės ir parengia žemdirbystės sezonui. 
V. Ivanovas ir V. Toporovas slavų šv. Jurijų - Georgijų sieja su 
pavasario bei vaisingumo dievybe Jarila (kurio šventė buvo švenčiama 
27 balandžio) (217, p. 181-184). Autoriai mano, kad Jarila kai kuriais 
savo bruožais asocijuojasi su griausmavaldžiu. Griaustinio dievas taip 
pat pasižymi vaisingumo funkcija, tik Jarilos vaizdinyje ši funkcija 
akcentuojama kaip esminė (217, p. 180). Jarilos šventės metu būdavo 
dainuojama daina apie Jarilą, kuris eina per pasaulį ir teikia gyvybę 

laukams bei žmonėms: 


BanaubiBca Appino A ry3e X joH HaroW, 

Ila yceMy cBeTy, TaM XXHTO KaloNo, 

Ilonio XHTO paj3HB, A rA3e Xe joH HH 3bIpH, 

Jlion39M A3e6LUH NMNAaA3HB. TaM KOJNOC 3a[ĮbBHLŲE... 
(217, p. 181) 


Pateikiami tekstai, iliustruojantys, kad panašios dainos buvo 
dainuojamos ir apie šv. Jurijų: 


CBaTbi IOpaž no nonaM xoA3KHY 

Įla xXHTO pap3Hy. 

I ne ropa, TaM XHTa KOIla, 

Tne AyKOK, TaM CeHa CTOXXOK, 

Ine AOnHHKA, TAM >KHTaA CKHpJA. 
(217, p. 187) 

Šv. Jurgis koplytėlėje. Kelmės r., Kražių apyl., Obelyno k. 
R. Bajarsko 1961 m. nuotr. 


Vadinasi, šv. Jurijus, apeidamas laukus, „gimdo rugius“, tai yra 
šitaip laiduoja vaisingumą. Lietuvių tradicijoje panašus motyvas gali 
būti atsektas, pasiremiant Jurginių apeigomis. Jurgis Banaitis iš 
Paskalvių (Klaipėdos aps.) liudija, kad per Jurgines gimęs vaikas, Jurgiu 
arba Juru pramintas, būdavo tam tikru būdu pagerbiamas. Jei kuriuose 
namuose toks vaikelis būdavo, privaišindavo jį visokiais saldumynais, 
nurengdavo nuogą ir, saulei nusileidus, vedžiodavo po kaimą aplinkui 
(BLKŠ, p. 172). Per Jurgines iš viso buvo paprotys eiti į laukus „pa- 
jurginėti“: „Skirtus apierai valgius apneša apie savo lauko ežias ir, kai 
nuvažiuoja bažnyčion, apieravoja tai viską šv. Jurgiui“ (BLKŠ, p. 168). 

Koplytėlė su šv. Jurgiu. Plungės r., Pelaičių apyl., Kalakutiškės k. 
V. Vaitkevičiaus 1989 m. nuotr. 


Su vaisingumo skatinimu galėjo būti susijusi ir apie Adutiškį užfiksuota 
Jurginių apeiga moterims giedoti užsilipus ant tvorų, kurios yra būtent 
parugėje. Vyrai būdavę nepatenkinti, kad mergos gieda jurgines, 
sakydavę: „Negiedokit, ba bus šalta, atšals!“ O kai mergos ima giedoti, 
tada patys vyrai arba berniokai pasiunčiami su botagais mušti ir išvai- 
kyti, kad negiedotų. Tokie Jurginių giedojimai tęsdavosi net 12 dienų 
(BLKŠ, p. 164). 

Su vaisingumu turėtų būti susijęs ir Jurginių paprotys voliotis ant 
žolės (nors pateikėjo jis ir kitaip komentuojamas): „Kai pavasarį išvaro 
pirmąkart galvijus į ganyklą, tai kad jie neitų iš žardžio, turi tas, kas 
juos varė, spragą užkišti ir žardyje ant žemės voliotis“ (LTR 1585/126/). 
Pirmosios perkūnijos metu taip pat būdavo voliojamasi ant žemės. Šis 
veiksmas aiškinamas kaip pagerinantis derlių, stiprinantis sveikatą 
(LTR 374/1310, 2836/; LTR 1041/116/). 

Tarp Jurginių ir pavasarinės perkūnijos yra ir daugiau panašumų. 
Per Jurgines, kaip ir po pirmojo griaustinio, pirmąkart į ganyklas 
būdavo išvaromi gyvuliai: „Gyvulius pirmą kartą išvarydavo laukan 
šv. Jurgy. Mat šv. Jurgis yra gyvulių patronas...“ (LTR 2424/67/). Kaip 
čia pažymima, šv. Jurgis buvo gyvulių globėjas (BLKŠ, p. 160; 20, p. 
238). M. Pretorijus teigia, kad prūsai, pirmąkart išgindami bandą, 
kreipdavosi malda į šv. Jurgį, idant jis apsaugotų jų gyvulius nuo 
žvėrių, burtininkų arba nedorų Žmonių (102, p. 566). Turint tą patį tikslą 
gyvuliai, prieš išvarant juos laukan, būdavo parūkomi šventais žolynais 
(BLKŠ, p. 174), karvėms prie ragų būdavo pririšama skepetaitė su 
devyndrekiu (BLKŠ, p. 182), piemeniui įduodama šermukšnio rykštelė 
(BLKŠ, p. 185). Tikėta, kad devyndrekis, kaip ir šermukšnio vytelė, 
nubaidąs velnius ir kitas piktas dvasias (BLKŠ, p. 182). Jei šv. Jurgis 
asocijavosi su Perkūnu, tai atrodo natūralu, kad per Jurgines būdavo 
atliekamos apeigos, siekiant apsisaugoti nuo velnio ir kitų piktų jėgų. 

Tad čia nužymėtos paralelės tarp šv. Jurgio ir Perkūno leidžia 
manyti, kad šie du mitiniai personažai išties kadaise siejosi tarpusavyje. 

N UO SENO MITOLOGIJOS TYRINĖJIMUOSE 
REIŠKIAMAS POŽIŪRIS, KAD PASAKA YRA TRANSFORMUOTAS AR 
DEGRADAVĘS MITAS (47, P. 20-21). TAI LIUDIJA SENIAUSIOS STE- 
BUKLINĖS PASAKOS. Jose atsispindi ne tik paskiri mitiniai vaizdiniai, 
bet ir ištisos semantinės mito struktūros. Šiuo požiūriu ypač dėmesio 
vertos pasakos apie herojaus kovą su slibinu ( AT 300, AT 300 A). Jose 
galima įžvelgti liekanas transformuoto mito apie griaustinio dievo kovą 
su priešininku. Apie tai jau yra rašę V. Ivanovas ir V. Toporovas. Jie 
sugretino pagrindinius pasakos herojus su mito apie griausmavaldį 
personažais (217, p. 178). 

Bendriausias nurodytų pasakų turinys: Karaliaus dukterį pavagia 
smakas. Piemuo (tarnas, kareivis) žada išvaduoti karalaite. Prie marių 
(ant kalno, prie tilto) įvyksta mūšis. Smakas nudobiamas. Karalaitė 
išvaduojama. Herojus veda išvaduotą karalaitę. 

Gilinantis į pasakų variantus, pastebėta, kad kai kuriuose iš jų 
figūruoja audros, griaustinio motyvas. Kaip tik šis motyvas ir paskatino 
kelti mintį, kad minėtose pasakose glūdi tam tikro mito klodas. Svarbu 
pabrėžti, kad griaustinio, audros motyvas įterpiamas į kovos su slibinų 
vaizdą. Herojui artinantis prie smako ima griausti, žaibuoti arba audra 
kyla ateinant pačiam smakui: „Prisiartinus jiems pri giraites, prade teip 
griaudet, o žaibas teip plake in akis, kad ne viens nenorijo toliau eit. 
Visi sustojo, karaliūniūte išeido iš karietos ir viena verkdama ejo pas 
aržuolą. Smakas, jų suvuodęs, ėme daužytis aržuole, pradė per skylį 
verstis taukai, tapaj žeme, šaknys supuvusias'“ (LMD I 492/3a/). „Sucype 
kažin kokiu balsu smakas ir kitą galvą iškišo - ir tų Petras nukirto. 
Teip jis jam nukapo iki vienai visas devynias. Kada paskutinę nukirto, 
nustojo vejus su grausmu“ (LMD I 492/3a/). „Mariuose pakiluo didele 
audra, ir karalaite pamate smaką su devinuomis galvomis, iš gerklių 

ejo lepsna. Karaivis kai pamate atjojant, šuokuo ant kranto, pradėjo bėgti 
pas karalaitę. Karalaite sustinguo iš baimes, bet kareivis ir dabar apgynie 
karalaitė. Vena karta kirtuo ir atkirtuo tris galvas, paskui kirtuo ir vel 
atkirtuo keturias galvas. Smakas sukauke ir nuplauke“ (LMD III 19/28/). 
„Apsirengė deimanto drabužiais karalaitis, pasiėmė žiedą ir užsėdo 
deimanto žirgą ir saulei tekant atlėkė pajūrin. Dar labiau minia stebėjosi. 
O auka jau stovėjo pajūryje. Pasikėlė baisi audra ir iššoka devyngalvis 
smakas. Pasispardė žirgas, suriaumojo smakas, ir prasidėjo kova“ (LTR 
28/355/). „Pakilo audra, susidrumstė marios, ir iškilo smakas su dviem 
galvom. Jonas su savo kalaviju vienu smūgiu nukirto abi smako galvas, 
išsiėmė iš galvų liežuvius ir nuėjo“ (LTR 1496/75/). 

Su panašiu kontekstu griaustinio motyvas siejamas ir pasakoje 
„Kiaušinyje paslėpta slibino mirtis“ (AT 302). Karalaitis, suradęs 
kiaušinį, kuriame esanti velnių karaliaus mirtis, sudaužo jį: „Išėmęs iš 
kišenės kiaušinį, iškėles virš karaliaus galvos, paleido ant grindų. Ir 
tuo momentu sugriaudė griaustinis - ir liko negyvas velnių karalius“ 
(LTR 3643/175/). 

Pirmiausia bus aptarti pagrindiniai pasakos veikėjai. Herojus, kuris 
kaujasi su smaku, pavadinamas: Jurgiu (BsLP 2, Nr. 36, p. 175-178; LTR 
1783/30/, LTR 3108/42/), Jonu (LMD I 1000/50/; LTR 1038/242/), Mykolu (LTR 
368/242/), Juozapu (LMD 126/34), tiesiog karalaičiu (LTR 2/355/), kvailiu 
(LTR 1481/228/; LTR 2795/125/), eiguliu (LTR 3501/34/), medžiotoju (LTR 
1993/231/), kareiviu (LTR 3114/141/; LMD III 19/28/) ir kt. Patsai griaus- 
tinio dievas čia neminimas. Tačiau juk sakmėse apie Perkūną, medžio- 
jantį velnią (LPK 3452), priešininką nukauja taip pat ne pats Perkūnas, o 
koks nors medžiotojas, eigulys, kuris vėliau sutinka Perkūną ir būna jo 
apdovanotas: (LMD I 144/34/; LTR 832/645/; VLD, p. 56 ir kt.). 

Aptariamų pasakų herojus sutinka ne Perkūną, o senelį-Dievą ar 
tiesiog senelį (BsLP 2, Nr.11, p. 252-262; LTR 449/124/; LTR 4059/14/), 
kuris išmoko jį kariauti (LTR 1038/242/), apdovanoja kovai reikalingais 
daiktais: kardu, rykštele ir smuiku (BsLP 2, Nr.11, p. 252-262), šarvų, 
arkliu, kardu (LTR 449/124/), arkliu ir lazdele (LTR 2898/210/). Sakmių 
Perkūnas dažnai taip pat apibūdinamas kaip senis (BsLP 1, p. 27, 
BsLP 4, Nr. 85, p. 79-80; Nr. 87, p. 80-82; VLD, p. 56), kuris duoda vel- 
nio nugalėtojui su kariavimu susijusių ar jo gerovę laiduojančių 
daiktų: parako (DSPŽ 2, p. 62-63; LMD I 144/34/; LTR 1552/182/), 
šautuvą (VLD, p. 56; LMD I 133/1/), kulkų (BsFM, p. 181), pinigų (LTR 
198/295/). Tad su Perkūnu gali būti gretinamas ir pats slibino nugalė- 
tojas ir šio pagalbininkas senelis ar senelis-Dievas. 

Karalaitės pagrobėjas pasakoje, taip pat kaip ir pagrindinis he- 
rojus,varijuoja. Tai gali būti smakas (LMD III/28/; LTR 3114/141/; LTR 
4759/468/), gyvatė (LTR 910/49/; LTR 4435/11/), žaltys (LTR 278/3/; LTR 
4637/114/), velnias (LTR 2941/5/; LTR 3414/48/; LMD III 146/161/), kuris 
kartais pavadinamas Ancipieriumi (LTR 792/152/), nečystuoju (BLM, 
p. 112-113). Velnias, kaip ir slibinas, gali turėti kelias galvas. Pasakoja- 
ma apie trigalvį velnią, kurį susitinka karalaitis ūžiančioje, šniokščian- 
čioje girioje: „... klauso - šniokščia medžiai, ūžia giria - eina velnias su 
trejom galvom. Paleido karalaitis šunį sutikt velniui, a kitą paliko prie 
save šunį del atsargos“ (LTR 2941/5). Velnias gali būti ir su dviem, 
keturiom, šešiom, dvylika galvų (LMD III 146/123/). 

Įdomu, kad kai kuriuose pasakos variantuose slibinas laikomas 
dievu: „Lauke vaikinas stovėdamas an kranto iškylant smako. Nepoil- 
gam atvažiavo karalius su dukteria pažiūrėt dievaičio mirties. Susiju- 
dino ežeras ir gal išlakstis vandua į šalis su pasikrutinimu smako. Pa- 
mate atplaukiant neišpasakytą baisų dievą su devyniom galvomi...“ 
(LMD I 499/1/). Čia slibinas apibūdinamas kaip dievas, dievaitis. 
Dievaičiu slibinas vadinamas ir dar vienoje pasakoje: „Mergaitė tarė: 
„Aš esu galingojo karaliaus duktė, bet stabmeldžių dievaičiui Smakui 
atiduota praryti <...>. Karalaitis nors buvo jaunas, kokios 16-18 metų, 
bet pasižadėjo stoti kovon su piktuoju Smaku. Pasislėpę krūmuose su 
draugu laukė atkeliaujant stabmeldžių dievaičio Smako. Netrukus iš- 
lindo: su devyniomis galvomis, su sparnais, o nasrai!“ (LTR 2145/285/). 
Matyt, čia dar atsispindi slibino kaip dievybės suvokimas. Juk žinoma, 
kad jį kartais atstojantis mitinis personažas velnias iš tiesų kadaise 
galėjo būti laikomas dievybe. Karalius aukoja smakui tarsi kokiam die- 
vui aukas. Kas ketvirtadienį jam duoda riebią kiaulytę (LMD I 835/1/). 
Pasakojama, kad iš kalno kasdien išlenda smakas ir suėda po kelias 
avis (LMD I 318/11/). Smakui aukojamas žmogus ir duonos kepalėlis 
(LMD I 499/1/). Dvylikagalviui slibinui kas savaitę reikėdave duoti 
praryti 12 žmonių (LMD I 295/4/). Ypač būdinga auka - mergina, ka- 
raliaus duktė (BsLP 2, Nr 3, p. 231-234; LTR 2812/130/; LTR 768/66/ ir kt.): 
„Visas miestas gėdulu pasirėdęs. Gėdulingom gelumbėm išklotas. Ten 
gyveno karalius. Jis [karalaitės išvaduotojas —- N. L.] klausia: „kodėl 
miestas želabnom gelumbėm išklotas?“. Žmonės pasakė, kad karalius 
išduoda pirmą dukterį ant smako prarijimo“ (LTR 2812/130/). Pasako- 
jama, kad iš kažkur atsiranda gyvatė ir, apjuosusi dvarą, pageidauja, 
kad atiduotų jai į žmonas karalaitę (LTR 910/49/). „Zmėja su trim gal- 
vom“ grasina suėsianti valdovo dukterį, jei šis neduos jai pusės 

karalystės (LTR 4435/11/). Taigi dažniausiai slibinas ar gyvatė parei- 
kalauja žmogaus aukos, kuria būna jauna mergelė - karalaitė. 

Viename variantų pažymima, kad smakas duoda miestui vandenį 
(LMD I 492/3a/). Vadinasi jis, kaip senovės indų mitologijoje Vritra, 
disponuoja vandeniu. Kai kuriuose variantuose teigiama, kad vanduo 
atsiranda po to, kai nukaujamas velnias arba smakas: „Jau išvadavo 
visas karalaites, išsivedė iš rūmų, nuvedė jas prie skylės, vieną išsodino, 
antrą ir visas. Paskui įdėjo akmenų sulig žmogaus svorio ir timtėlėjo. 
Pakėlė pakėlė, tik kad paleido. Jie manė, kad jau jie užmušė jį. Tada 
užėjo labai didelis tvanas“ (LTR 1038/161/). „Kada paskutinę [galvą - 
N. L.] nukirto, nustojo vėjus su grausmu. Iš duobos aržuolo pradė verž- 
tis vanduo, kažne iš kur radosi vando, kur tik žiūrint vis upeliai bėgo“ 
(LMD I 492/3a/). Šiuo atveju galima būtų priminti estų pasaką apie iš 
griaustinio dievo pavagiamą griaudimo instrumentą (AT 1148 B). Jos 
variantuose teigiama, kad griausmavaldžiui atgavus griaudimo įrankį 
žemę (97, p. 50, 77-79,84). 

Herojus, kuriam aukojama karalaitė, pasižymi tam tikrais lokali- 
zacijos ypatumais. Bene dažniausiai slibinas vaizduojamas tūnantis 
mariose ar pamaryje. Pasakojama, kad iš jūros iššoka slibinas su trimis 
galvomis (LTR 3835/1676/). Pradėjus vilnyti marioms, smakas iškiša ke- 
turias galvas. Tuomet Bagdonėlis kaukšt ir nukerta jas (LTR 724/147/). 
Jonelis, atjojęs į pajūrį, pamato atplaukiantį slibiną (LTR 5117/262/). 
Atkeliavęs prie marių, jaunikaitis nukapoja devynias smako galvas 
(LMD I 502/10/). Herojaus susitikimas su priešininku gali įvykti ant 
tilto (LTR 2941/5/). Ne tik iš vandens, bet ir iš žemės gali išlįsti slibi- 
nas, tuo patvirtindamas savo chtoninę prigimtį: „...sujudėjo žemė ir 
jis [slibinas — N. L.] išlindo (LTR 449a/124/). Smakas, kaip ir velnias, 
gali lindėti ir požemyje. Karalaitė, kurios vyras smakas, randama 
požemyje (LTR 1190/246/). Vienas berniukas beganydamas pamato rūsį 
su geležinėmis durimis. Tvoja per jas botagu - durys subyra. Tuomet 
atlekia smakas su trim galvom (LTR 4303/91/). Slibinas kartais guli prie 
kelmo (LTR 3783/435/). N. Vėlius, pasiremdamas tautosakos duo- 
menimis, įrodė, kaip glaudžiai su kelmu siejasi velnias. Ši mitinė 
būtybė ne tik pasirodo prie kelmo, bet ir identifikuojama su juo (172, 
p. 73-75). Ir viename pasakos AT 300 variantų pasakojama, kad vieta, 
į kurią atvežama karalaitė velniams, yra prie kelmų. Karalaitės 
išvaduotojas patepa kelmus - trys velniai vienas po kito prilimpa prie 
tų kelmų (LTR 1188/1471/). 

Kartais smakas apsistoja prie kalno ar ant kalno. Karalaitis nujoja 
ant kalno, kur buvo palikta karalaitė. Čionai atlekia devyngalvis sli- 
binas (LTR 450/27/). Brolis užeina ant kalno, kur karaliūčia buvo nuvesta 
ir atiduota smakui. Ir ten atskrenda smakas (LTR 3109/76/; žr. taip pat 
LTR 1038/242/; LTR 1884/113/). 

Kartais slibino buvimo vieta pasiekiama anga, kuri būna užversta 
akmeniu. Akmuo žymi kelią į požeminį pasaulį, kur tūno karalaitės 
pagrobėjas: „Už jūros yra platus vieškelis, kuris įeina į girią, o vieš- 
kelio dešiniajame šone yra didžiulis storas ąžuolas, prie kurio taip pat 
guli labai didelis akmuo. Tą akmenį reikia atversti, ten yra skylė“ (LTR 
2939/51/). 

Visi čia minėti slibino erdvės objektai - marios, požemis, kelmas, 
kalnas, ąžuolas — neabejotinai siejasi ne tik su slibinu, bet ir su 
griausmavaldžio antagonistu velniu. Kaip jau čia buvo aiškinta, 
sakmėse tai akivaizdžiai atsispindi. 

Ypač reikšminga realija, apibūdinant slibino lokalizacijos ypatu- 
mus, - ąžuolas. Slibinas gali slėptis pačiame ąžuole: „Petrus atsikėle 
anksčiau kaip visada, paime savo šunis ir išėjo in girią - tę, kur buvo 
smako aržuolas“. „Pajutęs smakas ją atvežant ims daužytis aržuole, 
ale tai nieks“ (LMD I 492/3a/). Anot M. Eliadės, drakonas ar gyvatė 
glaudžiai siejasi su pasaulio medžiu. Gyvatės saugančios visus kelius 
į nemirtingumą, taigi kiekvieną „centrą“, vietą, kur koncentruojasi 
šventumas, tikroji esmė (31, p. 329). Pasakoje „Kiaušinyje paslėpta 
slibino mirtis“ (AT 302) ąžuolas vaizduojamas kaip prie marių ar saloje 
augantis medis, kuris primena pasaulio medžio vaizdinį. Prie to 4ąžuo- 
lo ar jame pačiame būna paslėpta slibino (ar jį atitinkančio personažo) 
gyvybė: „Už jūrių marių prie vandenyno yra didelis ąžuolas, po tuo 
ąžuolu yra sklepas, tame sklepe akmuo, tą akmenį sudaužysi —- rasi 
kiaušinį, tame kiaušiny - velnio mirtis“ (LTR 3643/175/). „Salojųžuolas, 
tan ųžuoli yra lizdas, tam lizdan ataskrenda untis. Kas tų untį pagaus, 
perplės, tai kiaušinis išlėks, tai tį mano [devyngalvio - N. L.]syla“ (LTR 
3905/803/). „Yra toli toks ežeras, prie to ežero stovi drūtas ąžuolas. Tame 
ąžuole yra skylė, bet jos nesimato, toj skylėj yra antis. Toj anty yra 
kiaušinis, tam kiaušinyje yra žvakelė. Kas tą žvakelę užpūs, tada aš 
[varinis senis - N. L.] mirsiu“ (LTR 1891/34/). „Astravi ąžuolas, po to 
ąžuola skrynia, taj skryniaj antis, to anty kiaušinis, tai tenai mano 
[smako - N. L.] smertis“ (LMD III 135/21/). 

V. Ivanovas ir V. Toporovas, remdamiesi baltarusių ir lietuvių už- 
kalbėjimais, konstatavo gyvatės kaip griausmavaldžio priešininko ryšį 

su pasaulio medžiu (217, p. 31-33). Lietuvių užkalbėjimuose gyvatė 
išties lokalizuojama ąžuole: „Yra Egerų kalnas, tame kalne ąžuolas ir 
ten gūžta. Toje gūžtoje trys slūgos: Karalina, Katrina ir Marcelina. Tos 
prašau išimti, kuri įleidote geluonį. O jei neišimsite, tai būsite basliais 
badžiotos, taukais mozotos ir bizūnais kotavotos“ (LTt 5, Nr. 9291, p. 
896). Viename užkalbėjime, užrašytame rusų kalba Švenčionių rajone, 
Vidutinės kaime iš Vincentinos Urbonaitės-Bureikienės, aptinkami 
ąžuolo, jūros, gyvatės ir griaustinio motyvai, kurie tame tekste siejami 
tarpusavyje: «Ian uėpHnsiū, ran paGbiIū, raj 3€MNAHOK, Tajį BON3AHOH, Taf 
NOJ3YYHA, KOTOPbIH YKYCHJI, YNYCTH CBOč KA/JIO, NyYCTH CBOė XAJIO, IIYCTH 
CBO€ x Kajo. HenycTHIIB! CTOHT cHHee MOpe, Han cHHeH MOpeK AyO, Haj )y00M 
cTyWHT rpoM. KoTopa3 Kkycuna, nycTH CBOč >KaJO0, NMycTH cBOėč xano. He- 
NyCTHLIB! Pa3a6bA3Tb Te63 Ha JĮPOGHBIE LIMATEI H Ha NonMeJj» (LTR 5615/41/). 
Gyvatei grasinama, kad ją nutrenks griaustinis. Iš jos teliks smulkūs 
gabalai ir pelenai. 

Čia buvo nurodyti svarbiausi analizuojamų pasakų ir mito sąlyčio 
taškai. Vienas pasakų tekstų ypač gerai iliustruoja šių pasakų ryšį su 
mitu: jame sutelkta ir išsaugota ne pavieniai mito požymiai, o visas 
semantinės mito struktūros kompleksas. Kadangi pasaka didelės 
apimties, pateikiama tik jos anotacija: 

Sūnus Petras ir duktė Alena po tėvo mirties išėjo į pasaulį, kur akys veda. Sutiko 
medžiotoją, kuris davė jiems tris kurtus ir triūbelę, kuri būsianti jiems reikalinga. 
Vienam iš kurtų iškasus po dideliu akmeniu duris, jie ėmė leistis žemyn ir priėjo gražius 
rūmus, kurie priklausė velniui. Petras kalaviju nudobė velnią ir iškeliavo toliau. Sustojo 
mieste, kuris buvo juodai apdengtas. Karčiamoj sužinojo, kad karalius turi atiduoti 
vienturtę dukterį smakui, kuris duoda miestui vandenį. Petras su kurtu nuėjo į giraitę 
prie išpurtusio storo ąžuolo, po kuriuo yra skylė į smako rūmus. Tą dieną, kai atvežė 
karalaitę, Petras nuėjo prie ąžuolo, atsistojo prieš skylę. Griaudžiant ir žaibuojant iš 
skylės pradėjo veržtis liepsna su dūmais ir smakas iškišo vieną galvą. Petras kalaviju 
nukapojo tą galvą. Kai nukapojo visas galvas, nustojo griaudę, o iš ąžuolo pradėjo 
veržtis vanduo. Susidėjęs smako liežuvius į krepšį, Petras vedė karalaitę namo (pagal 
LMD I 492/3a/). 


Pasaka tuo dar nesibaigia, tačiau tolesnis turinys šiam nagrinėjimui 
nėra svarbus. Pasaka yra kontaminuota (AT 315 + AT 300). Kai kurios 
jos turinio dalys čia pateiktos gerokai sutrumpintos, tačiau mums yra 
įdomus pats pasakos branduolys. Petras du kartus dalyvauja mūšyje: 
pirmą kartą —- su velniu, antrą kartą - su smaku. Pirmosios kautynės 
įvyksta požemyje, antros - giraitėje, prie ąžuolo, kuriame tūno sma- 
kas. Apie smaką pasakyta, kad jis teikia miestui vandenį. Už tai jam 
aukojamos aukos. Smakas pradeda lįsti pro skylę ąžuole griaudžiant 

ir Žaibuojant (lietuvių sakmėse velnias taip pat reiškiasi perkūnijos 
metu). Petrui nukapojus smako galvas nustoja griaudę, o iš ąžuolo ima 
veržtis vanduo. Petras, nukovęs smaką, ne tik išvaduoja karalaitę, bet 
ir išlaisvina vandenį, kurį buvo užgrobęs smakas. 

Taigi galima daryti prielaidą, kad pasakoje užfiksuota mito apie 
griaustinio dievo kovą su priešininku bendriausia schema. Mergelės 
ir vandens pagrobimas, herojaus kautynės perkūnijos metu su minė- 
tas vertybes paslėpusia chtonine būtybe, karalaitės ir vandens išlaisvini- 
mas - šie pasakos motyvai primena mitą apie griaustinio dievo kovą 
su priešininku. Galbūt kadaise pagal šį mito prototipą buvo kuriamos 
stebuklinės pasakos apie slibiną. 

Apibendrinant tai, kas buvo svarstyta ir konstatuota šiame darbe, 
čia bus glaustai išdėstyta bendroji Perkūno koncepcija, o tiksliau, kokia 
yra šio vaizdinio pagrindinė idėja, kuo siūlomoji lietuvių griaustinio 
dievo samprata skiriasi nuo anksčiau pateiktų kitų tyrinėtojų šio dievo 
vertinimų. 

Ankstesniuose dievo Perkūno tyrinėjimuose dažniausiai dėmesys 
būdavo kreipiamas į išorinius šio mitinio personažo bruožus, į 
aplinkybes, atributus, su juo susijusius. Tačiau nebandyta suvokti gi- 
lesnės griaustinio dievo prasmės. Charakterizuojant Perkūną, paprastai 
būdavo kuriamas ekspansyvaus, kovingo dievo paveikslas. Iš tiesų — 
tai būdingi šio dievo bruožai. Vis dėlto jie pilnai neatspindi Perkūno 
kaip dievo idėjos, neparodo tikrųjų jo vykdomų akcijų motyvų. 

Perkūno vaizdinys gana komplikuotas, patyręs tam tikrą raidą. 
Tiesa, duomenų apie šį dievą išliko palyginti nemažai. Jų visumoje ir 
bandyta įžvelgti tam tikrą religinių reiškinių klodą. Jį pastebėti ir 
komentuoti nėra lengva. Tačiau gretinant, siejant motyvus, apibū- 
dinančius Perkūną, galima suvokti jų vidinę logiką. 

Viena pagrindinių, su religine Perkūno vaizdinio plotme susijusi 
šio dievo funkcija yra žemės — visos Žmogų supusios aplinkos pa- 
šventinimas. Geriausiai tai atsiskleidžia pirmosios pavasarinės per- 
kūnijos metu, kai iš žemės paviršiaus, vandens telkinių būdavo 
pašalinami ten besislapstantys velniai. Žemė, sukrėsta galingo griaus- 
mo, supurtyta, sujudinta — tapdavo Žmogui nepavojinga ir įgydavo 
ypatingo gyvybingumo. Perkūno kova su velniu, besireiškianti ne tik 
pavasarinės perkūnijos metu, bet ir kitais atvejais, kaip rodo įvairūs 
sakmių siužetai, apskritai gali būti interpretuojama kaip susijusi su 
pasaulį apvalančia, išvaduojančia nuo chaotinių jėgų, o taip pat ir 
karine Perkūno veikla. Juk Perkūnas, dangiškosios sferos atstovas, 

tvarkos žemėje palaikytojas, supriešinamas su chtoninės mitinio 
pasaulio srities reprezentantu velniu, kuris į žmonių gyvenimą, jų ap- 
linką įneša chaotiškumo, destrukcijos pradą. Nuolatinė pasaulyje 
vykstanti harmonizuojančių galių kova su chaotinėmis yra pastovus 
žmogaus būties fonas ir jo paties viena esminių problemų. Dėl to ji 
tampa ir aktualia religine problema. O šią religinę ir ontologinę prob- 
lemą tam tikrais simboliais išreiškia mitas, kuris buvo itin svarbus ir 
kai kurių tyrinėtojų netgi laikomas pagrindiniu indoeuropiečių mitu. 

Iškeliant ir pabrėžiant sakralizuojančią Perkūno funkciją, nereikėtų 
nuvertinti kitų jo veiklos sričių. Atmosferos reiškinių valdymas yra 
viena pirminių jo funkcijų, kuri glaudžiai susijusi su šio dievo pri- 
gimtimi. Griaustinis, žaibas, lietus buvę Perkūno valioje. Ši griaustinio 
dievo funkcija gerai išsilaikė: atspindima tiek seniausių, tiek vėlyvesnių 
rašytinių bei tautosakos šaltinių. Reikšmingos Perkūno funkcijos yra 
ir vaisingumo skatinimas, gyvybingumo suteikimas Žemei ir žmonėms, 
taip pat teisingumo, tvarkos palaikymas. Visos išvardytos funkcijos 
apibūdina Perkūno vykdomas akcijas danguje ir žemėje, atskleidžia 
šio dievo pobūdį. Religinę sąmonę turinčio žmogaus minėtos Perkūno 
funkcijos dar buvo papildytos universalesne idėja - amžinos pasaulyje 
vykstančios kovos tarp kosminių ir chaotinių pradų idėja. 

Perkūnas kaip indoeuropiečių kilmės dievas turėtų sudominti kitų 
tautų mitologijos tyrinėtojus. Jau ir šiame darbe buvo pastebėtos bei 
išryškintos kai kurios Perkūno analogijos su mums artimų tradicijų 
griaustinio dievu. Nuodugniau tiriant šį dar indoeuropiečių protautę 
siekiantį mitinį personažą ir iš viso rekonstruojant tam tikrą indo- 
europiečių mitologijos modelį, tokie lyginimai būtų išties reikšmingi. 
Jie padėtų atskleisti vieno svarbiausio indoeuropiečių dievo ir su juo 
susijusio mito pobūdį bei vaidmenį. Aiškinantis tai ypač aktuali prob- 
lema būtų Aukščiausiojo - Dangaus Dievo ir griaustinio dievo santykių 
problema. Gal kitų tradicijų tyrinėjimai padėtų aiškiau atsakyti į čia 
iškeltą klausimą, ar šių dviejų aukščiausios hierarchijos dievų kilmė 
nesisiejo. Kita rūpima problema - ar įvairių tradicijų griaustinio dievas 
atliko tas pačias funkcijas. Gal viena ar kita aptariamos mitinės būtybės 
funkcija interpretuotina kitaip, negu siūloma šiame darbe. Tad prob- 
lemų ratas neužsiveria, priešingai, tų problemų kyla vis daugiau, ypač 
turint galvoje platesnį - tarptautį senųjų mitų tyrinėjimo kontekstą. 

Iš savo lietuvių mitologijos tyrinėjimų patirties išryškėjo, kad 
prasmingas tiek atskiro tautosakos žanro kaip tam tikro komplekso 
mitinių elementų, tarpusavyje susijusių ir sudarančių sistemą, studijos, 

tiek vienos mitinės būtybės, vieno vaizdinio analizė, atliekama re- 
miantis įvairių žanrų kūriniais. Įdomu, kad skirtingų mitologijos ob- 
jektų tyrinėjimuose, grindžiamuose skirtingo pobūdžio medžiaga, 
atsiveria tam tikri panašumai, tam tikros sąsajos. Mitologemų ryšys 
su kosmogonija, su šventu laiku ir erdve atsiskleidė ne tik šiame darbe, 
bet ir anksčiau autorės atliktame kalendorinių dainų tyrinėjime (82). 
Matyt, kadaise egzistavo tam tikri universalūs archajinę pasaulėžiūrą 
bei mąstymą charakterizuojantys parametrai, kurių reliktus iki šiol vis 
dar aptinkame tautosakoje, etnografijoje, liaudies mene ir kitoje mūsų 
senąją tradiciją atspindinčioje kūryboje. 

SUMMARY 


The God Perkunas of Ancient Lithuanians 


PrRkūnas, THE GOD OF THUNDER, LIGHT- 
NING AND STORM, IS ONE OF THE MOST POPULAR GODS OF ANCIENT 
LITHUANIANS. HEIS RATHER WELL-PRESERVED IN THE TRADITIONAL 
CULTURE OF LITHUANIANS. Researchers working on Lithuanian my- 
thology and folklore, e.g. A. Botyrius, J. Basanavičius, J. Balys, A.J. Grei- 
mas, M. Gimbutienė and N. Vėlius have dealt with one or another 
aspect of this god, as well as the myth related to him. Howeverer, an 
exhaustive origin and nature study the god of has not yet been made. 
In an attempt to reconstruct a broader image of Perkūnas, a thorough 
analysis of him was undertaken. The work strives to find answers as 
to who God Perkūnas is; what were his origins, functions, role and 
place in Lithuanian mythology. 

Earlier research of God Perkūnas focused mostly on the exterior 
features of this mythical character, on milieux and attributes related 
to him, yet failing to comprehend his real nature. In typifying Per- 
kūnas, he was generally portrayed as an effusive, militant god and 
these features are certainly peculiar to him, though they do not fully 
reveal the idea of Perkūnas as a god or the true motives of the ac- 
tions performed by him. The research also attempts to feature Per- 
kūnas from a religious point of view. The author of the study finds 
especially acceptable a trend of religious phenomenology which, hav- 
ing been developed at the beginning of the 20th century, was fol- 
lowed by R. Otto and M. Eliade. An essential methodological re- 
guirement of the followers of this trend is the achievement of the 
guintessence of a religious experience and the revelation of the in- 
terior essence of mythical images. Therefore, this study endeavours 
to penetrate in depth and reveal the religious essence, rather than 
analyse the exterior form of the subject. 

The presented concept of Perkūnas is, of course, a certain recon- 
struction of his image. In the process, reference was made to some as- 
pects of the old world view. In laying out, combining and coordinat- 
ing these segments, an attempt is made to arrive at a more general and 
complete image form. However, the work is based mostly on deduc- 
tions and hypothetical statements. The reliability of the reconstruction 
of the god image will be tested by time and further investigation in 
Lithuanian mythology. 

While writing this study, a historical-comparative method was em- 
ployed. Since Perkūnas is a god of Indo-European origin, parallels were 
searched for in the traditions of nations akin to Lithuania, namely 
Latvia, Slavonia, Germany, as well as ancient India. Analogues were 
traced in Finnish and Estonian mythologies. Comparisons made and 
similarities found in different folk works enable the reconstruction of 
mythical images and the establishment of their exact age. 

The main source for the investigation was Lithuanian folklore. Also 
studied were historical sources dating back to the middle of the 13th 
century, in which there is mention of Perkūnas though not all of them 
could be regarded as egually reliable. The study attempts to discuss 
the accuracy of the information presented in some sources and to crit- 
ically evaluate it. 

The research data was taken from the Manuscript Department of 
the Institute of Lithuanian Literature and Folklore. The indexes of the 
Catalogues arranged by the Institute's scholars were employed, e.g. 
the card index of the Catalogue of Narrative Folklore compiled by 
B. Kerbelytė, the Catalogue of Proverbs and Sayings arranged under 
the supervision of K. Grigas and the index of the Catalogue of Folk 
Songs arranged by the research staff of the Institute. The author also 
became acguainted with the materials at the Ethnography Department 
of the Institute of Lithuanian History housing beliefs referring to the 
God of Thunder; also with the linguistic material on Perkūnas con- 
tained in the Index of Proper Names at the Institute of Lithuanian Lan- 
guage, selecting place names related to the word Perkūnas. All avail- 
able written sources on Perkūnas were studied. 

In the study process narrative folklore, especially legends, were 
mostly investigated. On the basis of the index Catalogue of Narrative 
Folklore compiled by B. Kerbelytė, it was calculated that there exist 20 
subjec types in legends where Perkūnas is presented as the principal 
hero. The legend types where Perkūnas is only mentioned as a natural 

phenomenon are not included in this number. The legend types on 
Perkūnas vary according to the number of variants. Some subject types 
possess a great number of variants (to 70 or 80), while some contain 
only a few, but there are also legends of which only single recordings 
exist . The plots of some legends are widely developed, while those of 
others are rather short, consisting of a few or several sentences and 
resemble beliefs more. The legends with a developed plot certainly 
serve as a more reliable folklore source. They also differ from the stand- 
point of archaity. Some of them possess eguivalents in the folklore of 
other nations, since their images and motifs have evident links with 
Indo-European mythology. Other legends are already intertwined with 
Christian phenomena where even the plots are taken from the Bible. 
Here Perkūnas, as well as other characters of older religions are men- 
tioned alongside Biblical personages. 

Two types of folk tales, in which Perkūnas is one of the heroes, 
are known: „Friendship of Man, Perkūnas and the Devil“ (AT 1147*), 
and,The Devil Fears a Musician-Thunder“ (AT 1165). In some other 
tales (AT 465A, 1416A) Perkūnas or Thunder is but briefly mentioned. 
Magic tales (AT 300, 300A, 301, 302, 315), in which some transformed 
relics of the myth about the God of Thunder and his rival were believed 
to have survived, were also included in the study. A majority of folk 
beliefs, some balads, folk songs, minor genres of folklore (proverbs, say- 
ings, riddles, maledictions) contain references of Perkūnas - all of them 
have served as a reliable source in the process of the research. 

The study starts with the analysis of language data related to the word 
Perkūnas. Since mythology is closely related to language, in the latter 
certain facts are noted which reflect a primitive world view. Thus place 
names, the names of nature objects preserving the root of the word 
Perkūnas were analysed, as was the etymology of the word Perkūnas. 

The name of the God of Thunder Perkūnas is of Indo-European ori- 
gin and the Baltic and Slavonic languages reveal the best examples of 
the names of the God of Thunder congeneric to the word Perkūnas. 
Etymologically related words with the same lexem have been traced 
in old Indian and German languages. The name Perkūnas is assumed 
to have been derived from an old Indo-European word perti "to beat, 
bang, shoot, throw', the meanings of which fully comply with the func- 
tions performed by Perkūnas. 

About 115 place names, which are derivatives of the word Perkūnas 
or constituent parts of the word, are known in Lithuania. The group of 

hydronims contain mostly the names of marshes, bogs and swamps; 
twenty names of mountains, hills and hillocks related to the word 
Perkūnas have also been recorded, as were some names of woods and 
trees having a link with the word Perkūnas, e.g. Perkūno ąžuolas (Per- 
kūnas' oak), Perkūnėlio ąžuolas. It was found that legends were made 
up about a majority of the places, revealing the tendency to mytholo- 
gize them. Some place names of the mentioned type may be true wit- 
nesses and relics of the mythical world view. 

Thirty eight names of Perkūnas have been recorded in historical 
sources, folklore and colloguial language, the most common being 
Dundulis, Griaustinis, Dievaitis, Dievas, Alijošius. To some extent the 
name of Perkūnas was a taboo subject - seldom was his name used in 
fear of enranging him. The majority of the names of the God of Thunder 
are derived from the verbs defining or meaning rumbling and throb- 
bing. In later periods Perkūnas was called by Christian names as well. 

For the identification of Perkūnas" place in the Pantheon, the earli- 
est historical sources (dating back to the 13th century) were referred to 
in which Perkunas has a presence. Perkūnas here takes second or third 
place after the Major God. The God of Thunder also follows the Celes- 
tial God in the Indo-European pantheon reconstructed by T. Gam- 
krelidze and V. Ivanov. It should also be noted that in some later Bal- 
tic mythological written sources Perkūnas gets demoted to the sphere 
of inferior gods. That might have been due not only to a particular 
situation but also to the attitude of historians interpreting old deities 
from a Christian point of view. 

Fire burning is one of the most important rituals devoted to Per- 
kūnas. Historical sources claim that oak logs were used for bontires. 
Male goats, other domestic animals and fowl (an ox, a sheep, a pig, a 
rooster, a hen) were sacrificied to Perkūnas and some other Baltic gods. 
In prayers to the God of Thunder rain was pleaded for, also for protec- 
tion from evil underground mythical creatures and from unexpected 
storm damage to fields and crops and protection from a thunderstrike. 
According to historical sources and archaeological data from the sec- 
ond part of the 13th century to the 14th century (until the 1387 Chris- 
tening) at the location of the present Archcathedral of Vilnius, a tem- 
ple to Perkūnas stood, with an idol of Perkūnas and an altar with twelve 
steps on which fire was burnt. 

Perkūnas is the god possessing a human semblance, usually that of 
an elderly man but still mighty and strong, tall and brown-bearded. 

His characteristic features are malice, resentment, vitality, strenuosity 
defining him as the god of storm and natural elements. The main sphere 
of Perkūnas' realm and existence is the sky, the heavens, or more pre- 
cisely, the atmosphere. Only rarely does he descend to the earth - the 
world inhabited by people where his rival, the devil, hides. 

Perkūnas is also characterised by certain objects with which he is 
closely associated. Peculiar attributes of Perkūnas' sphere are a moun- 
tain and an oak tree. On top of a mountain or by an oak some rituals 
dedicated to Perkūnas were performed. As can be deducted from leg- 
ends, it was there that freguently Perkūnas" rival, the devil, would hide. 
Therefore it was the place which Perkūnas would strike. Objects at 
Perkūnas“ disposal were a cart with harnessed horses or male goats, a 
whip and a hatchet (a bullet, an arrow). The latter was thought to be 
similar to an oblong stone or made of belemnite or flint, Perkūnas" hatchet 
bullets were believed to have protectional, curative, sacred powers. 

In some beliefs there is mention not of a single Perkūnas but of sever- 
al, most often four. Each one of them thunders and rules over separate 
countries of the world. This implies a certain personification of a natu- 
ral element, a thunder, approaching from different cardinal points. These 
four thunders are sometimes interpreted by the legends as being Per- 
kūnas' brothers or his sons. Some Lithuanian folk tales also mention 
Perkūnas“ brothers and his mother (AT 465A). This might prove that 
Perkūnas really had a family. A witch, a long-haired and large-breasted 
creature, usually appearing on Thursday evenings (on Perkūnas day) 
on river banks or by lakes, was believed to have been his wife. Accord- 
ing to the plot of the myth presently under reconstruction, the witch 
had earlier lived in the heavens but, having committed adultery, was 
exiled to the earth by Perkūnas, where she still wanders homeless, frus- 
trated, worrying about her neglected and possibly wronged children. 

Perkūnas“ main opponent is the devil, an underground creature 
possessing an antropomorphic or sometimes a zoomorphic shape (a 
male goat, a dog, a raven, a snake). The devilis closely connected with 
the dead and is thought to have been their patron. Lithuanian folklore 
though, fails to reveal the cause of the discord between Perkūnas and 
the devil; one of its pretexts could have been the crime of theft com- 
mitted by the devil. Legends render the fact that the devil stole a stone 
from Perkūnas and thus fell into his disfavour. He, as well as Vala in 
the Indian mythology, disposes of cattle, and this might be the reason 
for Perkūnas' antagonism. 

Several legend variants reveal the mention Of the theft of Perkūnas“ 
hatcket. This motif associates with analogous motifs in German my- 
thology. 

One of the main functions connected with Perkūnas' image on a 
religious plane is the sanctification of the earth, i.e. the milieux sur- 
rounding man. The idea is best revealed by the first Spring thunder, 
during which devils hiding on earth or in water were believed to have 
been expelled. Having been shaken and moved by a mighty thunder, 
the earth lost its evil power but received special vitality. Perkūnas“ 
fight with the devil as suggested by folk beliefs and diverse legend 
plots, apparently not only during the first thunder but also in other 
cases, could be generally interpreted as related to Perkūnas" activity 
of purifying as well as saving the world from chaotic powers. Perkūnas, 
a representative of the celestial sphere and the maintainer of order on 
the earth, is opposed to the devil, a character of the chtonical mythical 
world sphere, who brings an element of chaos and destruction to hu- 
man life and man's surroundings. A constant struggle, of both harmo- 
nizing and chaotic powers is a constant background of human exist- 
ence and its main life problems. In this aspect its importance on the 
religious plane is also accute. This religious and ontological problem 
is by means of certain symbols defined by the myth that was extreme- 
ly important and was regarded by some researchers (V. Ivanov, V. To- 
porov) as the main Indo-European myth. 

On revealing and defining the sanctifying function of Perkūnas, the 
other spheres of his activity are not to be lessened. The managementof 
atmospheric phenomena is one of the primordial functions closely re- 
lated to the origin of this God. Thunder, lightning, rain have always 
been in Perkūnas" power. This function of the God of Thunder has been 
well-preserved and is reflected not only in earlier written sources but 
also in later ones and in tolklore texts as well. Perkūnas" other func- 
tions of no less importance are the encouragement of fertility, the grant- 
ing of vitality to the earth and to the people, as well as the mainte- 
nance of justice and order. All these define the actions of Perkūnas 
performed in the heavens and on the earth and reveal his origin. 

Perkūnas as the god of Indo-European origin should interest my- 
thology researchers of other nations. Even this work has noted and 
clarified some similarities of Perkūnas with the God of Thunder very 
close to our traditions. Through a more thorough investigation into 
this mytical character reaching back to the Indo-European pre-nation, 

as well as a reconstruction of a certain model of Indo-European my- 
thology, comparisons attained would be of inestimable importance. It 
would aid to reveal the origin and the role of one of the most impor- 
tant Indo-European gods. The problem of interrelation of the Major- 
Celestian God and the God of Thunder would be especially important 
for the process. The research of other traditions is likely to assist in 
finding the answers to the guestions as to whether these two hierar- 
chically superior gods could not be closely related in their origin. An- 
other problem of interest is whether the God of Thunder in different 
traditions performed the same functions or perhaps one or another 
function discussed in the work is differently interpreted elsewhere. 
The circle of problems does not close. To the contrary, more guestions 
arise especially when taken within a much wider, international research 
context. The number increases especially when bearing in mind a much 
wider, i.e. international research context of old myths. 

